
PRATARMĖ 


Ši knyga - tarsi kelionės Dievop su Vydūnu stotelės. Per de- 
šimtmetį parašyti straipsniai ir esė - tai pastangos suvokti Vydūną ir 
Didįjį Slėpinį, kuris atsiskleidžia mąstytojo filosofijos veikaluose, pub- 
licistikos straipsniuose ir grožinėje kūryboje. 

Vydūniškoji kelionė Dievop nėra sunki ar varginanti - ją 
pradėjus ar įpusėjus, atsiveria tarsi seniai pažįstami horizontai ir 
šviesa, drąsinanti žengti tolyn. Vydūniškoji mistika pirmiausiai veda 
į susitikimą su pačiu savimi, su savąja dvasia; čia - be jokių magiškų 
žodžių ar formulių - kiekvienam atsiveria tiek Dangaus, kiek skaidri 
ir plati toji siela - kiek gali jo priimti... 

Tiesa, laimės receptų, siūlomų kelių į sėkmę ar išganymą dau- 
gėja, tačiau pasiklydusiųjų gretos taip pat proporcingai gausėja. Kaip 
susigaudyti toje vertybių sumaištyje, įvairių mokymų jūroje? Vydūnas 
pasakytų - patsai sau būk šviesuliu. Jo filosofija moko būti 
pačiam sau gydytoju ir kunigu, gyventi savo galva ir eiti savo kojomis, 
pačiam lemti savo likimą, o ne būti žaisleliu kitų rankose. Jo teigimu, 
mūsų siela yra nuostabių galių versmė. Tačiau labai daug žinodamas, 
žmogus itin menkai save patį pažįsta, todėl neretai nuostabias sielos 
galias naudoja ne savęs stiprinimui, o silpninimui... 

Ne kiekviena tauta gali pasigirti mistiku, ėjimo į Didįjį Slėpinį 
Mokytoju, pateikusiu išminties šviesoje įvairius gyvenimo klausimus. 
Suvokti giliausius sielos vyksmus, dvasinio pasaulio apraiškas geriausiai 
galima prigimta kalba išmąstytais žodžiais, su kuriais susijusi ir mūsų 
pačių esmė, raginanti būti savimi ir savaip kilti į savąjį atsimainymo 
kalną... 

Dėkoju Likimui, dovanojusiam didžiojo mąstytojo Šviesą, ir 
jos palytėtiems Vydūno bičiuliams Vaciui Bagdonavičiui, Tomui Sta- 
nikui, knygos iliustracijų autorei tautodailininkei Eglei Dvarionaitei- 
Vindašienei bei pirmuosius straipsnius rašyti, į sudėtingą mąstytojo 
pasaulį žengti skatinusiam tuometiniam Klaipėdos dienraščio redakto- 
riui Antanui Stanevičiui. 

ĮVADAS. VYDŪNAS IR MISTIKA 


Vilhelmas Storostas-Vydūnas (1868-1953) augo religin- 
goje aplinkoje - pastoriaus šeimoje, kuri ugdė etinį jautrumą ir 
autentišką ryšį su Dievu. Nevaikiški penkiamečio Viliaus klausi- 
mai apie Kūrėją, stebinę jo tėvo bičiulius, ir vaiko nusivylimas 
formaliais jų atsakymais įžiebė jo sieloje didžiojo ieškotojo ugnį, 
kuri jį lydėjo visą gyvenimą. Straipsniai, atsiminimai, dienoraš- 
čiai, laiškai liudija Vydūno pamaldumą ir tikėjimą Dievo valia 
netgi pačiomis sunkiausiomis gyvenimo valandėlėmis. 

„Gilus dvasingumas, puoselėtas Storostų namuose, taip 
pat krikščioniškasis religingumas, išugdytas bažnyčios bei su- 
rinkimininkų judėjimų, skatino Vydūną krikščioniškosios mis- 
tikos ir budistinės filosofijos pagrindu susidomėti teosofija, 
iš kurios jis pasiėmė didžiulę mokslinę bei etinę jėgą, kurią jis 
panaudojo lietuvių tautos labui, ugdydamas tautiškumo jausmą 
bei puoselėdamas tikras lietuviškas tradicijas',- tvirtina Vydūno 
brolio vaikaitis Jurgenas Storosta. Religingumas ir patriotiškumas 
į mąstytojo sąmonę įaugo jau vaikystėje. Vėliau jis susipažino su 
daugeliu pasaulio religijų: induizmu, budizmu, islamu, egiptiečių, 
persų, graikų, romėnų ir kt.; gilinosi į senovės lietuvių tikybą 
ir savo kūryboje stengėsi perteikti universaliuosius religinės 
pasaulėžiūros pagrindus. 

XX a. pr. Vakarų Europoje religijos (krikščionybės) įtaka 
vis labiau menko. Visuomenėje sparčiai plintant sekuliarizacijai 
ir religinei veidmainystei, šiems reiškiniams neabejingi intelek- 
tualai, pasak V. Pruskaus, ėmė puoselėti naujas religines idėjas ir 
ragino Katalikų bažnyčią keistis: jie kritikavo primityvų religijos 
skleidimą, aklą dogmatizmą, Romos centralizmą, demokratijos 
stoką bažnyčioje ir glaudžius jos tarnų ryšius su turtingaisiais bei 
valdančiaisiais visuomenės sluoksniais. Katalikiškąjį modernizmą 
1907 m. popiežius pasmerkė kaip „žalingą religijai ir dorovei“, 
bet jo atgarsiai pasiekė ir Lietuvos inteligentiją bei modernistams 

J. Storosta. Vydūno tėvas // Romuva, 1990, p. 33. 


simpatizavusius dvasininkus. Trečiąjį dešimtmetį Vakarų Euro- 
poje kilo Gyvosios dvasios sąjūdis, kuris išreiškė kritišką požiūrį 
į tuometinę Katalikų Bažnyčią ir ragino pačius tikinčiuosius 
gyventi Evangelijos dvasia, asmeniniu pavyzdžiu „puoselėti 
bendruomeninį dvasingumą“! 

Vydūnas negalėjo neįsijungti į Europoje ir Lietuvoje vykusį 
religinį diskursą. Tai paskatino ir mąstytojo pažintis su teosofais 
Leipcige bei teosofų draugijos skyriaus 1902 m. įkūrimas Tilžėje. 
Lietuvos inteligentija, pasak V. Pruskaus, įvairiais religiniais klau- 
simais, kurie anksčiau buvo laikyti neliečiamais, pasisakė jiems 
tribūną suteikusioje protestantiškoje spaudoje, o Vydūnas - 
Tilžės spaudoje ir savo paties leidžiamuose žurnaluose bei kny- 
gose.? „Paneigdamas išimtinę bažnyčios teisę aiškinti religijos 
tiesas, Vydūnas teigė, kad kiekvienas žmogus turi teisę 
visiškai stovėti savo kojomis tikybos dalykuose“? 

Religinis visuomenės sąmoningumas Vydūnui buvo ne- 
atsiejamas nuo žmoniškumo, tad krikščionybės krizę jis trak- 
tavo ir kaip žmoniškumo krizę. Vakarų Europos intelektualai 
krikščioniško renesanso siekį suvokė kaip „natūralų kiekvieno 
krikščionio praktinį uždavinį ir apskritai kaip religinę dorovi- 
nę šiuolaikinio žmogaus pareigą“ Katalikiškojo modernizmo ir 
Gyvosios dvasios sąjūdis, Prancūzų personalizmo ir Vydūno filo- 
sofija iš esmės siekė to paties — religinės patirties autentiškumo, 
gyvojo tikėjimo, kuris, pasak Vydūno, keičia žmogų „iš vidaus“, 
kartu - ir visą jo bei visuomenės gyvenimą. Šis gyvasis tikėjimas — 
iš žmogaus esmės kylantis, todėl slėpiningas - mistinis. 

Mistikos sąvoka ir prieš šimtmetį, ir dabar suvokiama ne- 
vienareikšmiškai, dažnai pabrėžiant ypatingumo, išskirtinumo 

V. Pruskus. Gyvosios dvasios sąjūdis tarpukario Lietuvoje // Logos, 2009, nr. 59, 
p. 127. 

2 Vydūno straipsniai, jo paskaitų santraukos buvo spausdinamos Tilžės laikraščiuose 
Kaimynas, Nauja lietuviška ceitunga, vėliau - ir Lietuvos spaudoje. Straipsniai religine 
tema publikuoti Vydūno Raštuose ir jo publicistikos rinktinėje Žvilgis į gyvenimo gelmes. 
* V. Pruskus. XX a. pradžios katalikiškojo modernizmo atgarsiai Lietuvoje // Logos, 
2007, nr. 51, p. 113. 

* V. Radžvilas. Krikščionybės atnaujinimo problema prancūzų personalizmo filosofijoje 
// Logos, 2004, nr. 38, p. 93. 

žymę. Vydūnas apie šį tikėjimą kalba kaip apie natūralią ir vi- 
siems prieinamą gilią vidinę patirtį, jį priešpastatydamas 
negyvam tikėjimui, besiremiančiam tik idėjomis, automatišku 
tikėjimo dogmų atkartojimu ir netgi fanatišku jų brukimu ki- 
tiems. Vydūnas nebuvo linkęs sureikšminti mistinių potyrių 
(regėjimų ir pan.), nes svarbiausia yra ryšys su Didžiuoju Slė- 
piniu ir jo dėka augantis žmoniškumas. Pasak mąstytojo, „visais 
laikais buvo tokių, kurie žmogaus vienumo ieškojo savo vidaus 
gelmėj, ieškojo jos pasaulio Priežastyje. Ir tokie žmonės, vadi- 
nami mistikais, lygiai tuomet sprendė savo uždavinį, kuomet 
žmonija linko lėkštuman. [...] Tokių mistikų gyvenimas buvo 
nuolatinis tikybos gaivinimas.“! Netikrąją mistiką Vydūnas 
įžvelgia ten, kur žmogus „nebesiskaito su tikrenybėmis šio gy- 
venimo“, kada vadinamoji mistika ne stiprina, o „silpnina ir 
tuština žmogų“? 

Mistinės patirties, mokslininkų tvirtinimu, tyrinėti ne- 
įmanoma, bet galima atskirti tikrą ir tariamą mistinę patirtį, nes 
ji neatsiejama nuo žmogaus gyvenimo. „Tikro mistinio potyrio 
metu žmogus išgyvena vienį ir harmoniją su savimi ir aplinka, 
nuolatinį nukreiptumą į Dievybę ir praktikuoja dorybes, t. y. po- 
tyrio veikimas per konkrečios religinės tradicijos teikiamas prie- 
mones pasireiškia kasdienybėje.“ 

Vydūniškosios mistikos - gyvojo tikėjimo - sam- 
prata labai artima žinomo trapistų vienuolio T. Mertono (1915- 
1968) mistikos traktavimui. Kaip ir Vydūnui, jam „dvasingumo 
pamatas - vienumo su Dievu patyrimas per savęs pažinimą“? o 
tikrieji krikščionys yra būtent mistikai. Šiems mąstytojams Die - 
vas yra neatsiejamas nuo žmogaus būties čia ir da- 
bar, o mistika ir šventumas - nuo buvimo pačiu 
savimi. „Vienintelis tikras džiaugsmas žemėje - pasprukti iš 
savo apgaulingojo aš kalėjimo ir meile susivienyti su Gyveni- 
mu, dvelkiančiu ir giedančiu kiekvieno kūrinio esmėje ir mūsų 


Vydūnas. Raštai, 1 t. - 1990, Vilnius, p. 226. 

Vydūnas. Raštai, 4 t. - 1994, Vilnius, p. 354. 

A. Budriūnaitė. Mistinės patirties tyrinėjimo galimybės // Logos, 2009, nr. 58, p. 73. 
T. Sodeika. Tylos sėja: Thomas Mertonas // Logos, 2009, nr. 59, p. 31. 


mw 


pačių sielų šerdyje. [...] Visa, ką sutinkame, visa, ką matome, 
girdime, liečiame, gyvendami pasaulyje, anaiptol ne suteršia 
mus, bet apvalo ir įdiegia į mus šiek tiek daugiau kontempliaci- 
jos ir dangaus.“! Vydūnas tapačias pozityvias religines idėjas apie 
pasaulį ir laimingą žmogaus būtį - esant vienovėje su Dievu čia 
ir dabar - skleidė tada, kai bažnyčia tikinčiųjų žvilgsnį nuo šio 
nuodėmingojo pasaulio, kančių bei ašarų pakalnės vis dar kreipė į 
laimę amžinybėje - nelyg į šviesų komunizmo rytojų... 

Savo veikaluose Vydūnas mini „mistiką ir mokslininką, 
pažįstamą vardu Paracelsas“? F. Hartmaną (Hartmann), kuris 
„buvo žymus mistikas, augęs katalikų pripažinime“? mis- 
tikus J. Ekhartą (Eckhardt), J. Bėmę (Bėhme), Angelą Silezietį. 
Rašydamas apie lietuvio tikėjimą, tvirtino, kad jo „religingumas 
labai giminingas tiek viduramžių laikų, tiek mūsų laikų mistikai. 
Tiek Tomo Kempiečio, tiek Ignaco Lojolos mintys Lietuvoje yra 
pripažįstamos. Labai paplitę tarp lietuvių protestantų vertimai iš 
mistinio pobūdžio evangelikų bažnyčios raštų.“* Gvildendamas 
religinius klausimus, Vydūnas neretai mini ir iškilius pasaulio 
mąstytojus, menininkus - tai mistikais domėjęsis filosofas in- 
tuityvistas H. Bergsonas, protestantų religijos filosofas ir teologas 
R. Otto, poetas J. Getė, dailininkas L. da Vinčis ir kt. 

Pasak V. Mykolaičio-Putino, „Vydūno kūryba yra, pir- 
miausia, jo dvasios ir intelekto vaisius, išaugęs iš jo tikėjimo į 
Dievybę ir Žmogų“? Mistika persunkta beveik visa jo grožinė 
kūryba. Rašytojo kūrinius, jo įvardintus regėjimais ir patyri- 
mais (Ieškojimas Dievo, Akiniai, Dievo įstatymai ir kt.), gali- 
ma pavadinti mistinėmis apysakomis - juose prisiliečiama ir 
prie Slėpinio, kurį vadiname Dievu, ir prie Jo ieškančio ar Jį 
patiriančio bei suvokiančio žmogaus dvasios gelmės. Viename 
iš paskutiniųjų savo filosofijos veikalų Žmonijos sgmoningumas 
jos tikybiniuose pavadinimuose, šventraščiuose ir šventuose 


T. Merton. Naujosios kontempliacijos sėklos. - 2008, Vilnius, p. 35-36. 
Vydūnas. Raštai, 1 t.- 1990, Vilnius, p. 227. 

Vydūnas. Raštai, 3 t. - 1992, Vilnius, p. 395. 

Vydūnas. Raštai, 4 t. - 1994, Vilnius, p. 33. 

V. Mykolaitis-Putinas. Raštai, 10 t. - 1969, Vilnius, p. 351. 

žymženkliuose Vydūnas apmąstė bendrąją skirtingų religijų 
prasmę, tačiau 1941 m. Tilžėje išleista knyga liko po spaustuvės 
griuvėsiais. Trumpesniuoju dingusio veikalo variantu laikytinas 
1945 m. vokiškai parašytas darbas Religija per žmonijos istori- 
jos tūkstantmečius, kurio vertimas išspausdintas Vydūno Raštų 
4 tome. 

Vydūno misticizmas, anot rašytojo L. Giros, labai skiriasi 
nuo to, kas Lietuvos kūrėjų tuo vardu mėgstama pavadinti, dirb- 
tinai vaikantis madų bei naujovių. „Vydūnas gi iš savo simbolių 
mistiškosios aukštybės gaivina mumyse patį reališkiausiąjį daik- 
tą — gyvybę. O ir jojo teosofija ne vienoje grynoje teosofijoje 
turi tik buvimo prasmę, bet taip pat ir labiausia, tosios gyvybės 
skelbime.“! Vydūno mistiką kaip itin lietuvio sielai artimą verti- 
no tautinės lietuvių kultūros ateitimi susirūpinęs kun. J. Lindė- 
Dobilas. 

Nors religines Vydūno pažiūras tarpukario Lietuvoje kuni- 
gai kritikavo, jį laikė talentingu rašytoju ir moraliniu autoritetu. 
Ne kartą katalikų dvasininkai bei kultūros veikėjai mąstytoją 
yra palyginę su Kristumi ir neabejojo jo moraliniu tyrumu: „jei 
Vydūnas būtų katalikas, jam netoli iki šventumo“.? Su rašytoju 
Ateities žurnale tikėjimo klausimais polemizavęs B. Česnys, 
deja, iškreipė, suprimityvino vydūniškąją „asmeninės patirties 
tikėjime“ svarbą iki elementariausių jausmų, nė nemėgindamas 
suprasti Vydūno gyvojo tikėjimo sampratos kaip žmogaus esmės 
(jo „ašainės sąmonės“) santykio su dieviškuoju sąmoningumu. 

Dėl savo, kun. J. Lindės-Dobilo žodžiais tariant, labai 
lietuviškos mistikos, Vydūnas buvo ir tebėra labiausiai kri- 
tikuojamas - tiek kairiųjų, tiek dešiniųjų pažiūrų kultūros bei po- 
litikos veikėjų. Keliuose straipsniuose mąstytojas įvardintas netgi 
Lietuvos kenkėju - esą jis „savo gausiais, Nirvana dvelkiančiais 
raštais ir viešomis kalbomis daugiausiai pakenkė Mažosios Lie- 

L. Gira. Pašnekos apie mūsų raštiją // Viltis, 1911, nr. 16, p.2. 
A. Šešplaukis. Pirmasis gyvenimo reformos skelbėjas Lietuvoje // Blaivioji Lietuva, 
1939, nr. 7, p. 7. 

tuvos tautiškai sąmonei išvystyti“! Kairuoliškų pažiūrų veikėjai, 
nors pripažino jį esant iškilia asmenybe (kai kurie jaunuoliai jį 
netgi laikė „pranašu, dievišku žmogum“), kritikavo ir dėl asketiškų 
nuostatų bei patarimų dorai „gyventi lyg kokiam vienuoliui“, ir 
dėl polinkių „regėti tai, ką nenormalūs senovės ir viduramžių 
dvasiškiai regėdavo.“? P. Viliūno kovinga revoliucine dvasia Nau- 
jojoje gadynėje angažuotam straipsniui Vydūno kūryba A. Regra- 
tis netgi atitarė satyriniu eilėraščiu Mistikos svirpliams.? 
„Vydūnas, panašiai kaip ir Meisteris Ekhartas, laikosi teo- 
sofinės nuostatos, jog Dievo karalystė yra mumyse.“* Apie Dievo 
karalystės buvimą žmoguje kalbėjo ne tik šis vokiečių misti- 
kas - cituojant Evangeliją, šią mintį dažnai galima išgirsti iš au- 
toritetingų teologų ir šiandien. Tame pačiame straipsnyje cituoja- 
mas Šv. Augustinas teigia, jog jis netikėtų Evangelija (!), jeigu to 
jam neįkvėptų Katalikų bažnyčios autoritetas. Taigi mistikos, 
teosofijos, teologijos ir netgi pačios Evangelijos vertinimas pri- 
klauso nuo pasirinkto tam tikro atskaitos taško, autoriteto. Jeigu 
Bhagavadgytą (į lietuvių kalbą pirmasis ją išvertė Vydūnas) ir 
„vedas galima laikyti teosofijos ištakomis“ (V. Kaškelis), tai ir indų 
filosofiją, ir Evangeliją galima traktuoti ir skaityti kaip mistinį 
mokymą. Populiariai perteikti mistinę patirtį ir dargi mokyti, 
kaip šios patirties siekti, nėra paprasta. Modernesni Katalikų 
bažnyčios teologai XX a. antroje pusėje prakalbo apie mistinės 
teologijos būtinybę, bet jos vis nėra. V. Kaškelis siūlo Vydūną 
įvardyti „jei ne teosofu, tai bent egzoteriku - žmogumi, dėstančiu 
išminties sistemą populiaria, visiems suprantama kalba.“* Pats 
Vydūnas teigė nesąs teosofas, be to, jis išskyrė dvi teosofijos sam- 
pratas (kryptis), kurių viena, turinti okultinių apraiškų, jam buvo 
nepriimtina, kaip ir magijos apraiškos krikščionybėje. 


"V. Bartuška. Lietuvos nepriklausomybės kryžiaus keliais. - 1937, Klaipėda, p. 271- 
272. 
*  N. Indrašius. Vydūnizmas // Jaunimas, 1930, nr. 20, p. 274. 
* A. Regratis ir jo Raštai. - 1927, Brooklyn, p. 70. 
* V. Kaškelis. Vydūnas ir metafizinė Vakarų kultūra: vidinio aristokratizmo link // 
Gimtasis žodis, 1999, nr. 8, p. 12. 

V. Kaškelis. Vydūno pasaulėžiūra - reveransas egzoterinei teosofijai // Gimtasis žodis, 
1999, nr. 1, p. 14. 

Tarpukario Lietuvoje reikštą Vydūno kūrybos kritiką toli 
pralenkė paskutiniaisiais dešimtmečiais jį menkinanti ir netgi ra- 
cionaliu protu nepaaiškinama agresyvi retorika. A. Šliogeris, pa- 
garsėjęs seksistiniu mąstymu, apgailestauja, kad Vydūnas, „tokios 
moteriškos sielos žmogus tampa Lietuvos šventuoju“ ir kad daliai 
visuomenės jis yra tiesiog dvasingumo simbolis, nors jam pačiam 
ir jo gerbiamiems žmonėms (!) jis esąs „absoliučiai tuščia vieta“. 
A.Šliogeris teigia negalįs pakęsti „sveiko proto ir realizmo stoka“ 
pasižyminčio kūrėjo Vydūno - jo nemeilė blogiui ir purvui tiesiog 
erzinanti: „Juk tikrasis gėris atsiranda kaip tik iš blogio, grožis ku- 
riamas iš purvo ir negražumo“.! P. Subačiui, apgailestaujančiam, 
kad mąstytojas atsirado ant 200 Lt banknoto, atrodo labai pavo- 
jingas, nes jo pasaulėžiūrinė „koncepcija prasilenkia su bažnyčios 
mokymu“. Vydūno knygas patariama uždaryti į istorinį seifą (!), 
nes jos galinčios pažadinti „naują kultūrinio ir politinio naciona- 
lizmo sužydėjimą *... 

Vydūno religinių pažiūrų vertinimas iš esmės priklauso 
nuo vertintojo pasaulėžiūros ir kriterijų. S. Kanišauskas straips- 
nyje išryškina daug Vydūno ir krikščioniškosios pasaulėžiūros 
panašumų ir teigia, jog Vydūno filosofija „konceptualiai yra dar- 
nesnė ir vieningesnė nei A. Maceinos krikščioniškoji filosofija > 
nes Vydūnas atsisako dvasios ir materijos supriešinimo. Esmi- 
niu Vydūno ir krikščionybės pasaulėžiūrų skirtumu įvardijamas 
vydūniškasis panenteizmas, kurį, kaip ir panteizmą - nedarant 
esminio skirtumo tarp Dievo ir gamtos - krikščionybė atmeta. 

Vydūno vertinimo kraštutinumus gvildenęs G. Vaitkūnas 
mano, jog jie priklauso ir nuo Vydūno filosofijos ypatybių, ir jo 
vertintojų pozicijų. „Negatyvaus vertinimo pagrindinė priežastis 
yra Rytų ir Vakarų filosofavimo skirtumai. Vydūnas tampa nepri- 
imtinas todėl, kad vertintojui apskritai nepriimtinas Rytų filoso- 
favimo būdas“, daugiau pagrįstas kontempliacija, o ne Vakarams 


1 A. Šliogeris. Ar linkėsime Vydūnui Šachrazados likimo? [užrašė J. Ivanauskaitė] // 


Respublika, 1993, nr. 56, p. 12 

* Vydūnas čia ir dabar // Baltija, 2003, p. 148-153. 

* S. Kanišauskas. Kai kurie Vydūno dvasios filosofijos aspektai ir krikščionybė // 
Filosofija, sociologija, 1993, nr. 2, p. 63. 


būdingu racionaliu mąstymu. Pradinė racionali Vydūno mintis 
paprastai suka „į rytietišką įžvalgą, turinčią mistinio praregėjimo 
atspalvį, nors tai nesvetima ir Vakarų filosofijai, „mistikų arba 
iracionalistų koncepcijoms“,! pvz., Augustinui, kuris pažinimą 
suvokė kaip praregėjimo dovaną. 

Neneigiant Vydūnui būdingo rytietiško mąstymo būdo, 
negalima nematyti ir jo vakarietiškumo: beveik visuose, ypač 
vėlesniuose, jo veikaluose bei publicistikos straipsniuose ci- 
tuojami Vakarų mąstytojai ir Naujasis Testamentas, o ne Ve- 
dos ar Rytų išminčiai. Vydūnas „savo asmenybėje suderina abu 
pasaulius“ - ir Rytų, ir Vakarų.? Cituodamas Vydūno frazę, jog 
tikrieji Rytai yra [žmogaus] esybės gelmė,? S.Šalkauskis pabrėžė 
Vydūno įgyvendintąjį principą, jog „Rytų ir Vakarų darna turi 
būti visų pirma vidinė, dvasinė“. 

Ir sovietmečiu, ir šiandien sovietiška ar klerikališkai karin- 
ga sąmone tebegyvenantiems veikėjams mąstytojas nepriimtinas 
ir netgi pavojingas. „Ideologų akimis jis buvo mistikas ir naciona- 
listas - siaubingas sprogstamasis mišinys aiškių tiesų išauklėtai 
sąmonei.“* Pasak V. Rubavičiaus, Vydūno pavyzdys - savo 
gyvenimu paliudijęs tikėjimo, dorovės ir kūrybos vienovę — 
žmogui yra nepakeliamas, dėl to kyląs nesąmoningas 
noras šį šalia iškilusį idealą sumenkinti. Tik taip ir 
tegalima paaiškinti čia cituotų eilučių gimimą ir daugelį kitų apie 
Vydūną bei jo kūrybą sklandančių mitų. Daugeliui šiandien jau 
sunku suvokti, kad žmogus gali apsispręsti ir išties būti aiškia 
žmoniškumo apraiška visur ir visada - ir kasdienybėje, ir šven- 
tėse, ir kūryboje... 

Buvusiam Telšių gimnazijos (kurioje Vydūnas 1920- 
1923-ųjų pavasariais mokytojavo) moksleiviui 1925 metais jis 
rašo: „Svarbiausias dalykas yra gyventi skaisčiu, tauriu, kilniu, 


G. Vaitkūnas. Dėl Vydūno vertinimo // Literatūra ir menas, 1993, nr. 27, p. 3. 

S. Šalkauskis. Raštai, 4 t. - 1995, Vilnius, p. 173. 

Vydūnas. Mūsų uždavinys. - 1921, Tilžė, p. 187. 

S. Šalkauskis. Raštai, 4 t. - 1995, Vilnius, p. 177. 

V. Rubavičius. Siaubingasis Vydūnas // Neįvardijamos laisvės ženklas. - 1997, Vilnius, 
p. 67. 

žmonišku gyvenimu ir mąstyti apie didžius, apie paskutinius 
gyvenimo klausimus. Bet visa tai reikia daryti kukliai ir tyliai. Ir 
vis pasišvęsti tam, kas aukšta, ir pačiam didžiajam visos esaties 
Slėpiniui. Bet šiaip gyvenime būti tvirtu, teisiu, doru žmogumi. Ir 
nedaug mąstyti apie savo silpnumus, bet daugiau apie galybę To, 
kurs visa neša savo malonėje.“! 


! Vydūnas. Trys Vydūno laiškai [P. Geniui] // Telšiai. Straipsniai ir istorijos dokumentai. 
- 1994, Vilnius, p. 314-315. 

POKALBIS APIE RELIGIJĄ SU VYDŪNU 


Žmonių būtis, jų regimasis gyvenimas neatsiejamas 
nuo to, kas slypi jų sąmonėje ir net pasąmonėje. Labai svarbu, 
kaip žmogus suvokia save, pasaulį, Dievą. Šiuos klausimus 
gvildena įvairūs mokslai. Ką apie religiją ir jos vaidmenį mano 
Vydūnas? 

Religija visais laikais buvo akivaizdus ne tik atskiro žmo- 
gaus, bet ir visų tautų galių šaltinis. Tautų istorija rodo, kad kartu 
su jų gyvenimo pakilimu gyvėja ir religija. Ir kuo reikšmingesnė ši 
tampa, tuo turiningesnis yra ir tautos gyvenimas. Religijos dėka 
žmogus tampa esminga kūrybos jėga, keliančia aukštyn viso pa- 
saulio gyvenimą. Silpstant religijai, persvarą pasaulyje įgyja neigi- 
mo galios. Jos pagauna žmones ir sukrečia juos iki vidaus gelmių. 
Nykstant religijai, sunykdavo ir tautos. 

Nemažai žmonių į religiją šiandien žvelgia kaip į doros 
mokslą, į pasaulėžiūros, papročių, tradicijų visumą ir pan. Gal 
ko nors nesuvokiame, kad ji netampa didžių galių šaltiniu? 

Išsamesnio suvokimo stoka ypač krinta į akis tų žmonių, ku- 
rie turėtų pamokyti kitus susimąstyti apie savo esmiškumą. Vai- 
kams kaip Dievo Įsakymus kala į galvą, pavyzdžiui, ikikrikščioniš- 
kus įsakymus, kurie, kaip draudimai, taikomi tik didžiausiems 
žmonių nusižengimams, o esminiai, iš tikro krikščioniški įsakymai, 
kaip jie skelbiami Evangelijose, paminimi tik tarp kita ko. 

Dažniausiai į žmogų žiūrima kaip į kūniškumo apraišką. Į 
jo ašainumą, į jo esmę neatsižvelgiama. Yra nesuvokta, jog žmogus 
savo esme yra dvasia-siela, kurią kūnas nešioja ne kaip antraeilį 
dalyką, o kuri pati viską lemia ir pati turi kūnu naudotis. 

Mąstoma apie ką tik nori, bet savasis Aš pamirštamas. 
Visuose daugelio žmonių veiksmuose jų esybė, siela, pasirodo 
esanti ne daugiau kaip snūduriuojantis palydovas, kuris, kaip nors 
paliestas, ima krutėti, bet nežino, koks jo uždavinys, ir kuris visą 
veikimą atiduoda kūnui, asmeniui. Apie esmės skleidimąsi beveik 
niekada aiškiau nebuvo mąstoma. Dabarties žmogus pats sau yra 
užmirštas ir dingęs be žinios. 


Teologas J. Ratzingeris (dabar - popiežius Benediktas XVI) 
jau prieš keletą dešimtmečių rašė, jog „Žmogus turi pažinti 
save, savo esybę, idant pažintų Dievą“, jog kiekviena katechezė 
turi prasidėti savęs pažinimo mokymu. Tad tik savimonės dėka 
ir tegalima nukeliauti į dieviškuosius slėpinius? 

Senieji graikai buvo užrašę virš savo šventnamio angos: 
Pažink save! Jie žinojo, kas reikalinga, kad žmogus galėtų sąmo- 
ningėti Didžiajame Slėpinyje, kuriam priminti vartojame, nedaug 
temanydami, žodį Dievas. Jisai yra žmogaus esmės pradžia ir 
gyvybė, ir galia. 

Savimonę besiugdantis žmogus sugeba atsiverti savo esme. 
Visiems gyvenimo pasireiškimams tada yra būdingi ryškesni 
esmiško žmoniškumo bruožai, ir tie pasireiškimai įgauna daugiau 
reikšmės aplinkai. Jeigu žmogus yra geriau suvokęs save, tai jis ir 
savo aplinkoje daugiau reiškia. 

Kuo savimonė naudinga kasdieniniame gyvenime? 

Savimonei turi paklusti visi poelgiai. Viso, kas beprasmiška, 
išvengiama, kai žmogus prieš kiekvieną veiksmą, prieš kiekvieną 
žygį apmąstys save, vidujai nurims ir iš ten atsigręš į išorę. Tada 
viskas, kad ir ką jis darytų, bus prasminga ir reikšminga. 

Savimonė taip pat leidžia suvokti, kas iš tikrųjų yra žmogaus 
valia. Visą gyvąjį pasaulį persmelkia troškimas gyventi, kilęs iš 
kūrybos vyksmo. Troškimas gyventi daro įtaką ir žmogaus esmei. 
Žmogaus mąstymu jis nukreipiamas į tam tikrą tikslą. Ir taip 
atsiranda valia. 

Kuo daugiau žmogus apmąsto save, tuo labiau jis pra- 
randa atskirumo jausmą ir vis aiškiau jaučia ryšį su visu, kas 
gyva. Savimonės dėka žmogus tampa sąmoningesnis ir todėl jo 
užuojauta - gyvesnė. 

Tai, kad susidūrimas su savastimi neišvengiamai veda į 
susitikimą su Dievu, kalbama jau seniai. Vis dažniau prisime- 
nama teologo K. Rahnerio mintis, jog XXI amžiuje krikščionys 
bus mistikai arba jų visiškai nebebus. Koks savimonės vaidmuo 
mistikos, gyvosios religijos patirčiai? 

Tik savimonės dėka žmogus grįžta į save. Bet ji turi pasiekti 
kažką aukštesnio. Žmogus turi save iš naujo prarasti ir surasti save 

aukščiausiame dalyke. Visiškai pasinerti į Amžinąją Šviesą, į meilės 
jūrą, į šventą valią ir į viską sukeliančią galią. 

Taip pasiekiama nuostabi vidinė ramybė ir tyluma. Išnyksta 
savo paties esmės pajautimo ankštuma ir atsiranda atvirumas ne- 
suvokiamybei, kuri, kaip palaiminga šviesa, paima į save žmogų. 
Čia žmogus užsimiršta ir visiškai atsideda [Didžiajam Slėpiniuij. 
Jam tada būdingas didesnis, esmiškesnis, dieviškas žmoniškumas. 
Jis gyvena, bet jau nebe jis, o Kristus jame gyvena. Tai, kuo jis tapo, 
įkąjis pasinėrė, yra kažkas nauja. Šio jausmo nuostabumas apima 
jį visą kaip tiesioginis malonės suteikimas jaučiant savo esmę. 

Bet tada ši esmė turi kitą, gyvybinę, reikšmę. Jo asmenybę 
persmelkia visai kitos galios, kurios pažadinamos nebe iš išorės, o 
kyla iš visos būties gelmių. Atitinkamai skleidžiasi ir visa jo gy- 
venimo nuostata. Čia [šioje] būtyje ji tampa atgaivinimo akstinu. 

Religija, tikyba, dvasingumas... Pasak vienos tikinčios 
mokslininkės, apie šiuos reiškinius samprotauja ir rašo visi, 
kas netingi. Nemanau, kad apie tai turėtų mąstyti tik saujelė 
išrinktųjų. 

Yra visai įprasta tikyba vadinti mintis apie žmogaus santykį 
su visatos Pradžia ir Pagrindu. Bet tuo pakrypta į paviršutinišku- 
mą. Tikyba yra paties taip minimo santykio patyrimas. Toliau 
buvo išmanyta, kad tikybos mokslu dažnai įvardinami ir pasaulio 
supratimo, gyvenimo žiūros ir pagaliau doros mokslai. Nuo visų 
jų liko griežtai atskirti tie, kurie pašvęsti vien tikybiniam žmogaus 
gyvenimui. 

Tikybos mokslas, tikybos apeigos tėra tik kelrodis į tikybą. 
Tikyba nėra mokslas, bet vidaus susitikimas su savo esybės Priežas- 
timi. Tai ašainės sąmonės santykis su pačia sgmoningumo esme. 

Religijos negalima rasti žodžiuose, ji yra vidinis atsivėrimas 
tam, kas yra amžina, Didžiajam Slėpiniui, Dievui. Bet būtina 
pabrėžti, kad žmogus šiuo vidiniu nusistatymu ne tik pats vienas 
kuriasi tobulesnį gyvenimą. Tai įstengia tik šventoji Galia, kuri 
yra pirminis viso išganymo šaltinis. Žmogaus veikimas yra tiktai 
atsidavimas jai. 

Su „šventąja Galia“ turbūt susijusi ir malda - neretai kas- 
dienė tikinčiojo palydovė? 


Malda turėtų būti visiškas pasinėrimas savyje ir atsidavi- 
mas laukiamam Dievo apsireiškimui žmoniškume, visiškas ryšių 
nutraukimas su būtimi čia, atsisakymas jos dovanų. Bet tam visa- 
da reikia tvirtai pasiryžti prieš maldą. Žmogus turėtų tapti visiška 
kūniškumu įgytų gyvenimo pojūčių tyla, kad jame galėtų nušvisti 
naujasis gyvenimas. Todėl Nikolajus Flujietis (1487 m.) meldėsi: 
„Viešpatie, duok man tai, kas mane vestų prie Tavęs. Viešpatie, 
atimk iš manęs tai, kas mane skiria nuo Tavęs! Viešpatie, atimk 
mane iš manęs ir visiškai atiduok mane Tau!“ 

Apklausų metu didžioji Lietuvos gyventojų dalis teigia 
esą katalikai. Nemažai jų savo religines priedermes prisimena 
tik per didžiąsias (religines) metų šventes. Ką galėtume laikyti 
religingų žmogumi? 

Jeigu religija atsiskleidžia ir žmogaus gyvenimo raiškoje, tai 
šitai reikėtų vadinti religingumu arba pamaldumu. Jis ypač aiškiai 
parodo, kokio lygio yra žmogaus religija. Esant aukštesniam jos 
lygiui, žmogus iškyla kaip pašventintas, kaip apimtas šventumo. 

Jei žmogus neturi religingumo, tai ir religija nėra jam 
būdinga, nors jis ir išpažįsta kokį nors religinį mokymą. Tuomet jis 
yra visiškai pavaldus daiktiškumui ir galbūt jam net trūksta tikro 
žmoniškumo bruožų. Žmogus skleidžiasi kaip žmogus tik gyvąja 
religija. Jei ji nyksta, tai menkėja ir žmoniškumas. Daugelio žmonių 
telkimasis į vieną bendriją dėl kokio nors religinio mokymo turi iš 
esmės tik abstrakčią reikšmę. 

Dalis žmonių nepriklauso jokiai religinei bendruomenei, 
jokiai konfesijai, bet jie teigia esą tikintys, kai kurie jų įvardija 
save krikščionimis. 

Dabar turbūt yra žmonių, kurie nekalba apie religiją ir taip 
pat neišpažįsta kokio nors mokymo, bet rūpinasi savo sąmonės švie- 
sėjimu. Jie siekia priartėti prie būties paslapties. Čia vis dėl to jau 
reiškiasi religijos esamybė. Tokie žmonės tuomet tiki žmoniškumu. 
Jis tuo gražiau išsiskleidžia, kuo sąmonė su didesne jėga atsiduoda 
begalybei, neaprėpiamumui, dieviškumui. 

Tačiau yra ir tokių, kuriems religija tėra smegenų plo- 
vimo priemonė ar tam tikra dvasinių narkotikų rūšis. Tūlam 
gyvenimo esmės ieškančiajam didelę įtaką daro sutiktų reli- 

gijos skelbėjų elgesys, jų gyvensena. Kaip įveikti religijos nu- 
vertėjimo, jos niekinimo problemą? 

Viengkart reikėtų susirūpinti gyvąja religija. Tuomet religijos 
niekinimas taps neįmanomas. Tikyba nėra nei mokslas, nei me- 
nas, nei dora. Bet viena tikyba tegali suteikti tikriausią galimumą 
šviesesniam mokslui, galingesniam menui, tauresnei dorai. Nėra 
tam kitos priemonės. Prasimanymas tikybą išmesti iš gyvenimo 
gimsta iš nesupratimo gyvenimo esmės ir prasmės. Gyvoji tikyba 
veda aukštyn, aukštindama ir augindama žmoniškumą. 

Besiremiant tam tikromis nuomonėmis bei skelbiamomis 
tiesomis, jėga ir prievarta negalima nieko gero pasiekti. Žmonės 
patys nori pajausti tiesiog paskutinį gyvybės šaltinį. Jie nori, kad 
tojo galios žmoniškoj formoj apsireikštų pasaulyj. Šitas šaltinis, pati 
šventoji dvasia, yra, kas vien tegali žmones vienyti. 


P.S. Dėkoju Vydūnui už šiuos ir daugelį kitų atsakymų. 
Nors šiam menamam dialogui panaudotų tekstų (spausdintų 
įvairiuose jo veikaluose) kalba nepakeista, ji - akivaizdu - puikiai 
suvokiama ir be jokių paaiškinimų. 


Klaipėda, 2006 m. sausio 20 d. 

VILHELMAS STOROSTAS AR - VYDŪNAS? 


Paminint Kaune Juozo Tumo-Vaižganto muziejuje Vydū- 
no 140-ojo gimtadienio sukaktį buvo pastebėta, jog Vydūno 
vardas dažnai tariamas netaisyklingai: pirmąjį balsį tariant kaip 
trumpąjį, tikrasis žodžio grožis ir jo gelmė lyg pasislepia. Dvi 
ilgos balsės šalia — neįprasta; mįslinga ir pati žodžio vydūnas 
reikšmė... 

Vydūnizmo sąvoka, reiškianti Vydūno ir jo pasekėjų 
vertybinę orientaciją, buvo vartojama jau XX a. pradžioje. 
Šiandien šio žodžio reikšmė skleidžiasi ir žurnalu Vydija, kuris 
gimė Kauno tautinės kultūros centre. O kada ir kodėl V. Storostas 
tapo Vydūnu, buvo svarstoma prieš šimtą metų, klausimų kyla ir 
šiandien. 

Ne kartą pokalbiuose ir spaudoje teigta, jog Kintuose 
Vilhelmas Storostas pradėjo mąstyti ir rašyti lietuviškai, kad čia 
jis tapęs Vydūnu. Kintai išties buvo svarbus didelių jo gyvenimo 
virsmų laikotarpis: čia daugiau bendrauta lietuvių kalba, galbūt 
nepatirta lietuvių kalbos niekinimo (tai skaudžiai išgyvenus 
Ragainės mokytojų seminarijoje), čia sutikta „labai malonios 
širdies esybė“ Klara, čia įveikta neseniai greita mirtimi grasinusi 
liga. 

Galima manyti, jog Kintuose grįžtama ne tik prie vaikystėje 
išgyventų vienovės potyrių su gamta, Visuma, bet ir prie vaikystės 
įžadų, apsisprendimo „kelti garbėn lietuviškumą“. Bet kaip tai 
daryti - jaunajam mokytojui buvo neaišku. 

Pirmaisiais gyvenimo Tilžėje metais apysakėles, poemėles 
V. Storostas rašė - kaip ir iki tol - vokiškai. Kalbas įvairiais gy- 
venimo klausimais (Tilžėje, Karaliaučiuje, Berlyne, Leipcige ir 
kitur) pradžioje sakė taip pat tiktai vokiečių kalba. „Tik iš lengvo, 
Tilžėj susiėjęs su kitais lietuviais, pradrįsau ir lietuviškai rašyti“, - 
autobiografijoje teigė Vydūnas. Netrukus, lietuvių skatinamas, 
vis daugiau įsitraukė į kultūrinę veiklą, nusprendė tapti rašytoju. 
Daugialypės mąstytojo veiklos tikslas - „kad lietuviai galėtų jaus- 
tis garbės vertais žmonėmis.“ 


Pirmuosius publicistinius rašinius, pasakas, aforizmus 
lietuvių kalba mąstytojas parašo 1894 m. ir pasirašo Svirplio, 
Strazdelio, M. Keliauninko, R. Mano, L. Aido ir kt. pseudonimais, 
vėliau - kriptonimais L., L. L., R. L., R. M., T. L. bei pseudonimu 
Manas. Nuo 1907-ųjų pasirašinėja ir Vilhelmo Storosto, ir Vydūno 
pavarde, o netrukus įsivyrauja Vydūno vardas. Vėliau tik labai 
retais atvejais pasirašo V. Storosto pavarde, po brūkšnio paprastai 
dar parašydamas ir Vydūno vardą. 

Straipsniuose apie Tilžėje gyvenantį filosofą neretai bū- 
davo pabrėžiama, jog tikroji jo pavardė esanti ne Vydūnas, o 
Storostas. 1928 metais Naujo žodžio straipsnyje Tikrasis Vydūnas 
pats rašytojas patikslino, jog tikroji jo šeimos pavardė „ne tokia, 
kaip šeima vadinosi prieš šimtmečius.“ 

Pasak Vydūno biografo A. Merkelio, Storostų pavardė pir- 
mą kartą užrašyta 1642 metų dokumentuose. Juos tyręs žmogus 
Vydūnui teigė, jog tai buvęs ne vardas, o valdininko pažymėjimas, 
vėliau įsitvirtinęs kaip pavardė. Vydūnas iš padavimų atsekęs, jog jo 
šeimos pavardė galėjusi būti Vydas ar Vydius [Vydžius], kas reikštų 
palankumą, draugiškumą. Profesorius V. Falkenhanas rašė, jog iš 
motinos Vydūnas girdėjęs, kad jų šeima yra paskutiniųjų lietuvių 
žynių (krivių) giminės tiesioginiai palikuonys. Tad pavardė Vydas 
ar Vydius galėjo atkeliauti ir iš Vydūno motinos pasakojimų. 

Pareigybės pavadinimo virtimą pavarde XVII a. viduryje 
patvirtino savo giminės genealogiją tyrinėjęs Vydūno brolio 
vaikaitis dr. J. Storosta. Jo duomenimis, lenkiškai Starosta yra 
apeliatyvas ir reiškia kaimo seniūną ir burmistrą. Ši pavardė 
lenkų dialektu kalbančioje Mozūrijoje sutinkama nuo 1642 m., 
o Prūsų Lietuvoje - nuo 1710 m. Tikrosios Storostų protėvių 
pavardės savo giminės genealogijos sudarytojams sužinoti kol 
kas nepavyko. 

Lietuvos šviesuomenė Vydūno vardą dažniausiai traktavo 
kaip vedinį iš žodžio vydėti (=regėti), kas pažymi giliausius bū- 
ties slėpinius regintį mąstytoją. A. Jakštas 1928 m. rašė: „Žodis 
Vydūnas reiškia toli į ateitį žvelgiantį žmogų bei pranašą. Pavadi- 
nimas visai teisingas. Vydūno raštuose tikrai esama pranašiškų 
dalykų.“ Istorikas Z. Ivinskis, remdamasis teosofinėmis Vydūno 

pažiūromis, aiškino, jog Vydūnas reiškia „atsigręžęs į vidų“. Kiti, 
siedami rašytojo kontempliatyvumą ir pasirinktąjį pseudonimą, 
yra jį pavadinę „vidiniu žmogumi . 

1929 m. vokiečių studentas baltistas W. Waitas (vėliau apgy- 
nęs disertaciją iš lituanistikos) atvyko pas Vydūną ir išdėstė jam 
savo ir kitų Vydūno vardo sampratą, norėdamas iš jo paties išgirsti, 
ką ji reiškianti. Mąstytojas, su kuklia šypsena atmetęs reiškiamą 
pagarbą, paaiškino, jog prie vyd- galima ir pasilikti, kad Vydūnas 
tereiškiąs nevydono priešybę, taigi išreiškiąs visiems „žmonėms ir 

Kalbant apie Vilhelmo Storosto sprendimą tapti Vydūnu, 
reikėtų prisiminti istorinį bei kultūrinį Mažosios Lietuvos kon- 
tekstą — vokiečių kultūros ir kalbos įsigalėjimą. Nors rašytojo 
tėvai šeimoje puoselėjo lietuviškumą, jų vaikai turėjo Vokietijoje 
populiarius vardus: Vilhelm, Johanes, Fridrich, Albert, Herman ir 
kt. 

Vilhelmui Storostui, nusprendusiam tapti rašytoju ir „sekti 
probočius“, gaivinti lietuvių tautos dvasią, be abejonės, iškilo 
poreikis pasirašyti lietuvišku vardu. Pasirinkti Vydūno vardą 
paskatino ir žinios apie pakitusią giminės pavardę, vaikystėje ar 
jaunystėje girdėti, galbūt ir legendomis apipinti pasakojimai apie 
iškilius savo protėvius, menamą jų pavardę. 

Tautiškumas Vydūnui buvo viena svarbiausiųjų vertybių. 
Anksti savyje suradęs tautą, asmenybės gelmėse ją jautė taip, 
kaip ir savo esmę bei dievybę. Dievas ar tautos dvasia nepraby- 
la mums įprasta žmogiška kalba. Pasak Vydūno, ji reiškiasi ne 
įprastąja, o „regėjimo sąmone“. Jos dėka patirti regėjimai, misti- 
niai išgyvenimai yra nepalyginamai įtaigesnė ir galingesnė jėga 
nei žmogaus (ištartas ar užrašytas) žodis. Taip apreiškiama ir Die- 
vo valia, kurią suvokusieji negali gyventi tik sau ar tik kokio nors 
siauro artimųjų ar bendraminčių ratelio interesais. Svarbiausias 
Vydūno gyvenimo uždavinys - „būti tautoje aiški žmoniškumo 
apraiška ir tuo kitus tam žadinti.“ Žmogaus pašaukimas kaip 
Kūrėjo valia yra ir užduotis, ir likimas. Ypatingai užduočiai, 
misijai, kaip rodo istorija, Likimas dažnai suteikia ir atitinkamą 
vardą. 


Mistinių teorijų apie žmogaus vardo reikšmę Vydūnas 
nekūrė, bet žinant jo filosofiją, pabrėžiančią vaizdinių, minčių, 
žodžių, net garsų svarbą mūsų sąmonei, jo sukurtus vardus 
dramų herojams, - akivaizdu, jog vardo parinkimas ar sukūrimas 
jam yra svarbus, atsakingas sprendimas. Dramose sutinkame 
personažus, kurių vardai - Grožvyda, Tautvydas, Vidė, Gervydas, 
Alda, Arvydas, Gryta, Rimvydas, Magė, Gintautas, Gaja, Galminas, 
Jorė, Ramūnas, Dariūtė, Argaudas, Viltutė, Vyrvaldas, o neigiami 
herojai pristatomi vardais Krauris, Kurčius, Kiūtra ir kt. 

Vydūno krikšto dukra - Šiaulių miesto garbės pilietė 
Gražbylė Venclauskaitė - ir šiandien didžiuojasi jo sukurtu var- 
du. Ji prisimena, jog atvykus Vydūnui, mama prašydavusi ką 
nors svečiui padeklamuoti; tai filosofui patikdavę, o kartą jis 
tarstelėjęs, kad turinčiai Gražbylės vardą tai labai tinka. Beje, 
ir šiandien garbaus amžiaus sulaukusi Gražbylė Venclauskaitė 
stebina jaunatviškumu ir iškalba. Atsiminimuose pasakojama, 
jog susipažinęs ir sužinojęs pašnekovo vardą, Vydūnas neretai 
stabtelėdavo prie jo kilmės, reikšmės. 

Mąstytojas apgailestavo, jog lietuviai savo vaikams paren- 
ka hebrajiškus ir kitų tautų (neva šventus), o ne lietuviškus var- 
dus. Straipsniuose pasakojo apie kitų tautų pastangas kurti, puo- 
selėti tautiškus vardus ir ragino išleisti lietuviškų vardų žodyną. 

1937 m. Vydūnas rašė: „Kaip giliai mes nusmukome, su- 
pratau kartą kalbėdamas apie lietuviškus vardus, kad jais bū- 
tų vadinami lietuvių vaikai. Buvo net inteligentų, kurie manė, 
jog Dovydas, Jokūbas, Juozapas ir kiti esą tikriausi lietuviški 
vardai. Bet kas žino, ką jie reiškia? O tikrai nors numanome arba 
atspėjame, ką pasako vardai Tautvydas, Gedgaudas, Daugvila, 
Birutė, Agė, Gaja, Gunda, Vyda, Nuomė ir kt.“ 

Šiandien, išgirdęs savo vaikus vadinant ne tik sulietuvin- 
tais, jau įprastais svetimais vardais, bet ir sunkiai ištariamais, 
nesuprantamais žodžiais, Vydūnas turbūt pasakytų, jog šių vaikų 
tėvai nežino, ką darą... O ką reiškia vardas Vydūnas, jo paties 
žodžiais tariant, „tikrai numanome arba atspėjame“... 


Fontanas, 2009, nr. 1 

VYDŪNO FENOMENAS 


Apie savo žemiškosios gyvenimo kelionės pradžią Vydūnas 
rašė: 

„Vaiko laukdama, motina, kaip vėliau pasakodavo, gie- 
dodavo šventas giesmes nuo rytmečio iki vakaro. Vaikas gi- 
mė šventadienį 1868 m. rytmetyje tarp 8 ir 9 val., gaudžiant 
Verdainės šventnamio varpams, Jonaičių kaime, Šilutės apskr. 
gražiame namelyje, kurs buvo pastatytas sode prie Šyšos kranto. 
(...) Atsiskyręs nuo motinos kūno, vaikas giliai atsikvėpęs, bet ne- 
sušukęs, - apsižvalgęs, lyg kažko klausytųs, šypsojos ir tada, akis 
užmerkęs, miegojęs. Atrodė, kaip kad jis gimė be skaudumų, be 
didžių varžymų. Bet kai jis po pusketvirtų metų stebėjo mirusįjį 
dvynučių brolelį, motinėlei kaip nors dėl to apsireiškus, jis sakęs: 
Mama, mirti yra juk lengviau negu užgimti. Motina tai jam vėliau 
priminė.“ 

Vilius Storostas, dar vaikiškais žingsneliais eidamas, mąstė 
„apie ypatingus savo uždavinius“, apie jam skirtą „nepaprastą 
pašaukimą“. Jau tada jis brendo kaip ypatingo etinio, religinio 
jautrumo asmenybė. Tėvai, namų aplinka ir supanti gamta vi- 
sokeriopai padėjo jo asmenybei skleistis, siekti intelektualinės 
ir dvasinės brandos. Jaunystėje būdamas nuolatinėje akistatoje 
su mirtimi, jausdamas žemiškos kelionės trapumą ir laikinumą, 
kiekviena diena stengėsi priartėti prie tikrojo žmoniškumo - sa- 
vojo gyvenimo tikslo. „O tik labai norėčiau, kada teks gyvenimą 
baigti, būt buvęs tautoje aiški žmoniškumo apraiška ir kitus tuo 
tam žadinęs.“ (Vydūnas) 

Mąstytoją pažinojusiųjų atmintyje pirmiausiai iškyla 
ypatinga jo išvaizda: Tilžėje jau iš tolo jį atpažinti padėdavę 
ilgi plaukai, savita apranga. Visi be išimties mena jo įtaigumą, 
jaunatviškumą, spinduliuojančias akis, skvarbų žvilgsnį. Pasako- 
jama, jog jis labai greitai pašnekovą ir auditoriją sudomindavo, 
neretai tiesiog užburdavo, tad jį pavadindavę ir kerėtoju. Kartą 
Kaune prieš Vydūno paskaitą universiteto studentai susitarė, kokį 
klausimą Vydūnui pateiks, kaip sukritikuos jo filosofiją. Tačiau 


drąsių ir kritiškai nusiteikusių studentų nuostabai, jis ir nepa- 
klaustas atsakė į jų klausimus, o kalbėjęs taip įdomiai, kad jie 
greitai pamiršo, ko čia buvo atėję, ką buvo sutarę. 

Daugelį, ypač jo bendraamžius, stebino Vydūno jaunat- 
viškumas, kuris reiškėsi ne tik vikrumu, bet ir lengva, spy- 
ruokliuojančia eisena, trykšte trykštančia energija ir kažkokiu 
„tik jam vienam būdingu degimu“. Ypač visiems įstrigo šiltos, 
spinduliuojančios akys, o kartais ir tarsi kiaurai veriantis žvilgs- 
nis. A. Vokietaitytė, prisimindama bendravimą su filosofu studijų 
metais, rašo: „Kai žiūri į tave, aiškiai jauti, kad jis nemato tavo 
išvaizdos, gal net negirdi ką jam sakai, nes jo žvilgsnis skverbiasi 
giliai į tavo vidų, ir atrodo, kad pats skaito tavo mintis, net ne- 
jauku darosi.“ 

Daugelis mena jo orią laikyseną, o drauge - kuklumą, 
paprastumą, spontaniškumą. „Kokia žmogaus žmogui pagarba, 
kokia inteligencija, koks atidumas pašnekovui, ir sykiu koks oru- 
mas!“ - po daugelio metų vieną susitikimo epizodą Dotnuvoje, 
kaip įstabiausią reginį, aprašė jį stebėjęs K. Skebėra. Paskaitose 
savo kalbos Vydūnas neskaitydavo, kalbėdavo gyvai. Jo klausantis 
visada apimdavo jausmas, kad jis tvirtai tiki tuo, ką kalba, ir gy- 
vena taip, kaip kalba. Šventėse iš toliau jo silpną balsą padėdavo 
girdėti mirtina tyla; pasak J. Keliuočio, „taip klausomasi pranašo 
ir audras raminančio, kaip tiesos ir suraminimo skelbėjo.“ 

Daugelį stebindavo griežta mąstytojo dienotvarkė, discipli- 
na, mityba. Plačiausiai pasklido pasakojimas apie nutikimą vie- 
name Kauno viešbučio restorane. Vydūnas ilgai žiūrėjęs į valgia- 
raštį, tarsi ko ieškodamas ir nerasdamas. Tada prišokęs kelneris 
ir ėmęs greitosiomis vardinti vienas už kitą gardesnių mėsiškų 
patiekalų asortimentą. Šiam baigus, neatpažintasis svečias tilžie- 
tiška tarme trumpai atrėžęs: „Aš lavonų nevalgau!“ 

Vydūną žeidė bet kokios gyvybės niokojimas, naikinimas, 
bet koks nežmoniškas elgesys su gamta, gyvūnais. Vilkijoje po 
paskaitos paklaustas, kodėl jis smerkiąs medžiotojus, Vydūnas at- 
sakė jų nesmerkiantis: „Aš jų gailiuosi. Tai skęstą, žūvą žmonės“. 
Malonumas šaudyti paukščius ar žvėrelius - tai dvasios tamsybė. 
Toks žmogus po kurio laiko galįs pradėti šaudyti ir žmones. Ne 

tik gyvos būtybės, bet ir daiktai, jeigu jie dar gali būti naudingi, 
jo manymu, yra saugotini. Pamatęs skautų stovykloje ant laužo 
dedamą sveiką lentą, jos deginti neleido — po to vyko nuoširdus 
mąstytojo pokalbis su jaunimu apie gyvybės slėpinius. Vydūnas 
labai brangino ir jam mielų žmonių dovanotus asmeninius daik- 
tus, meno kūrinius. 

Ypač visus stebino net ekstremaliomis sąlygomis išliekanti 
mąstytojo vidinė ramybė, tolerancija. Dėl to, o galbūt ir dėl jo 
originalumo, Vydūną kartais vadino lietuviškuoju Gandžiu. Ra- 
mia Vydūno laikysena stebėjosi ir jį persekioję vokiečių nacio- 
nalistai. 1932 m. vokiečių spaudoje buvo rašoma: „Policininkai 
apsupa Vydūną, kuris šypsodamasis stovi po vartų skliautais. 
Koks didelis turi būti to žmogaus fanatizmas. Visur atsidaro lan- 
gai ir krenta šauksmai: Judas, išdavikas! Atgal į Lietuvą!“ 

Vydūno bičiulis prof. V. Falkenhanas žavėjosi jo taurumu, 
savarankišku intelektualumu, intuityvumu, pranašišku gebėji- 
mu regėti sudėtingų reiškinių priežastis, jų sąryšius. Turbūt dėl 
veržiumo, kūrybiškumo ir jau minėtų savybių profesorius mąs- 
tytoją pavadino šekspyriškos dvasios žmogumi. Pats Vydūnas 
Šekspyrą (taip pat J. V. Gėtę, Evangelijų autorius) traktuoja kaip 
galingos dvasios kūrėjus, nes kalbos turtingumas, individualumas, 
išmintis sklinda iš aukštesnio laipsnio sąmonės: „jų žodžiuose ir 
sakiniuose žėri slėpininga ugnis, spindi slėpininga šviesa“. 

Daugeliui žmonių imponavo ne tiek kūryba, idėjos, kiek 
paties Vydūno asmenybė, jo kitoniškumas, ypatingumas. Turbūt 
taikliausiai jį apibūdino M. Vaitkus. 

„Ta mąstytojo, asketo, vizionieriaus, pranašo išvaizda 
nemaža prisidėjo prie to, kad Vydūnas savo viešuose pasirody- 
muose ar privačiuose santykiuos darydavo tokį teigiamą ir gilų 
įspūdį. 

Bet šituo atžvilgiu daugiau svėrė tai, kad ta išvaizda atspin- 
dėjo visą jo gyvenimą: buvo jis aukštos doros žmogus, labai su- 
sivaldąs, atlaidus, neužgaulus, skaistus, beveik krikščionis asketas. 
Jo ideologija buvo pakiliai idealistinė, nudažyta kiek neobudizmo. 
Tačiau savo dvasios gilumoj jis stovėjo ne per toli nuo Kristaus. Sa- 
vo pasaulėžiūrą jis uoliai skelbė, bet taktingai, neįžeidžiamai. [...] 


Mūsų didysis Vyras paliko mum iš gausingos savo praeities 
eilę veikalų, kurių vertė nesens. Tiesa, jie lietuvių tarpe nebuvo 
populiarūs. Ar Vydūnas per toli buvo nuo mūsų nužygiavęs į 
priekį, ar mes per vėlai gimėm ir buvom dar neūžaugos, kai jis 
kūrė? Beje, man teko aptikt po Pirmojo didžiojo karo viename 
lenkų leidiny nuomonę, kad mes dar neįstengiame įvertint to 
didžiojo savo rašytojo, kadangi dar nesame iki jo priaugę. Miela, 
kad bent kai kas svetimųjų jį taip aukštai vertina.“ 

Pats Vydūnas nesijautė nei ypatingas, nei tobulas. Į šil- 
tus žmonių žodžius ir jo asmenybės aukštinimą atsakydavo 
esąs vidutinio gerumo žmogus, besistengiantis „savyje viso- 
kias vertybes išauginti, kad kitus tam žadintų“. Tilžės kalėjime 
apmąstydamas savo gyvenimą, jautėsi labai nusikaltęs savo ar- 
timiesiems (tėvui ir kitiems, jau iškeliavusiems Anapilin), jog 
pernelyg mažai išreiškęs jiems meilės. Kadangi skolos sugrąžinti 
jau neįmanoma, slegiančią savo kaltę sumažinti nusprendė reikš- 
damas kuo daugiau meilės tiems, kuriuos dar savo gyvenimo ke- 
lyje sutiksiąs, ir savo priešams, nors tai esą beveik neįmanoma. 
Tikėjosi, Aukščiausiojo padedamas, savo priešus nors pakęsti, ant 
jų nepykti, juos suprasti. 

Likimo apdovanotas didelėmis dvasinėmis galiomis, Vy- 
dūnas kartu buvo itin jautrus, turėjo ekstrasensorinių gebėjimų, 
tad giliai ir stipriai išgyvendavo ne tik pozityvius jausmus, bet ir 
gėlą, kančią, kuri paprastai būdavo susijusi su kitų žmonių, tau- 
tos būtimi. Ištikus didelėms negandoms (jam pačiam, kitiems 
žmonėms, tautai ar visai žmonijai), Vydūnas stengėsi ir čia nu- 
manyti, įžvelgti Aukščiausiojo valią ar „daimonų veikimo“ siekius. 
Iš toliau žvelgiant atrodo, kad Vydūnas, lengvai įveikdamas visas 
kliūtis, sunkumus, eina tarsi nežemiškų galių pakylėtas tik jam 
skirtu keliu. 

„Vydūnas man atrodo lyg koks Krivių Krivaitis, šventojo 
ąžuolo ūkanoj pasislėpęs, apmąstyme apie Dievo galybę pasken- 
dęs. [...] Jis jaučiasi apsiaustas iš visų pusių slėpiningosios galybės 
ir su tam tikru dievobaimingumu, pasakyčiau, net su baime, veizi 
į viską, neišskyrus nė menkiausio dalykėlio, nes mato ten minėtąją 
jėgą apsireiškiant. [...] Vis tiek, ką jis aprašinėtų, kiekviename 

žodyje matai jo savotišką, slėpiningai gražios sielos atspindį. 
[...] Nyčė ėjo prie savo Ūbermenscho (žmonių žmogaus), Tol- 
stojus prie krikščioniškosios tobulybės, gi Vydūnas prie vidujinio 
žmogaus kilnumo.“ (J.Lindė-Dobilas) 

Tilžėje, pasak su Vydūnu ilgai bendravusio E. Simonaičio, 
kai kurie paprasti žmonės jo nesuprasdavę, bet didžioji dalis, netgi 
jo paties priešai, suprato ir gerbė. Tačiau Vydūnas, kaip filosofas 
ir rašytojas, neretai atrodė tarsi pernelyg nuo žemės pakilęs, nuo 
kasdienių gyvenimo rūpesčių atitolęs, savo kilniomis idėjomis 
primenąs donkichotišką keistuolį. V. Daujotytė, analizuodama 
Vydūno asmenybę ir jo kūrybą, jį traktuoja kaip mistiką ir gre- 
tina su A. Mickevičiumi, O. Milašiumi, J. Baltrušaičiu, teigdama, 
jog visiems didiesiems išminčiams buvo būdingas susitelkimas į 
tai, kas neregima, ypatingų vidinių išgyvenimų, apreiškimų pa- 
tyrimas. Anot kritikės, tai ne tik didis išminčius, mistikas, bet ir 
Tautos Mokytojas, atkakliai vykdęs šią prisiimtą misiją ir suteikęs 
tautiškumui filosofinės prasmės. 

Žvelgiant į Vydūną egzistencinės psichologijos žvilgsniu, 
akivaizdu, jog tai savęs aktualizavimo keliu anksti pasukusi 
asmenybė. Šie žmonės traktuojami kaip psichologiškai sveikos, 
brandžios asmenybės. Jie daro tai, ką geriausiai sugeba, realizuoja 
ypatingas ar daugeliui būdingas potencijas (jauniems žmonėms 
taikoma augančios asmenybės sąvoka). Kaip labai tikėtinus 
save aktualizavusių žmonių pavyzdžius psichologas A. Maslou 
mini tokias istorines asmenybes, kaip A. Einšteinas, V. Džeimsas, 
A. Šveiceris, B. Spinoza ir kt. A. Maslou „save aktualizuojančios 
asmenybės“ ir Vydūno „saviško, savo esmę atskleidžiančio“ žmo- 
gaus samprata yra analogiška, o visi jų bruožai būdingi pačiam 
Vydūnui. Jis ne tik pateikė brandžios asmenybės portretą, išryš- 
kino svarbiausius jos bruožus, bet įvairialype veikla, savo pa- 
ties pavyzdžiu parodė, kaip „augti iš vidaus“ ir tapti brandžiu, 
vydūniškai tariant, tikru žmogumi. 

Vienas iš A. Maslou paminėtųjų, A.Šveiceris, turi labai daug 
panašumų su Vydūnu: talentai, daugialypė veikla, rūpinimasis 
žmogaus sveikata ir ypač tuo, jog jie abu, pasak V. Bagdonavičiaus, 
„ne tik norėjo būti, bet ir iš tikro buvo aiškios žmoniškumo 


apraiškos“. A. Šveicerio ir Vydūno fenomenai slypi jų žodžių ir 
veiksmų vienybėje, skelbiamą humanistinę filosofiją jie pagrindė 
asmeniniu pavyzdžiu. 

Žvelgiant į Vydūno gyvenimo kelią ir jame patirtus, įveik- 
tus sunkumus, iškyla herojaus paveikslas. Mitinis Herojus, pa- 
sak psichologės G. Gudaitės, yra „drąsus ir galingas, kantrus, 
ištvermingas, neprarandantis vilties ir tikėjimo. Jis pasikliauja 
aukštesniųjų valia, kad tie išbandymai neišvengiami. Konkretus 
žmogus tiek daug įveikti negali, tačiau Herojus jau gimdamas 
yra nepaprastas“. Kunigas Stasys Yla, trumpai apibūdindamas 
didžiuosius mūsų tautos šviesuolius kaip tautos simbolius, apie 
Vydūną rašo, jog tai „dvasios skaistybė, tautos energijos šaltinių 
saugojimas, praamžiškos ugnies gaivinimas“. 

Kokios yra Vydūno fenomeno ištakos ir esmė? Turbūt tai, 
kas, anot Vydūno, yra pagrindinė kiekvieno žmogaus pareiga — 
atskleisti savo esmę, tiksliau - leisti jai atsiskleisti, nesvarbu, kaip 
ją vadinsime: Savastimi, tikruoju Aš, tikruoju žmoniškumu ar 
dieviškumu. Viskas, kas svarbiausia ir švenčiausia, yra pačiame 
žmoguje. Žmogus - tarsi mikrokosmosas, tarsi mažai dar pažin- 
tas atomas, kuris turi ir savo branduolį, ir neįspėjamai didžią 
jame slypinčią energiją, ir tik jam būdingą įvairių dalelių skrie- 
jimo kryptį bei trajektoriją, greitį... Ir vertybės, ir jų hierarchija, ir 
gyvenimo tikslas bei valia jį realizuoti slypi tame pačiame bran- 
duolyje. Vydūno manymu, tik savąją esmę skleisdamas - save patį, 
savąjį žmoniškumą apreikšdamas - žmogus tampa išmintingas 
ir doras, darnus ir sveikas, jaunatviškas ir žavus, veiklus ir 
kūrybingas, talentingas ir genialus... 


Nemunas, 2008, nr. 11-12 

VYDŪNIŠKOJI GYVENIMO FILOSOFIJA 


Vydūno (1868-1953) laikmečiu mokslas apie žmogų 
žengė dar tik pirmuosius drąsesnius žingsnius, kuriuos filoso- 
fas įdėmiai sekė: buvo susipažinęs su moderniosios mokslinės 
psichologijos pradininko V. Vunto (1832-1920), psichoanalizės 
kūrėjo Z. Froido (1856-1939), gyvenimo (gyvybės, intuicijos) 
filosofijos autoriaus A. Bergsono (1859-1941) veikalais, su jo 
mąstymo kryptį atitinkančia Greifsvaldo universiteto profeso- 
riaus V. Šupės (1863-1913) sąmonės koncepcija ir kitomis idėjo- 
mis. Vydūnas studijavo ir antikos filosofų - Pitagoro, Sokrato, 
Platono, Aristotelio, Epikteto, Senekos ir krikščionių mąstytojų 
- J. Ekharto, J. Bėmės, A. Augustino, A. Sileziečio, T. Kempiečio 
ir daugelio pasaulyje garsių filosofų - B. Spinozos, I. Kanto, A. Šo- 
penhauerio, S. Kierkegardo, K. Markso, F. Nyčės, K. Jasperso, 
P. Sartro ir kt. veikalus. Žmonijos išminties šaltiniu traktuodamas 
Rytų religijas, gilinosi į Budos, Konfucijaus, Lao Dzė, Zaratustros 
mokymą, įvairių tautų ir krikščionių šventraščius, į lietuvių kal- 
bą išvertė Bhagavadgytą.! Taip pat domėjosi pasaulio politiniais 
ir kultūriniais įvykiais, iškiliausiomis pasaulio asmenybėmis, 
menininkais ir jų kūryba (į lietuvių kalbą vertė ir savo leistuose 
žurnaluose publikavo R. Tagorės, J. V. Getės eilėraščius, E. Nyčės 
veikalą Taip kalbėjo Zaratustra). 

Vertindamas mokslo apie žmogų bei jo gyvenimą pasie- 
kimus ir paklydimus, Vydūnas teigė, jog žmonės nieko aiškesnio 
apie save nežino; turėdami daug žinių apie išorinį pasaulį ir jo 
reiškinius, jie gyvena tarsi visiškai pamiršę pačius save.? Šias 
mintis beveik po šimtmečio pakartojo žymus pasaulyje semio- 
tikas A. J. Greimas: žmonija labai toli pažengė gamtos moksluo- 
se, žmogus yra „stiprus valdomų mašinų pažinimu, bet lieka 
nesubrendęs vaikas, kai reikalas eina apie savo paties pažinimą.“* 


! Bhagavadgyta - filosofinė epinė poema, sudaranti vieną Mahabharatos (Indijos tautų 
epo, susidedančio iš 18 knygų) epizodų. 

* Vydūnas. Raštai, 4 t. - 1994, Vilnius, p. 217. 

* A. J. Greimas. Gyvenimas ir galvojimas. - 1998, Vilnius, p. 30. 


Abu mąstytojai gvildena ir žmogaus mąstymo, ir jo veiksmų, ir 
jo likimo priežastis; siekdamas ugdyti tautiečių sąmoningumą, 
Vydūnas analizuoja įvairius gyvenimą veikiančius faktorius ir 
skatina būti savimi, puoselėti savąjį žmoniškumą, savo esmę. 

Vydūno gyvenimas ir kūryba įtikina, jog autentiška žmo- 
gaus būtis - ne nuobodus ar varginantis pareigų, pramogų ir 
buities ratas, bet slėpiningas ir įdomus, nors neabejotinai su- 
dėtingas kūrinys, kurio autoriai esame mes patys. Vydūnas kvie- 
čia „dvasios žvilgį'! nukreipti į gyvenimo (tarsi banguojančios 
jūros) gelmes, o ne likti tik jo paviršiaus įvykių (lyg jūros putų) 
stebėtojais. Kiekvieno Žmogaus gyvenimo istorija prasideda 
jau motinos įsčiose, jo šeimoje, tautoje, jai lemiamą įtaką daro 
socialinė aplinka (dvasinės ir materialinės vertybės), neretai 
gyvenimas tam tikra linkme pakrypsta paveiktas itin šviesaus 
Žmogaus (ar atvirkščiai); o vėliau tęsiasi, jau pačiam renkantis 
vertybes ir tarsi unikalų kūrinį kuriant savąjį Likimą. Tačiau, 
Vydūno pastebėjimu, didžioji dalis žmonių beždžioniauja, yra 
nesaviški, gyvena tarsi ne savo gyvenimą, o tų, kurių vertybes, 
nuostatas, jų beveik neapmąstydami, perima, taip ir nepatirdami 
slėpiningo gyvenimo gelmių skambėjimo, pasilikdami nuolat 
besikeičiančiose, bet labai panašiose, nykiose gyvenimo pavir- 
šiaus putose... 

„Gyvenimą pažinti jaunam žmogui pirm viso reikalinga. 
Šiaip jis negali tinkamai gyventi ir dirbti. Nuolatai tik vargysis 
ar niekus varydamas, ar kovodamas prieš kitus, nesuprasdamas, 
ką daryti ir kaip pasielgti turi [...], todėl žvilgį reikėtų kreipti į 
platųjį žmonių gyvenimą pasaulyje [...], kad paaiškėtų, kas yra 
darytina, jeib augtume ir išvengtume niekų ir mus ypačiai kaip 
lietuvius gėdinančių ir nubaigiančių dalykų.“? 

Vydūnas nebuvo diplomuotas filosofas - jis panašus į 
senovės išminčių, ieškojusį atsakymų į paties gyvenimo iškeltus 
klausimus ir taip, V. Bagdonavičiaus teigimu, susiformavo kaip 
originalus praktinės orientacijos mąstytojas, siekęs esmingai 


1 Žvilgis - sąmonės laikysena, jos kryptis. 


2 Vydūnas. Jaunimas, 1911 m., sausio nr., p. 4-7. 

atsiliepti į svarbiausias tautos gyvenimo aktualijas, reikšmingai 
prisidėti prie gyvenimo tobulinimo. 

Vydūno filosofijos šerdis - žmogaus būtis bei jo raiška pa- 
saulyje. Jo manymu, viskas turi tarnauti žmogui, žmoniškumo 
augimui: mokslas ir religija, kultūra ir politika bei valdžia. Didžioji 
jo veikalų dalis skirta nagrinėti kasdienio žmogaus gyvenimo 
klausimus, padėti geriau suprasti save ir siekti darnios, prasmin- 
gos būties. Tai rodo ir jo veikalų pavadinimai: Sveikata, jaunumas, 
grožė, Gimdymo slėpiniai, Sąmonė, Apsišvietimas, Suvaržytas ir 
nuskaidrintas žmoniškumas, Gyvenimiškoji žmogaus savimonės 
reikšmė, Gyvenimas, santuoka ir šeima, Likimo kilmė. Kiti veika- 
lai (pvz., Žmonijos kelias, Tautos gyvata) skiriami tautos ir visos 
žmonijos būties, pasaulio kultūros klausimams aptarti. 

Pasak V. Kavolio, Vydūnas pirmasis (apie 1900 m.) pra- 
dėjo kurti lietuvių kosminę moralinę viziją — jungė indiškas 
religijas, įsivaizduojamas lietuvių pagonybės dvasinio gyvenimo 
formas ir kantiškąjį reikalavimą būti savo vertę sąmoningai Ži- 
nančiu individu; jis švietė asmeniniu pavyzdžiu ir paliko mums 
„Sau Žmogaus“, sąmoningos individualybės sąvoką.! Vydūnas - 
esmingas dorinės sveikatos žymuo, darnos, laisvės mokytojas 
(D. Kuolys). Humanistinė ir evoliucionistinė šio mąstytojo po- 
zicija ryški ne tik filosofinėje, publicistinėje, bet ir grožinėje 
kūryboje. Jos tyrinėtojai Vydūną vadina „moralistu ir dvasinio 
tobulėjimo teoretiku“,? kuris asmenybės transformacijos ritualais 
išryškina žmoniškumo brandos svarbą: „pažinęs save žmogus — 
chaosą suvaldanti jėga“? Vydūno mokymo ašis, svarbiausia idė- 
ja, paaiškinanti visus gyvenimo reiškinius, pasak R. Tamošaičio, 
yra evoliucijos dėsnis. Blogis, nelaimės žmogaus gyvenime - 
tarsi raginimas, botagas tam, kuris pats savo valia nenori keistis, 
tobulėti.* Vydūno žmogus yra einantis, pats ieškantis atsakymų 
į būties klausimus (V. Daujotytė), siekiantis kuo geriau pažinti 
save, aplinką, Kūrėjo valią ir ją įgyvendinti. 


1 V. Kavolis. Žmogus istorijoje. - 1994, Vilnius, p. 143-144. 

* A. Jurgutienė. Naujasis romantizmas - iš pasiilgimo. - 1998, Vilnius, p. 272. 

* A. Martišiūtė. Vydūno dramaturgija. - 2000, Vilnius, p. 226. 

* R. Tamošaitis. Kelionė į laiko pradžią: indų idealizmas, Vydūnas, Krėvė. - 1998, Vilnius, p. 190. 


Gamtoje Vydūnas pastebi daug kovos, kančių ir tarsi 
girdi troškimą iš jų išsivaduoti. Šalia šio troškimo iškyląs ir 
išsipildymo, gyvenimo pilnatvės ilgesys. Gyvenimas turįs 
tūkstančius pavidalų. Vieni menkiau, kiti aiškiau byloją, kas yra 
gyvenimas. Vienoks augalo, kitoks gyvūno ir visai kitoks esąs 
žmogaus gyvenimas: jame reiškiasi ir augmeniškumas (kūno 
gyvybingumu), ir gyvūniškumas (ūpais, geismais), ir pagaliau — 
žmoniškumas (mąstymu ir kūrybiškumu, sąžine ir meile, laisve 
ir atsakomybe, saviškumu ir dora). Tačiau gyvenimas, pasak Vy- 
dūno, nėra kova už būvį, kaip dažnai tvirtinama, - jis pagrįstas 
globa. Ten, kur vyrauja kova, reiškiasi plėšrusis gyvūniškumas, 
siekis turėti daugiau ir valdyti mažiau turinčius; kai kurie žmo- 
nės ir tautos, anot Vydūno, dar vis nori praryti kitus - mažesnius 
ir silpnesnius. 

Žmonės dažnai net nenumano gyvenimo nuostabumo, - 
apgailestauja mąstytojas; žinomasis gyvenimo supratimas esąs 
tiktai pripratimas gyventi. Tie, kurie nemąsto apie gyvybės ir 
gyvenimo slėpinius, jo manymu, gyvena tarsi miegodami ir sap- 
nuodami. O stokojantys darnos, į vidinius konfliktus panirusieji 
išgyvena didžius skausmus, neretai - „tikrą pragarą“. Kritikuoda- 
mas abejotinos vertės gyvenimo sampratą, Vydūnas analizuoja ir 
ją formuojančią pasaulėžiūrą, religinius įsitikinimus. 

Išgujusi Dievą iš gamtos, iš kasdienio žmogaus gyvenimo 
(jį traktuodama kaip neišvengiamai nuodėmingą) į šventoves, 
tarpininkais (šventaisiais bei kulto tarnais) atskyrusi Dievą 
ir žmogų, pastarąjį bažnyčia laiko žemės dulke, prigimtinės 
nuodėmės pažeista silpna būtybe, kuriai privalu kovoti su į 
nuodėmę jį nuolat traukiančiomis piktosiomis metafizinėmis 
jėgomis (žmonių ir net paties visagalio Dievo neįveikiamu 
priešininku velniu). Iš tokios visiškai nesaugios (galima tarti — 
pragariškos) laikinosios žmonių buveinės išvaduoti gali tik mir- 
tis nusipelnius Dangų - pirmiausia lojalumu ir aklu paklusnumu 
bažnyčiai bei jos dogmoms. Tačiau niekas negali būti tikras, kad 
išvengs skaistyklos arba amžinojo pragaro... Toks pasaulio su- 
pratimas gimdo ne tik vidinį chaosą, šizofreninį mąstymą, bet ir 
mirties, kartu - gyvenimo baimę. Atmetus šį - sadomazochistine 

orientacija dvelkiantį - pasaulio sąrangos modelį ir nesukūrus 
savojo - humaniškesnio, - gyvenimas netenka dvasinio matmens 
ir neišvengiamai lėkštėja, materialėja. Ateizmas, beje, pirmiausia 
gimė kaip fanatizmo, klerikalizmo, susitapatinusio su valdančio 
Dievo įvaizdžiu, kritika, kaip laisvas nuo bažnyčios dogmų 
mąstymas,! kurį vėliau pratęsė gamtamokslis materializmas. 
Tikėtina, jog nesąmoninga baime ir šia diena gyvenantieji sten- 
giasi gyvenimą, Vydūno žodžiais tariant, „išragauti iki dugno“ 
ir patenka į įvairių priklausomybių, nihilizmo liūną, o tikintieji 
amžinuoju dangumi ir amžinuoju pragaru ruošiasi gyvenimui po 
mirties, užuot gyvenę, kūrę čia ir dabar... Nors, jei šis pasaulis 
būtų gerai sutvarkytas, anot Liuterio, niekas nesiilgėtų būsimo 
gyvenimo.? 

Filosofas J. Girnius, kaip ir daugelis krikščioniškosios 
filosofijos atstovų, teigia esant glaudžias kančios ir žmogaus 
gyvenimo sąsajas. A. Maceina, gyvenimą siedamas su prasmės 
ieškojimu, kančią suvokia kaip jos nebuvimą: „Neprasmingo 
gyvenimo žmogus negali pakelti.“? Prasmingas gyvenimas, pasak 
Vydūno, yra sveikos gyvensenos pagrindas, o kančia - gyveni- 
mo dėsnių nepaisymo pasekmė ir kartu pamoka. Tuos, kurie 
netobulėja savo noru, kančia tobulina pats gyvenimas. Žmogaus 
tobulėjimą (tapimą sau žmogumi, o tada - tautai, žmonijai) 
filosofas traktuoja kaip esminį gyvenimo uždavinį, jo prasmę. 
Vydūno pasaulio koncepcijoje nėra metafizinės gėrio ir blogio 
kovos, priešingai, viešpatauja harmonizuojančios, bendruman 
telkiančios jėgos, bet jos reikalauja nuolatinių paties Žmogaus 
pastangų tobulinti save ir savuoju žmoniškumu prisidėti prie 
gyvenimo tobulinimo. 

Vydūnui gyvenimas - tai užgimimu prasidedanti ir mi- 
rimu, kaip žengimu pro antruosius „gyvasties vartus“, pasibai- 
gianti žemiška žmogaus kelionė. Pati žmogaus esmė traktuojama 
kaip laiko ir erdvės neribojama amžina Esybė.* Mąstytojui ar- 


Europos mentaliteto istorija. - 1998, Vilnius, p. 125. 

Ten pat, p. 124. 

Lietuvos filosofinė mintis. - 1996, Vilnius, p. 390. 

Esybė - esmingas, save žinąs gyvumas (Vydūnas. Raštai, 1 t., Vilnius, p. 545). 


mw 


tima gyvenimo, kaip nuolatinio kūrybinio proceso, kurį gaivi- 
na besiskleidžianti gyvybė (A. Bergsonas), samprata. Žmogaus 
esmės sklaida atveria asmens gyvybingumo ir kūrybiškumo, 
darnos ir doros, prasmės ir tvirtumo versmę. Savąja gyvenimo 
samprata Vydūnui itin artimas J. Ortega y Gassetas tvirtina, jog 
pirminė ir tiksliausia žodžio gyvenimas reikšmė yra ne biologinė, 
o biografinė; žmogaus gyvenimas esąs tai, kas esame ir ką veikia- 
me; kiekvieną akimirką priimdami sprendimus, kuriame savąjį 
gyvenimą. Gyventi, jo manymu, - vadinasi, bendrauti su pasauliu, 
remtis juo, veikti jame, rūpintis juo.! Vydūnas tvirtina, jog kiek- 
viena mintimi, žodžiu ir veiksmu žmogus gyvenimą šviesina arba 
tamsina, taip kurdamas savąjį likimą ir veikdamas aplinką. 

J. Girnius nuostatas apie žmogų ir jo santykį su gyvenimu 
įvardija gyvenimožiūra. Kiekvienos tautos sąmonėje ji skirtinga 
ir tai yra jos identiteto šerdis, kultūros savitumo pagrindas. Vy- 
dūniškoji gyvenimo filosofija, turinti ryškias sąsajas su baltišką- 
ja pasaulėjauta, kartu pasižymi vakarietiškosios ir rytietiškosios 
minties sinteze, kurios realizavimą S. Šalkauskis laikė tautiniu 
lietuvių pašaukimu. Bet, kaip ir žymiems mąstytojams A. Maslou, 
E. Munjė ir kt., Vydūnui buvo svarbi ne idėjų, teorijų kilmė, o jų 
tinkamumas tarnauti žmogaus gerovei, jo dvasiniam augimui. 
Žmoniškumo kultūros kilimas, jo manymu, - tolesnės žmonijos 
raidos uždavinys. Žmoniškumas Vydūnui - ne tiek etinė, kiek 
ontologinė sąvoka; kaip gyvuliškumas - gyvūnų („didžių gyvių“) 
esmė, taip žmoniškumas - žmogaus (žmonijos) esmė, bet ji dauge- 
lyje žmonių dar tik vos vos brėkšta, kituose jau aiškiau spindi ir 
tik labai retai ji žmoguje šviečia kaip saulė. 

Pasaulio evoliucijos samprata, antroposofinės bei gno- 
seologinės Vydūno pažiūros turi glaudžias sąsajas su P. Tejaro de 
Šardeno evoliucionistine teorija: tai Visatos vienybės, gyvybės 
pakopų kilimo iki aukščiausiosios (žmonijos sąmonės) idėjos; 
mokslo ir religijos, proto (logikos) ir mistikos (intuicijos) sąjun- 
gos reikmės pabrėžimas. Šimtmečiais žmonių mąstytos mintys, 
patyrimai, išgyvenimai, Vydūno teigimu, niekur nedingsta ir 


"J. Ortega y Gasset. Mūsų laikų tema ir kitos esė. - 1999, Vilnius, p. 134. 

veikia naujų kartų mąstymą, veikimą ir likimą; Šardenas tai 
pavadina n00sfera, mąstančiuoju Visatos audiniu, kuris tvyro tarsi 
įvairaus turinio minčių debesys. Abu filosofai lemiamu pasaulio 
evoliucijos veiksniu laiko žmoniją, kurios sąmonė (visų amžių 
patirtis, dvasinė ir psichinė gyvybė, jos turinys) lemia pasaulio 
evoliuciją, jos vienijimąsi, artėjimą į evoliuciją užbaigiantį Dievą 
Omega. Vydūnas kalba apie pasaulio involiuciją ir evoliuciją, apie 
tai, jog „Visumos gyvenimas yra grįžimas ton versmėn, iš kurios 
jis kilęs“? - pasaulio ir Visumos Priežastin. 

Kaip ir humanistas psichologas A. Maslou, Vydūnas, skau- 
džiai - kaip didžiausią žmonijos krizę - išgyvenęs du pasaulinius 
karus, ieškojo pozityvių žmogiškosios prigimties galių ir jų at- 
siskleidimo, realizavimosi dėsningumų. Vydūniškoji humanistinė 
visuomenės ir Visumos evoliucijos formulė žmogus - tauta - 
žmonija - visuma pajėgi ir šiandien atsakyti į daugelį sudėtingų 
(globalizacijos, ekologijos ir kt.) žmonijai iškylančių klausimų. 
Visumą traktuodamas kaip vientisą audinį, vieną gražų mezginį, 
kuriame visi gyvybės reiškiniai - kaip jo akutės, Vydūnas for- 
muluoja Gyvenimo Įstatymus, kurie esą nustatyti paties Kūrėjo. 
Šiuos dėsnius filosofas regi visose (fizinio, psichinio, socialinio, 
dvasinio) gyvenimo srityse. Juos pažeidus, atsiranda disharmo- 
nija, negandos bei ligos. 

Tauta yra Kūrėjo sumanymas: žmogaus gyvenimo įpras- 
minimo ir tobulėjimo erdvė, į Absoliutą vedantis kelias. Tau- 
tiškumą (tarsi savo šaknis) praradus, pasak Vydūno, silpsta 
žmogaus esmė, menkėja žmoniškumas, individas tampa pažei- 
džiamesnis; tokių žmonių sąmonėje ryškėja hedonistinis mąs- 
tymas, materialinių vertybių kultas. Vydūnas, kaip ir didžiuma 
šiandienos Europos ir viso pasaulio mąstytojų, etniškumą sieja 
su autentiškumu. J. A. Eishmanas etniškumą laiko visuotine pas- 
laptimi, turinčia didžiai veiksmingų galių, padedančių spręsti 
iškylančias vis naujas socialines problemas, išlaikant bendruo- 
meniškumą, aiškinantis amžinuosius klausimus; etniškumą 


P. Tejaras de Šardenas. Žmogaus fenomenas. - 1995, Vilnius, p. 326. 
* Vydūnas. Raštai, 1 t. - 1990, Vilnius, p. 113. 


sociologas traktuoja ir kaip amžinumo laiduotoją, autentiškos 
išminties versmę, nuolatinio modernėjimo „autentiškų būdu“ 
garantą.! 

Tautoje žmogus regi savo (tėvų ir protėvių) praeitį, dabar- 
tyje kuria jos ateitį ir įžvelgia joje save, savuosius pėdsakus - 
tarsi rankoje laikytų Amžinybės siūlą. Šis Amžinybės laimėjimas 
nelygintinas su jokiu tikėjimu amžinuoju gyvenimu. Tautišku- 
mas yra vienas svarbiausių ne tik sąmonės, bet ir pasąmonės 
aspektų. Psichoanalitikas K. G. Jungas tautinę pasąmonę žymi 
tarp individualios žmogaus ir kolektyvinės pasąmonės. Vydūno 
mintys apie tai labai taikliai išreikštos simboline kalba: „Kelias 
į Dievo širdį veda per tautos širdį.“ O tautos širdis - jos savita 
dvasia, tad ir unikali pasaulėjauta, pasaulėžiūra. Todėl Vydūnas 
(skirtingai nei dauguma to meto tikinčiųjų, ypač krikščionybės 
skelbėjų) į senąjį baltiškąjį tikėjimą (pasaulėžiūrą) nežvelgia kaip 
į mirusią ar netgi gėdingą praeitį, bet išryškina jos vertingumą, 
jos suformuotus (ir šiandien formuojamus) savitus lietuvio būdo 
bruožus. 

Žmogus Vydūno filosofijoje - pasaulio, tautos dalelė, tad 
žmogaus gyvybė ir jo darbai priklausą bendrajam gyvenimui. 
Norėdamas taisyti gyvenimą, žmogus turįs atsigręžti į save patį, 
nes žmogaus gyvenimas esąs toks, koks yra jis pats. Tai, kas iš 
žmogaus kyla, į jį, tarsi jūros banga, atgal ir sugrįžta. Tai pamati- 
nis gyvenimo įstatymas, kurį Vydūnas laiko gamtos harmonijos 
dėsniu, Dievo Valia (sanskrito kalba - karma). 

Šeima - tautos ląstelė, kurioje prasideda ir formuojasi 
žmogaus gyvenimas. Vydūnas analizuoja lyčių skirtybes, pabrėžia 
jų (moteriškumo, vyriškumo) išlaikymo, abipusės vyro ir moters 
pagarbos svarbą šeimos darnai ir vaikų gerovei. Filosofas teigia, 
jog vedybos dažnai esančios tarsi „nuomos sutartis“, kuri gali 
būti nutraukta ir vėl sudaryta su kitu gyvenimo bendrakeleiviu; 
tai paviršutiniški ryšiai, kuriuose gilūs išgyvenimai tampa ne- 
įmanomi. O kitoji lytis - tikroji meilė deranti pačių giliausių, 


1 I. A. Fishmanas. Etniškumas šiuolaikinėje Europoje // Liaudies kultūra, 1993, nr. 4, 
p. 7. 

esmingiausių būties klodų atsivėrimui, „ypatingo meilės laimės 
pojūčio“, „vidinės vienybės“ patyrimui. Ir tik tokioje meilės pri- 
sodrintoje šeimoje vaikai patiria meilę ir natūraliai išmoksta 
mylėti patys. 

Žmogaus mąstymas, veikimas ir likimas - neišskiriamas 
trejetas. Pozityvus mąstymas ir gyvenimas remiantis savo esme 
(savastimi, joje glūdinčiomis aukščiausiomis vertybėmis) kuria 
harmoningą, dorą ir prasmingą veikimą, o tai yra Žmogaus 
pilnatvės ir laimės pagrindas. Bet, kad pažintų gyvenimą ir jame 
įprasmintų savąją būtį, Žmogus pirmiausia turi pažinti save: 
giliausius asmenybės klodus, savo tikrąjį Aš pažinęs, jis pažįsta ir 
visą gamtą, visą gyvenimą; tada jis savyje suranda tautą, žmogaus 
Didybę (dieviškumą) ir suvokia esąs Visumos, Dievo dalelė. 

Religijos kaip aukščiausios savivokos klausimai Vydūno 
filosofijoje yra vieni svarbiausių. Jo religinio ugdymo samprata 
šiandien atsispindi daugelio šių laikų teologų darbuose: „Žmogus 
turi pažinti save, idant pažintų Dievą.“! Vydūnas išskiria gyvąjį 
(metafiziniais ryšiais su Didžiuoju Slėpiniu susijusį) ir negyvąjį 
(tam tikrų idėjų, pasaulėžiūros, tikybos mokslo suabsoliutinimu 
pagrįstą) tikėjimą, tik antrasis dažnai vedąs į sąmonėjimo išsi- 
žadėjimą, į fanatizmą. Pastebimai didėjant atotrūkiui tarp iš- 
pažįstamo tikėjimo bei jo vertybių ir kasdienio tikinčiųjų gyve- 
nimo, vis dažniau šiandien prabylama apie autentiškos religinės 
patirties svarbą. Kai kurie katalikų teologai mano, jog turi pakisti 
bažnyčios požiūris į mistikos išskirtinumą, nes tai yra esminis 
kiekvieno krikščionio gyvenimo elementas;? netgi juokaujama, 
kad XXI amžiaus krikščionys bus mistikai arba jų nebus iš viso. 
Vydūno mistinė - gyvosios religijos - patirtis akino kalbėti apie 
stiprų jos poveikį kasdieniam žmogaus gyvenimui ir pasaulio 
žmoniškumo kultūros kilimui. Gyvąja religija pasiekęs didžiausią 
sąmoningumą, žmogus galįs tapti dieviškas ir gyventi dievišką 
gyvenimą. Tačiau negyvoji religija, nors ir deklaruoja aukščiausias 
vertybes, supančioja dvasines ir intelektualinės asmens galias, 


1 


J. Ratzingeris. Tikėjimas ir patyrimas // Naujasis židinys, 1994, nr. 1, p. 19. 
* K. Rahneris. Mistika - tikėjimo kelias Dievop // Naujasis židinys, 1992, nr. 6, p. 16. 


dar stipriau užversdama dvasinio gyvybingumo, darnos ir žmo- 
niškumo versmę. „Tikybos dalykuose žmogų gelbėti jo nepada- 
rant saviško yra jį skriausti ir silpninti.“' Dar daugiau: negyvoji 
(teologų įvardyta nekrofiline) tikyba neišvengiamai veda į Dievo 
mirties teologiją? Noras autoritariškai valdyti dvasinį žmonių 
gyvenimą, pasaulėžiūrą (neprisiimant jokios atsakomybės už 
jų dvasinę darną bei sveikatą) ir lūkesčiai matyti savarankiškas, 
sąmoningas ir atsakingas asmenybes visose gyvenimo sferose, 
išskyrus religinę, yra, švelniai tariant, nesusipratimas. 

"Tad savivoka, pasaulio ir Dievo (kaip pasaulio Priežasties 
ir Pagrindo) samprata nulemia Žmogaus gyvenimo scenarijų, 
taigi ir atitinkamą gyvenseną bei likimą. Tik kaip psichofizinę 
būtybę save suvokiantis žmogus yra lengvai pavergiamas daiktų, 
turtų, įvairių malonumų bei žalingų įpročių, valdžios geismų ir 
pan. Bet žemiškąjį gyvenimą traktuodami kaip ašary pakalnę ir 
pasiruošimą amžinajam gyvenimui, tikintieji tautos (pasaulio) li- 
kimą atiduoda į rankas tų, kurių pagrindinis gyvenimo orientyras 
ir matas yra valdžia, pinigai, nauda. Vydūno idealas - dvasiškai 
laisva, autentiška, socialiai aktyvi asmenybė, savo darniu gyveni- 
mu ir veiklumu kurianti bendruomenės, tautos gyvenimą ir taip 
veikianti viso pasaulio evoliuciją. 

Vydūnas, jo paties teigimu, permąstė įvairių mokslininkų, 
filosofų idėjas, persijojo įvairių pasaulio tautų, religijų gyvenimo 
išmintį ir ją užrašė tam, kad lietuviams padėtų geriau gyvenimą 
suprasti, paskatintų jį apmąstyti, tobulinti ir būti savojo Likimo 
šeimininkais bei Kūrėjais. Jis dažnai primena, jog nesiekia įtikinti 
tam tikromis tiesomis, ir skaitytojus ragina visa ištirti, ieškoti 
išminties, kuri slypi juose pačiuose. 

Gyvenimas gali būti ir kančia, ir gražiausia giesmė. Vydū- 
nas mus kviečia kurti gyvenimą kaip giesmę, tobulinant savojo 
balso skambumą, derinant savo širdies stygas. 


Vydūnas. Žvilgis į gyvenimo gelmes. I. Gyvenimas - kelionė tobuluman. 
[Knygos sudarytoja - Rima Palijanskaitė]. - Klaipėda, 2006. 


Vydūnas. Raštai, 3 t. - 1992, Vilnius, p. 54. 
2 J. Ratzingeris. Tikėjimas ir patyrimas // Naujasis židinys, 1994, nr. 1, p. 16. 

VYDŪNAS - METARELIGIJOS 
PRADININKAS LIETUVOJE 


[...] „Žodis Vydūnas reiškia toli į ateitį žvelgiantį žmogų 
bei pranašą. Pavadinimas yra teisingas. Vydūno raštuose tikrai 
esama pranašiškų dalykų“!,- 1928 m. rašė konservatyvių pažiūrų 
katalikų dvasininkas A. Jakštas. P. Markelio teigimu, spaudoje 
niekas nė nebandė jo suprasti, išskyrus prof. V. Mykolaitį-Putiną, 
bet ir jis daugiausiai dėmesio skyrė rašytojo dramų meniškumui. 
Paprastai jis laikomas neaiškiu ir nesuprantamu - dėl vydūniškos 
kalbos, dėl galvosūkių, kurių esą pilni Vydūno raštai. Neįstengia 
jo suprasti netgi tie, kurių lūpomis Vydūnas „aukštinamas ir 
gerbiamas, netgi pranašu vadinamas“? 

1921 m. kun. J. Lindė-Dobilas rašė, jog Vydūnas „toli 
gražu nesuprastas ir neįvertintas“? Šie žodžiai aktualiai skam- 
ba ir šiandien. J. Lindės-Dobilo manymu, Vydūno filosofija yra 
lietuvių dvasios atspindys - „reprezentuoja lietuvio dvasią“. Jo 
religijos filosofija labai artima išeivijos katalikų kunigų - vys- 
kupo A. Brizgio, kun. A. Grauslio, kun. P. G. Gaidamavičiaus, 
kun. J. Gutausko išminčiai. Vyskupas A. Brizgys teigia, jog, ne- 
suvokę savęs ir Visatos sandaros, mes esame tamsoje. O „kad 
išvengtume aklumo, reikia naudotis ta pačia šviesa, kurioje save, 
pasaulį ir Dievą mato mistikai “? 

Kodėl ieškantiems savęs ir Dievo taip menkai žinomas 
Vydūnas? Viena iš svarbiausių priežasčių turbūt yra ta, jog 
mėgstantiems Prokrusto lovą jis neatitinka tam tikrų standar- 
tų. Vieno garbaus amžiaus klebono teigimu, „jis yra ne mūsų“. 
Tačiau Vienintelio Teisingo Kelio apologetams norėtųsi kartu su 


"A. Jakštas. Kas yra Vydūnas? // Ką yra pasakęs A. Jakštas? - 1930, Kaunas, p. 37. 

* P Markelis. Kaip suprasti Vydūną? // Vydūnas. Vydūno 80 m. amžiaus sukakčiai 
paminėti. - 1948, Detmold, p. 57. 

* J. Lindė Dobilas. Į slėpiningą dvasios pasaulį. - 1996, Vilnius, p. 21. 

* Ten pat, p. 26. 

A. Brizgys. Neišskiriami trys nežinomieji. Žmogus, pasaulis, Dievas. - 1982, Chicago, 
p. 264. 

vysk. A. Brizgiu tarti, jog „Dievas nereikalingas kovotojų už jį, 
nebijo kovotojų prieš jį. Žmogus kovoja arba už žmogų, arba 
prieš žmogų.“! Tie, kurie patys neieško skaidresnės Tiesos, 
gilesnio pažinimo, išminties ir tai trukdo daryti kitiems, vyskupo 
teigimu, yra ne Kristaus žmonės. „Apsaugok, Viešpatie, nuo 
standartinės visuomenės ir nuo įtakos tų, kurie siekia žmones to- 
kiais išauklėti.“? 

Dvasinė krizė, pačiam žmogui grėsminga pasaulyje si- 
tuacija leidžia įtarti, jog vyraujanti Dievo samprata bei teologų 
traktatų vertė yra abejotina. Nes vyraujanti filosofija, ypač Dievo 
ir pasaulio samprata lemia žmogaus savimonę bei jo evoliuciją. 
„Ką žmogus savo viduje turi, tatai ne po ilgo pasirodo visur 
pasaulyje“, - teigia Vydūnas. Žmonių elgesio priežastys slypi jų 
mąstyme, jų pačių sąmonėje, kurią formuoja visuomenė. 

Kaip žmogus, taip ir pasaulis yra visiškai atviras Dievo 
Kūrybai. Bet „racionalizmas kuria sistemas, o sistemos privalo 
būti uždaros.“* Daugelis konfesijų, kaip žmogų, taip ir pasaulį 
nori žūtbūt įsprausti į rėmus. O tai reiškia trikdyti jo natūralų 
skleidimąsi, jo Gyvybę. 

Žmogus nuo savo tautos neatsiejamas. Tad niekinti, at- 
mesti ar ignoruoti savo tautos šviesuolių mintis ir jų pastangas, — 
vadinasi, menkinti, silpninti savo tautos mentalitetą, jos dvasią, 
žmones. Skaitydama jau minėtų lietuvių kunigų, kurie, gyven- 
dami išeivijoje, neturėjo vergiškos dvasios sindromo, knygas, 
stebėjausi, jog jie atliepia Vydūno filosofiją, jį cituoja ir pateikia 
kitų pasaulio išmintingųjų dvasinius atradimus, kurie tapatūs 
vydūniškajai išminčiai. 


Vydūno gyvenimo uždavinys 


Vydūnas, nors tikėjo savo kūrybos verte, išgyveno, kad 
jį suprantančios tik kelios „jaunosios, didžiosios sielos“* Buvo 


V. Brizgys. Žmogus realiame gyvenime. - 1984, Chicago, p. 30. 
Ten pat, p. 119. 
D. Džeimsas. Pragmatizmas. - 1995, Vilnius, p. 56. 


1 
2 
3 
* Vydūnas. Svieskime liepsnas į širdis // Jaunimas, 1914, nr. 1, p. 1. 

žmonių, kurie jį kaltino ypatingų mokslų (teosofijos) ar net 
stabmeldžių tikybos brukimu lietuviams, naujos tikybos skel- 
bimu. Atsakydamas į tai, Vydūnas ne kartą pabrėžė, kad jo kaltin- 
tojai, „būdami nežinėliai, drįsta kalbėti apie jiems nepasiekiamus 
dalykus, lyg tai būtų jų valgomos roputės'!. Jis nesijaučia kaltas, 
jog kai kurie kaltintojai neturi pakankamai sąmonės šviesos, 
gebėjimų didesnius dalykus suvokti. Ir pabrėžė, jog „čia nėra da- 
lykas kito tikėjimo, bet kito, būtent skaidresnio proto.“? 

Vydūnas tvirtino, kad jo uždavinys esąs aukštesnio pasaulio 
supratimo žadinimas, raginant žmones pakilti doroje, mesti 
klaidingus bei kenksmingus papročius sveikatai, dorai bei protui. 
„Aš pasirinkau uždavinį nešti į savo tautiečių širdis visa tai, kas 
žadinti galėtų aukščiausias ir prakilniausias žmogaus jėgas“?, 
sakė Vydūnas. Ir nesvarbu, kas yra to mokslo, išminties autorius; 
svarbu vien tai, ar tas mokslas gali tarnauti šiam pasirinktam 
tikslui. Todėl jis stengėsi savo tautiečiams perteikti įvairių tautų 
išmintingųjų mokslą, įvairių pasaulio religijų mokymą. 

Vydūnas atkreipia dėmesį, kad niekuomet nebuvo tiek 
dievnamių ir tikybos skelbėjų, kiek dabar. Bet podraug žmonės 
niekad taip kvailai nesielgę. Tai gali reikšti, jog vyraujantis tikybinis 
gyvenimas ir visas gyvenimo bei pasaulio, Visatos supratimas 
niaukia jų sąmonę ir veikia jų dvasią-sielą destruktyviai. 

Jau prieškario Lietuvoje buvo pastebima, kad žmonės 
šalinasi bažnyčių. Apmąstydamas šį reiškinį, Vydūnas kritika- 
vo bažnyčios tarnų manymą, jog tikyba esanti dalykas, kuris 
„įnešamas į žmogų kaip koks kvapas“, kurį kvėpuodamas žmogus 
galįs įtraukti, bet gali ir saugotis. Tokį supratimą jis įvardija kaip 
didžiausią neišmanymą, materializmą tikybos dalykuose. Tik- 
rasis bažnyčios tarnų uždavinys esąs sužadinti žmoguje Dievo 
apsireiškimą, o ne brukti akmeninius mokslus apie „krikščionybės 
teisybes“, nes tai paralyžiuoja paties žmogaus protavimo ir dvasi- 
nes galias. Dėl to menksta žmoniškumas, jis tampąs vergiškos 
dvasios žmogumi, dažnai - fanatiku. 

Vydūnas. Pagaliaus tik reikėtų suprasti // Jaunimas, 1914, nr. 1, p. 13 
Vydūnas. Mano darbo tikslas // Jaunimas, 1914, nr. 3, p. 8. 
Vydūnas. Pagaliaus tik reiktų suprasti // Jaunimas, 1914, nr. 1, p. 13. 

Kaip kiekvienas žmogus turi būti pats sau gydytojas, taip 
pačios gyvenimo jėgos „verčia žmogų būti savišku ir pildyti senąjį 
krikščionybės įsakymą, kad turime patys būti sau kunigais.“ 
Tokią pat išvadą priėjo ir išeivijos kunigai. Jie kalba apie tai, jog 
individualios tiesos ieškojimo aspiracijos yra tiek spontaniš- 
kos, tiek natūralios, kad neįmanoma abejoti jas esant prigim- 
ties įstatymuose - pasak kun. G. Gaidamavičiaus, „kiekvieno 
žmogaus kelias Dievop yra savitas, intymus“. Tad niekuo kitu čia 
negalime vienas kitam pagelbėti - tegalime padėti tas aspiraci- 
jas atpažinti ir jas pažadinti. O jeigu bažnyčia nori apsaugoti nuo 
šio, pasak vysk. V. Brizgio, „natūralaus susilietimo su Dievu“, tai 
anksčiau ar vėliau nuo tokios bažnyčios žmonės atsiskirs. Tik 
negerai, anot Vydūno, kad kai kurie pasišalina iš bažnyčių kitų 
prikalbėti, nebūdami saviški, patys vieni dar per silpni gyventi 
Gyvybės Priežasties akivaizdoje. Tačiau vargu ar žmonės šalintųsi 
bažnyčių, jeigu jos tarnai savo gyvenimo pavyzdžiu, meile ir 
ugninga dvasia žadintų žmonėse prakilnybės jausmą ir tikrojo 
žmoniškumo apsireiškimą. 

Vydūnas, siekdamas pažadinti „prakilnųjį Žmogų“ žmo- 
guje, pirma išvedus jį iš nešvarių minčių bei jausmų, parašė 
šimtus straipsnių, dešimtis apysakų, dramų, nes skaistumas, 
jo manymu, greičiau apsaugo žmogų nuo klaidų ir negerovių, 
nei kokie įsakymai ar mokymai. Mąstytojas, jo paties žodžiais 
tariant, nuolat norėjo sviesti liepsnas į kitų širdis ir nuolat laukė, 
ar nesuliepsnos širdis, apimta „aukšto pasiryžimo gaisro“, ar 
neapsireikš žmoguje Didybė... 


Vydūnas: Kelias į Dievo širdį eina per tautos širdį 


Išeivijos kun. P. G. Gaidamavičius, apžvelgdamas žymių pa- 
saulio filosofų (N. Berdiajevo, Hegelio, G. Lie Biono ir kt.) mintis 
tvirtina, jog tautos neilgai tegyvena, išnykus saviems 
dievams. Tautos dievai - tai tautos idealai, archetipai, kurių 


1! Vydūnas. Žmonės šalinasi bažnyčių // Jaunimas, 1914, nr. 2, p. 18. 

„sunykimas yra ir tautos sielos sunykimas“! Tėvynę kunigas 
vadina egzistencine atrama, savo rūšies Visata, per kurią žmogus 
nusileidžia į Dievo bedugnę, iškopia į visuotines aukštumas. Bėgti 
iš Tėvynės, menkinti tautiškumo svarbą -— tai bėgti nuo savęs 
paties ir nuo pakopos, vedančios į Dievą. 

Žmogaus individualioji pasąmonė glaudžiai susijusi su 
tautine pasąmone. Ji yra tarsi šaknys, maitinančios Žmogaus 
dvasią. Todėl paniekinti senąją tautos kultūrą, jos tikėjimą, die- 
vus - tai pakirsti tautos šaknis, atimti iš jos gyvybės syvus, kurie 
ją maitina. Atimant šį autentiško augimo pagrindą - žmogui ir 
tautai - užblokuojama jų gyvybė, kūrybinė galia, kuri tada ver- 
žiasi ir prasiveržia destruktyvia forma - savigriova (lėtine bei 
tikra savižudybe) arba agresija. Anot vysk. V. Brizgio, tai, kas 
kalbama apie Visatą, pasaulį, tinka kalbant ir apie kiekvieną 
žmogų ir atvirkščiai. O egzistencinės, humanistinės psichologi- 
jos atstovai (K. Rodžersas, A. Maslou, Ė. Fromas ir kt.) atkreipia 
dėmesį, jog žmogaus - taigi ir tautos - destruktyvumo laipsnis 
yra proporcingas jų skleidimosi užblokavimo, neautentiško gy- 
venimo laipsniui. Todėl geriausias būdas padėti žmogui (tau- 
tai) — tai, vydūniškai tariant, padėti jam (jai) būti saviškam 
(-a). Visatos sandaroje žmonija yra ypatinga galia, vedanti visa 
aukštyn, į didesnį sąmoningumą. Krikščioniškojo evoliucioniz- 
mo atstovo P. Tejaro de Šardeno teigimu, „žmogus yra solidarus 
su evoliucionuojančia visuma ir atsakingas už ją.'? O kiekviena 
tauta - tarsi „Žmonijos medžio šaka“ (Vydūnas), kurioje bręsta 
sąmoningumas, brėkštant atskirų žmonių sąmonės šviesai. Taip, 
kaip daugiau iškilęs žmogus apreiškia savo ypatingumą, taip ir 
kiekviena tauta gyvenimo įstatymų yra skatinama įgyti vis dau- 
giau individualumo. Kuo jos kultūra yra savitesnė, kuo savičiau 
šviečia jos sąmonės šviesa, tuo tauta yra stipresnė, galinti savo 
dvasia įveikti fiziškai kur kas stipresnius pavergėjus. 

Tačiau tautos tobulėjimas nėra pats sau tikslas. Taip, kaip 
„gyvesnės šviesos sąmonės, kitas turėdamas savo turiniu, visą 


! P G. Gaidamavičius. Raštai. - 1996, Vilnius, p. 79. 
2 P Tejaras de Šardenas. Žmogaus fenomenas. - 1995, Vilnius, p. 311. 


tautos būtį pataiso“!, lygiai taip iškilusi, itin šviesios sąmonės 
tauta kuria žmonijos vienybę, kelia ją Dievop. Tokios tautos 
pasižymi ypatingu savitumu, individualumu, kaip ir savo esmę 
atskleidęs žmogus. P. Tejaro de Šardeno manymu, kuo sąmonė 
individualesnė, kuo labiau skiriasi nuo kitų, tuo labiau artėja 
prie paslaptingojo šviečiančio centrų centro, vadinamojo Omega. 
Vydūno teigimu, evoliucijos metu asmenybės individualizuojasi, 
o tautos įgyja atskiros asmenybės pobūdį. 

Kaip tauta (tarsi didelė šeima) svarbi atskiram jos in- 
dividui, taip ji svarbi ir žmonijai. Pačių tautų santykiai, pasak 
Vydūno, nėra tokie, kokie yra tarp kilnių žmonių. Dažnai viena 
tauta kitai „užneria savo manymo tinklus“, tuo silpnindama pas- 
tarosios individualumą. Taip kliudoma tautai apsireikšti savitu 
būdu, nors kiekviena jų yra Kūrėjo pašaukta realizuoti savo esmę 
ir taip praturtinti pasaulį - tarsi iš giliausių gelmių iškelti tai, ko 
neturi jokia kita. 

Nieko, Vydūno manymu, neturėtų būti skolinama iš kitų 
tautų. Nes tiek žmogus, tiek tauta, kitus mėgdžiodama ir tolda- 
ma nuo savosios esmės, silpsta ir galop pranyksta, neįvykdžiusi 
savojo uždavinio. Kiekviena tauta, kalbanti savąja kalba, turėtų 
savaip ir mokslą, ir meną apreikšti. Kiekviena tauta savaip žiūri 
į gyvenimą, pasaulį, todėl kuria savitą pasaulio, Visatos, Dievo 
sampratą ir „savaip prieina Aukštybę“ (Vydūnas). O jeigu ji ima 
mėgdžioti kitas, gyvosios galios liaujasi plūsti jos gyslomis ir 
ji ima džiūti, nykti, išsigimti. Todėl tautinė (tautiška) - aišku, 
evoliucionuojanti — religija yra galingas veiksnys tautos evo- 
liucijoje. 

Tauta, pasak Vydūno, yra „ypatingas psichinis pasaulis“, o 
tautos žmonės yra „vienu protu sumegzti“. Per jų vidinį pasaulį 
driekiasi tos pačios spalvos gijos - juos vienijančios, darančios 
tautos žmones beveik tikrais broliais ir seserimis. Kad tauta 
išliktų, nepakanka išlaikyti jos tautinę dvasią - kalbą, tikėjimą, 
papročius. Ji turi augti, joje turi pasireikšti naujos kūrybinės 
galios. Turi šviesėti tautos siela, turi aušti aukštesnė jos sąmonė. 


! Vydūnas. Raštai, 1 t. - 1990, Vilnius, p. 352. 

Kad tai vyktų, būtina, kad augtų tautos vaikų žmoniškumas, jų 
sąmonė. Tai turėtų būti svarbiausias valstybės rūpestis. Priešingu 
atveju tautos siela sustingsta, menkėja, net išsigimsta ir, gyveni- 
mo (Dievo) įstatymų veikiama, miršta. 

Tautų sąmoningumas sąlygoja viso pasaulio harmoniją 
ir atvirkščiai. Kadangi kiekvieną tautą Dievas veda savitu keliu, 
įpareigoja spręsti individualią užduotį, mėginti viską sunive- 
liuoti, primesti vienos kurios nors tautos ar religijos pasaulėžiūrą 
kitoms tautoms - vadinasi, visiškai nepaisyti gyvenimo (Dievo) 
dėsnių. Sąmonės prievartavimai negali praeiti be pėdsakų. Gali 
būti, jog baimės, kaltės ir nevisavertiškumo jausmai išsikeroja tau- 
tos pasąmonėje ir veikia jos gyvenimą įvairiose srityse. Baimėje 
gyvenančių žmonių psichikoje dėl savisaugos instinkto atsiranda 
gynybos mechanizmas, kurio jie patys dažniausiai neatpažįsta. 
Taip nesąmoningumo, destrukcijos karuselė sukasi toliau, traiš- 
kydama visa, kas gyva, tikra ir trapu pačiame žmoguje, tautoje 
ir pasaulyje. Lietuvių tauta ilgus šimtmečius naikino tai, kas 
brangiausia. Net K. Donelaitis, vykdydamas savo krikščioniškąją 
pareigą, lietuvių bei prūsų liaudies dainas vadino „kiaulišku blio- 
vimu“ ir jas draudė. Šiandien uolūs katalikai (tiek iš Lietuvos, 
tiek iš svečių šalių) įtariai žvelgia į bet kokius senosios dvasinės 
lietuvių kultūros perlus, nes jie esą nekrikščioniški. Taigi dvasinė 
globalizacija, tautų kultūrų niveliacija vis dar tęsiasi... 

Vyskupas V. Brizgys primena senovės lietuvių „religinių, 
dorinių, visuomeninių papročių bei tradicijų grožį ;' manydamas, 
kad kultūringi ir turtingi pasaulio kraštai būtų tikras rojus 
(!), jeigu į juos perkeltume tai, ką lietuviai brangino. Vyskupas 
primena, kad ir Dekalogas pasmerkia tuos, kurie negerbia savo 
„gimdytojų ir kitų savo pirmtakų“, kad visa, kas „nepakeičiama 
ir nepakartojamai sava, yra tik savoje gimtoje tautoje.“ Kadangi 
tikėjimas ir dora yra neatsiejami dalykai, tai dora, išmintis atspin- 
di ir tikėjimo vertingumą. Kaip žinome, lietuviai nepasižymėjo 
ypatingu nedorovingumu. Tautos žmones ir jų tikybą niekino 

V. Brizgys. Žmogus realiame gyvenime. - 1984, Chicago, p. 129. 
Ten pat, p. 113. 

tie, kas norėjo juos pavergti. Deja, ir šiandien dažnai „ne įro- 
doma savo tikybos vertybė, bet kitų tikybos nevertybė“.! Tie, 
kurie kaltina lietuvius buvus stabmeldžiais, teatsigręžia į savo 
šventyklose esančius atvaizdus. Daug krikščionių lengvai pa- 
miršta tai, kas dvasiška, ir garbina vien regimąjį pavidalą; daug jų, 
pasak Vydūno, yra pasidarę sau Dievą ir tą minčių vaizdą garbina. 
A.Šliogeris teigia, jog „krikščionių dievas - tai sudievinta logika. 
Vietoj šventumo vietovės ir šventųjų daiktų atsiranda Šventasis 
Raštas. '? 

Daugeliui senovės žmonių buvo įprasta Dievą garbinti 
ugnies (saulės) pavidalu. Bet ar šviečiančioji, šildančioji (kartais — 
naikinančioji) saulė ar ugnis nėra „geriausias simbolis maloniojo 
ir teisiojo Dievo?“ (Vydūnas). Ugnis lietuviams buvo ne Dievas, 
bet tik jo simbolis. Lietuviams tikyba, kaip ir dora, 
buvo tai, kas kyla iš giliausio žmogaus vidaus, iš jo 
sąžinės. Gi tie, kurie nešė neva tobulesnį tikėjimą, 
dalino jį tarsi kokį drabužį. Tiksliau - jį prievarta bru- 
ko. Ir tai negalėjo nepakenkti tautos gyvybei. Vydūno teigimu, 
taip jai buvo suduotas sunkiausias smūgis, taip tautos „gyvybės 
šaknis buvo kertama“, tautos galybės šerdis sulaužoma. Naujos 
religijos - tarsi privalomo išeiginio rūbo - įvedimas užvertė do- 
ros ir gyvo tikėjimo versmę, todėl buvo sudrumsta ne tik lietuvių 
sąmonė, bet ir jų sąžinė, dora bei darna. 

Su tikyba sujungtas pasaulio supratimas buvo itin svarbi 
tautą vienijanti gija. Naujoji tikyba nebūtų kenkusi lietuvių tau- 
tai, jeigu ji būtų gretinama prie senosios tikybos, tačiau į ją ne- 
buvo atsižvelgiama. 

Pasaulyje yra pastebima tendencija grįžti prie savo tautos 
šaknų, nes tai yra tautos autentiškumo, gyvybingumo, stiprumo 
pagrindas. Be abejo, neatmetant didžių visos žmonijos laimėji- 
mų - tai yra, į tautos sąmonę savaip įpinant visos žmonijos 
išminties perlus. Ir gal nebetoli ta diena, kai žmonija seks viena, 
šviesiu protu pagrįsta religija. Tai, pasak vysk. V. Brizgio, būsiąs 


! Vydūnas. Raštai, 1 t. - 1990, Vilnius, p. 183. 
2 A. Šliogeris. Būtis ir pasaulis. - 1990, Vilnius, p. 205. 

aukščiausias žmogaus išminties ir mokslo rezultatas. Nors bus 
sekama tais pačiais principais, viena ir ta pačia išmintimi, kiek- 
vieno asmens ir tautos kelias liks savitas, nepakartojamas, nes 
kiekvienas yra unikalus. 

Deja, šiandien dar tebėra aktualūs Tautnoro lūpomis pa- 
sakyti Vydūno žodžiai: „Svetimi yra uždėję mums savo tiesas, 
mus įsiautę į savo dvasią, mus pažaboję kalba. Yra padarę mus 
ir dvasioje vergais. Iš to būvio turime išeiti. Turime gyventi savo 
pačių žodžiu, pačių tiesa, pačių dvasia.“! 


Mistika - tikrojo krikščionio realybė 


Kiekvienas amžius turi savus mistikus, to meto kalba 
prabylančius apie būties Slėpinių patyrimą. „Vydūno misticiz- 
mas lietuvio dvasiai labai artimas, savas.“* J. Lindė-Dobilas teigė, 
jog mes labai nusidedame, taip menkai kreipdami dėmesio į jo 
kūrybą. Vydūno dvasios taurumas, religingumas, jo autentiškas 
ryšys su Dievu daugeliui kėlė pagarbą, jo laikysena dažnai pri- 
minė švento žmogaus būdą, ne vienas Lietuvos šviesuolis jį yra 
palyginęs su Kristumi. Ir šiandien su Vydūno gyvenimu ir veikla 
susipažinusiems nekyla abejonių, jog jis tikrai ne menkesnis 
šventasis nei karalaitis šv. Kazimieras. 

Tačiau šventumo, ypač mistikos, sąvoka daugeliui atro- 
do egzotiška — tarsi iš išrinktųjų gyvenimo. Vydūnas šventumą 
siejo su žodžiu švinta, tad šventas — nušvitusios, skaidrios sie- 
los-dvasios žmogus. Žvelgiant vydūniškai, šventumas ir mistika 
yra neatsiejami dalykai ir turėtų lydėti kiekvieno krikščionio 
gyvenimą. Vydūnas teigia, jog tikroji mistika žmogų stiprina ir 
pildo, tačiau kai kas visai ką kita vadina mistika, kas „silpnina ir 
tuština žmogų“. Jo teigimu, neišmanymas yra tamsa, todėl seno- 
vės filosofai jį siejo su nedorybingumu. Vydūnas primena, jog 
graikų kalbos žodis mistika „reiškia slėpiningumą, slėpinį“. Mis- 
tika yra savo esmės suvokimas, pasinėrimas į ją, tarsi susiliejimas 


"Vydūnas. Vergai ir dykiai. - 1919, Tilžė, p. 58. 
* J. Lindė-Dobilas. Į slėpiningą dvasios pasaulį. - 1996, Vilnius, p. 27. 


su visumos esme!. Todėl mąstytojas meldžiasi, tardamas: 


Viešpatie Dieve, 

Amžinoji Gyvybe, 

Tu amžina šviesa! 

Iš Tavęs amžinai spindi 

Išmintis - Meilė - Galia. 

Aš Tavyje esmi. 

Tu laikai mane savyje ir esi manyje. 
Prieš Tave pranyksta 

Visi menkumai, visos niekybės, 

Visi skausmai, vargsmai ir pati mirtis. 
Tavyje yra palaima ir išganymas. 
Tavyje yra visi apšviestieji 

Ir gyvena išvaduotieji - palaimintieji. 
Aš tai regiu - regiu. 


Tu laimini mane! 


„Visų tikybų ir visų filosofų mokslų pagrindas yra misti- 
ka““, - teigia Vydūnas. Lygiai taip mistiką apibūdina ir teologas 
J. Sudbrachas: mistika, „kaip pirminė religija, yra visų konkrečių 
religijų pagrindas.“* Pseudo Dionizijus kalba apie „susivieniji- 
mo su Tuo, apie kurį prabilti neįmanoma“, reikšmę, apie kilimą 
vienybėn su Tuo, kuris yra virš bet kokios esmės ir pažinimo. 
Evangelijos žodžiais tariant - „kas susijungia su Viešpačiu, tampa 
viena dvasia su juo“ (1 Kor., 6, 17). 

Žymaus vienuolio T. Mertono teigimu, krikščionybė yra 
išskirtinai mistinė religija. O vienas iškiliausių katalikų teologų 
K. Rahneris tvirtino, jog turėtų pakisti bažnyčios požiūris į mis- 
tikos išskirtinumą. Mistika - esminis krikščioniško gyvenimo 
elementas, o „įvadas į krikščionybę iš esmės yra įvadas į mistiką“. 
Jo nuomone, nesvarbu, kaip plėtosis dvasios patyrimo teologija 


! Vydūnas. Raštai, 4 t. - 1994, Vilnius, p. 353. 

* Vydūnas. Rožės ir lelijos. - 1933, Tilžė, p. 24. 

* Vydūnas. Raštai, 4 t. - 1994, p. 354. 

* J. Sudbrach. Mistika // Naujasis židinys, 1993, nr. 2, p. 22. 

* K. Rahner. Mistika - tikėjimo kelias Dievop // Naujasis židinys, 1992, nr. 6, p. 16. 

(kaip mistikos teologija, ar ne), tačiau būtina žmonėms 
pasakyti, kad tokius dalykus žmogus gali patirti. 

Tikintysis, bet ne mistikas, vydūniškai tariant, yra negyvo 
tikėjimo žmogus, neretai - religinių konfesijų (sektų) marionetė. 
O tai ne tik nehumaniška, bet ir pavojinga. Deja, daugeliui religi- 
jos skelbėjų labiau prie širdies negyvas tradicinis tikėjimas. Filo- 
sofo ir psichoanalitiko Ė. Fromo teigimu, Kristus skatino kritišką 
požiūrį į visuomenės priimtus standartus. Apie konformizmo 
pavojingumą kalba visi humanistai - filosofai, psichologai, teo- 
logai - kuriems rūpi žmogus ir jo likimas po šia saule. „Žmonijos 
istorija prasidėjo nepaklusnumo aktu, o baigtis gali paklusnumo 
aktu“. Nepaklusnumo (Ievos ir Adomo) aktas, Ė. Fromo many- 
mu, tapo pirmąja laisvės apraiška, kurios dėka vyksta kūryba, 
evoliucija, ėjimas Dievop. O paklusnios marionetės tegali su 
įkvėpimu žudyti vadinamąsias raganas ar eretikus bei pranašus ir 
netgi nuspausti atominio ginklo mygtuką. 

Laisvė ir asmeninė atsakomybė už savo gyvenimą ir visa, 
kas gyva - tai tikro tikinčiojo, mistiko bruožai. Mistikai puikiai 
vienas kitą supranta nepriklausomai nuo jų išpažįstamos religijos, 
nes kalba apie tuos pačius dalykus, apie Dievo - nesvarbu, kokiais 
vardais Jį vadintume - patyrimą. 

Vydūnas išskiria įvairių tautų šventųjų raštų pagrindines 
mintis ir pabrėžia, kad pasakojimai šventraščiuose nėra kasdie- 
nio gyvenimo istorijos, o žinios apie slėpiningą vidinį gyvenimą. 
Visa, kas pavaizduota Evangelijoje simboliškai (Kristaus gimi- 
mas, prisikėlimas, dangun žengimas ir kt.), turi įvykti vidiniame 
tikinčiojo gyvenime. Tie, kurie išgyveno su Dievu vienovę, kurie 
Jį patyrė, Vydūno pastebėjimu, turi labai panašių, dažnai net visai 
tokių pat bruožų, nepriklausomai nuo to, kokiai religijai ar tautai 
priklauso. Iš jų spindi didis žmoniškumas, net dieviškumas, jie 
pajėgūs padaryti tai, ko neįstengia kiti žmonės. Jie turi „didelį 
kūrybinį pajėgumą“, iš jų į kitus žmones liejasi išminties, grožybės 
bei meilės galios. Pasižymėdami išskirtinai ryškia sąmonės švie- 
sa, jie „kartu su savimi kelia aukštyn visą gyvąjį pasaulį“. Todėl 


! E. Opom. Ilcuxoananus u arka. - 1993, MocksBa, c7p. 207. 


jie laukiami kaip pasaulio išganytojai, nes „pasaulis visur taps 
tobulesnis, kur žmogus sušvis kaip dieviškas spindulys“. 

Deja, dažnai šie žmonės neatpažįstami, tampa nepageidau- 
jami ar netgi tam tikrų institucijų, valdžios žmonių įvertinami 
kaip pavojingi ir gali būti vainikuoti erškėčių vainikais. 

Kun. P. G. Gaidamavičiaus knygoje yra skyrius Žmogaus 
ir pasaulio perkeitėjas. Pagrindinė šio skyriaus mintis yra ta, jog 
„perkeitęs patį save, žmogus perkeičia ir visą žmogišką tikrovę 
bei aplinką.“! Tačiau norint save perkeisti, reikia save pažinti. 
Apie savęs pažinimo, savosios gelmės patyrimo būtinybę kalba 
visi mistikai. Daugelis filosofų, teologų išryškina tai kaip esminę 
žmogaus pareigą. „Žmogaus paskirtis yra gyventi, suprasti savo 
prigimtį, suprasti save ir tuo sekti? 

Savęs pažinimas, sąmoningumas ir kilimas Dievop - pa- 
grindinė Vydūno filosofijos ašis. Jis kviečia „išgyventi pačiam 
save“, atsiverti savo esme Būčiai, skaidrinti savo sąmonę, tapti 
tyraširdžiu (kurs tegali regėti Dievą), pajusti savyje Didįjį Slėpinį, 
sąmoningai Jam pasišvęsti ir veikti taip, kaip to reikalauja Jo Va- 
lia, mums prabylanti per mūsų dvasią-sielą, sąžinę. Krikščionybė, 
Vydūno tvirtinimu, tai dieviškos gyvybės apsireiškimas žmoguje 
ir pasaulyje. Tad mumyse pačiuose turi užgimti dieviška šviesa, 
mes patys turime pasauliui tapti Šviesa ir Meile. 

Vydūno tvirtinimu, žmogus yra tarsi bedugnis šulinys, 
kurio vanduo neišsemiamas, o „malda turėtų būti visiškas pasi- 
nėrimas į save ir atsidavimas laukiamam Dievo apsireiškimui 
žmoniškume“. Panirimas į save ir į Dievą - visų mistikų Dievo 
išgyvenimo esmė. Garsūs katalikų teologai J. Ratzingeris ir 
K. Rahneris, analizuodami mistinę patirtį, daro išvadą, jog 
„Žmogus turi pažinti save, savo esybę, idant pažintų Dievą.“ 
Šių teologų manymu, susidūrimas su savastimi neišvengiamai 
veda į susitikimą su Dievu. O bėgimas nuo savasties yra kartu 
bėgimas ir nuo Dievo. Todėl katechezė turinti atvesti į savęs 
pažinimą, į aš apnuoginimą, nes tik tada aš nusimeta kaukes ir 


! P G. Gaidamavičius. Raštai. - 1996, Vilnius, p. 369. 
? V. Brizgys. Žmogus realiame gyvenime. - 1984, Chicago, p. 18. 
J. Ratzingeris. Tikėjimas ir patyrimas // Naujasis židinys, 1994, nr. 1, p. 19. 

leidžiasi į dvasinės būties karalystę, ir tik tada žmogus patiria 
Amžinybę - čia ir dabar. Vokiečių teologas išskiria savęs ir Dievo 
mistiką, nors galop pasirodo, jog labai sunku atskirti, kur yra 
savęs mistika, o kur jau prasideda Dievo mistika. Vysk. V. Brizgio 
teigimu, žmogus, pasaulis ir Dievas „savo tarpe taip sujungti, 
kad yra neatskiriami“!. T. Mertonas taip pat tvirtina, jog žmogus 
nuo Dievo yra neatskiriamas. Jo manymu, Meilė esanti tikroji 
žmogaus tapatybė, jo vardas. Būti Dievo paveikslu - tai būti 
Meile, nes Dievas yra Meilė. Tačiau aš „negaliu tapti meile, kol 
Meilė nesutapatins manęs su savimi“? 

Vydūnas, aprašydamas dieviškojo žmogaus būseną, sako: 
„nebėr tarp jo ir Amžinojo dar skirtumo. Nesą žmogaus nebėra. 
Iš jo Vienas tik apsireiškia, kurs Vienas iš tikrųjų ir tiktai esti.“? 
Žmogus, būdamas vienumoje su pasauliu ir Dievu, savo indivi- 
dualumo nepraranda. Jo individualumas, unikalumas ar net ge- 
nialumas tik dar labiau išryškėja. I. Ortegos y Gaseto teigimu, ta 
visuomenė, kurioje kiekvienas individas sugebėtų būti ištikimas 
sau, būtų tobula visuomenė. Ir Evangelija ragina elgtis kaip lais- 
viems, pagal savo įsitikinimą, savo sąžinę, - kitaip ji nė nebūtų 
Evangelija, tai yra, geroji žinia... 

Žmogus, pasak Vydūno, visada turįs būti saviškas, t. y. visur 
save apreikšti, o ne būti kieno nors įrankis. Jis neturi stengtis įtikti 
kitiems, tarnauti kitų sumanymams, nes neretai ir aukščiausius 
idealus deklaruojantys bei Dievo vardą dažnai minintys rūpinasi 
pirmiausiai savo gerove. Mąstytojo manymu, turėtų gėdytis 
kiekvienas, kurs dedasi dievotu, tokiu nebūdamas. Daug geriau 
apsireikšti, koks esi, nes tai padeda susivokti ir pasitaisyti, o 
veidmainis esąs ir pasiliekąs niekšu. Kviesdamas į saviškumą 
ir dvasios laisvę, Vydūnas pataria būti sau gydytoju ir kunigu. 
Evangelijos mokymu, pažinusieji tiesą, tampa laisvi. Vydūniškai 
tariant, pasiekia dykybę, kuri esanti žmoniškumo augimo viršūnė. 
Tai ta būsena, kurioje žmogus nekliudomas nei aplinkos, nei savo 
vidinių jėgų, gali apreikšti savo esmės, savojo žmoniškumo galias. 


! V. Brizgys. Neišskiriami trys nežinomieji. Žmogus, pasaulis, Dievas. - 1982, Chicago, p. 9. 


T. Merton. Vienatvė nėra atsiskyrimas // Šiaurės Atėnai, 1996, nr. 42, p.11. 
* Vydūnas. Raštai, 1 t. - 1990, Vilnius, p. 96. 

Kodėl dvasios laisvė itin svarbi? Pakanka žvilgterėti į psi- 
chologų virtuvę ir tampa aišku, jog baimė būti savimi sąlygoja 
žmogaus destruktyvumą. Prisidengus morale bei tikėjimu, agresi- 
jaslypi ir religinių fanatikų moralinėje paniekoje, jų teisuoliškume, 
pažįstant tikrąjį Dievą. Tai ne gyvasis Dievas, o tik filosofinė, 
teologinė konstrukcija - teologų Dievas. 

„Žmogaus panašumo į Dievą pagrindas — tai ypač lais- 
vė“!,- teigia kun. A. Grauslys. Todėl tikrasis gyvenimas - laisvės 
šokis. Jam svetimos bet kokios instrukcijos, dogmos, bet kokios 
grandinės, pančiai. Laisvo „žmogaus elgesys turi būti nustatytas 
iš vidaus“ (Vydūnas). Geriausia, anot Vydūno, yra tokia pagalba, 
už kurią žmogus mažiausiai jaučiasi skolingas. Padėti žmogui 
tikybos dalykuose, nepadarant jo savišku, - tai jį silpninti bei 
menkinti. Deja, užuot padėjus žmogui pažinti save, rasti Dievą 
savyje, dažniau yra brukamos tam tikros akmeninės tiesos apie 
Dievą ir pasaulį. Taip tarsi užmetamas tinklas - tegu ir spindin- 
tis - ant žmogaus proto, širdies ir akių, į kurį jis mėšlungiškai 
įsikabinęs laikosi, kad neparvirstų. Taip ugdomi vergiškos dvasios 
žmonės, kurie, neturėdami aiškesnės savo pačių sąmonės šviesos 
bei dvasinės atsparos, greit patiki, paklūsta bet kokiam gelbėtojui. 
Tokiu būdu, nors mūsų dvasia-siela yra nuostabių galių versmė, 
visas savo jėgas, pasak Vydūno, panaudojame ne savęs stiprini- 
mui, bet savęs silpninimui. 

Tačiau tereikia būti savimi, ir gyvenimas bus ne ašarų pa- 
kalnė, o nenuspėjama, įdomi kelionė. Tereikia pasitikėti Kūrėju, 
savo valią atiduoti Viešpaties (o ne religinių fanatikų, teologų) 
valiai ir mes džiaugsmingai šoksime su šokančiu Dievu. „Kadan- 
gi Dievas yra Deus vere ludem - žaidžiantis Dievas, tai žmogus 
turi būti homo ludem“? - žaidžiantis žmogus. Kai mes stebimės 
akimirkos grožiu ir mūsų dvasia supasi Amžinybėje, Dievo vei- 
das suspindi ir mūsų veide... 

Įmantrią sąvoką mistika pakeitus suprantamesniais žo- 
džiais Dievo patyrimas, gyvoji tikyba, galbūt aiškiau suvoktume 


1 


A. Grauslys. Šviesa tamsoje. - 1974, Putnam, p. 23. 
H. Rahner. Žaidžiantis žmogus // Naujasis židinys, 1993, nr. 6, p. 15. 

tai, kas skiria gyvą ir iki šiol bažnyčios tebediegiamą negyvą 
tikėjimą, nuo kurio, natūralu, kai kas nusigręžia. 


Tiesa nesirodo nešvariems (šv. Bernardas) 


„Kiekvienas tegali susieiti su ta dvasia, kuriai jis prilygsta, į 
kurią jis yra panašus“ (Vydūnas). Kuo daugiau vidinės nešvaros ir 
chaoso, tuo mažiau galimybių priimti skaidresnę tiesą. 

Mūsų siela yra tarsi radijo imtuvas. Jeigu jis labai mažas 
ar netvarkingas, mes niekaip neišgirsime to muzikos grožio, kurį 
girdėtume klausydami tvarkingu radijo imtuvu. Be to, kai kurių 
radijo bangų mūsų primityvus radijo imtuvas gali nesugebėti 
priimti, ir mes klausysimės tos muzikos (žinių), kurią mūsų 
radijo imtuvas bus pajėgus retransliuoti. Kartais mes įprantame 
klausytis muzikos, radijo imtuvui traškant, ūžiant ir tuos visus 
pašalinius garsus priimame tarsi muziką. 

Ne tik tiesos pažinimas, bet ir žmogaus gyvenimo ko- 
kybė, jo likimas priklauso nuo sąmonės šviesumo, nuo sielos 
skaidrumo. Apžvelgdamas šv. Kotrynos Sinietės, šv. Bernardo, 
šv. Augustino, kinų išminčiaus Čuan Cze, Katalikų bažnyčios 
Tėvo šv. Grigaliaus Nazianziečio ir kt. mąstytojų mintis, 
kun. A. Grauslys konstatuoja, jog „dvasinė pusiausvyra bei svei- 
kata tobulina pažinimą.“! Vysk. V. Brizgio manymu, žmogus gali 
priimti tokio šviesumo mintis, kokia šviesi yra jo siela. Skirtingo 
sąmonės šviesumo žmonės skirtingai suvokia tas pačias tiesas, 
susidaro skirtingus Dievo įvaizdžius. Pasak kun. A. Grauslio, 
kiekvienas mūsų pasaulį mato savo būdu. Norint tobulesniu 
būdu matyti, reikia širdies akis apvalyti. 

„Išmintis yra liepsna, o prigimtis žvakė. Žvakei esant ne- 
tinkamai, ir šviesa menka. [...] Norint įgauti skaistesnę Išmintį, 
reikia taisyti prigimtį ',- tvirtina Vydūnas. Tada, kai siela skaisti, ji 
be kliūčių intuityviai suvokia sudėtingas Būties paslaptis, nes jos 
kartu yra ir labai paprastos. 

Netyrumas yra tarsi kokia migla, uždengianti Dievą, tačiau 


1 


A. Grauslys. Ieškau tavo veido. - 1983, Torontas, p. 23. 


Jis „atsiveria kaip reginys išskaistinusiems savo širdis“! Garsus 
mistikas G. Nysietis kaip dieviškosios prigimties atspindžius, per 
kuriuos regimas Dievas, mini tyrumą, šventumą ir paprastumą. 
Išvydęs Dievą, žmogus tampąs palaimintas. Tačiau Dievą 
žmogus išvystąs ne kur nors išorėje, o savyje. Pasak 
šio mistiko, Šventajame Rašte išvysti ir turėti reiškia tą patį. Tad 
Kristaus tyraširdžių palaiminimo esmė esanti ne ką nors apie 
Viešpatį žinoti, „bet savyje Dievą turėti“? 

Tada, kai žmogus neatsiveria Būčiai, nesusitinka su Di- 
džiuoju Slėpiniu savyje, jis „pasidaro savo dievus [...] pagal savo 
žmogiškąjį panašumą.“ Todėl, pasak Vydūno, galima teigti, jog 
kiekvieno žmogaus Dievas bei tikėjimas yra savitas - pagal sielos 
skaidrumą, jo atsivėrimo Dievui laipsnį. Galima netgi sakyti, jog 
žmogaus tikėjimas yra toks, kokia yra jo sąmonė, o jo gyvenimas 
bei likimas — toks, koks yra jo tikėjimas. Norint savo gyvenimą 
bei likimą taisyti, reikia stengtis pažinti save, taisyti savo prigimtį 
(skaidrinti sielą) ir įsiklausyti į Dievo balsą savyje. 

Vysk. V. Brizgys primena, kad Kristus ne viską pasakė, ką 
turėtų Žinoti ateities žmogus (žr. Jn., 16, 12), kad protingas žmogus 
visada ieško ir „niekad nesužinos tiek ir taip, kad jau nebūtų ko 
daugiau ieškoti.“ Jo manymu, Tiesos ieškantiems, jos trokštan- 
tiems, Tiesos Dvasia įvairiais būdais prabyla. O laikyti kokį nors 
krikščionį mintytoją ar Karlą Marksą visokios tiesos šaltiniu ar kri- 
terijumi — tai didžiausias savęs nuvertinimas, Kristaus ir jo Evan- 
gelijos nepažinimas. Pasak vyskupo, Evangelija tiksliai nieko nepa- 
sako, tik tai, kad krikščioniui reikia apaštališkos dvasios ir kad 
dieviškąjį įstatymą reikėtų išreikšti vienu žodžiu 
- mylėk. Tačiau „vietoje kelių principų žmogus prisirašo tomus 
įstatymų be principų [...], vietoj sąžinės stengiasi sukurti baimės 
nuotaiką “, ir tai ne padeda būti dorovingam, o atvirkščiai... 


Grigalius Nysietis. Palaiminti tyraširdžiai: jie regės Dievą // Naujasis židinys, 1993, nr. 
„p. 13: 

Ten pat, p. 14. 

P. G. Gaidamavičius. Didysis nerimas. - 1961, Putnam, p. 160. 

V. Brizgys. Žmogus realiame gyvenime. - 1984, Chicago, p. 28. 

V. Brizgys. Žmogus realiame gyvenime. - 1984, Chicago, p. 48. 

Tie, kurie sukuria Dievo pažinimo monopoliją, „nu- 
slopina kiekvieną gilesnį pažinimą, - mano Vydūnas. Tai trukdo 
užtekėti naujai, skaidresnei Tiesai, atidengti naują - galbūt pa- 
saulio evoliucijai tuo metu labai reikšmingą - Viešpaties Rūbo 
kraštelį. Be to, taip žmonės apsaugomi nuo Didžiojo Slėpinio 
patirties, kurios vertė net nelygintina su jokiu išankstiniu 
žinojimu - iškaltais Dievo ir bažnyčios įsakymais, katekizmo 
tiesomis ir pan. 

Senovės išminčiai, filosofai ir mistikai kalba apie tai, jog 
tiesą ir demonišką gudravimą dažniausiai skiria plonytis siūlelis. 
Kad jį išvystum, būtina sąlyga — skaidri siela, dvasinė darna, 
išmintis. O. Chambus beveik pažodžiui atkartoja T. Mertono, 
Vydūno, vysk. V. Brizgio ir kt. mintis, jog pažinimas priklauso 
nuo vidinio aš būklės, nuo atsivėrimo, nuo to, kaip „kažkas ma- 
nyje atitinka Jį! Vydūno manymu, pažįstantis Dievą vaikščioja 
tarp žmonių kaip regintysis tarp aklųjų. 

„Kad galėtume kitų sielas gydyti, turėtume patys sveiką 
sielą turėti? meile ir išmintimi kitiems šviesti. Deja, patys nebū- 
dami Meilėje (Dievuje), mes dažnai mokome kitus, kaip į ją 
eiti, Rašytojas G. Kanovičius radijo laidoje Žodžiai į sielą teigė, 
jog visų pirma turi nuo savo sprandų susirinkti utėlės ganytojai 
(moralistai, rašytojai, menininkai). Nes jei utėlėti ganytojai, tai ir 
ganomieji neskuba prie upės praustis... 


Šventumas yra aukščiausia sielos sveikata (kun. A. Grauslys) 


Kun. A. Grauslys tvirtina, jog nėra kito liūdesio, kaip tas, 
kad nesame šventieji. Jis cituoja ortodoksų pasaulietį teologą 
P. Jevdokimovą, kurio manymu, „tai, kas tikrai netikinčius pik- 
tina, nėra šventieji, bet toji baisi tikrenybė, kad ne visi krikščionys 
yra šventi.“* Viena žymiausių XX a. mistikių Simona Weil mano, 
jog šventumas yra minimumas, kurio reikėtų reika- 
lauti iš krikščionio. 


' O. Chambers. Gyvenimas Jame // Šiaurės Atėnai, 1996, nr. 27, p. 4. 
? A. Grauslys. Šviesa tamsoje. - 1974, Putnam, p. 318. 
A. Grauslys. Šviesa tamsoje. - 1974, Putnam, p. 344. 


Visi didieji buvusių šimtmečių žmonės, pasak Vydūno, 
gyveno vidaus vienumu ir darna. „Harmoningas žmogus turi 
nuolatai jausmą, lyg jo viduje būtų visiškai šviesu.“ (Vydūnas) 
Vidaus harmonija, mąstytojo tvirtinimu, yra dora. Darnos ir 
vidinio skaistumo dėka pajaučiamas Dievas, žmogus tampa tikru 
krikščionimi — juo ima reikštis Kristus. Šventumas ir išmintis 
Vydūnui yra neatsiejama, tačiau „reikia pirma šventu būti, tada 
išmintis randasi savaime.“ Šventasis yra pati Išmintis, pati Meilė; 
toks žmogus „vaikščioja tarp žmonių, kaip kokia Dievo Malonė. 
Šventas jisai, ir išmintingas, nes šventas“. Jis sau jau nieko 
netrokšta, vien kitų labui gyvena ir, pasak Vydūno, „savo šviesa 
stengiasi sužadinti kituose jų dar tik auštančią šviesą.“ Tai iškopęs 
iš aplinkos pančių žmogus, tapęs savo aplinkai Kristumi, sklei- 
džiąs Dievo Karalystę čia ir dabar. Vydūno šventasis pirmiausia 
pasižymi darna ir dora, saviškumu ir laisve, kūrybingumu, kartais 
ir genialumu. Tai laimingas žmogus, nes gyvena savo prigimties 
gelmėmis, yra visiškai laisvas (dykas), nevaržomas nei aplinkos, 
nei savosios pažmoniškosios prigimties galių. Reta tokių žmonių, 
bet tai, pasak Vydūno, galima pasiekti kiekvienam - reikia 
pasiryžti ir eiti švieson, tik ne aklai, o reginčiomis akimis. 

Kun. P.G. Gaidamavičiaus šventasis Kristaus sekėjas pa- 
sižymi „širdies atvirumu naujai šviesai, stiprybe, kuri glūdinti 
dieviškoje energijoje, antgamtiniame įkvėpime, pasitikėjimu 
ir savimi, ir Dievu, pastovumu, išmintingumu, sielos platumu, 
kuri „nuolat derina besikertančias priešybes“! Tai pilnas sod- 
raus džiaugsmo keliautojas, neprisirišęs prie žemiškų vertybių, 
meile kovojantis donkichotas, sužavintis atviro tikėjimo žmones 
bei erzinantis „surizgusios ir prie žemės prigludusios širdies“ 
tikinčiuosius. Jo gyvenimo matas yra Meilė, jis lieka nuolat gyvu 
pavyzdžiu ir jėgos šaltiniu. 

Vysk. V. Brizgys svarbiausiu Dievo žmogaus bruožu laiko 
buvimą visiškoje sandaroje su savimi, su pasauliu ir Dievu. Gi- 
liausiąja žmogaus problema jis laiko „vidinio vieningumo klau- 


! P G. Gaidamavičius. Raštai. - 1996, Vilnius, p. 322-344. 

simą“.! Kaip pagrindines žmogaus vertybes, iš kurių išplaukia 
visos kitos, vyskupas akcentuoja sąmoningumą, autentiškumą, 
individualumą, spontaniškumą, nuolankumą Dievui, vaiko dva- 
sią, nuolatinį Tiesos ieškojimą, laisvę. Dieviškasis gyvenimas, 
pasak vysk. V. Brizgio, yra „aukščiausias asmenybės pasireiškimas, 
tai yra esimas savyje ir vienybėje su kitu'*; tai būti pasaulyje ir 
būti ne iš pasaulio, tai gyventi apsuptam ugnies ir nesudegti. 

Kun. A. Grauslys, kaip ir Vydūnas, apibūdindamas gy- 
vojo tikėjimo žmogų - Kristumi sekantį šventąjį - lygino jį su 
saule, kuri šviečia, šildo ir gaivina aplinką, pabrėžė nuoširdumą, 
jautrumą, „sielos gelmes įžvelgiančias akis“? švelnią širdį, meilu- 
mą (tai - „meilės gėlė“), kuklumą, nuolankumą, kantrybę. Jiems 
būdingas Tiesos ieškojimas, Dievo Malone trykštąs gyvenimas, 
mistika ir dorovingas gyvenimas, vadovaujantis savo protu bei 
sąžine, vidine šviesa, išmintimi. Šventasis, pasak kun. A. Graus- 
lio, tai „aukščiausias Žmogaus prigimties išsiskleidimas.“* Jo 
teigimu, šventųjų žvilgsniuose atsispindi į mus nukreiptas Kris- 
taus žvilgsnis, per jų širdis Dievo veidas suspindi, savo spindulia- 
vimu jie atveria mūsų širdis Meilei, o savo šypsena teikia mums 
„dvasinę komuniją“. 

Šventieji yra „tarytum gydytojai ir slaugės, kurie yra geres- 
ni už ligonius ta prasme, kad jie yra sveiki ir išmano gydymo me- 
ną“? C. Martindale, apžvelgdamas šventųjų gyvenimus, pastebi, 
jog šventasis beveik instinktyviai siekia būti panašus į Kristų ir 
pasižymi pakylėtumu, intensyvumu, atkaklumu. „Visas jų gy- 
venimas tampa nuotykiu, vienu dideliu užmoju“.* Ryšį su Dievu 
knygos apie šventumą autorius įvardina tinkamiausia prielaida 
asmenybės darnai, o šventumą apibūdina kaip sąmonės darnos 
atstatymą. Šventasis, jo teigimu, nėra antžmogis, bet tikrasis 
žmogus, žmogiškumo pilnatvės pasireiškimas. 


! | V. Brizgys. Neišskiriami trys nežinomieji. Žmogus, pasaulis, Dievas. - 1987, Chicago, 


p. 107. 

Ten pat, p. 108. 

A. Grauslys. Ieškau Tavo veido. - 1983, Torontas, p. 194. 

A. Grauslys. Šviesa tamsoje. - 1974, Putnam, p. 173. 

T. Merton. Vienatvė nėra atsiskyrimas // Šiaurės Atėnai, 1996, nr. 42, p. 4. 
*  C. Martindale. Kas yra šventieji? - 1996, Vilnius, p. 155. 


Nesunku pastebėti, kad teologai ir mistikai, apibūdindami 
šventąjį, o psichologai - dvasiškai sveiką, harmoningą žmogų, 
kalba apie tą patį. Psichologas P. Daco teigia, jog mes dažnai 
nustembame išvydę asmenis, kuriuose slypi kažkas didinga. 
Tačiau ši didybė, jo manymu, yra ne kas kita, kaip juose išlaisvintų 
galimybių rezultatas. Humanistinė ir egzistencinė psichologija 
neretai remiasi Šventųjų Raštų bei mistikų išmintimi, kur aiškiai 
nusakomas žmogaus gyvenimo uždavinys ir jo sprendimo prin- 
cipai. Garsus žydų teologas M. Buberis teigia, jog „kiekvienas 
žmogus - naujas pasaulio kūrinys, ir jis privalo savo saviškumą 
pilnutinai atskleisti“! todėl Dievas Mortos neklaus, kodėl ji nebu- 
vo Marija, tačiau klaus, kodėl ji nebuvo Morta... 

T. Mertonas laiko beprotybe manyti, kas iš tikro yra Dievo 
šventumas bei tobulumas, ir tai pamėgdžioti. Jeigu „noriu būti 
šventas, turiu būti tuo, ko nesugebu suprasti, tuo, kas yra mano 
paslaptis“?. Einantieji į šventumą, šio mistiko tvirtinimu, netelpa 
į jokias kategorijas apskritai, jie neaprašomi ir yra visiškai patys 
savimi - tai yra ženklas, kad juos labai myli Dievas. 

Tačiau kitus žmones, vadinamuosius tradicinius tikin- 
čiuosius, šventojo „pakilesnis buvimas erzina“, jie „jo iškilime 
įžiūri sau teismą“? jo nutolimą nuo vadinamųjų „šventų tiesų“, 
naują mąstymą įvardija kaip nutolimą nuo Dievo. Taip yra todėl, 
kad tikrieji šventųjų bei mistikų idealai visais laikais skyrėsi 
nuo konkrečios religinės institucijos (konfesijos) peršamo gero 
tikinčiojo modelio, kuriame apstu, kun. P.G. Gaidamavičiaus 
žodžiais tariant, „buržujinės dvasios“. Daugelis religinių institucijų 
yra autoritarinio pobūdžio; jose „dominuoja liūdesys ir kaltės 
jausmas“,' paklusnumas, savasties atsisakymas, o ne autentišku- 
mas, savirealizacija. Todėl atitinkamai iškreiptai piešiamas žmo- 
gaus idealas, neretai tampąs evangelinio žmogaus karikatūra. 
Klerikalizmas, buržujinė dvasia, kun. G. Gaidamavičiaus tvirti- 


! M. By6ep. IlyTb uenoBeKa CorjacHO yveHMIO xacHjMsMa // XpecTOMaTMA IO TYMa- 


HHCTM4EeCKOZ NMCHXxOTepPanu/. - 1995, MockBa, cTp. 280. 

2 T. Merton. Vienatvė nėra atsiskyrimas // Šiaurės Atėnai, 1996, nr. 42, p. 4. 
* PG. Gaidamavičius. Raštai. - 1969, Vilnius, p. 337. 

*  Ė. Fromas. Religija ir psichoanalizė. - 1981, Vilnius, p. 59. 

nimu, nepaliečia žmogaus gelmės, bet stengiasi krikščioniškąjį 
turinį įgyvendinti politinėmis, valdoviško žmogaus priemonė- 
mis — įsakymu ir jėga. Didvyriškame žmoguje - šventajame - 
„neberasi nė vieno buržujinės dvasios pėdsako“;! jo kasdienis, 
dažniausiai mažai matomas didvyriškumas, kurio tikrasis vardas 
yra šventumas, nugali buržujinę laikyseną ir tik per jį buržujinė 
visuomenė gali tapti išties krikščioniška. 

„Žmogaus didybė - tai dieviškasis Žmogus žmoguje“, — 
teigia Vydūnas. Žmogaus uždavinys - dieviškumą (Kristų, Išga- 
nytoją) savyje surasti ir iškilti iš žemiško, iš prigimties žmogaus. 
Kun. P. G. Gaidamavičius ir kiti išeivijos kunigai tarsi šiuolaikiš- 
kesne kalba atkartoja tai, ką savo veikaluose rašė Vydūnas, 
pabrėžia tai, kas buvo viso jo gyvenimo uždavinys, visų darbų 
esmė: „Reikia pakelti žmogų iki šventumo vertybių plotmės ir 
parodyti pilnutinio žmogaus viziją. Tai tėra įmanoma perkeičiant 
žmogų iš vidaus, praturtinant jį aukštesnėmis vertybėmis. Per jį 
bus pasiektas ir visas gyvenimas, visa šakotoji visuomenė.“? 


Mistinė teologija, metareligija 
ar universalioji pasaulėžiūra? 


Apžvelgdamas ateities perspektyvas, kun. G. Gaidamavičius 
pastebi, jog ir ateityje valdovai vadovausis dėsniu „pasaulis nori 
apgaulės, todėl apgaudinėkime“, o krikščionybė privalanti „kovo- 
ti prieš jo nužmoginimą“? Jau ikikrikščioniškais laikais senovės 
išminčiai kalbėjo, jog svarbiausias dalykas, kuris mus 
daro žmonėmis, tai savęs ir Dievo pažinimas. Steng- 
tis žmones apsaugoti nuo šio sunkaus uždavinio, pateikiant jiems 
kažkieno suformuluotus atsakymus - tarsi maitinti jau sukram- 
tytu maistu (putra) - tai tobuliausiu būdu jį nužmoginti... 

Krikščionybė, pasak vysk. V. Brizgio, padeda žmogui su- 
sikurti savą pažiūrą į Visatą, į jos tikslą, į santykį su Dievu. Religijų 
įvairumai, jo nuomone, susidarė dėl to, kad žmonės, spręsdami 


! P G. Gaidamavičius. Raštai. - 1996, p. 390. 
* Ten pat, p. 390. 
Ten pat, p. 388. 


jiems rūpimus klausimus, darė skirtingas išvadas, tačiau pažvelgus 
giliau, visų religijų pagrindas esąs tas pats: Žmogus 
pripažįsta Būtį, nuo kurios priklauso jis ir Visata, 
tik vieni šią Būtį supranta vienaip, kiti kiek kitaip. 
Kun. J. Gutausko tvirtinimu, Dievas savyje nesikeičia, „tik žmo- 
gus pagal savo sampratą Dievą keičia“! Bėgant laikui, keičiantis 
pasauliui, Dievo sampratos kaita yra neišvengiama. Ir tai, anot 
vysk. V. Brizgio, ne oportunizmas, bet klusnumas amžiniems 
principams - krikščionis negalįs būti indiferentiškas tikėjimo 
pažangai. Religinis indiferentizmas, kun. P. G. Gaidamavičiaus 
manymu, vedąs į bedievių ideologiją. Tačiau ir tariamo ateisto, 
bedievio asmenyje dažniausiai slypi „klaidingos Dievo sampra- 
tos neigimas ir veržimasis į tobulesnį Dievo suvokimą“. 

Kai žmogus nesirūpina suvokti save, jo prigimtį saistan- 
čius dėsnius, iš jo gyvenimo „kartais lieka tik tiek, kaip iš nu- 
alintos gamtos“? Tas pats gali atsitikti su tauta bei visu pasauliu. 
Nepaisyti to, kad žmogus, pasaulis ir Dievas yra neišskiriamas 
trejetas, pasak vysk. V. Brizgio, reikštų padaryti tokių klaidų, 
kurios jį pražudytų visokia prasme. 

Vydūno laikmečiu mąstantys ir turintys savitą (kitokią, 
nei bažnyčios) Dievo bei pasaulio sampratą žmonės neretai buvo 
vadinami bedieviais. Vydūnas stebėjosi tuo ir teigė, jog visa mūsų 
būtis neatskiriama nuo Dievo, tad toks kalbėjimas rodo visišką 
pačių kaltintojų neišmanymą. Kadangi dvasinis gyvenimas, 
tikėjimas turi labai didelę reikšmę tautos gyvenimui, Vydūnas 
gvildeno religijos nuvertėjimo priežastis ir kelius, vedančius 
į tikrąjį krikščioniškumą. „Reikia eiti į sąmoningą gyvenimą 
Dievuje“, nes tik gyvoji tikyba veda aukštyn; tik amžinojo 
sąmoningumo šviesoje panerdama, sąmonė netenka savo siau- 
rumo ir tamsumo. Gyvosios tikybos žmonės, Vydūno teigimu, 
paprastai yra veikliausi ir galingiausi, o jų veikalai turi gyvybės 
ir didybės antspaudą. Tikyba nėra koks mokslas ar pažiūra, bet 
tikras dalykas, kurį galima patirti. Tikyba yra tik viena, ir „ta 


"J. Gutauskas. Dievas šiandien. - 1973, Chicago, p. 13. 
* P G. Gaidamavičius. Didysis nerimas. - 1961, Putnam, p. 268. 
V. Brizgys. Žmogus realiame gyvenime. - 1984, Chicago, p. 24. 

viena tikyba yra tikresnė už patį gyvenimą“. Kas tai suvokia, 
nebesiginčija dėl religinių skirtumų, nes jam aiškus „visų tikybų 
ir viso gyvenimo pagrindas, tikslas“. Tai žmogus, kuris suranda 
save Amžinajame Slėpinyje ir Tąjį - savyje; žmogus, kuris „virsta 
tikru vienumu Tame, kas tikrai esti.“ 

Mistinė teologija, toli peržengianti tradicinės teologijos 
rėmus, šiandien filosofų yra vadinama metareligija. Tai ta re- 
ligija, kuri, vysk. V. Brizgio manymu, yra aukščiausias žmogaus 
proto, išminties ir mokslo rezultatas. Filosofai kalba apie besi- 
formuojančią universaliąją pasaulėžiūrą. Kelius į ją grindė daug 
savo laikmečiu nesuprastų protų ir širdžių. Lietuvoje šis gyvo- 
sios religijos, mistinės teologijos, metareligijos ar universalio- 
sios pasaulėžiūros pionierius yra Vydūnas. Jis savo asmeniniu 
pavyzdžiu ir kūryba kalba apie tai, jog tikrasis krikščionis 
yra ir mistikas, ir išminčius, ir šventasis. Šia prasme 
kol kas jis išties nesuprastas ir neįvertintas. 

Atrodo, jog tie, kurie deklaruoja meilę Tėvynei ir Die- 
vui, yra užsikimšę ausis, kad negirdėtų, ir užsidengę akis, kad 
nematytų... 

Baltija, 1998 

„Amžinai kartojasi metų laikai. Ir labai seniai džiaugėsi 
žmonės, matydami auštant pavasarį. Juk tada sukyla gyvybė 
visame pasaulyje. Sukyla ji ir žmogaus širdyje. [...] Velykų šventė 
jau nebeskelbia gyvumo sukilimą gamtoje. Ji kreipia žmogaus 
mąstymą į jo sielos ir dvasios gyvumą. [...] Todėl Velykos gali būti 
ir vadinamos naujo žmogaus gyvėjimo švente“,- taip 1931 metais 
straipsnyje Pavasaris - Velykos rašė Vydūnas. 

Didžiosios religinės šventės - Kalėdos ir Velykos - turėtų 
priminti svarbiausiąjį žmogaus uždavinį gyvenime apskritai - pa- 
žinti save ir siekti šviesesnio žmoniškumo bei dieviškumo (Kris- 
taus) prisikėlimo mumyse, kuris, anot Vydūno, dažnai yra tarsi 
prikaltas prie kryžiaus - numiręs ir palaidotas. Apie Dievoiešką, 
proveržį iš tamsos į šviesą, dieviškumo prisikėlimą žmoguje bei 
tautos atgimimą kalbama Vydūno misterijose. 

Misterijas Vydūnas parašė pasaulinės krizės — bręstančio 
pirmojo Pasaulinio karo - akivaizdoje (1910-1914 metais). Vei- 
kalą Jūrų Varpai Tilžės miesto aikštėje buvo pasirengta vaidinti 
būtent tą 1914 m. dieną, kada ir prasidėjo karas. Ši nė karto ne- 
vaidinta drama gvildena moralinę Europos krizę, kuri susijusi ir 
su religingumo krize. Ragana - individo kelią Dievop, o Mūsų 
laimėjimas - tautos atgimimą vaizduojantis veikalas. 

Pirmoji 1910 m. parašyta Vydūno misterija Mūsų laimėji- 
mas skirta „Didžiajam [Žalgirio] mūšiui atminti“. Jos įžanginiame 
žodyje tvirtinama, kad tautų išlikimo galios pirmiausiai 
yra tos, „kurios augina visa tai, kas yra ir pavienio 
žmogaus prakilnybės žymiai.“ Ten, kur „buvusi būk Lie- 
tuva seniau“, ilgai rusenęs tikėjimas pamažu įsidegė „kaip lieps- 
na, kuri pasiekia net ir patį dangų“. Ši tikėjimo, vilties ir meilės 
jėga prikelia iš užmaršties naujam gyvenimui Lietuvos didvyrius 
ir pačią Lietuvą: 


Tai, Lietuva, pabuski visiškai! 


Gyvenk ir švęsk džiaugsmu atsigavimą! 


Ir vėl pradėk pati augint gyvybę! 
Taip Laima lemia! Liepia taip Dievybė. 


Auginti tikrąją savo gyvybę - tai puoselėti savo dvasią- 
sielą, savąją esmę, savastį. Tai tinka kalbant ir apie tautos, ir apie 
kiekvieno jos piliečio būtį. Malda deivei Laimai - prašant visą 
kraštą nušviesti „šventa ugnim“ - pažadinta jos tarnaitė Ašarėlė 
įžiebia Laimos aukurą. Šventoji ugnis, šalies gyvybė, meilė ir 
vienybė čia - neatsiejama: 


Kur gyvybė, eikime 
Vienas šalia kito stot 

Ir tamsos, nakties nebot! 
Taip švieson iškilsime! 


Ji tik gal palaimos duot! 


Šviečiant dieviškajai Išminčiai, nuo žmonių širdžių tarsi 
„mirtis irgi tamsa jau slinktų“, o amžinųjų varpų gaudesio be- 
siklausantieji pajaučia, tarsi „gautų naują, gyvą sielą“, jaučia ugnį 
„užsidegant sieloj“. Misterija baigiama švenčiant amžinosios 
meilės - Saulės - šventę, kuri suteikia „gyvybę, šviesą ir dykybę“. 
Laimėtojai misterijoje tvirtina „vaikai šviesybės per amžius bū- 
sią,- todėl nežūsią. 

Tautos šviesą ar tamsą - jos klestėjimą ar nykimą - lemia 
atskiri žmonės, jų šviesumas. Todėl labai svarbu (Vydūnas tartų 
- svarbiausia), ar auga jų sąmoningumas, ar šviesėja jų sąmonė. 
Be gyvojo tikėjimo tikrasis žmoniškumas, pasak Vydūno, negali- 
mas. Su Dievop kylančiais žmonėmis kyla ir visa tauta bei jos 
gerovė. Gyvasis tikėjimas - tai žmogaus esmės ryšys su tautos ir 
visos Gyvybės Esme. 

Dar ryški „pasaulyj betvarkė“, maža harmonijos, bet jau 
„Žmonės stengiasi pasiekti naują, aukštesnį žmoniškumo laips- 
nį;- svarbiausiąją misterijos Ragana mintį apibūdina autorius. 
Šis siekimas nėra lengvas - jokiu stebuklingu, antgamtišku būdu 
žmogus netampa šviesus, sąmoningas ar dieviškas. Pirmiausiai jis 
susiduria su menkai pažįstamomis savo paties vidinėmis jėgomis, 

su socialine aplinka, kurioje vyrauja materialinės, socialinės ge- 
rovės bei įvaizdžio kūrimo, o ne šviesesnio žmoniškumo, dvasi- 
nio tobulėjimo siekiai. 

Misterijoje išryškinamos tobulėti skatinančios dieviškosios 
Visumos galios. Tai deivė Laima (teisingumo ir „likimo valdytoja“), 
jos dukra meilės dievaitė Milda ir devynios jos tarnaitės laumės. 
Tai tarsi lietuviškas dievų panteonas, primenantis krikščioniškąjį 
Dievą, Jo Sūnų, kuris yra Meilė, ir Dievo tarnus - angelus. Čia yra 
netgi žmogų - tarsi biblinį Jobą - išbandančios galios, siunčiant jas 
pačiam Dievui (čia - Laimai). Ragana - „Galia Dievybės“, reginti 
praeities, dabarties ir ateities slėpinius, misterijoje nepasirodo — 
apie ją tik kalbama. Žodį ragana pats Vydūnas yra aiškinęs ne tik 
kaip reginčiąją esybę, bet ir kaip patį Dievą: „Tiksliau būtų raganą 
sieti su gotišku žodžiu Regin, skirtu Dievui pavadinti“. 

Žmogaus kelionę Dievop veikia ir socialinės jėgos, mis- 
terijoje pristatomos Proto (Vienuolio bei Pirklio) ir Augyvės per- 
sonažais. Protas čia rūpinasi teisingu tikėjimu, tad jį tikslingiausia 
sieti su religijos mokytojais. Proto personažui suteikiant Vienuolio 
ir Pirklio veidą, Vydūnas turbūt siekia pabrėžti bendrą jų kilmę: 
protu (gr. logos) remiasi ir tikėjimo tradicija (Vienuolis), ir viskuo 
prekiaujanti Istorija (Pirklys) bei visa pragmatiškoji, vartotojiškoji 
Europos sąmonė, šiandien giedanti ditirambus mįslingajai žinių 
visuomenei... 

Augyvė, besisielojanti dėl neįprasto sūnaus tikėjimo ir jo 
meilės Mildai, primena ne tik valdingą dievobaimingąją motulę. 
Tai tarsi religinės visuomenės sąmonės ar Motinos bažnyčios 
personifikacija, nors jos reikšmė misterijoje kur kas platesnė, 
autoriaus siejama su pavidalus kuriančia galia. Augyvė su Protu 
stengiasi savaip tikintį ir dieviškumo siekiantį (į kalnus kopiantį) 
Arvydą atvesti į protą, t. y., įkalbėti likti slėnyje. 

Vydūnas išskiria kalną kaip Dievybės veiklos sferą ir slėnį, 
kuris yra Augyvės ir Proto būties sfera, ten yra ir šventovė. Kalnas 
mitologijoje yra sakraliausia vieta. Kristaus atsimainymas, jo kalba 
su pranašais Moze ir Elijumi taip pat vyko ne slėnyje (sinagogoje), o 
ant aukšto kalno. Apaštalai, panorėję čia pastatyti palapines Kristui 
ir pranašams, įvertinti kaip „nesižinoję, ką saką“ (Mk., 9, 6). 


Svarbiausia susitikimo su Dievu sąlyga yra sakralumas, 
o ne specialiai įrengta vieta. Rytietišką pasakojimą apie Dievui 
šventnamį statančius žmones teko išgirsti ir iš vienuolės: kartu su 
žmonėmis keliaujantis Dievas savąja meile ir išmintimi gaivina 
jų širdis, bet po kurio laiko žmonės pastato šventnamį ir, čia Jį 
garbindami, greit praranda Jį patį. Vydūno misterijoje dieviškosios 
galios veikia tik virš slėnio esančiame „Laimos skritulyje“. Norint 
žmogui susitikti su dieviškumu savyje, jam iš savo žmogiškosios 
prigimties slėnių (aistrų, jausmų ir protavimo lygmens) reikia 
pakilti iki savosios prigimties kalno — savosios esmės. Tik joje 
parimus, atsiveria dieviškumas, vienovės su Visuma patyrimas. 
Taip Dievo palytėtas žmogaus vaikas, pasak Vydūno, tampa ir 
Dievo vaiku. 

Tačiau Protui (ir juo besiremiančiai visuomenei) tai sunkiai 
suvokiama; sąlytis su Nežinomybe ar Begalybe - Dievybe ir Meile — 
jam neįmanomas. Protui būdinga kurti tam tikrus rėmus, schemas, 
užsisklendžiant nuo gyvojo pasaulio ir pačios Gyvybės (Dievo). 
Dvasinių pasaulio ir žmogaus prigimties aspektų Protas nepažįsta, 
jų bijosi, juos demonizuoja: įvardina piktais kerais, šmėklomis, 
piktomis dvasiomis, žaltvykslėmis. Žmogaus sielos šviesą, jo 
dieviškumą Protas priskiria piktųjų jėgų kerams ir mano, jog reikia 
nuvesti Arvydą „į savo dievnamį [...], čia paklupdyti jį“ ir per tris 
dienas „bus žaltvykslės išnykusios“, o tada „jo širdis nurims, nutils 
jo siela.“ Nutilusi siela - ar tai ne apmirusi dvasia-siela? 

Deivės Mildos dėka Arvydas „pažino ir savo sielą, ir 
Dievybę bei kitas dieviškumo pasaulyje apraiškas. Tai, ką kiti 
vadina piktomis jėgomis, Arvydas suvokia kaip Galią Dievybės, 
kuri „pasaulį ir likimą valdo ir visa regi, kas tik paslėpta danguj ir 
žemėj, net ir pragare“. 

Pastangos mąstyti, suprasti - žmogiškosios prigimties 
privilegija, kuria žmonės dažnai nesinaudoja. Paprasčiau yra 
kitokią nuomonę, patyrimą, pasaulėjautą atmesti ir suniekinti. 
„Ko jūs suprast negalite, to jums nėra! [...] Jūs neverti čia 
vaikščioti! Šalin!“ - sako bailiesiems deivė. Dievo artybėje gali 
būti tik dvasiškai tvirti: Laimos „skritulyje“ gali būti tik tas, „kurs 
didybėn drąsiai stengias kilti,“ o „silpniems yra tik slėnyje vieta“. 


AS! 


J. 

Įsiklausydamas į mylimosios Mildos balsą, Arvydas kyla 
aukštyn, nors jam pražūtimi grasina įvairios jėgos. Tai vidinė 
žmogaus kelionė Dievop, kupina išbandymų ir sunkumų. Jį 
gelbsti, jam padeda kartais vos girdimas meilės dievaitės balsas, 
sietinas su žmogaus dieviškumu (sąžine, savastimi). Šio balso 
vedamas, Arvydas įveikia baimę ir turi jėgų kilti vis aukštyn, netgi 
griausmingai trankantis Perkūnui. Drąsa, tikėjimu ir ryžtingumu 
jis laimi ir švenčia savąją Šviesos šventę — priartėja prie pačios 
Amžinybės - pasiekia kalno viršūnę, kurioje Jo laukia deivė 
Milda, kur dega deivės Laimos aukuro ugnis. 

Visuomenės religinė sąmonė šviesėja, vis drąsiau ir aiškiau 
išsakomas gyvojo (autentiško, mistinio) tikėjimo poreikis. Motina 
Augyvė, skaisčiausioje šviesoje išvydusi Arvydą šalia dievaitės 
Mildos, žvelgia į juos su pasigėrėjimu tol, kol ją slėnin nutempia 
pats save bijąs „prapuldyti“ Protas... 

Kaip Arvydas misterijoje Ragana, taip ir Jūrų Varpų 
personažai Argaudas ir Vidė, siekdami patirti Amžinybę čia ir 
dabar, susiduria ne tik su visuomenės stereotipais, bet ir su savo 
vidinėmis kliūtimis. Net ir Amžinybę - amžinųjų „jūrų varpus“ 
- kartą išgirdęs ir norintis nuolatos juos girdėti Argaudas yra 
suklaidinamas įvairių jausmų bei aistrų, ypač - puikybės. Videi 
ir Argaudui teko nueiti ilgą išbandymų, net kančių, kurios 
nuskaidrino jų sielas, kelią. 

Vidė, tarsi tūlas šių dienų idealistas, norėjo išgelbėti pasaulį, 
kalbėdama žmonėms apie Dievą ir Amžinybę („jūrų varpus“), nors 
pati jos neišgyveno („jūrų varpų“ negirdėjo) - rėmėsi tik myli- 
mojo Argaudo liudijimu. Jos žodžiai „žmonių vieškelyje“ (kurį ji 
pavadino pragaru) nieko neįtikino, jų sielų nepalietė. Čia jos pačios 
dvasia-siela apmirė, o šėlstančios žmonijos aistros ir geismai ją 
supančiojo. Tik tada, kai pati Vidė išgirsta Amžinybę - „jūrų var- 
pus“ - kurie niekuomet nesiliauja skambėję, iš esmės pasikeičia. 
Išgirdusi Dievybės balsą savyje, tampa laisva ir stipri, galinti eiti į 
„Žmonių vieškelį“ padėti jame paklydusiems ir kenčiantiems: 


Jūs mane išvadavote - Jūs, Varpai! [...] 


Mano žvilgis skaidrėja! Mano siela praregi! 


Galybės sparnai mane kelia aukštyn, dangun - 
Iš visų vargų, iš viso silpnumo! 
Dalyva esmi net - jau pačios amžinybės. 


Ir josios galios tampa mano jėgomis. 


Jūrų Varpuose gretinamas negyvasis ir gyvasis tikėjimas, 
pirmąjį siejant su „trupinėlių rinkimu“, o antrąjį - su galėjimu 
„apsčiai turėti gyvybės“. Negyvasis tikėjimas, kuriam misterijoje 
atstovauja Senukai Elgetos, jų iš vidaus nekeičia - Elgetos savo 
siela jaučiasi labai artimi vaizduojamiems latrams, bet ne Dievo 
artybės trokštantiems Argaudui ir Videi. Tikėjimas „naujajame 
žmonijos amžiuje“ (kuris dar tik aušta), tikėtina, keisis - kaip ir 
Vidė, žmonės ne tiek klausysis kitų žodžių apie Amžinybę, bet 
patys stengsis ją patirti - išgirsti amžinųjų „jūrų varpus“. 

Vydūniškosios Velykos misterijose — tai vidinis žmogaus 
virsmas, prie kurio dažnai artėjama nepastebimai, kasdien 
skaidrinant sielą ir puoselėjant savąją esmę. Bet neretai apie 
tikėjimą (įtikėjimą) kalbama kaip apie Dievo malonę. Kai kas 
šią malonę įsivaizduoja tarsi magišką galią, kuri stebuklingu 
būdu perkeičia žmogų. Vydūnas mano, jog pats žmogus turi būti 
pasirengęs šią malonę priimti: jeigu jo siela spindės taip, kaip 
spindėjo Kristaus veidas ir rūbai ant šventojo kalno (Mt. 17, 2) - 
toji Malonė neišvengiamai palies. 

Velykų - „tikriausios gyvybės šventės“ - proga Vydūnas ir 
jo misterijų herojai linki, kad žmonių sielose auštų pavasaris ir 
„jie gyventų nauja, aukštesne gyvybe“; linki vidinės šviesos ir 
prasmingų dienų - kad jos nebūtų iššvaistytos tarsi menkavertės 
monetos, kad gyvenimas neprabėgtų, neįvykdžius savo svarbiau- 
siojo uždavinio, kuris kiekvienam šioje žemėje duotas... 


Ir vėl sušvinta Šviesa gyvybės 
Teikta mums Laimos, teikta Aukštybės! [...] 
Šventa šviesa mums duod gyvybę 


Ir tuo naikina mirties galybę. 


Donelaičio žemė, 2010, nr. 1-2 


JAS! 

MIRTIES KULTŪROS PRIEŽASTYS IR JOS ĮVEIKA 
VYDŪNO MISTERIJOJE JŪRŲ VARPAI 


Mirties kultūrą kaip svarbiausią kaltininkę dažnai mini 
Katalikų bažnyčia, keldama eutanazijos, ypač - negimusios gyvy- 
bės apsaugos, klausimą. Tai opi ir daugialypė problema, bet ar 
galima dėl to kaltinti mirties kultūrą? Bet koks žudymas - seno, 
jauno ar negimusio, kitų ar savęs - tai pagarbos gyvybei (ir sau 
pačiam) stoka bei agresija, kurios pagrindinė priežastis - 
bejėgiškumas. Kai žmogus ar visuomenė nepajėgia atsinau- 
jinti ir kurti - ji ima kažką griauti, - ši tiesa Vydūnui buvo akivaiz- 
di. Mirties kultūros sąvoką labiausiai tiktų sieti su dvasine krize, bet 
kur kas svarbiau ieškoti šio reiškinio ištakų, priežasčių. Pirmiau- 
siai reikėtų žvelgti į kultūrą maitinančias šaknis - į pasaulėžiūrą, 
religiją. Kadangi mirties kultūra labiausiai šėlsta Europoje ir JAV, 
jos priežasčių reikia ieškoti ten dominuojančioje religijoje, taigi 
- krikščionybėje, jos pasaulėžiūroje. Pačioje bažnyčios istorijoje 
pagarba fizinei žmonių gyvybei atsirado labai neseniai, o 
kalbant apie dvasinę gyvybę - Žmogaus ir tautos savastį - jos, 
deja, nėra ir šiandien. 

„Kultūra yra visuomet tokia, koks yra žmogaus 
pasaulio supratimas, tai yra - kaip žmogus pasaulį pasitinka. 
Kam jis skiria savo sąmonę, tat auga.“! Tai būtų trumpas Vydūno 
atsakymas į klausimą, kodėl gyvename ne gyvybės, omirties 
kultūroje. Pažodžiui sekant Vydūno ištarmę, reikėtų žvelgti į 
pasaulėvoką ir čia atpažinti mirties medį, kurio vaisiais minta 
visuomenė... 

Mirties kultūra Europoje klestėjo ir XIX amžiuje, ir dar anks- 
čiau, pavyzdžiui, ragany medžioklių laikais. Mirtimi, negyvumu per- 
sunktą gyvenimą ir to priežastis misterijoje Jūrų varpai Vydūnas 
apmąstė Pirmojo pasaulinio karo išvakarėse. 1914 metų rugpjūčio 
2 dieną šį kūrinį buvo pasirengta vaidinti Tilžės miesto parke, bet 
„kaip tik tą dieną karas prasidėjo, ir veikalas liko nevaidintas.“? 


1 


Vydūnas. Žvilgis į gyvenimo gelmes. II Kultūra - gyvenimo kūrimo tęsinys. - 2008, 
Klaipėda, p. 39. 
* Vydūnas. Jūrų varpai, triveiksmė misterija. - 1920, Tilžė, p. 2. 


Trijų veiksmų drama Jūrų varpai, autoriui kiek pataisius, 
išleista 1920 metais. Pasak A. Martišiūtės, tai pirmoji avangardinė 
lietuvių drama, apstulbinusi kritikus, tačiau „ji ir šiandien lieka 
vienintele drama-eksperimentu, kur charakteriai pakeičiami 
veikėjų ansambliu, žodžių ritmas ir skambėjimo dinamika ku- 
ria muzikos įspūdį.“! Pats rašytojas ir kai kurie recenzentai (pvz., 
A. Jakštas) kūrinį traktavo kaip vieną geriausiųjų, o B. Sruoga ir 
V. Mykolaitis-Putinas, vertindami jį natūralumo kriterijumi, dra- 
mos nesuprato ir pažėrė daug retorinių klausimų. 

Vydūno teigimu, ši misterija vaizduoja idėjų dra- 
mą - „slėpiningą kūrybos galių veikimą sąmoningesniam gy- 
vumui pasiekti“? Autorius nurodo, jog pirmojo veiksmo laikas 
- „vienas žmonijos amžius“, trečiojo — „naujas žmonijos amžius. 
Rytas“, o antrajame veiksme vaizduojama viena žmonijos diena - 
„dienos bėgis“ nuo aušros iki sutemos. Misterija išties sudėtinga, 
jos siužetas daugiaplanis, bet visa jungia Amžinybės dvelksmas 
- jūrų varpų skambėjimas. 

Pirmasis veiksmas tarsi įveda skaitytoją į Visatos sąrangos 
ir žmogiškosios būties slėpinius. Bangpūčio personažu pristato- 
mos dieviškumo pasaulyje galios, kurių užduotis - „gyvybę 
aukštinti. Su Bangpūčio būtimi susietos Putogimės užduotis yra 
„gyvybę dauginti“,- tai aistringasis, geismingasis pasaulio pradas. 
Žmonijos esmei dramoje atstovauja mitologinė dievų pasiunti- 
nio figūra Algis, kuris pasauliui „duotas visai gyvybei išvaduoti“. 

Misterijos veiksmą Vydūnas kuria pindamas pagrindinių 
personažų - Argaudo ir Vidės - sąmoningumo raidą; tai Dievo 
patirties ieškantys, apie gyvąjį tikėjimą kalbantys žmonijos 
pirmeiviai. Žmogaus ir žmonijos evoliucija neatsiejama nuo die- 
viškųjų ir pasaulio galių, nuo tikėjimo ir mąstymo, tad pirmaja- 
me ir trečiajame veiksme autorius vaizduoja įvairių jėgų kovas, 
siekiant dominuoti, ir jų peripetijas, o trečiojo veiksmo pabaigo- 
je - jų santarą. Antrajame veiksme vaizduojamas žmonių vieškelis 
yra labai gerai pažįstamas Europos, JAV ir mūsų pačių gyvenimas, 


1 


A. Martišiūtė. Vydūno dramaturgija. - 2000, Vilnius, p. 210. 
Vydūnas. Mano kūrinių turinys // Žemaičiai: žemaičių rašytojų prozos ir poezijos 
antologija, 1938, p. 22. 

dvasinė ir moralinė visuomenės krizė. Pristatant įvairių socialinių 
ir profesinių luomų personažus, tarsi apnuoginama visuomenę 
formuojanti pasaulėžiūra, mokslas, tikėjimas bei dvasinis skurdas 
ir tai atliepianti moralė. 

Misterijoje sutinkame keletą itin simbolinių personažų. 
Tai Piktadariai - žmonijos blogio personifikacija ir Vyro Šešėlis — 
žmogiškosios prigimties šešėlis. Elgeta Senukas ir Elgeta Senutė 
simbolizuoja elgetiškąjį tikėjimą (pasaulėžiūrą), kurį Vydūnas 
savo raštuose vadina negyvuoju tikėjimu. Būtent tikėjimas - 
gyvasis arba negyvasis - lemia gyvybės ar mirties 
kultūrą; tai yra viena svarbiausių šios dramos ir visos Vydūno 
religijos filosofijos idėjų. 


Jie norėjo išgirsti amžinųjų Jūrų varpus, bet neišgirdo... 


Jūros kaip Amžinybės simbolį naudojo ne vienas misti- 
kas, o varpas sietinas su svarbia žinia ir sakralumu. Vydūno ne 
kartą cituotas Angelas Silezietis teigė privaląs būti saule ir savo 
spinduliais „visos dievybės bespalvę jūrą spalvinti“. Vydūnui 
Amžinybė nėra gyvenimas po mirties, kaip ją daugelis ir šiandien 
įsivaizduoja, bet laiko ir erdvės neribojama dieviškoji būtis, 
kurią kiekvienas tikintis gali patirti. Teologas P. Tillichas, kri- 
tikuodamas krikščionių sąmonėje dominuojantį labai primityvų 
požiūrį į Amžinybę, tvirtina, jog „kiekviena laiko akimirka sie- 
kia amžinybę“, bet „niekada nepatyrusius šio matmens žmones 
[...] laiko praeitis, jie negali jos atsikratyti arba jie bėga į ateitį, 
nesugebėdami nurimti dabartyje. Jie negali įžengti į amžiną atil- 
sį, stabdantį laiko tėkmę ir duodantį mums dabarties palaimą. “! 
Teologas teigia, jog viso, kas yra, pradžia yra Amžinybė; ir „Kris- 
tus atėjo ne iš praeities, o iš kito matmens. [...] Jis kalba apie savo 
prasidėjimą iš amžinybės.'* 

Pirmasis veiksmas vyksta pajūryje, kurį reikia suvokti kaip 
žmogaus sielą - čia ne tik supasi įvairūs jausmai, bet išgirstama 


' B Tillich. Amžinas dabar // Kultūros prigimtis. - 1993, Vilnius, p. 448. 
* Ten pat, p.445. 


ir Amžinybė. Tačiau pajūris nusėtas uolomis - norint išgirsti jūrų 
varpus, tenka eiti, lipti per jas. Šalia - nendrynas, kuriame skamba 
aistras bei geismus žadinantys balsai; ir akmuo, simbolizuojantis 
dvasinį sąstingį - prie jo parimus, žmogaus dvasia-siela užmiega, 
kaip neretai užmiegama ant laurų vainiko. Čia sutinkame skirtingų 
pažiūrų ir gyvenimo patirties žmones. Kai kurie jų tiki ir norėtų 
patirti Amžinybę, kiti čia atklysta vedami dvejonių ar smalsumo. 
Amžinybę - jūrų varpus - galima išgirsti tik įveikiant kai kuriuos 
sunkumus. Deja, dauguma žmonių nenori eiti uolomis vedančiu 
pajūriu. Jie trokšta be jokių pastangų pelnyti lengvą džiaugsmą 
ir ramybę. Šį žmonių dvasinį trumparegiškumą, nebrandumą 
Vydūnas išryškina, parodydamas čia pat žaidžiančius vaikus. 
Kodėl norintys patirti Amžinybės dvelksmą greit savo troškimo 
atsižada ir pasitenkina vaikiškais džiaugsmais ar tiesiog nuklysta 
į nendryną ir supasi ten aistrų, geismų verpetuose? 

Į tai Vydūnas atsako dviejų vyrų personažais, atskleidžian- 
čiais dvilypę Žmogaus prigimtį: žmoniškąją ir pažmoniškąją 
(gyvūniškąją). Pirmoji žmogaus asmenybės dalis suvokia, kad 
norint pasiekti „idėjų gyvatą“ reikia „atsižadėti visų niekų, 
tada iškyli. Tik taip idėjos tampa idealais.“ Antroji, geismingoji, 
žmogaus prigimtis taria, jog pilnatvę žmogus galįs pasiekti „ne 
atsižadėjimu, bet ragavimu, pasisotinimu“. Pirmasis tai įvardija 
bangų, putų kalbėjimu, kurios žmogų gali „nuversti į bedugnę“. 
Tačiau antrasis nesutinka ir taip išreiškia savąją prigimtį: „Aš 
tavo brolis - tavo šešėlis. Aš besotumą skelbiu. Sakysi: atsižadėkit, 
sakysiu: ragaukite, kiek tik nujėgiat. [...] Vis aš seku tave. Aš tavo 
šešėlis - žingsnis po žingsnio.“ Tai vydūniškoji Šešėlio samprata, 
identiška K. G. Jungo bei jo sekėjų psichoanalitikų antiherojui. 
Šešėlis — tai tamsioji psichikos pusė, nepatraukli dėl jos primi- 
tyvumo, instinktyvumo, „gyvuliškumo, destruktyvumo ar net 
mirties realumo.“! 

Pajūryje sutinkame personažus, negatyviai žvelgiančius į 
kitus, pasaulį ir net Amžinybę. Tai ramybės nerandanti našlė, ku- 


"G. Gudaitė. Asmenybės transformacija sapnuose, pasakose, mituose. - 2001, Vilnius, 


p. 262. 

rios sieloje - sielvartas ir skausmas. Amžinybė, kurion iškeliavo 
jos vyras, moteriai yra tamsa ir „amžino skausmo jūros“. Nei 
Dievo, nei ramybės pajūryje nesuranda apsiskaitęs jaunuolis 
- dievotasis - kuris apleido „žmones ir jų šventyklas“, kad tik 
jį, visur Esantįjį, surastų. Deja, dievotasis taip pat yra nebrandi, 
elgetiško tikėjimo asmenybė. Jis prašo, kad Dievas jam padėtų, 
apsaugotų „nuo žmonių ir jų nelabumų,, kurių jis labai bijosi, bet 
nesusimąsto apie nelabumus ir šviesos versmę savyje. 

Amžinybės matmens nesuvokia ir tyrinėtojai, kurių vieną 
galėtume vadinti materialistu, o antrąjį — idealistu ar teologu. 
Pirmajam dvasinė tikrovė neegzistuoja, o antrasis, išgirdęs jūrų 
varpus, greit užkursta, nes suserga didžia puikybe, - tikisi visos 
žmonijos padėkos: „ją nuvedęs lig amžinybės pakraščių, amžiną 
garbę pasipelnysiu“. 

Jūrų varpus išgirdo ir Amžinybės slėpinį suvokė Dainius — 
jis su įkvėpimu apie tai kalbėjo žmonėms, norėdamas, kad ir 
jie juos išgirstų. Tačiau mažumėlę pajūriu paėję žmonės paste- 
bi, jog „toliau kraštas dar daugiau uolėtas. Kojos atsitrenkia. Ir 
vėsu.“ Kam vargintis? Jiems pakanka Dainiaus žodžių - „iš jų 
skamba aiškiai visa amžinybė. Ko galėtum ieškoti kitur?“ Dainių 
pavadinę „išganingu“, „mūsų širdžių viešpačiu“, valdančiu sielas 
ir laiminančiu, nepaisydami paties Dainiaus prieštaravimų, ima jį 
ir kelia aukštyn, trokšdami klausytis tik jo „sielos balso“. 

Dainiaus ir jo posmus sudievinusių žmonių personažai 
turbūt yra nuoroda į žodinio tikėjimo tradiciją, kai autentišką 
(gyvą!) santykį su Dievu pakeičia Šventojo Rašto žodžiai - negy- 
vasis tikėjimas. Analizuodamas archetipinių simbolių vaidmenį ir 
dvasinių vertybių suprimityvinimą, K. G. Jungas tai sieja su gy- 
venimo prasmės, socialinių ryšių ir moralės pra- 
radimu. Pasak jo, „mūsų dvasios vadams, deja, labiau rūpėjo 
apginti savo institucijas, negu suprasti simbolių paslaptį“, todėl 
jie ir tikintieji bijo mokslo, kartu ir psichologijos, 
„nenori matyti paslaptingų psichikos galių, kurios visada valdo 
žmogaus likimą.“! 


1 


K. G. Jungas. Žvelgiant į pasąmonę. - Vilnius, 1994, p. 101. 


Pajūryje jūrų varpus girdėjo ir jais džiaugėsi tėvai su 
kūdikiu. Klausdami mažojo, „iš kur tu atėjai mums“, jie už jį 
atsako: „Iš jūrų! Iš amžinųjų!“ Iš šių amžinyjų jūrų jiems tenka 
džiaugsmas ir begalinė palaima - „koks nuostabus visas gyven- 
imas!“ Atėjusi iš Amžinybės jūrų nauja dvasia-siela sukelia tų 
„jūrų ilgesį ir šviesą“ skaidriose tėvų širdyse. Jie ne tik girdi jūrų 
varpus, - jiems visas pasaulis kupinas slėpiningos gyvybės. 

Elgetos pajūryje (kaip ir žmonių vieškelyje) renka „trupi- 
nius“. Senukas nujaučia, kad jaunieji „lekiančia dvasia“, „pakilusia 
siela“ gali „gaivesčio gausiai nujėgti“, nes žino, kur jo ieškoti. Bet 
Elgetai „jau nukritę yra sparnai“, ir jis sugebąs tik trupinėlius pa- 
gauti... 

Diskutuojantys apie amžinybę, pasišaukia Elgetas ir klau- 
sia, ar jie čia ilgai esą. Senukai taria, jog „turbūt pilną amžių“. 
„Taip! Amžių! Ilsėjovos ant akmens.“ Ar jie girdėję varpus? 
Senukas Elgeta atsisuka to klausdamas į Senutę. Jai pradėjus 
pasakoti, vis geriau atmintin sugrįžo tai, jog ilsintis ir sapnuo- 
jant tikrai „varpai skambėjo iš krištolinių jūrų - amžinųjų jūrų 
dievnamio“. Vyras skeptikas skuba daryti išvadą, jog yra taip, 
kaip sakęs - tai esą „pasakos, net senos bobos sapnai.“ Diskusija 
baigta: moterys dvejoja, nuliūsta, kad „gyvenime turbūt nėra, 
kas amžina“, kiti abejoja ir turi viltį, jog vis tiek esąs čia koks 
slėpinys, o vyrai, vienas kitą patikindami, jog tai išties būsią tik 
sapnai, iš pajūrio grįžta į vieškelį. 

Šioje dievoieškos panoramoje matyti, kad žmonės ilgisi 
Amžinybės patirties, bet susiduria su dviem kliūtimis. Pirma, 
jie nepažįsta savęs ir greit yra suklaidinami pasaulio triukšmo 
bei savojo pažmoniškumo, stokoja suvokimo, kaip patirti tai, 
kas peržengia visas elementarių pojūčių ribas. Antra, susidūrus 
su materialistais, skeptikais ir negyvu - elgetiškuoju — tikėjimu, 
žmones persekioja abejonės, ar išvis egzistuoja Amžinybė (Die- 
vas) - gal tai tėra kieno nors fantazijos vaisius? 

Kaip ir Senukai Elgetos, daugelis katalikų netgi šiandien 
tikėjimą suvokia kaip skelbiamų tiesų, pasaulėžiūros priėmimą, 
dalyvavimą apeigose, tam tikrų maldų kartojimą, siekiant gerovės 
sau ir savo artimiesiems. Tad tikėjimo aktas yra besąlygiškas pa- 

klusimas, prisitaikymas, siekimas gauti naudos, magija ir kas tik 
nori, bet ne autentiškas ryšys su Kūrėju. Tai negyvas tikėjimas, 
kurio vaisiai - dvasios-sielos negyvumas arba jos liguistumas, 
pvz., fanatizmas. 

Argaudą, siekiantį klausytis jūrų varpų, Senukas Elgeta įspėja, 
pataria apleisti pajūrį, o Senutei atrodo, „kad žmogus per daug tiki“; 
Vidės užmojai Senutei net nesuvokiami. Bažnyčia iki šiol žmones 
temokė rinkti trupinius, tik vieną kitą pasiekdavo mistikų patirtis 
ar jo paties vidinis balsas, įkvėpęs drąsos eiti Dievop savuoju keliu. 
Jūrų varpuose pirmasis išgirdo Amžinybės skambėjimą Argaudas, 
bet greit vėl užkurto. Vidė manė, jog jai pakanka žinoti (tikėti) apie 
skambančius jūrų varpus iš savo mylimojo; tačiau pati Amžinybės 
nepatyrusi, įtikinamai prabilti apie ją vieškelio žmonėms ji negalėjo, 
jos žodžiai žmonių širdžių nepasiekė. 


Visur mirtis, negyvumas... 


Žvelgiant į misterijos personažus reikia nepamiršti, kad 
Vydūnas vaizduoja tai, kas vyksta vidiniame žmogaus pasaulyje. 
Jeigu pati žmogaus esmė (Vydūnui tai ir yra tikrasis žmogus!) 
yra apmirusi ar mieganti, vaizduoti personažą, vaikštantį 
užmerktomis akimis (Argaudo Šešėlis) ar kalbantį pro miegus, 
(Vidė) yra suprantamas sprendimas. 

Psichologų manymu, apmirusių — savo gyvenimo negy- 
venančių žmonių Lietuvoje yra kur kas daugiau, nei gyvybingų. 
Garsus semiotikas A. Greimas teigia: „Žmogus mano, kad jis 
gyvas, bet jis negyvas. Tačiau kiekvienu momentu jis gali teigti 
teisybę ir ta teisybė užmuš mirtį ir iškels gyvenimą.“! A. Greimo 
tvirtinimu, žmogaus gyvenimas yra melo arba tiesos teigimas, 
buvimas „su nešvaria sąžine“ arba buvimas „pasaulio sąžine“; 
trečiojo kelio ir komforto nėra. Deja, krikščioniškoji Europa, 
neišskiriant Vatikano, renkasi būtent komfortą... 

Vienas ryškiausių misterijos leitmotyvų - lyčių nesanta- 
ra. Perdėtas vyriškojo prado atstovų pasitikėjimas savimi bei 

A. Greimas. Gyvenimas ir galvojimas. 1998, Vilnius, p.123. 


nepagrįstas moters kaltinimas, žeminimas ir moteriškojo prado 
silpnumas, pasyvumas arba egoistinis maištas ryškus visuose 
dramos veiksmuose. Ne Kūrėjas, ne pasaulio galios, bet pats žmo- 
gus kadaise sureikšmino vyriškąjį ir pažemino moteriškąjį 
- labiausiai su Gyvybe susietą - pradą. Personažų 
dialogai verčia atsigręžti į biblinį Adomo ir Ievos mitą bei jo 
interpretacijas. 

Moters žeminimo ideologiją Vydūnas išryškina Piktadarių 
personažais. Jie pasirodo pačioje antrojo veiksmo pradžioje. 
Pamatę ant akmens miegančią Vidę, jie kalba apie moterį kaip vi- 
sokio blogio priežastį. Jų žodžiuose atpažįstami krikščioniškosios 
pasaulėžiūros atgarsiai: „Prie išeigos - motera! Prie įeigos - mo- 
tera! Nepalaimos pranaša. Nepalaimos perėtoja. [...] Motera 
mane gimdė. Gimdė blogumui. Gimdė mirties ir žuvimo mieste“. 
Piktadariai nusiplauna savo kruvinas rankas, kaltindami „žemės 
gimdytą širdį, nuodėmingąjį pasaulį, kuris virs žeme, „kaip visas 
jos darbas“. Žmogus Piktadariams yra „niekis ir nieks jo veiki- 
mas“ tik dulkė; tekėdamas vanduo esą užmarštin nusineša ir 
nuo jų rankų nuplautą kraują, ir patį žmogų. Jų veiklai „tamsybė 
gera“, baugina tik „diena su nekanta“. Išdėstę pasaulio blo- 
gio, kuris atėjo dėl moters kaltės, sampratą, Piktada- 
riai, kiek nerimastingai „nuolatos dairydamiesi“, pasitraukia. Jie 
turbūt patys netiki tuo, ką kalba, bet ši pasaulėžiūra jiems patogi, 
jie bijosi, kad kas nors jos ir jų pačių neišvilktų į negailestingą 
dienos šviesą. 

Judėjiškų ir krikščioniškų mitų atgarsiai, skambėję iš Pikta- 
darių lūpų, atpažįstami ir kitų personažų - vieškelio žmonių - dia- 
loguose. Prie vieškelio ant akmens mieganti Vidė sulaukia įvairių 
socialinių sluoksnių žmonių kaltinimų bei pasmerkimo. Dar- 
bininkai jos - moters - vaidmenį visuomenėje vertina negatyviai, 
nes „ką ji gimdo? Žmogų? Miestas piktenybių kupinas iš gimdy- 
mo!“ Diskutuodami, kas yra „gyvenimo varpstis“, vyrai nutaria, 
jog tai „skatikas ir motera! Vis tiek! Dvigalvis žvėris!“ Piktadarių 
ideologiją atkartoja ir karo pabėgėliai bėgliai („bobos - žmonijos 
keiksmas!“), ir Senukas Elgeta (mergaitės esą „nepalaimą gami- 
na“). Ypač vulgarų požiūrį į moterį išreiškia latrai - moteris esą 

skirta „smagumui teikt, gašlumui kurstyt!“ Mokslininkai, nors 
diskutuodami įžvelgia moteriškoje prigimtyje pozityvumo (pvz., 
laiko ją artimesne gamtai), ji jiems vis dėlto nėra lygiavertė vyrui 
esybė: „moteros ir ubagai - tikriausieji draugai!“ 

Piktadarių bei kitų personažų išsakytos mintys apie moterį 
primena vakarietiškosios kultūros iškreiptą archetipinės Moters 
Giltinės portretą. Senosiose kultūrose ji išreiškė galią, kuri 
„gimdo, numarina, išnešioja ir gimdo iš naujo“ 
bet „Vakarų kultūra tol visokiausiomis dogmomis ir doktri- 
nomis dangstė pirmapradę Mirties prigimtį, kol atskyrė ją nuo 
antrosios jos pusės - Gyvybės.“! Tai, ko mus šioji kultūra mokė, 
psichoanalitikės C. P. Estes tvirtinimu, yra klaidinga. „Savo kūno 
dėka moteris visuomet labai artima Gyvybės-Mirties-Gyvybės 
prigimčiai“? todėl moteris, jei jos instinktai ir mąstymas nepa- 
žeisti, suvokia tas jėgas kaip savo prigimties dalį, glaudžiai susi- 
jusią su jos vidine galia bei gebėjimu mylėti ir keistis. Kuomet 
Gyvybės-Mirties-Gyvybės prigimtis užgniaužiama, ignoruojama, 
psichologės teigimu, pažeidžiamos vidinės asmenybės 
struktūros, tuomet neįmanoma mylėti ir gyvenimas 
„stringa, šokčioja arba bijo pajudėti“. 

Vieškelio žmonės, nepažinę savyje dvasinio prado ir 
gyvojo tikėjimo, gyvena ieškodami naudos ir malonumų. 
Miestan keliaujantys čia simbolizuoja vakarietiškos civilizuo- 
tos visuomenės orientaciją: „Vis tiesiog! Visi mes einame. [...] 
Miestan! - Miestan! - Gyvenimas! —- Smagumas! — Rūpesniai! — 
Vargai! - Troškimai!“ 

Kas yra gyvenimas žmonėms, užmiršusiems save — savo 
esmę? Darbininkams „gyvenims - amžinas tas pats ūžimas“, jis 
„didėja, kur mūsų kumštis kala“, tačiau pasaulis subyrės, „pragaiš 
kaip mes - praeiname“. Darbininkai, vadindami save vergais ir 
vargšais, ginčijasi dėl vieno skatiko kaip „tikri kapitalistai“. O 
vieškelio žmonių vaikai - mokiniai - nori ne tobulėti, mokytis, bet 
būti vyrais; svajoja apie mergeles, savąją galią ateityje, komercinę 


!  C. P Estes. Bėgančios su vilkais. Laukinės Moters archetipas mituose ir pasakose. — 


2008, Vilnius, p.176. 
* Ten pat, p. 208. 


sėkmę, į ožio ragą suriečiant visus savo konkurentus. 

Latrai, kurių manymu, „neturi gaišt, kurs tenkint nor geis- 
mus“, bendrauja su išmaldos prašančiais Elgetomis ir žadina Vidę. 
Jos pro miegus tariamais žodžiais „Nors būtų - čia žmonių... [...] 
Nors ateitų - žmonės - apie Varpus - Žmonės gyvi“, išryškinama 
tai, jog praradę žmoniškumą latrai ir kiti vieškelio žmonės yra 
tarsi nebe žmonės - jų „šauksmai - kaip mirštančiųjų!“ Latrams 
šūkaujant apie smagumų ragavimą, dainuojant savąjį girtuoklių 
himną, Senukai pajaučia kažką savo „širdyje atsigarsint“, džiau- 
giasi, kad čia yra kažkas „daugiau negu trupinėliai“, tuo pasa- 
kant, kad jų siela panaši. Nors išoriškai Elgetos Senukai atrodo 
padorūs, jų vidinis pasaulis skurdus, jame, kaip ir latrų sieloje, 
dominuoja tamsa, egoizmas ir geismai. Jų dvasia mirusi ir beveik 
nėra vilčių, kad ji prisikels... 

Vieškeliu praeina Gyvybės paslapties neregintys moks- 
lininkai, kurie nori „visa daugiau dar specializuoti“ praeina 
kūmininkai su kūdikiu, kuriems „gyvybė - nepalaima! Žmo- 
gus - šešėlis!“ žvaigždininkas, kuriam „slėpinių tėra tikt ant 
dangaus“, filosofas, kuriam pririštos Vidės skundas ir kalbėji- 
mas apie Gyvybę tėra tik „beprotės žodis“. Vidė - moteriškasis 
žmoniškumas - apgailestauja dėl savo padėties; jos rankos 
surištos, ji pati pririšta prie stulpo, o ant jos veido uždėta mirties 
kaukė: 


Kam aš dar ir gyva, kad nieko nebereiškiu! 


Tau aš maniau pagalba būti, mirštamas pasauli! 


„Gyvybė skęsta - skęsta - kasją gelbės!“ - skausmingai taria 
Vidė, prošal praeinant užmerktomis akimis Argaudo Šešėliui. 
Tada pasigirsta miesto šventyklos varpai ir laidotuvininkų gies- 
mė. Šie varpai Senukams Elgetoms yra „išvadavims kiekvienam! 
Paguodos nors trupinėlis“, bet Vidė taria, jog tai „nykstančios 
gyvybės pasiskundimo varpai!“ Ji gi trokštanti apreikšti apie 
amžinai augančiąją gyvybę. 

Pasirodžius laidotuvininkams su kunigu, Vidė norėtų 
žodį tarti „jų liūdnumui“, o Elgetos pajaučia nuo jų dvelkiant 

tokį „vėsų šešėlį“, kad net „akies šviesa apsiniaukia“. Toliau seka 
iškalbinga kunigo kalba: 


Dulkė yra žmogus ir virsta dulke. 

Jis žydi kaip gėlė ir greitai vysta. 
Papučia vėjas ir jos nebėra. 

Atnešė pasauliui nuodėmę žmona. 
Ir pražuvimas įsivyravo su nuodėme. 


Dabar tebgimsta iš moters vien, kas pragaišta. 


Vidė, šių žodžių sukrėsta, sušunka savo pančiuose, kad 
tai netiesa. Ji, nors „pririšta drūtai“, vis tiek galinti kalbėti. 
Jos teiginiai, kad „žmona yra gyvybės pranaša“, kad ji žinanti 
Amžinybės slėpinius ir esanti „gyvybės gelmių anga“, pro kurią 
ateina žmogus „iš esties“, įpykina kunigą. Tačiau Vidė šio negyvojo 
tikėjimo atstovui išsako esminius priekaištus ir patarimus: 


Meilės man užduota taip kalbėt! 
Jūs esate akis įbedę į tamsumą, 
Į skausmą, į šešėlius, į nykimą! 
Pakelkit jas! Atverkite ausis! 


Gyvenimas nešamas gyvybės balso! 


Kunigui apgailestaujant, jog tai didis paklydimas, pasirodo 
latrai ir savaip atkartoja kunigo žodžius apie žmogų ir moterį. Senu- 
kunigas pataria laidotuvininkams „apleisti tą pragarą!“, ir jie pasi- 
šalina. Latrai jiems patikusius kunigo žodžius apie pragarą sa- 
vaip interpretuoja, o skambant laidotuvininkų „mirimo giesmei“, 
mirties baimę jie veja šalin traukdami savąją girtuoklių dainą. Mi- 
rimo giesmės ir girtuoklių dainos bei jų pačių sugretinimu norima 
išryškinti šių abiejų žmonių grupių dvasinį merdėjimą. Ir vienų, 
ir kitų sąmonė yra apsvaigusi. Bažnytininkų apsisvaiginimas 
nekrofiline pasaulėžiūra ir fanatizmas yra kur kas žalingesnis ir 
pavojingesnis nei girtuoklių bei paleistuvių sąmonės apsvaigi- 
mas. Bažnyčios tradicija, formuodama moterį žeminančią ir ją 


kaltinančią pasaulėžiūrą, sukūrė latrams palankų pragarą. Savo 
atsakomybės, kaip ir Piktadariai, plaunantys kruvinas rankas, ideo- 
logijos nelinkusios pripažinti. Jų atstovai kaltina kitus. 

Katalikų spaudoje dėl mirties kultūros kaltinama pati ją 
toleruojanti visuomenė, nors akivaizdu, kad šio reiškinio šaknys 
yra kur kas gilesnės ir toli gražu ne kiekvienam suvokiamos. Čia 
verta prisiminti Naujajame židinyje cituotas G. K. Chestertono 
mintis: „Blogis visada nugali nuostabių naivuolių, 
kuriuos apkvailino, jėgomis... Jis turi gausybę mokinių, 
kurių ketinimai yra kuo nekalčiausi ir žmoniškiausi... Visais 
laikais būta pražūtingos sąjungos tarp patologiško nekaltumo ir 
patologiškos nuodėmės.“! 

Kai kurias krikščionybės idėjas (dogmas) psichoanali- 
tikas K. G. Jungas vadina „nukrypimu nuo kraujo tiesų“, kuris 
sukelia neurotinį bejėgiškumą, o šis - gyvenimo be- 
prasmiškumą ir vidinę kančią, kurios poveikio mes dar 
iki galo nesuvokėme. Mąstytojai, kuriems rūpi ne ideologijos, 
o žmogus, sutartinai teigia, kad „idėja yra teisinga tiek, 
kiek tikėti ja naudinga mūsų gyvenimui“? Teologai 
remiasi tuo pačiu principu, deja, gindami ne žmogų, o ideologiją, 
savo instituciją ir save. 

„Mirties jūs baidotės, o mat, jus veja“. [...] Visur mirtis! 
Pasididžiavusi - žuvimui pasmerkta ir aš“, - dejuoja karo akivaiz- 
doje Vidė. 

Prasidėjus karui, vėl pasirodo Piktadariai. Kaip ir pirma, 
jie bėga plautis savo kruvinų rankų. Deja, šaltinis „nusekęs — 
išdžiūvęs! Pasaulis sustojęs! Darbai pasilieka! Nieks jų nebenu- 
plauna! Oi, nuodėmė! kaltė!..“ Žmonija, atpažinusi savyje pikta- 
darius, jau nebegali kažko apkaltinti: „Ar tai žmogus! Ar tai jo 
esimas! Žudytojas! Piktadarys!“ Ne mistinės piktosios jėgos, o pa- 
ties žmogaus tamsumas, silpnumas ir tuo besinaudojąs egoizmas 
bei jį palaikančios socialinės struktūros kuria žemėje pragarą ir 
jo demonus. Kaip gėris pasaulį tobulina, taip blogis jį bjauroja, 


! William Oddie. Masinė komunikacija ir mirties kultūra // Naujasis židinys, 2004, 


nr. 12, p. 627. 
* V. Džeimsas. Pragmatizmas. - 1995, Vilnius, p. 99. 

ir niekas kitas - joks mistinis atpirkėjas - tik mes patys padarytą 
blogį atperkame - visa tenka patirti mums patiems. Pasak Tejaro 
de Šardeno, virš mūsų, tarsi šviesūs ir tamsūs debesys, „ištisinis 
mąstantis apvalkalas“ - visa tai, ką mąstome ir išgyvename... 

Antrojo misterijos veiksmo pabaigoje pasiekiamas tamsos 
dugnas ir praregėjimas, jog vieškelio žmonių kurtas gyvenimas 
ir visas jų turtas „griūva pražūtim“ ant jų pačių... Yra galimybė 
keistis ir pradėti gyventi kitaip. Tačiau norint gyventi kitaip, 
pirmiausia reikia pradėti kitaip mąstyti. Reikia atsigręžti į save 
ir į pelėsiais alsuojantį, liguistą ir nuodijantį, kažkieno primestą 
pasaulėvaizdį. 

Žiaurių kataklizmų sukrėsta žmonijos siela tarsi iš ap- 
svaigimo ima busti. Pasirodo vis dar pro miegus apie jūrų varpus 
kalbantis Argaudas, pakyla „iš gilaus apsvaigimo“ Vidė. Nebepa- 
sirodo tik Elgetos Senukai. Jie, senosios pasaulėžiūros simboliai, 
neteko juos maitinusių šaltinių, išseko ir mirė natūralia mirtimi, 
kad gimtų nauja, kūrybinga ir gyvybinga žmonijos jėga - gyvasis 
tikėjimas. 

Miesto griuvėsių fone iš sustingimo kyla pasaulio galios — 
Bangpūtys ir Putogimė. Ši dejuoja, jog aistromis ir geismais jos 
kurta „žmonių didybė“ ir visas jos darbas virto dulkėmis. Bang- 
pūtys priekaištaudamas tvirtina, jog taip atsitikę dėl veikimo 
„prieš įsakymus kūrybos“. Tarp jų vėl kyla ginčai, ir Putogimė, 
kuriai nepavyko kurti, pasiryžta visa naikinti. Kaip gali griauti 
Putogimė? Jai žmogaus sieloje tereikia sukelti sumaištį, sunaikinti 
(ar paneigti) žmoguje tai, kas jame dieviška, nukreipti jo didįjį 
jūrų varpų ilgesį į bangų putas - į menkaverčius ar niekingus 
dalykus. Ir tikslas pasiektas - putomis apsvaigintas žmogus ima 
silpti, degraduoti ir nykti - o silpną ir beveik nemąstantį galima 
valdyti... 

Taip baigiamas antrasis misterijos veiksmas - viena diena 
žmonijos vieškelyje, kurią Vidė pavadina pragaru. Taip išties gali- 
ma vadinti gyvenimą, kuriame nėra Gyvybės, Meilės, - jis lėkštas, 
negyvas ir beprasmiškas. Vidė čia regi merdėjantį žmoniškumą 
- žmonijos esmę - ir tame „mirštančiame pasaulyje“ įsigalinčias 
pažmoniškumo galias bei jų šėlsmą. 


Gyvasis tikėjimas - kelias į gyvybės kultūrą 


Pasaulėžiūra ir ideologija, kuriai nesvarbi žmogaus es- 
mė ir joje glūdinti išmintis, drąsa, kūrybinė galia 
ir stiprybė, kuri šią esmę ne žadina, o akmeninėmis doktri- 
nomis marina, - ar nėra tie tikrieji Piktadariai? Pasaulėžiūra, ku- 
rioje dominuoja baimė, kaltė, nuodėmė, nuolankumas 
(nuolankumas ne Dievui, o ideologijai!), kur žmogus yra „žemės 
dulkė“ (tik psichofiziologinė substancija!), Dievui-Gyvybei vietos 
nėra, nors apie Jį ir kalbama... 

Vydūnas Vyro Šešėlio, Piktadarių ir Putogimės personažais 
išryškina pažmoniškumo jėgas, kurių nepažįstant ir tinkamai 
neįvertinant (su jomis kovojant ar joms paklūstant), jos augi- 
namos ir stiprinamos. K. G. Jungas, pastebėdamas, jog oficialioji 
krikščionybė, jos simbolika neturi jokio ryšio su gyvūniškąja 
prigimties dalimi, tvirtina, jog tai labai sustiprina gyvulį mumyse 
- jis „dar daugiau sužvėrėja“. Tai esą „paaiškina, kodėl jokia 
kita religija nėra taip sutepta nekaltu krauju, kaip krikščionybė 
ir kodėl pasaulis nėra matęs kruvinesnio karo nei šis karas tarp 
krikščioniškų tautų“.! 

N. Berdiajevas bažnyčios ir žmonijos atgimimą sieja su jos 
religiniu kūrybingumu, kurį įkvepianti Šventoji Dvasia. Tačiau 
šiandienos „nejudri Bažnyčia yra mirusi, tai neturinti Dvasios 
Bažnyčia. [...] Nesubrendusi, vaikiška religinė sąmonė rausė 
bedugnę tarp Dievo ir pasaulio, Kūrėjo ir kūrinio. Bažnyčia buvo 
ne tiek dvasinga, kiek dvasiškai kūniška, iškilusi fiziniame būties 
plane. Kasdieninė bažnytinė istorija buvo nedvasinga ir netgi 
nereliginė.“? Mąstytojas, gvildendamas meilės kaip neatskleistos 
Kristaus religijos paslaptį, teigia meilės bažnyčioje iš tiesų nieka- 
da nebuvus - „bažnytiniame gyvenime meilė pavirto į negyvą ir 
slegiantį žodį.“ 

Vertybių neveiksmingumo ir jų atnaujinimo klausimus 
gvildenęs A.Šveiceris itin didelį dėmesį skyrė pasaulėžiūrai, nes 


!  C. G Jung. Pasąmonės vaidmuo // Kultūra ir civilizacija. - 1999, Vilnius, p. 401. 


N. Berdiajev. Kūrybos prasmė // Kultūra ir religija. - 1995, Vilnius, p. 286-287. 
N. Berdiajev. Kūrybos prasmė // Kultūra ir religija. - 1995, Vilnius, p. 289 

ja remiasi kultūra. Mąstytojas kvietė „užsiugdyti kultūrinę pasau- 
lėžiūrą“ ir ja pagrįstą kultūrinę galvoseną, kuri pasiekiama etinės 
dvasios, iš esmės atitinkančios psichologinę savasties sampratą, 
dėka. 

Negalima nematyti to, kas, A. Greimo žodžiais tariant, „la- 
bai jau negražu“: mūsų sapnų košmaruose - ne velniai - „visur 
matyti vien iškraipytas apgautos ir nužmogintos žmonijos 
veidas.! Ant jos, kaip ir Vidės veido - „mirties kaukė“, kurią 
uždėjo „žmonių geismai“, jų „piktenybės ir blogumai“, tamsa, iš- 
kreiptas savęs ir pasaulio suvokimas, kurį formavo materialistinė 
pasaulėžiūra ir nekrofilinė bažnyčios teologija. 

Teisingesnio mokymo apie žmogų bažnyčioje pasigedo 
ne tik Vydūnas. Dažnai, jos mokymą tiesiog apeidami, mistikai 
pateikė visiškai kitą žmogaus, tikėjimo ir ėjimo Dievop sampratą. 
Psichologai žvelgia kiek kitaip. Jiems „svarbu ne tai, ar tai religija, 
ar ne, bet - kokia religijos rūšis, ar ji skatina žmogaus vystymąsi, 
jo grynai žmogiškų galių išsiskleidimą, ar paralyžiuoja jas.“? 

Vydūnas misteriją baigia Bangpūčio ir Putogimės virsmu, 
kurį lėmė didi Argaudo ir Vidės meilė. Savo puikybę pasmerkus 
Bangpūčiui, o „priešgynumą“ - Putogimei, pasaulio jėgos nutaria 
veikti darniai, klausant jūry varpy ir Algio - žmonijos esmės. 
Sudėtingoje ir daugiaprasmėje dramoje tikrai aišku viena, jog 
nedarni bei negatyvi pasaulėžiūra formuoja atitinkamą žmonių 
gyvenimo būdą, jų vidinę sumaištį, konfliktus, ne gebėjimą 
mylėti ir bejėgiškumą, kuris gimdo agresyvumą bei mirties 
kultūrą. 

Tam, kad žmogus galėtų kurti vidinę ir pagaliau gyvybės 
- esmės kultūrą,- du dalykai, pasak Vydūno, „žmogui turi 
rūpėti, būtent: savo esmę nešti į gyvenimą ir ją tam gyvinti 
ir stiprinti.“* Jeigu tai nuoširdžiai daroma, aiškėja bei gyvėja 
kultūra. Rašydamas apie žmonijos evoliuciją, apie jos gyvėjimą, 
Vydūnas pirmiausiai kalba apie jos religinį sąmoningumą, nes tai 
neatsiejama. 


1 


A. Greimas. Gyvenimas ir galvojimas. - 1998, Vilnius, p. 131. 
Ė. Fromas. Psichoanalizė ir religija. - 1981, Vilnius, p. 48. 
* Vydūnas. Raštai, 1 t. - 1990, Vilnius, p. 458. 

Jeigu tam tikra pasaulėžiūra bei dogmos visuomenės 
darnai ir gyvybės kultūrai yra nepalankios - jas būtina 
pripažinti klaidingomis ir kenksmingomis. Teologo Č. Kava- 
liausko žodžiais tariant, negalima spekuliuoti Dievo vardu, krai- 
pant žmonių ir tautų likimus. Bažnyčios valdžiai su savo turtinga 
nekrofiline teologija (ideologija) prasminga palinkėti prisikelti 
kaip Gyvybės religijai arba bent jau nekaltinti visuomenės, 
neva toleruojančios mirties kultūrą. Nes ji toleruoja viską - negyvą 
bažnyčią, negyvą tikėjimą, negyvą savo gyvenimą... Bet tai turbūt 
yra ne tolerancija, o bejėgiškumas ir abejingumas. 

Vydūno misterijoje Jūrų varpai pavaizduotas žmonijos vieš- 
kelis - tai ir mūsų gyvenimo fotografija. Kas turėtų atsitikti, kad 
atsipeikėtume ir pamatytume save - vadinamąją krikščioniškąją 
visuomenę - kur buvo ir tebėra spekuliuojama viskuo - 
ir Dievu, ir mirtimi, kur mąstanti būtybė (t.y. žmogus, 
vydūniškai tariant - dvasinė esybė) paverčiama tik šiek tiek pro- 
taujančiu gyvūnu, sraigteliu?.. 

DIDŽIOJO SLĖPINIO REGĖTOJAS IR JO TAUTA 


Daug lietuvių tauta turi didvyrių ir šventųjų, tačiau niekas 
dar nesusilaukė ir turbūt greit nesusilauks tokio įvertinimo ir... 
neįvertinimo, kaip Vydūnas. 

Mąstytojas regėtojo bei pranašo vardą pasirinko ne dėl 
pasipuikavimo, bet tik todėl, kad savo sąmone aprėpė visą „tautos 
gyvatą“ (jos sąmonę) ir jautėsi tarsi įgaliotas būti tautai kelrode 
žvaigžde. 

Jo asmenybės ypatingumu neabejojo niekas, kas jį buvo 
sutikęs. Ir konservatyviomis pažiūromis garsėjęs kun. A. Jakštas 
teigė jį esant pranašą. Štai kaip jį prisimena prof. I. Končius: 

„Atrodė saulės spindulių perveriamas, vėjo tajau tikrai 
perpučiamas. Tarsi nieko kūniška. Viena tik Siela. Ir ne tik sava 
siela. Bet visų sykiu vaikščiojanti siela. Ji mąsto už visus. Ji yra 
vidus visų. Ji visų vidų mato, nusako, palaiko, taiso, žadina, varo 
pirmyn. Kai kalba, rodos, ir už mane pasako, ir už mano draugą — 
pažįstamą.“ 


Ar mūsų tauta jau sulaukė pilnametystės? 


Pasak Vydūno, „stovime naujos kultūros angoje“ ir mūsų 
tautos žmonės negali pasilikti akli tam, kas aplinkui vyksta. Ne- 
gali atsilikti nuo kitų tautų, kurios rengiasi geriau spręsti savo 
uždavinį — tapti tuo, kuo jos iš tikrųjų turi būti. Vydūnas, kaip 
ir jėzuitas Tejaras de Šardenas, pabrėžė, jog evoliucijos metu 
asmenybės individualizuojasi, o tautos įgyja atskiros asmenybės 
pobūdį. 

Tarsi atliepdamas Vydūno skausmą dėl savo tautos, poetas 
J. Aistis kvietė susimąstyti, kodėl paskutiniais amžiais jos gyvas- 
tis tik menko, o tai suvokus, kurti tokią atsparą, kuri padėtų jai 
išsilaikyti - kol dar neištiko prūsų likimas. Pasak poeto, turime 
sutartinai tarti: „Išgraužk - negausi!“ Negausi Lietuvos, negausi 
jos probočių žemės. Tiesa, mums reikia saugotis ne kryžeivių, 


kurie ritino prūsams galvas, kalavijų, bet naujųjų kryžeivių ir jų 
gražios, žvilgančios dvasinės amunicijos, kuri gali pribaigti tautos 
sielą, jos nepakartojamą baltiškąją dvasią. 

Deja, uoliausi katalikai lietuviai savo žemę vis dažniau 
vadina Marijos, Kryžių žeme. Atrodo, dažnai žaidžiame simbo- 
liais, retai suvokdami jų reikšmę. Aklai žaidžiame. Savo likimu, 
aišku, galima žaisti, tačiau žaisti tautos likimu, juolab maloniai ir 
nuolankiai leisti žaisti kitiems - tai jau per daug... [...] 

Tauta, pasak Vydūno, turi liautis gyventi svetima dvasia, 
bet savąją dvasią, savąją prigimtį apreikšti. Jeigu mūsų tauta jau 
suaugo, jeigu ji, kaip sakoma Evangelijoje (Gal., 4, 1-2), sulaukė 
pilnametystės, neturėtų kažkieno idealams, ideologijoms tar- 
nauti, nes tokiu atveju, nors ji ir turi savyje viską, tačiau nieko 
nesiskiria nuo vergo (Rom, 6, 6). [...] 


Šviesos vaikų misija ir dalia 


Jėzaus Nazariečio dėka pasaulyje plitusi Meilės religija 
pirmykščiu pavidalu, deja, neilgai teišsilaikė. Bet netrukus ėmė 
ryškėti universaliosios religijos, individualaus ryšio su Dievu, 
mistikos poreikis. Žmonija, Vydūno teigimu, jau pradeda ieškoti, 
suvokti save, pradeda skleistis tikrasis jos žmoniškumas. 

Panašiu metu gimė, gyveno ir veikė vydūnai įvairiose tau- 
tose. Būdami šviesesnės sąmonės, turėdami artimą ryšį su savo 
tautos gelmėmis ir pačia Būties Priežastimi, jie prisilietė prie 
pačios Amžinosios Šviesos ir dar skaisčiau įsidegė, siekdami savo 
degimu apšviesti ir kitų sielas. Jie apie pasaulio Priežastį, apie 
Kūrėjo dėsnius kalba jau ne tik palyginimais (J., 16, 25). Be abejo, 
kiekvienas savaip perteikė tai, ką regėjo, suvokė. 

Šie Dievo vaikai suvokė nepalyginamai daugiau nei kiti to 
meto žmonės ir buvo suprasti tik vienos kitos giminingos sielos. 
Didžiumai žmonių jie - keistuoliai, nešiuolaikiški, nemadingi 
ir galbūt neprotingi... Tai - pranašų, šviesos vaikų, kurių tamsa 
nemėgsta, dalia. Tai Jėzaus Nazariečio ir Jo misiją tęsiančiųjų — 
didžiųjų sielų - dalia. 

Mūsų vaikaičiai atlaidžiai šypsosis, skaitydami istori- 
jas apie šiandienos tikinčiuosius, kurie neretai tarsi spuoguoti 
paaugliai karštligiškai gynė vienintelę teisingą tiesą. Būsime 
jiems panašūs į tuos tikinčiuosius, kurie buvo linkę veikiau su- 
tikti su Dievo nebuvimu, nei su tuo, kad Žemė yra apvali, kad 
ji sukasi... 

Žemė sukasi nepriklausomai nuo to, ar mes tuo tikim. 
Suvokiame tai ar ne, mumyse yra tautos dvasia, kurios unikalumą 
savo gyvenimu ir kūryba reiškė tautos genijai Čiurlionis, 
Vydūnas. 


Vydūnas vis dar nesuprastas 


„Vydūnas yra ne mūsų!“ - šis trumpas ir kategoriškas 
garbaus amžiaus kunigo, monsinjoro teiginys ir sukrėtė, ir 
paskatino susimąstyti, kas yra mūsų ir kas - ne mūsų... Paprašius 
paaiškinti, monsinjoras vėl buvo lakoniškas: „Visa, ko reikia 
žmogaus išganymui, yra katalikų tikėjime“... [...] Tačiau jeigu 
taip, kodėl su tokiu dideliu pagreičiu katalikiškoji žmonijos dalis 
rieda į susvetimėjimą, sudaiktėjimą, nužmogėjimą?.. „Nežiūrėk, 
ką aš darau, bet klausyk, ką aš sakau“, - šį dvasininkijos požiūrį 
atspindintį posakį, progai pasitaikius, prisimindavo kaimo 
senolis, žalioje jaunystėje pabandęs diskutuoti moralės ir tikėjimo 
klausimais su jos žinovais kunigais... 

Pačiam neieškoti gilesnio tiesos pažinimo ir kliudyti 
jos ieškoti kitiems - tai ne Kristaus, ne Šviesos, o tamsos tarnų 
požymiai. Nesirūpinti, kokia tikyba — gyvąja ar „dirbtinąja gud- 
rybių tikyba“ (Vydūnas) minta tautos žmonės, - tai jokia Tėvynės 
meilė. Veikiau tai ir paties tikėjimo, ir Dievo parodija. Ne tik 
Vydūnas, bet ir išeivijos kunigai (A. Grauslys, G. Gaidamavi- 
čius, V. Brizgys ir kt.) tikėjimo, Evangelijos nepažinimą laiko 
žmonijos ir net paties Dievo priešu. Tik gyvosios tikybos dėka 
žmonės tampa sąmoningesni ir doresni, o negyvos (katalikų teo- 
logo J. Ratzingerio žodžiais tariant - nekrofilinės) tikybos žmonės 
grimzta į menkumus, prietarus, vargus. 


Tačiau gal Vydūnas ne mūsų dėl kitos priežasties? Gal 
Vydūnas nesuderinamas su katalikiškuoju mokymu? Jo mintys su 
Evangelijos dvasia, jos principais tikrai dera. Pasak vysk. V. Briz- 
gio, „Evangelija tiksliai nieko nepasako, tačiau ji pasako, kad 
reikia apaštališkos dvasios.“ Tada kyla klausimas, ar katalikiška 
(semitiška, romėniška ir pan.) mąstysena, pasaulėjauta yra su- 
derinama su lietuviška sąmone, baltiškąja pasaulėjauta? Jeigu 
šios pasaulėjautos labai skirtingos ir nesuderinamos, kuo religi- 
jos hierarchai patartų būti - ar labiau lietuviais (neišsižadant sa- 
vosios, prigimtinės pasaulėjautos), ar labiau semitais - perimant 
jų pasaulėžiūrą? O gal išore - vienokiais, o vidumi - kitokiais? 
Svarstydamas kur kas sudėtingesnius klausimus, indų išminčius 
M. Gandis kalbėjo apie tai, kad veidmainystė visuotinai įžengė ir 
į religiją. 

Gal vis dėlto katalikiškasis mokymas vadovaujasi Evan- 
gelijos principais, jos Meilės dvasia ir nėra nukreiptas prieš 
lietuviškąją, baltiškąją, pasaulėjautą? Jeigu taip, kodėl neatkrei- 
piame tikinčių tautiečių dėmesio į tą, kuris buvo tikras Kristaus 
sekėjas ir kartu - iki kaulo smegenų - lietuviškas! Ir A. Maceina 
pabrėžė, kad žmonių dorovingumo niekas taip nežadina, kaip 
tautos šventieji. Kun. G. Gaidamavičius savo knygoje pabrėžia, 
jog tauta be savųjų pranašų, be savojo mito (idėjų, vizijos) gyvy- 
binga ir kūrybinga nė negali būti. [...] 

Ir Vydūnas, ir A. Maceina religinį tautiškumą laikė „aukš- 
čiausiu tautiškumo laipsniu“ (A. Maceina), tautinės individualy- 
bės išsiskleidimu, kiekvienos rasės siekiu. Kadangi religija itin 
svarbi žmoniškumo augimui, galime teigti, kad kliudydami 
religijai tapti vis labiau tautine ar tautiška, didiname tautoje 
sumaištį, įvairialypę destrukciją, kuri reiškiasi agresija ir savi- 
agresija - t. y. lėtine ir tikrąja savižudybe. 

Kita vertus, su kiekvienu šviesuoliu tauta kyla. Tad niekinti, 
atmesti ar ignoruoti jų mintis ir pastangas - vadinasi, menkinti, 
silpninti savo tautą. 

Deja, apie Vydūną ir šiandien daugiau kalbama kaip apie 
kultūros veikėją, dramaturgą. Kai kurių akademinių filosofų 
manymu, netgi filosofo vardo jis nevertas, nes šioje cypiančioje, 

pačiam žmogui (žmoniškumui) pavojingoje civilizacijoje filo- 
sofais ir teologais tituluojasi sudėtingiausius logistikos žaidimus 
žaidžiantys, kartais nieko bendra su Išminties meile (filosofija) ir 
Dievu neturintieji... 


Vydūnas - savęs ir Dievo pažinimo mokytojas 


Savęs, savo dvasinių gelmių pažinimo svarba šiandien ne- 
abejoja joks iškilesnis teologas, juolab mistikai ir psichologai. Jų 
ir Vydūno principai yra tie patys, kartais beveik pažodžiui sutam- 
pa ir jų mintys. Ypač vydūniška minčių dvasia alsuoja lietuvių 
išeivijos kunigų mintys. 

Žmogus, lyginant jį su kitomis būtybėmis, Vydūno teigimu, 
yra bedugnė esybė. Pasak vyskupo V. Brizgio, jis savo „dvasiniu 
pradu siekia metafizinę sritį. Tačiau tai, kas yra arčiausiai mūsų 
- mes patys - mažiausiai mums pažįstama, patys sau esame 
paslaptis. Atrodo, bijome pažvelgti į savo gelmę, kaip vaikystėje, 
anot J. Marcinkevičiaus, užsigulę ant šulinio rentinio, bijojome 
pažvelgti gilyn ir pamatyti tenai kitą save. 

Žmogaus esmę Vydūnas įvardijo Amžinosios Šviesos 
spinduliu, dangiškąja žvaigžde. Jo manymu, žmogaus jaučiamas 
atskirumas nuo Dievo yra ne erdvinis, bet sąmoninis. 
Vysk. V. Brizgys pabrėžia, jog žmogus, pasaulis ir Dievas — šie 
trys nežinomieji — tarpusavyje neišskiriamai susiję. Vienuolis 
R. Voillaume tvirtina, jog „kiekvienas žmogus sutvertas pagal 
Dievo atvaizdą - tai truputis Absoliuto“. [...] 

Tikėjimas, Dievo samprata lemia žmogaus santykį su 
savimi, su kitais žmonėmis ir pasauliu. Galima teigti, jog Dievo 
samprata formuoja pasąmonės etiką. Todėl nuo žmogaus tikėjimo 
labai priklauso jo gyvensena, jo laikysena įvairiomis gyvenimo 
situacijomis. Tikėjimo tiesų suprimityvinimas, iškrypusi religija 
yra kur kas pavojingesnis reiškinys nei vadinamoji laisvamanybė 
ar kita -ybė. Vyskupas V. Brizgys, kalbėdamas apie nihilistinės, 
marksistinės filosofijos sekėjus, tvirtino, jog „tokie vis tiek yra 
daug pranašesni už tuos, kurie tais klausimais visai negalvoja ir 


nesirūpina“. Visiškas nereligiškumas, jo manymu, nėra kokia nors 
filosofinė sistema, o „befilosofiškumas“. Tad neskatinanti mąstyti 
ir patirti Dievą tikybos sistema iš esmės yra Dievą teigiantis 
ateizmas. O logiškiau, pasak teologo J. Ratzingerio, „tokia bend- 
ravimo su tikėjimu ir Dievu forma neišvengiamai turi virsti Die- 
vo mirties teologija“. [...] 

Teologas P. Tillichas teigia, jog tas, kuris žino esant gelmę, 
nepaisant jo žinojimo ar mąstymo, jau yra prisilietęs prie Dievo, 
nes ta begalinė gelmė - „tai Dievo vardu nusakoma gelmė“. Ją 
patyręs žmogus išgyvena dabarties, kurios kiekviena akimirka 
siekia Amžinybę, palaimą. 

Vysk. V. Brizgio teigimu, svarbiausia yra savo prigimtį 
pažinti ir ja sekti. To nepaisantis žmogus pats sau tampa priešu, o 
jo gyvenimas - tarsi nualinta gamta. Tačiau bažnyčios mokymas 
apie žmogaus prigimtį lėmė tai, jog daugelis tikinčiųjų apie tai 
nemąsto arba ją suvokia negatyviai. Jie labiau pritartų T. Kempie- 
čio mintims, jog prigimtis yra gera artistė, nei vysk. V. Brizgio 
teiginiui, jog Evangelija ir žmogaus prigimtis moko to paties, nes 
joje įrašyti įstatymai to, kuris ją sukūrė. Pasak kunigo A. Graus- 
lio, žmogus turi savęs ir savo prigimties pažinimo privilegiją. Tą 
pačią mintį išreikšdamas, Vydūnas apgailestauja, jog daugelis 
šia privilegija beveik nesinaudoja, kad apie save nieko aiškesnio 
nežino, kad sąmoningesnio gyvenimo nesiekia. 

Galingiausia nuodėmės versmė, anot kun. A. Grauslio, glū- 
di paslaptingose mūsų širdies gelmėse. Todėl norint būti išties 
dorovingam ar net dieviškam, reikia ne su nuodėmėmis kovoti, 
bet išrauti jų šaknis, glūdinčias mūsų prigimtyje. Tačiau, norint 
tai padaryti, būtinas savęs pažinimas, savęs mistika. [...] 


Vydūnas - tautos vaidila, išminčius ir pranašas 


Lietuvos šviesuoliai išeivijoje, 1948 m. sveikindami Vydūną 
80 metų amžiaus sukaktuvių proga, kreipėsi į jį kaip į Didįjį Žmoniš- 
kumo Ugdytoją, Didįjį tautos Žynį ir Mokytoją, Didįjį Aisčių Tautos 
Dvasios Žadintoją, Lietuvos Dvasios galiūną, Didįjį Žmogų... 

A.M. Katiliškio liudijimu, „jis buvo lengvas, tartum paky- 
ląs rūko debesėliu, vaiskus ir nesusiejamas su niekuo. Jis buvo 
didžiame skaidrėjimo kelyje, ir šaukė, ir šaukia mus eiti į tą 
skaidrią šviesą.“ 

Vydūnas, E Kiršos žodžiais tariant, kaip niekas kitas at- 
gaivino Lietuvos praeities Amžinąją Ugnį, kaip niekas kitas 
iš senovės kapų išvedė melstis prie šventųjų Lietuvos aukurų 
vainikuotas vaidilutes ir pražilusius krivius, kaip niekas kitas, 
tapęs savaimingu vienuoliu, tapo lietuvių dvasios riteriu. 

Tai argi Jis - „ne mūsų“? Iš kokios tada praeities tautos 
dukroms ir sūnums stiprybę semtis? Kodėl mes, Evangelijos 
žodžiais tariant, slepiame Žiburį, o ne iškeliame, kad visi matytų, 
kad jis visiems šviestų? Taip elgdamiesi mes ne „vardan tos Lietu- 
vos“, o vardan tamsos veikiame... 

Ir vis dėlto, Vydūno dramos personažo žodžiais tariant, 
Jis „uždegė mūsų širdyse šventąją ugnį. Jis teisybę, grožę ir 
labą gaivino mūsuose. Aukščiausiąjį žmogaus uždavinį jis pildė 
gyvendamas.“ Nors jau nebetars ugnies ir šviesos žodžių mums, 
išliks amžinai gyvas, žadindamas mumyse tai, kas kilnu, vaisku, 
gražu, dora. Jo dieviškas spindėjimas, jo dvasios liepsnojimas 
pažadins ir mumyse rusenančią kibirkštį rusenti, degti, šviesti... 

Reikia degti, reikia liepsnoti, nes daug tamsos aplink. Rei- 
kia „giedoti Tėvynės atsigavimo giesmę“ (Vydūnas), nes daug joje 
pančių ir vergystės. Mes nenorime „kaip žuvelės kitoje srovėje“ 
nykti, nenorime būti „bedvasiais, kitų žaislu“. Mes dykiai norime 
būti, kilnūs ir orūs gyventi savo pačių tiesa, savo pačių dvasia. 


Naujoji Sąmonė, 1999, nr. 7. 

VYDŪNAS: TAUTA YRA DIEVO KŪRINYS 


Norėdamas matyti ne vergų, bet laisvę mylinčių, sąmo- 
ningų žmonių tautą, kuri siekia atskleisti unikalias Kūrėjo jai 
duotas dovanas, Vydūnas visą gyvenimą paskyrė dvasiniam 
tautos augimui. „Aš pasirinkau uždavinį nešti į savo tautiečių 
širdis visa tai, kas žadinti galėtų aukščiausias ir prakilniausias 
žmogaus jėgas“, - 1914 metais rašė didysis Žmoniškumo Moky- 
tojas. 

Vydūnas - pirmasis mąstytojas, atskleidęs ne tik lietuvių 
kultūros, bet ir religijos savitumą, t. y. prisilietęs prie pačios 
Lietuvos širdies, prie jos gyvybingumo versmių ir kvietęs prie jų 
eiti kitus. 


Tauta - atskira žmonijos medžio šaka 


Kaip žmogus, taip ir kiekviena tauta siekia nusimesti ne tik 
regimus pančius, grandines, o būti laisva ir savąja dvasia - savaip 
mąstyti, kurti, gyventi. 

Dvasinę laisvę (dykybę) Vydūnas laiko aukščiausia žmo- 
gaus pasiekta būsena, kai jis gali pilnutinai atskleisti savo esmę. 
Lygiai taip kiekviena tauta, užuot mėgdžiojusi kitas, yra pašaukta 
būti savimi - apreikšti savąją sąmonę ir pasaulį praturtinti savosios 
dvasios-sielos ypatingumu. 

Tačiau kaip žmonės, taip ir tautos ne tuo pačiu metu 
pasiekia tikrąją, esmingąją laisvę. Pirmiausia jos žemėje išauga 
taurūs, itin sąmoningi žmonės, galintys suvokti savo tautos 
ypatingumą ir savo gyvenimu išgrįsti takus, vedančius tautą 
„vienan tikslan, būtent aukštyn, švieson, dorovėn.“ Visa tauta, 
pasak Vydūno, su visomis savo galiomis turi išmokti gyventi 
„vienos širdies plasta, vieno spindulio spalva“. Iškiliausieji tautos 
žmonės, neretai pranašais vadinami, regi tų spindulių srovę 
kylant iš pačios Visumos Aukštybės, iš pačios Kūrėjo valios; tai 
savo tautai apreikšdami, veda ją į didesnį sąmoningumą. 


Argi įmanoma, kad kokią tautą į pilnatvę - į jos pažadėtąją 
Žemę - išvestų kas nors kitas, kiti, o ne tos tautos žmogus, tos 
tautos pranašas? Pasak A. Maceinos, niekas taip nežadina žmonių 
dorovingumo, kaip savo tautos šventieji. O tautos dvasinio 
(religinio) sąmoningumo - tautiškumo esmės - niekas kitas 
ir negali pažadinti, kaip tos tautos regėtojai, pranašai. Tauta be 
savo mito - idėjos, vizijos - pasmerkta sudžiūti, kaip ir neturintis 
idealų, polėkių, savo dvasią numarinęs, menkavertiškumo 
slegiamas žmogutis... 

Deja, prie tautos silpimo, jos džiūvimo itin daug prisideda 
tie, kurie žodžiais Tėvynę myli, o darbais išsigina. Kiekvienas 
žmogus, kiekviena tauta Kūrėjo Valia savaip jaučia, mąsto, 
gyvena. Suvienodinti visus, primetant standartinį mąstymą, - 
vadinasi, prieštarauti Kūrėjo dėsniams. 


Tautos diena 


Kiekvienas žmogus yra savo tautos jėga ir galia; ir kaip 
tautos žmonės gyvena, elgiasi - tokia ir jų Tėvynės lemtis. Pa- 
sak Vydūno, šią dieną tautiečiai turėtų kuo nuoširdžiau mal- 
doje parimti, pasišvęsti Dievo Meilei ir Galiai, kad galėtų tapti 
žmoniškesni, nepriklausomi ir laisvi, nes tik taip tauta tegali tapti 
išties laisva. O jeigu žmonės tautoje pakliūva į viens kito vergovę, 
tokia tauta netrukus gali patekti ir į svetimųjų vergovę. Todėl tie, 
kurie devynis kailius lupa nuo savo tautiečių ir vien savo mate- 
rialine gerove tesirūpina, veda tautą į vergystę, nors ir garsiausiai 
tautos himną giedotų. 

Tauta yra tarsi viena asmenybė, vientisas psichinis pa- 
saulis, vienas kūnas. Kaip žmogaus kūne neatskiriamai susiju- 
sios (įvairias funkcijas atliekančios) atskiros jo dalys, o šios — iš 
mažytėlaičių ląstelių sudėtos, taip ir tautos žmonės, atlikdami 
mažyčius ir didesnius darbus, yra tarsi tautos kūno ląstelės. Jeigu 
daug šių ląstelių serga, tautos gyvata menkėja, tautos gyvenimas 
pakrinka. Šią sumaištį patiria ir kenčia net ir sveikiausios ląstelės. 
Šiandien menką dėmesį skirdami vaikų laisvalaikiui, jų dvasinei 

sveikatai, ryt poryt užsiauginsime visą puokštę sergančių ląstelių, 
nuo kurių kentės ir sąlygiškai pačios sveikiausios, pavyzdžiui, bi- 
jos vėliau vakare išeiti į gatvę, nerimaus dėl savo turto, dėl savo 
vaikų ir t. t. 

Tautos likimas yra toks, kokie yra tautos žmonės, kiek iš- 
augęs jų žmoniškumas bei sąmoningumas. Kiekvienu žmogumi 
tauta kyla arba menkėja, silpsta. Mažai tautai reikšmingas 
kiekvienas žmogus. Ir gal ne tiek svarbu dėl žmonių kiekybės 
sielotis, bet jų kokybe - žmoniškumu, išsilavinimu, sąmoningu- 
mu - rūpintis. 

Kasmet švenčiame Nepriklausomybės dieną. Vydūnas 
tartų, jog ji laisva tik gyvenimo paviršiaus dalykuose - esmin- 
gosios laisvės nėra. O kol jos nėra, tai ir turimai išorinei laisvei 
gresia pavojus. 


Kam tauta yra laisva? 


Gėlei pievoje yra Kūrėjo duota laisvai suptis vėjyje ir 
džiaugtis saule bei lietumi tam, kad kuo įstabiau pražystų. Tie 
patys Kūrėjo Dėsniai galioja ir atskiram žmogui, ir tautai. 

Neretas kalbėjo apie stebuklingą mūsų tautos išsivadavimą 
(tiek nepriklausomybės paskelbimą, tiek jos atkūrimą), tačiau 
Vydūnas regi čia nuostabios Kūrėjo galybės veikimą - laisvė 
mums suteikta. Jos dėka tauta išėjo iš vergovės, jai leista gyventi 
savaip. 

Tačiau retai mes klausiame - 0 tai, Vydūno manymu, 
turėtų būti pagrindinis iškilių tautos žmonių rūpestis - kam 
tauta yra laisva? Užuot dejavę dėl buvusios vergystės, turėtume 
džiaugtis, kad mums duota gyventi šalia kitų tautų, o ne po jų 
kojomis. Ir tai negali nieko nereikšti. 

Kaip kiekvienas žmogus, taip ir tauta, būdama laisva, turi 
spręsti savąjį uždavinį. Kiekviena tauta kaip atskira Žmonijos 
medžio šaka prisideda prie to medžio augimo, vešėjimo, žydėjimo. 
Ir kuo daugiau prisideda, kuo geriau savo uždavinį sprendžia, tuo 
laisvesnė tampa. O jeigu netenka reikšmės šio žmonijos Medžio 


augimui, kaip ir atskira žmogaus organizmo ląstelė, ji greit 
praranda laisvę ir pranyksta. 

Jeigu tauta išauga, pasiekia esmingąją laisvę, pačios 
Kūrybos galios ją saugos kaip savo tikslo priemonę, ir 
jokios pasaulio jėgos neįstengs tokios tautos išnaikinti, net 
pavergti. Taip aukštai iškilusiai tautai nebereikės rūpintis savo 
nepriklausomybe ir laisve - pati Aukštybė ją saugos, o jos pačios 
aukštas žmoniškumas ją tvirtins. Tokia tauta savo šviesumu 
visą žmoniją kelia į didesnį žmoniškumą, į dieviškumą ir rodo 
kitoms tautoms kelią, kaip eiti į tikrąją laisvę. 


Tikroji ir tariamoji laisvė 


Kas yra laisvė iš tikrųjų, jaučia nedaugelis, mano Vydū- 
nas, - ir tik vienas kitas išties suvokia, kas tai yra. Neretai suaugu- 
sio žmogaus laisvės samprata mažai skiriasi nuo paauglio. Kai ku- 
riems tam laisvė siektina, kad nevaržomai galėtų kitiems pančius 
uždėti. O daugeliui laisvė tėra galimybė gyventi neįpareigojantį, 
beprasmį gyvenimą. 

Žmogus tik tada yra tikrai laisvas, kai gali nevaržomai 
reikštis jo paties esmė, kai įvairių spalvų žmoniškumo spinduliai 
nudažo visą jo asmenybę. Tikrai yra laisvas tas, kuriame valdovė 
yra žmogaus esmė, jo tikrasis (dieviškasis) Aš. Tačiau daugiau 
yra linkusių ir gebančių valdyti kitus, bet ne save patį: sunku 
išsivaduoti iš kūniškųjų poreikių vergovės, iš tam tikro kažkieno 
primesto ar standartinio mąstymo, proto diktato ir pan. 

Laisvę supratę kaip galėjimą daryti ką nori, leisdami savo 
gyvenime įsigalėti tam, kas nelabai gera, nelabai gražu, nedora, 
neteisu, po kurio laiko pajaučia pakliuvę į baisiausią vergovę. 
Būdamas Visumos dalelė, žmogus negali bet ko norėti, bet ką 
daryti, tos Visumos nepaisydamas. Taip jis anksčiau ar vėliau 
patiria tam tikras Likimo pamokas, daugelio Dievo bausme 
vadinamas. 

Atsakomybės jausmas - vienas svarbiausių žmogaus dva- 
singumo, jo laisvės rodiklių. Deja, nemažai mūsų nejaučia at- 

sakomybės ne tik už savo valstybės, bet ir už savo pačių, savo 
artimųjų gyvenimą. Akivaizdu, jog didesnioji dalis žmonių 
rūpinasi ne gyvenimo kokybe, bet jo kiekybe. Vyrauja siekimas 
daugiau (dar daugiau!) turėti - lengvatų, privilegijų, pinigų, 
daiktų, komforto, jėgos, valdžios (dvasinės ar labai žemiškos), 
dėmesio, garbės, titulų, patogumų, malonumų ir t. t. - ir visu tuo 
mėgautis, manipuliuoti... 

Vieni naudojasi mažai teribojama valdžia bei jėga ir 
pasiekia negirdėtas savivalės aukštumas, kiti verčiami dėl to riestis 
į ožio ragą. K. Marksas, kurį sociologai šiandien skaito iš naujo, 
tai įvardija kaip išnaudotojų ir išnaudojamųjų klases. Vergovinėje 
santvarkoje tos dvi žmonių grupės buvo vadinamos vergvaldžiais 
ir vergais. 

Nelabai toli nuo tos vergovinės santvarkos mes tenuėjome. 
Retai sutiksi laisvąjį - tą, kuris nieko neišnaudoja (nei dvasine, 
nei materialine prasme) ir pats nėra manipuliacijų auka. Mūsų 
išsvajotasis kapitalizmas yra tik žymiai patobulinta vergovinės 
santvarkos atmaina, nes savo naudai pajungia ne tik ir ne tiek 
žmonių kūnus, bet jų protus, sielas. Labai racionaliai, protingai, 
planingai. Vaikai ir paaugliai, kiekybiškai lenktyniaujant suau- 
gusiems, tokį gyvenimo būdą supranta kaip vienintelį galimą. 

Stverti, griebti, čiupti - daugiau, maloniau - tai jau labiau 
žvėrių (ir, reikia pasakyti,- plėšriųjų!) gyvenimo būdas. Deja, ne- 
retai regimas tarp mūsų. Anot J. Marcinkevičiaus, mes - jau nebe 
žvėrys, bet dar ir ne žmonės... Vydūnas kalba apie žmoniškumo ir 
pažmoniškumo (gyvūniškumo) veikimą žmoguje. 

Laisvojo žmogaus valdovė yra žmogaus esmė, jo dvasia- 
siela, todėl jo gyvenime apstu gyvybingumo, šviesos, gaivumo, 
daugiau santaros ir harmonijos. Šių asmenybių dėka tautos 
gyvata stiprėja, savitai skleidžiasi savo mokslu, menu, dora, 
religija. Taip einama į tikrąją, esmingąją tautos laisvę ir taip ji 
tvirtinama. 


Siekti laisvės ir santaros 


Gyvenant su kitais, 
Vydūno žodžiais tariant, 
būtina savo asmens galias 
pažaboti. Kaip gamtoje, 
taip ir žmogaus gyvenime 
būtinas sutarimas, santara 
su kitais, su aplinka. Ne- 
turėtų kiekvienas sau ge- 
rovės siekti, tarsi nieko 
bendra su kitais neturėtų. 

Kiekvienas gali tau- 
tos laisvėjimo taką tvirtinti 
ir kiekvienas tai daro, pats 
tapdamas vis Žžmoniškes- 
nis, apreikšdamas savo es- 
mės galias, panaudodamas 
Kūrėjo suteiktus talentus 
savo šeimos, savo tautos 
gerovei. 

1918 metais Vydū- 
nas Lietuvos tarybos pre- 
zidentui rašė: „Visi kuone 
be skaičiaus valstybės gy- 
venimo reikalai, kaip svar- 
būs jie yra ir būtų, teturi 
tik antros eilės svarbumo šalia teisybės, teisingumo, tvirtybės, 
plačios ir aukštos nuožvalgos ir sąžiningumo bei patvaros. Kame 
toms žmoniškumo išraiškoms pirmoji vieta skiriama, ten nerei- 
kia didžių politikos gudrybių valstybei klestėti. Gyvybė tik jomis 
teminta. Kartais nuslėptos jos pagaliau tik atlaiko viršų“. 


Klaipėda, 1999 m. vasario 17 d. 

PAMĄSTYMAI SU VYDŪNU APIE TAUTĄ 
IR TAUTIŠKĄ RELIGIJĄ 


Vydūnas ir Maironis, pasak kun. A. Jakšto, išpranašavo 
tautai laisvę. Pranašais ir dainiais, įžvelgusiais tautos ateitį, 
visais laikais didžiavosi save gerbiančios tautos ir kaskart naujai 
permąsto jų išmintį. 

Jau 1904 m. išleistoje knygoje Senutė Vydūnas pateikė 
ne tik trumpą Lietuvos istoriją, svarbiausius jos įvykius, bet ir 
apmąstė tautos atsigavimo, jos stiprinimo būdus. Apgailestavo, 
kad lietuviai iki šiol pakluso tiems, kurie skatino pamiršti ir net 
niekinti tai, kas labiausiai lietuviška, kur dar slypi tautiška gyvybė 
- tai liaudies dainos, senoji lietuvių tikyba, papročiai, žymių 
žmonių atminimas. „Dainos yra lyg versmės, iš kurių atsigaivina 
nusilpusi tauta“, - rašė Senutėje mąstytojas. 

Gyvenimo įstatymai, pasak Vydūno, lemia Lietuvai gražią 
ateitį. Ji, palyginus su kitomis tautomis, savo varguose išliko 
mažiau nedora, mažiau nusikaltusi prieš Kūrybos 
įstatymus. Tik ji turinti ne sekti kitų tautų pavyzdžiu, o iš jų 
priimti tai, kas kilnu, kas taurina. Kai žmogus išties žmoniškas, 
jis yra išmintingas bei dvasiškai laisvas, - ir tik tada jis atskleidžia 
savo esmę, niekada netapdamas kitų įrankiu ar auka. 

Biblinis klausimas „kur tu esi?“ skirtas ne tik kiekvienam 
civilizuotam adomui, bet ir kiekvienai tautai. Žydų mistiko M. Bu- 
berio manymu, to Dievas klausia ne todėl, kad nežinotų, bet kad 
patį žmogų sujaudintų, sukrėstų, idant jis pabustų, prisipažintų 
paklydęs savo paties slėptuvėje. Ir tauta turėtų kaskart atsakyti, 
kur ji esanti, kad įveikusi sunkumus galėtų kurti savo ateitį, kurti 
save, o ne tik savo įvaizdį. 

Jeigu į užmarštį žydų tauta būtų nurašiusi Mozę ir kitus 
savo pranašus, vargu ar būtų po šia saule išlikusi, bent jau 
joje nebūtų tiek daug iškilių, talentingų ir genialių asmenybių. 
Užuot stiprinę savąją tautos atmintį bei gyvybę, mes garbiname, 
mėgdžiojame kitas tautas, atitoldami nuo savo tautos esmės... 


Jeigu žmogus atkartoja kaimynų, partijos ar reklamos 
idėjas kaip savąsias, į jį žvelgiame kaip į nesavarankišką asmenį, 
neretai — su gailesčiu. Tačiau kai kitų tautų pasaulėžiūra ar 
globalistinė ideologija brukama kaip vienintelė teisinga, dažnai 
net neįsiklausome į tam prieštaraujančią savąją dvasią (vidinį 
balsą, sąžinę). Marinti savąją dvasią skatina ir keisti kai kurių 
dvasininkų samprotavimai, esą nežinia kas tuo vidiniu balsu 
galįs prabilti. Taip net XXI a. ugdoma baimė ir paklusnumas, o 
ne drąsa, sąmoningumas ir atsakomybė. Kai žmogus įpratinamas 
prievartauti pats save (nepaisyti savo esmės, savosios išminties), 
vėliau jau bet kokia prievarta ir manipuliacijos būna labai 
sėkmingos... 

Ir žmogus, ir kiekviena tauta pašaukta kilti į didesnį są- 
moningumą, į skaidresnę išmintį. Į esmingąją laisvę tauta kyla ne 
savaimingai, bet jos nariams kintant, tautos žmonėms pasiekiant 
tikrąją laisvę. Tačiau tikroji - dvasinė - laisvė yra kur kas sunkiau 
regima, puoselėjama, pasiekiama. 


Tautos pasaulėvoka ir krikščioniškosios vertybės 


Pasaulėžiūra formuoja vertybinę orientaciją ir lemia vi- 
suomenės charakterį bei atskirų jos piliečių gyvenseną. Negaty- 
vus mąstymas, baimės religija paralyžiuoja prigimtines galias; 
pozityvumas, optimizmas padeda joms augti ir skleistis. Tautinė 
arba tautiška religija yra tautą vienijanti, solidarizuojanti jėga, o 
religinės (pasaulėžiūrinės) socialinio bei vidinio žmonių gyveni- 
mo pervartos sukelia disharmoniją ir įvairialypę destrukciją. 

Filosofas A. Maceina pastebėjo, kad „religijos ir tau- 
tybės santykiai šiandien darosi vis labiau įtemp- 
ti“, kad daugelyje šalių dedamos pastangos sukurti visai naują, 
nacionalinę religiją, kad galimi viduramžiai, kai religinis 
atgimimas apsireikš tik katakombose (!). Tautinę individualybę 
tauta gali atskleisti tik tautinės arba tautiškos religijos dėka. Pasak 
A. Maceinos, tautinė religija yra „tautos sukurta ir tautoje pasili- 
kusi, ji iš tautos kyla ir tautoje skleidžiasi“, otautiška religija 

esanti tokia, kuri atitinka tautos esmę, savitą žmogaus 
santykiavimą su Dievu ir esti išgyvenama bei praktikuojama pagal 
tautinės individualybės nusiteikimus. Ir A. Maceina, ir 
Vydūnas religinį tautiškumą įvardija kaip aukščiausią tautiškumo 
laipsnį, tautinės individualybės išsiskleidimo viršūnę, kiekvienos 
rasės siekį. 

Deja, šimtus metų bažnyčios tarnai niekino ir draudė 
lietuvių protėvių pasaulėjautą, papročius, liaudies dainas. Šio 
neįkainojamo turto išlikę tik trupiniai. Kai iš širdžių išstumtas 
sakralias dainas-giesmes pakeitė primityvios užstalės dainos ir 
kai kas blogiau, pamatėme atsivėrusią baisią kiaurymę — tarsi 
juodąją kosmoso skylę - žmonių sielose. Ne paslaptis, jog kai ku- 
rios Europos valstybės savo tautinės pasaulėjautos nebeturi nė tų 
trupinių, o jų sielose juodosios skylės dar didesnės... Žvelgdamas 
į nutautėjusius Mažosios Lietuvos gyventojus, Vydūnas liūdnai 
konstatavo, jog praradętautiškumą - savo šaknis -žmonės 
degraduoja... 

Sklaidant tiek artimesnius, tiek tolimesnius istorijos pusla- 
pius matyti, jog krikščionių religija, pradžioje buvusi stipri ir 
įtakinga moralinė jėga, vėliau dažnai tapdavo tik politikos įrankiu 
- priedanga kažkieno egocentriškiems tikslams, pasinaudojančia 
naivuoliais, visuomenės nelaimėliais ir netgi įvairiausio plauko 
išsigimėliais. Pvz., Lietuvos karaliaus Mindaugo žudikas Dau- 
mantas po savojo žygdarbio - apsikrikštijęs Timotiejumi - tapo 
Pskovo kunigaikščiu, o po mirties — ir krikščionių (stačiatikių) 
šventuoju... Prūsai kovojo gindami savo tikėjimą ir laisvę, tačiau 
vadinamųjų krikščionių buvo tiesiog išskersti. Šiandien tu- 
rime Kristaus vardu ir kalaviju nukryžiuotą Prūsiją be prūsų... 

Lietuvoje greta pirmųjų bažnyčių paprastai iškildavo 
smuklės ir spirito varyklos - jos bažnyčioms ir vienuolynams 
davė didelį pelną. Deja, šiuos ir kitus barbarizmo perliukus baž- 
nyčios istorikai paprastai nutyli. Valančius ir jo blaivybės sąjūdis 
gimė žymiai vėliau... 

Apkrikštytoje Lietuvoje lietuviškai melstis ilgai nebu- 
vo galima, nes krikščionių Dievas (reikėtų sakyti — dievaitis) 
lietuviškai nesuprantąs... Prisidengę krikščionybės skraiste, kai- 


mynai krikščionys siekė lietuvius nutautinti: vieni — rusinti 
(statant cerkves stačiatikybei skleisti), kiti - lenkinti. XIXa. pa- 
baigos Vilniuje buvo galima melstis ir lenkiškai, ir rusiškai, ir 
vokiškai, tik ne lietuviškai... 

Labai krikščioniška (katalikiška) Lenkija XXa. už- 
grobė savo kaimynės sostinę Vilnių ir Suvalkiją, o krikščio- 
niškoji Europa gėdingam šio krašto prijungimui prie Lenki- 
jos 1923 metais, prieštaraujant Lietuvai, pritarė... Ne viena 
krikščioniška šalis (netgi XX a.) elgėsi barbariškai - vykdė 
savo artimų kaimynių, taip pat krikščioniškų valstybių, 
genocidą (pvz., Anglija - Airijos). 

Krikščioniškose šalyse užaugę du slibinai - Stalinas 
ir Hitleris - tarsi jiems Dievo duotas smulkias monetas dalinosi 
pasaulį, o po to pradėjo iki tol neregėtas žmonių skerdynes, kaip 
kitada - kryžeiviai. Vieną šių monstrų ir šiandien paprasti, ir ne 
tik paprasti, žmonės - krikščionys - tebegarbina. Tikrasis jų 
Dievas (idealas) primena ne Kristų, o biblinį Jahvę, kuriam jėga, 
prievarta ir smurtas - įprastos kovos priemonės... 

Pasukę istorinį žvilgį į platesnį pasaulį, išvystame krikš- 
čionių okupuotą (vietinius gyventojus naikinant) Ameriką, 
devynias galybes krikščionių kolonijų (aišku, jas apiplėšiant ir 
išnaudojant) ir t. t., ir pan. 

Apie ką tai byloja - ar ne apie tai, jog tikrosios, netgi 
elementariausios moralinės vertybės vadinamojo krikščioniško- 
jo pasaulio žmonėse yra negyvos? Krikščioniškosios vertybės 
- tarsi balti marškiniai — tik įvaizdis, deklaracija. O po tais 
marškiniais — kas tik nori: tuštybė, konformizmas, fanatizmas, 
klasta, kraujas... Prieš keletą dešimtmečių atliktas tyrimas 
byloja, jog stipriausia mafija klesti katalikiškose valstybėse, 
pradedant Italija... O korupcija, priklausomybės, savižudybės, 
nusikalstamumas - visa tai irgi ne krikščioniško pasaulio naudai. 

Lietuvai atgavus nepriklausomybę ir prasidėjus priva- 
tizacijai bei prichvatizacijai, bažnyčios hierarchai skelbė gerą 
naujieną, jog „nuosavybė - šventa“, - taip netartų joks nuoširdus 
ateistas, marksistas, juolab - pagonis... Tuo pačiu metu kaip 
grybai po lietaus ėmė dygti įvairios religinės (krikščioniškos) 


PAMĄSTYMAI SU VYDŪNU APIE TAUTĄ IR TAUTIŠKĄ RELIGIJĄ 


105 


RIMA PALIJANSKAITĖ » AMŽINŲJŲ JŪRŲ VARPAI * vyDŪNIŠKOSIOS MISTIKOS LINK 


106 


bendruomenės. Ne vienas katalikas, o ir socialinius mokslus 
krimtęs pilietis tada kalbėjo, jog visa tai vyksta dėl mums gero 
nelinkinčių valstybių slaptųjų tarnybų pastangų - siekiant nuo 
Lietuvos valstybės kūrimo į nesibaigiančius religinius deba- 
tus nukreipti idealistų, sąžiningų bei socialiai aktyvių žmonių 
dėmesį ir energiją... 

Amžinosios (aukščiausiosios) vertybės išpažįstamos vi- 
same pasaulyje - jų siekiama, prie jų artėjama. Kuo tad išskirtinės 
krikščioniškosios vertybės? Tą išskirtinumą geriau parodo ne dek- 
laracijos, o gyvenimas - istorija: patogumas jomis naudotis, sie- 
kiant savanaudiškų tikslų, - manipuliuoti, dominuoti, valdyti... 

Mažai tautai itin svarbu puoselėti tautines vertybes, 
apimančias visas aukščiausias vertybes — ir krikščioniškąsias. 
Nėra tokių krikščioniškų vertybių, išskyrus pasaulėžiūrines, ku- 
rios būtų svetimos lietuvio sielai - tiek prieš tūkstantį metų, tiek 
šiandien. O pasaulėžiūros skirtumai, kaip ir tautų istorija, jų 
gamta - savaime suprantamas dalykas. Jeigu katalikiškoji ide- 
ologija norėtų visus suvienodinti, ji niekuo nesiskirtų nuo visus 
unifikuoti norėjusios sovietinės ideologijos. 

Deja, istorinės aplinkybės formuoti tautišką (jau nekal- 
bant apie tautinę) religiją Lietuvai nebuvo palankios. Vienakryp- 
čiu religiniu fanatizmu tarsi sovietiniu buldozeriu buvo beveik 
nušluota gamtajausminė lietuvių religija ir jų Dievo (Praamžiaus, 
Pradžiapačio) samprata. Taip, ji buvo kitokia, beje, nenužeminta 
iki žmogiško teisėjo vaidmens kaip judėjų ir iš jų tą sampratą 
perėmusioje krikščionių religijoje. 

Religinis fanatizmas - toli gražu ne viduramžių 
problema, tai ir XXI a. kasdienybė. Klaipėdoje katalikų dvasi- 
ninko iš Indijos paskaitos klausiusi paauglė (jau keletą kartų 
vykusi į Taizė susitikimus) ne tik nusivylė, bet ir pasipiktino: kaip 
jis, būdamas indas, galįs taip dergti savo krašto tikėjimą ir pačią 
Indiją? Šį pamokslininką ji apibūdino kaip nesveiką - jis ne tik 
„aštrius žodžius“ kalbėjęs ir aistringai gestikuliavęs, bet ir šau- 
kęs - kalbėjęs pakeltu balsu... Galbūt Lietuvos dvasininkai tokiu 
teatru nori laimėti daugiau dūšiy? Būtų labai liūdna, jei tokia 
politika - kitų dergimas ir demonizavimas - katalikams patiktų. 


Vydūnas čia tartų, kad „piktus žodžius tegali tarti, kas širdyje au- 
gina piktumą“, tad šio neva krikščionio širdyje gyvena ne Dievas, 
o piktumas, religine kalba kalbant - pikti demonai. 

Ar ne panašių demonų pagalba dergiama ir senoji lietuvių 
pasaulėjauta bei jos puoselėtojai? Fanatizmas - liga ir bėda, 
liūdnesnė už bet kokį -izmą. Psichologija tvirtina, jog fana- 
tikai niekada sąmoningai neprotauja, nes bet koks 
fanatizmas užblokuoja didžiausią individo smegenų dalį. Tokiu 
protiniu paralyžiumi dažnai pasižymi atsivertėliai ir persivertėliai, 
deja, neretai ir dvasininkai. Už pastaruosius dar uoliau senąją — 
ikikrikščioniškąją — tautos praeitį bei jos atmintį puoselėjusius 
šviesuolius dergia karjeristai, labai primenantys sovietmečio kom- 
jaunuolius-aktyvistus ir viduramžių vienuolius, dėl šiek tiek ki- 
tokio požiūrio į pasaulį ar Amžinybę inkvizicijai (enkavedistams) 
įdavusius netgi savo senus bičiulius - brolius Kristuje (legendinis 
komjaunuolis Morozovas - savo tėvus). Nieko nauja po šia saule 
- mainosi tik spalvos ir formos... Bažnyčios istorikei I. Vaišvilai- 
tei, besipiktinančiai etnokultūros puoselėjimu mokyklose, Lietu- 
vos istorijos bei jos vertybių iki krikščionybės tiesiog nėra - tarsi 
Lietuva būtų pagimdyta Romos popiežiaus ir kryžeivių... 

Pasaulėvoka, savęs suvokimas, anot J. Girniaus, „apspren- 
džia ir pasaulyje laikyseną“. Ir atvirkščiai - žmogaus gyvensena, 
elgesys su kitais (ir kitokiais) atspindi jo vidinį pasaulį. Vy- 
dūniškai tariant, koks žmogaus tikėjimas, toks ir jo gyvenimas, 
jo veikimas ir likimas. Senovės lietuvių gyvenimas, jų tikėjimas 
nebuvo amoralus, kenksmingas ar kam nors pavojingas. Etnolo- 
go J. Kudirkos ir Vydūno teigimu, kryžeiviai pagonimis tenden- 
cingai vadino kitatikius, stengėsi suniekinti bet kokias tautinės 
religijos bei kultūros apraiškas, nors prūsų bei lietuvių moralė, 
pasak istorinių šaltinių, buvo traktuojama kaip pavyzdys netgi 
patiems krikščionims... 

Garsus ir katalikų dažnai cituojamas psichologas V. Frank- 
lis religijų įvairovę lygina su kalbų įvairove. Niekas, psichologo 
tvirtinimu, negalįs sakyti, kad jo kalba esanti aukštesnė už visas 
kitas. Pasak V. Franklio, „tiesą žmogus gali suvokti ieškodamas 
bet kuria kalba, ir bet kuria kalba ieškodamas gali paklysti ir netgi 

meluoti“. Vydūnas, atsižvelgdamas į žmogaus individualumą, 
teigė, jog tikėjimų esama tiek, kiek yra žmonių, nes kiekvieno 
ryšys su Dievu esąs savitas. Tik tapataus sąmonės šviesumo 
žmonės galį priklausyti vienai tikybai, t. y. beveik identiškai 
bendrauti su Kūrėju. 

Tai, kad Dievo samprata krikščioniškame pasaulyje keičiasi 
ir ypač pakis XXI a. - nėra abejonių. Tačiau lietuviams nereikėtų 
didelių reformų daryti, grįžus prie kai kurių savo senosios 
pasaulėvokos kertinių akmenų, prie savo protėvių dvasios - iš čia 
juk tauta ir tegali „stiprybę semtis“, nes čia jos šaknys. 


Būti savimi ar išnykti kaip dūmui? 


Būti savimi — tai puoselėjant savo esmę (savastį), kurti 
savitą gyvenimą ir kultūrą. Tautinės arba tautiškos pasaulėžiūros 
- darnios kosmologinės sistemos - įtvirtinimas yra vienas 
svarbiausių tautos evoliucijos bei jos išlikimo garantų. Instituci- 
jos ir žmonės, kurie kritikuoja, piktinasi lietuviškos pasaulėjautos 
apraiškomis dvasiniame (kultūriniame, religiniame) tautos gy- 
venime, yra priešiški lietuvių tautai arba nežino, ką daro, - yra 
suklaidinti. 

Lietuvos radijo Mažosios studijos parengtoje laidoje 
(2009-11-21) buvo cituojami Jungtinės Karalystės vyriausio- 
jo rabino žodžiai apie tai, jog Europos kultūra turinti bendrą 
- judėjiškai krikščionišką — pagrindą ir kad tautiškumas 
šiuolaikiniame pasaulyje neturįs jokių perspek- 
tyvų išlikti... Kas tai - provokacija? O gal tai išties jau seniai 
vykstąs globalizacijos dievaičio ir didžiausių pasaulio korporacijų 
planas - valdyti pasaulį, kuriam pritaria rabinai, aukštieji kunigai 
ir Šventojo Rašto aiškintojai?.. 

Jau kitoje Lietuvos radijo Mažosios studijos laidoje buvo 
pranešta apie atliktą tyrimą: labiausiai pasaulyje perse- 
kiojama religija - krikščionybė. Stebina ne pats faktas, o 
jo vertinimas. Jeigu tūlas klajūnas skundžiasi šen ir ten esąs nepa- 
geidaujamas, arba kai keistokas pilietis vienoje ar kitoje šalyje 


įgyja persona non grata statusą, į jį nežvelgiama lyg į skriaudžia- 
mą teisuolį - kaip šiuo atveju. Nepageidaujamas pilietis nėra nei 
žmogžudys, nei teroristas, bet jo idėjos, veikla bendruomenės 
darnai ir valstybei pripažįstama esanti kenksminga. 

Kodėl pasaulis baiminasi ne indų ar budistų religijos 
išpažinėjų, o krikščionių, kaip kitada - komunistų? Romos kuri- 
ja praeityje pasižymėjo ne tik manipuliacijomis, bet ir brutalia, 
netgi kruvina prievarta. Šiandien misionierių kovos ginklai kiek 
pasikeitė, bet jų veiklos esmė, deja, liko ta pati. Jie siekia, kad savo 
šaknis - protėvių vertybes ir papročius - tarsi nieko vertus ar net 
kenksmingus dalykus pamynę (!), žmonės priimtų semitiškai 
krikščionišką pasaulėžiūrą... 

Ar savo protėvių vertybes pamiršusios tautos tobu- 
lėja? Atlikta nemažai sociologinių tyrimų apie negatyvius 
visuomenės pokyčius (pvz., savižudybių, alkoholizmo protrū- 
kius) po vadinamosios sėkmingos krikščionių misionierių veik- 
los Afrikoje. Afrikiečiai tampa krikščionimis ir kartu - mankur- 
tais, t. y. žmonėmis, abejingais savojo krašto istorijai, kultūrai ir 
jos likimui. Vietos gyventojai šių pokyčių ir tolimesnių grėsmių 
akivaizdoje pasijunta esą bejėgiai, nes savo žmonių vertybių ir 
dvasinio gyvenimo lemti nebegali — jį formuoja Romos kurija. 
Netgi paskutiniame XX a. dešimtmetyje, pabandęs krikščionybę 
priartinti prie savo protėvių pasaulėvokos, afrikietis vyskupas 
buvo apkaltintas religiniu sinkretizmu, o jo veikla - sustabdyta, 
jo paslaugų atsisakyta. Iš Romos atvykę europiečiai įvedė savo 
tvarką - atkūrė semitiškai krikščioniškų tiesy grynumą - be jokio 
afrikietiško kvapo. Viskas teisėta - ši vyskupija Afrikoje pri- 
klauso Romos katalikų bažnyčiai... 

Kiekvienas reiškinys turi savo ištakas, priežastis. Ir žmo- 
gaus, ir žmonijos pasąmonėje susiformuoja neretai mums sunkiai 
suvokiami impulsai, kurie kartais prasiveržia... Antisemitiz- 
mas ir priešiškumas krikščionių religijai pasaulyje 
— ar tai tik atsitiktinis sutapimas? Galbūt baigdami prarasti savo 
tautinę tapatybę, savąsias šaknis, kai kurie, tarsi į kampą užspeisti 
žvėrys, sąmoningai ir nesąmoningai niršta ant visų, kas jų tautinį 
orumą galėtų žeisti? Ar prie to neprisideda ir bažnyčios eskaluo- 

jamas išrinktosios žydų tautos mitas (iš čia - ir krikščionių religi- 
jos išskirtinumas)? Nejaugi ir XXIa. bažnyčia neatsisakys ryškaus 
polinkio į rasizmą!? Žydai čia niekuo dėti, nors kam nebūtų 
malonu girdėti visame pasaulyje garbinant savo protėvius? Vie- 
nas iš keturių filosofo J. Levino minimų žydų stebuklų - „šios tau- 
tos tėvynės pavirtimas šventąja žeme didžiajai žmonijos daliai, jos 
knygų tapimas Šventuoju Raštu šimtams milijonams žmonių.“ 
Bet galima į tai žvelgti ir kitaip. Istorikas E. Gudavičius paskaitoje 
krikščionybę yra įvardijęs žydų sekta, o jos lopšyje - šventojoje 
žemėje - šventa ramybe ir taika nelabai tiki ir patys žydai... 

Krikščionių šventojoje žemėje ir žydų amžinojoje tėvynėje 
tebetvyro įtampa, nesiliauja smurtas. Krikščionys apie tai beveik 
nekalba - pagarbiai tyli, su terorizmu labiausiai siedami arabų 
pasaulį. Lietuvių išeivijos laikraštyje Keleivis So Boston (1947 m., 
birželis) šalia straipsnio apie Vydūną dėmesį atkreipė trumpa ili- 
ustruota žinutė: „Palestinoj žydai teroristai išsprogdino Ramleh 
gelžkelio stotį. [...] Mieste gyvena apie 10000 gyventojų ir visi jie 
yra arabai“. Įsitvirtinus šventojoje žemėje vieniems, tūkstančiai 
kitų (arabų) neteko savo namų, žemės ir tapo klajokliais. Ir ką 
čia bepridėsi... Gal tik tai, jog savo ištakų, protėvių nebeprisime- 
nantys ir mitinį žydų Jahvę garbinantys lietuviai dvasine prasme 
yra tokie pat klajokliai, kaip ir šie arabai... 

Troškimas visą pasaulį išvaduoti ir palaiminti Kristaus ar 
Alacho vardu slepia pačių gelbėtojų problemas, jų geismus. Ne visi 
žmonės yra lengvatikiai ar aklatikiai. Jie mato, kaip prisidengiant 
krikščioniškomis vertybėmis, naikinamas dvasinis tautų 
paveldas, jų pasaulėvoka, iki tol padėjusi gyventi 
darnoje su savimi ir pasauliu. Jau XX a. tapo aišku, jog 
tautai ar žemynui užkariauti tankai ir ginklai nebūtini - pakanka 
užkariauti, valdyti žmonių mąstymą, jų protus. 

Jeigu tėvų ir protėvių bei jų vertybių išsiža- 
dėjimas ir svetimųjų priėmimas žmogų padarytų tobulą - kas 
kita. Tačiau Kūrėjas už mus žinojo geriau. Pasak Vydūno, tau - 


' Rasizmas - iracionalios, pseudomokslinės pažiūros, teigiančios, kad rasės (tautos) yra 


nelygiavertės. 


ta yra Dievo kūrinys. Jos, kaip ir asmenybės, tapatumą ig- 
noruoti ar net paniekinti, žudyti - tai demoniškų jėgų žaidimai. 
Istorija rodo, kad atsiradusią tuštumą labai greitai užpildo juo- 
dosios technologijos ir atitinkamas turinys. Kartu su tautiškumu 
bei patriotiškumu nyksta ir bendruomeniškumas, solidarumas, 
žmoniškumas. Ir savastį praradusio žmogaus gyvenime, ir tautos 
būtyje prasideda dvasinė erozija, regresija bei lėtinė savižudybė. 
Kam naudinga, kad tautiškumas išnyktų kaip dū- 
mas,išblaškomas vėjo? Kažkam reikia Lietuvos - tik be lietuvių?.. 
Apie Antikristą (arba šėtoną) pasaulyje ir pačioje bažnyčioje yra 
rašęs ne vienas krikščionių mąstytojas; kur išrinktieji, neribota 
valdžia, jėga ir nauda - ten ir velniava... 

O galtai tautos išbandymas? Jeigu tauta atsisako, paniekina 
savo protėvius, tai ji išties nieko neverta, kaip ir už grašį tėvus 
parduodantys vaikai - tokiems ir panašiems apibūdinti buvo 
naudojamas labai iškalbingas žodis išga ma... Gal mes, lietuviai, 
niekindami savo protėvius, jų istoriją, religiją, papročius ir kultūrą 
bei jos puoselėtojus, esame jau nepataisomai išsigimę? 
Išgamų yra visose tautose, mūsų - taip pat. Bet jų, 
rodos, nedaug; kiti - tiesiog tamsuoliai, prisitaikėliai, bailiai... 

Vyskupas Jonas Boruta SJ Vydūnui skirtoje konferenci- 
joje Telšiuose (2005 m.), remdamasis kun. S. Ylos atsiminimais, 
mąstytoją įvardija kaip gyvojo tikėjimo pavyzdį ir palinki visai 
Lietuvai Vydūno šviesos, o štai P. Subačius, dvasingumo klausi- 
mams skirtoje konferencijoje (2010 m.) teigia, esą jo portretai (į 
dangų pakeltos akys, ekstazė...) tarpukario Lietuvoje suformavę 
iškreiptą dvasingumo sampratą, nors Katalikų bažnyčia jau se- 
niai yra pripažinusi, kad tokią įtaką darė per šimtmečius jos pla- 
tinti nusaldinti šventųjų paveikslai... Panaši Vydūną suniekinti 
siekianti demagogija skleidžiama pirmojo lietuviško Playboy 
žurnalo numerio (2008 m.) straipsnyje Ligotas mąstytojas, 
mylėjęs savo atvaizdą... 

Neretai bažnyčios hierarchai išsako nuoskaudą, jog Lie- 
tuvoje daug žmonių jaučia nepalankumą bažnyčiai, žvelgia į ją 
nepasitikėdami, dažnai — tik kaip į ritualinių paslaugų agentūrą, 
bet nekelia klausimo - kodėl? Kur šiandien Lietuvos valančiai, 

maironiai, vaižgantai, mylėję pirmiausiai savąją tautą bei jos 
žmones, ir ne žodžiais, o darbais? Europai ir pasauliui lietuviai yra 
ir bus įdomūs bei gerbtini tiek, kiek jie bus savimi. Mūsų išlikusi 
pasaulėjauta yra turtas, kurio neturėtų pamiršti ir dvasininkai. 
Jeigu ji pamirštama ar net menkinama - griaunama tautos dvasia, 
jos stiprybė, darna bei dora. Ir visai nesvarbu, su kokia vėliava tai 
daroma - raudona (marksistine) ar paauksuota - bažnytine... 

Lietuvio siela nuo seno jaučia glaudų ryšį su gamta. Ir 
šiandien į ją einame lyg į šventovę, lyg į susitikimą su Didžiuoju 
Slėpiniu. Vyskupui Baranauskui „iš to šventos pajautos, iš to 
giesmės imas“. Tačiau krikščionys, pasak išeivijos vysk. V. Briz- 
gio, įsigudrino atskirti Dievą nuo realaus pasaulio, nuo gamtos. 
Atskirtas nuo gamtos žmogus, anot kun. G. Gaidamavičiaus, 
tampa „anormalios būsenos“. Be darnos su gamta ir pasauliu 
neįmanoma nei vidinė darna, nei išmintis, nei sveikata, nei 
šventumas... 

Stiprėjant už gamtos išsaugojimą kovojančių Žaliyjų judė- 
jimui, suabejota, ar visiškai teisus buvo biblinis Dievas, paliepęs 
žmonėms Žemę kaip jos viešpačiams valdyti ir ją naudoti. Tad 
vis dažniau prisimenamas šv. Pranciškus, kuriam, kaip ir lietu- 
viams, gamtos kūrinius buvo lemta jausti kaip savo brolius ir 
seseris. Vienas kitas krikščionis atsigręžia ir į šio šventojo (labai 
lietuvišką!) mirties sampratą - žvelgdamas į ją kaip į Seserį... 

Vydūnas ne kartą apgailestavo, jog krikščionys dažniau 
mini ne Dievą, bet velnią, tarsi juo labiau tikėtų. Senovės 
lietuvių sąmonėje velnias buvo ne Dievo priešas, bet dangiškos 
tvarkos prievaizdas, tarsi Jo bendradarbis. Įdomu tai, jog apie 
tai kalbėdamas vysk. V. Brizgys primena 1215 m. IV Laterano 
visuotinį susirinkimą, kuriame „pakartojama, kad ir pats vel- 
nias buvo Dievo sutvertas, buvo sutvertas geras ir jo sutvėrimas 
buvo meilės veiksmas“, tik mes to neįstengiame suprasti, juolab 
paaiškinti. Bet teologams toks geras velnias nepatiko - tokiu juk 
nieko nepagąsdinsi. Ir jie sukūrė idiotišką velnią, tiksliau - ištisą 
piktųjų dvasių pasaulį. Dievas, aišku, nei teology-velniologų, 
nei jų kūrinių nesibijo, bet patį žmogų toks pasaulėvaizdis vei- 
kia destruktyviai. Pabrėžiant nuodėmingąją prigimtį, žmogaus 


silpnumą ir šalia slankiojantį, į nuodėmės liūną besistengiantį 
įtraukti velnią, netgi sveikiausią (rimtai tuo įtikėjusią) sielą 
galima suriesti į ožio ragą. Tokiose ir panašiose teorijose slypi 
kur kas realesni ir išties žmogui kenksmingi demonai. Jeigu kas 
nors ir yra apsėstas demonų, tai pirmiausiai ir labiausiai - tokių 
teorijų kūrėjai ir su jais žaidžiantys egzorcistai. Jie, beje, žaidžia 
ir rimtų dvasinių bei psichologinių problemų turinčių tikinčiųjų 
jausmais... 

Nebrandžių asmenų (visuomenės) protu ir jausmais gali- 
ma žaisti labai metodiškai, kūrybingai... Apie tikėjimo paslapčių 
negatyvų poveikį sąmonei rašė A. Maceina: tai, kas žmogaus protu 
nesuvokiama, negali būti to paties žmogiško proto formuluojama 
kaip tiesa - vadinamoji paslaptis. Kunigo Č. Kavaliausko žodžiais 
tariant, „labai reikėtų saugotis, kad teologai nemanipuliuotų Die- 
vo vardu, kraipydami žmogaus likimą“. Tenka priminti pačių 
teologų teiginius, kad velnias esąs labai gudrus (!), galįs prisistatyti 
šventojo ir net paties Dievo vardu. Neabejotina, jis šiandien akty- 
viausiai veikia teologų raistuose... Apie juos kun. Č. Kavaliauskas 
savo Baladėse apie dogmatiką rašė: 


Išnyksta pievų gėlės, nebėr gyvų žmonių, 
Tiktai vaškinės lėlės, paragrafai dausų. 
Dogmatiniai skeletai ir kaulai atskiri, 
Nerasi žmogui vietos šitų meistrų šaly! [...] 
Jie taiso Dievo žodį analizės šviesoj 


Ir jaučias nepatogiai tikrovėj paprastoj. 


Auga, tobulėja po šia saule viskas — ir žmonės, ir tautos, ir 
religijos. „Niekad nebuvo ir nebus vieno galutinio, nekintančio 
krikščionybės tipo, kurį ateities amžiai turėtų tik pasisavinti 
- nukopijuoti ir tik jo laikytis“, - tvirtina vysk. V. Brizgys. Jo 
manymu, tikras krikščionis negalįs būti abejingas tikėjimo pa- 
žangai ir savo protėviams, tautai. Tačiau matant šiandien ne tik 
abejingumą, bet ir mūsų tautos praeities, jos šviesuolių menki- 
nimą bei viduramžišką tikėjimo tiesų aiškinimą, tenka konstatuo- 
ti, jog tikrų krikščionių jų mokytojų gretose nedaug - vienetai... 

Ori tauta, kaip ir suaugęs, sveikas, brandus žmogus, netu- 
rėtų elgtis kaip vergas — šokti pagal kažkieno sukurtą muzi- 
ką, t. y. mąstyti ir gyventi pagal kažkieno kuriamą scenarijų 
(ideologiją). Būdama laisva savo esme, tauta, vydūniškai tariant, 
turėtų savaip apreikšti mokslą, meną, dorovę ir savaip „pri- 
eiti Aukštybę“. Kelias į Ją, pasak Vydūno, veda per tautos 
širdį. Toji tautos širdis - tautos gyvybė - jos išlikimo pamatas. 

Žydų pranašai, pasak J. Levino, „suprato, kad tautos at- 
siradimas nėra vien paprastas faktas, bet kažkas tokio, kas turi 
būti sutvirtinta giliu tikėjimu, elgesiu, pasauline misija.“ Filosofo 
J. Levino mąstymuose apie žydų tautą (Naujoji Romuva, 2001, 
nr. 3) pasakojama, jog kartu statyti jų šventovę žydams siūlę ir 
samariečiai, ir Antikos pasaulis, tačiau jie atsisakę. „Jie troško 
patys vieni pastatyti savąją šventovę sau ir - visų laikų pabaigoje 
- visiems.“ Žydų tautos nacionalinio tapatumo išsaugojimas sie- 
jamas su egzistavusiu „dvasiniu elitu“ — pranašais, nesusijusiais 
su jokia svetima valdžia ar šventykla. Dar daugiau: „žydai net 
patį Dievą pavertė savo didžiosios politikos sub- 
jektu (išskirta - R.P.), suteikdami pastarajai visai naują prasmę“. 
Dievą kaip įrankį, deja, naudojo, naudoja ir naudos įvairios pa- 
saulio jėgos, o sąmoningo žmogaus ir tautos pareiga - netapti jų 
manipuliacijų sraigteliu, auka... 

Vydūnas, kaip ir žydų pranašai, mąstė apie egzistencinę 
lietuvių tautos prasmę - šiems klausimams skirti jo veikalai 
Tautos gyvata, Mūsų uždavinys, Septyni šimtmečiai vokiečių 
ir lietuvių santykių, dramos kūriniai Amžina ugnis, Probočių 
šešėliai, Mūsų laimėjimas, Senovės balsas, Likimo bangos, 
Sigutė... 

Pasak Vydūno, kiekviena tauta - kaip ir žmogus - pasau- 
lyje turi savo uždavinį, savąją misiją. O siekiant ją įgyvendinti 
- būtina būti savimi. Žydų tautą (jos pasaulėžiūrą) reikia ne ko- 
pijuoti, o iš jos mokytis, pirmiausiai - tautinės savigarbos ir soli- 
darumo. Žydų tautai, anot J. Levino, buvo „nuolat diegiama tvari 
atmintis apie praeitį [...] ir ateities viltis“ - tai esančios būtiniausios 
išlikimo sąlygos. 

Ar išliks lietuvių tauta? Į tai galima atsakyti vėlgi filosofo 


J. Levino žodžiais, po kuriais pasirašytų ir Vydūnas, - apie žydų 
tautą: 

„Jie išsaugojo savo žemiško buvimo tikslą, likdami patys 
savimi. O tautos, neturėjusios gyvenime šio tikslo, neįžvelgusios 
prasmės viso to, kas esti virš jo ir aukščiau - persmelkiant visą 
gyvenimą, išnyko kaip dūmas arba sumišo su kitomis tautomis.“ 

Išlikimo klausimas labai paprastas: kaip pastatyti lietuvio 
širdyje šventovę, kurios vardas yra Lietuva? 

VYDŪNAS - DVASINĖS TAUTOS LAISVĖS GYNĖJAS 


Jeigu būtum užmiršę savojo Dievo vardą 
Ir ištiesę rankas į svetimą - 
Negi Dievas to nežinotų? 

(Ps., 2, 4) 


Psalmės - labiausiai Vydūno mėgstama šventosios žydų 
istorijos (Senojo Testamento) dalis. Iš jos mūsų tautai tikrai yra 
ko pasimokyti. Prašant tautai Dievo pagalbos, čia pabrėžiama, 
kad jų (žydų) protėviai ne kalaviju nugalėjo savo priešininkus, o 
savojo Dievo galia, jo vardu mindydami sukylančius prieš juos 
(Ps. 2, 43). 

Vydūnas, pasak išeivijos lietuvių, moko mus būti ne gar- 
bingų probočių šešėliais, bet jų žygių tęsėjais, savojo likimo 
viešpačiais, savąja kūryba kurstančiais tautos amžinąją Ugnį, kuri 
savo skaisčiomis ir didingomis liepsnomis šviestų ne tik mums, 
bet ir pasauliui. 


Šviesa neregima ir amžina, 
Senovėje duota mums iš Aukštybės, 
Visi mielai tau širdis pašvenčiam! 
Priimki jas! Pildyk savo gyvybe. 


(Vydūnas. Amžina ugnis) 


Dramoje Vergai ir dykiai rašytojas kalba apie mus už- 
plūdusią svetimą dvasią. Toje svetimoje srovėje mes kaip 
žuvelės keipstame, vargstame, esame tik bedvasiai kitų žaislai, 
esame vergai dvasioje. Todėl jis ragina sekti ne svetimų tautų, 
bet savo probočių Šviesa, kuri kiekvieno širdyje kaip šventa 
ugnis slypi. 

Vydūno mokymas apie dvasinę tautos laisvę, tautos religiją 
bei jos dievų reikšmę atliepia žymaus psichoanalitiko K. G. Jungo 
teorijas apie archetipus, apie tautinį kolektyvinės pasąmonės 
sluoksnį. Tad tautos Dievas yra pačios Apvaizdos Valia ir Galia 


savaip mąstyti, kurti, gyventi ir taip vykdyti jai skirtą misiją. 
Kaip kiekvieno žmogaus, taip ir tautos kelias į pilnatvę, į Dievą 
yra savitas ir nepakartojamas. Būtų baisi klaida kokios nors 
ideologijos pagrindu versti visus giedoti vieną vienintelę - 
išrinktųjų - giesmę... Dievo valia yra įkūnyta pačios tautos es- 
mėje. Trukdydami ja sekti, mes išties elgiamės barbariškai, taip 
tautose sukeldami sumaištį, konfliktus, net karus. 


Kalbėkite liepsnos, pratarkit! 
Lietuvių mokinkit žynius: 
Dievybę žmonėms pranašauti! 
Širdy jiems šventyklą atverti! 
Į Amžiną Šviesą nuvesti visus. 


(Vydūnas. Amžina ugnis) 
Tautos šaknys 


Kaip medis, taip ir kiekviena auganti tauta turi savo šaknis. 
Tos šaknys - tai jos prigimtinė pasaulėjauta, savitas santykis su 
gamta, pasauliu ir visos būties Priežastimi, kurią vadiname Die- 
vu. Kadangi religija ir yra ryšys su visumos Priežastimi, visą šį iš 
protėvių paveldėtą savitumą tikslinga vadinti prigimtine religija. 
Ji nulemia ir papročių, ir kultūros savitumą. Kartu tai itin stipri 
tautą vienijanti jungtis, jos narių gyvybingumo ir kūrybingumo 
sąlyga. Todėl nenuostabu, kad žydų tautoje yra tiek daug genialių 
žmonių - jie niekada svetimų dievų negarbino, svetimų tautų gy- 
venimo dėsniais negyveno. 

Jeigu religijos (tikybos) pakeitimas būtų tarsi nusidėvėjusių 
rūbų pakeitimas naujesniais ir madingesniais, nebūtų buvę 
vadinamųjų religinių karų, nebūtų pasaulio tautos priešinusios 
kryžeiviams ar kitiems vadinamiesiems misionieriams. Tačiau 
už naujosios tikybos skelbimo slypėjo geismas užvaldyti tų šalių 
žemę, turtus ir lygiai taip - jų protus, sielas. Buvo niekinama tai, 
kas jiems buvo brangiausia - protėvių atminimas, iš jų paveldėtas 
žmogaus bei pasaulio ir Dievo supratimas. Šiandien tai krikščionys 
iš dalies pripažįsta kaip klaidą. Kita vertus, neretai teigiama, jog 

senųjų tautos klodų jau nebegalima atkasti, juolab atgaivinti. Ne- 
jaugi tuo norima pasakyti, jog reikia tai tiesiog pamiršti - užmiršti 
protėvius, senąją savo istoriją, savo ištakas? 

Prigimtinė tautos religija — tai ne tik pagoniškų dievų 
vardai, savita pasaulėžiūra, bet ir sąryšiai su tautos ir paties gy- 
venimo, Visumos gelmėmis. Tuos ryšius paniekinti, sutraukyti 
tai pačią tautos šerdį, gyvybingumo versmę pakirsti. Pamiršusi 
savus Dievus, juos net paniekinusi, tauta pati save sunaikina. 


Kad neapleisim probočių Dievų, 
Tad jie tikrai ir mūsų neapleis. 
Žyniai vis turi pirm visų Dievams 
Būt pasišventę. Jie tautos širdis. 
Tik tad, kuomet toji pagedusi, 
Visa tauta myriopi pasmerkta. 


(Vydūnas. Amžina ugnis) 


Kelias į dvasinę laisvę 


Vydūno mokymu, palaimingos yra tautos, kurių religijos 
išaugo iš protėvių pasaulėjautos, jų religijos. Gyvendama tautinės 
religijos dvasia, tauta savaime kuria ir savitą kultūrą. Pavyzdžiu 
galėtų būti M.K. Čiurlionis, kurio kūryboje atpažįstame kažką la- 
bai sava - iš jo paveikslų spindi mūsų probočių Šviesa. 

Tenka išgirsti samprotavimų, jog senoji tautos religija - jau 
praeitis, ji mūsų gyvenimui jau nebetinka. Be abejo, neįmanoma 
atkurti senųjų apeigų — tokių, kokios buvo prieš kryžeivių atėji- 
mą. Bet juk ir pati krikščionybė, ir judaizmas yra jau visai kitas 
reiškinys, kitokia religija, nei pirmaisiais Kristaus amžiais. 


Taip viskas keičiasi irgi tame, 

Kas mums iš seno pasirodo šventa. 
Bet išmanykime, kame dalykas. 
Tesikeičia, kas rodosi akims. 

To branduolys, vidus, tas pasilieka. 


Tan turim saugot ir branginti! 


Tikybos branduolio neturim keisti. 
Jisai tikra tikt Lietuvos širdis. 


(Vydūnas. Amžina ugnis) 


Vienas pagrindinių lietuvių religijos bruožų - harmonija 
su gamta. Žymiausi mūsų etnologai ją vadina gyvybės, gamt- 
meldžių religija ir pan. O tai tam tikrais aspektais net priešinga 
pasaulėžiūra tiek judaizmui, tiek iš jos pasaulėžiūrą pasiskolinu- 
siai krikščionybei. Todėl jų pasaulėžiūra, jų Dievo samprata lietu- 
vio sąmonei yra svetima. Mėginti ją perimti — tai tarsi ne į savo 
ratus įlipti ir važiuoti nežinia kur, nežinia ko... 


Leiskite būti savimi 


Vydūnas primena mūsų Didžiojo kunigaikščio Gedimi- 
no žodžius, kuriais jis nustebino to meto krikščionių autorite- 
tus, laiminusius kryžeivių žygius: visi mes tą patį Dievą 
garbiname, tik kiekvienas - savaip. 

Reikia tikėti, kad XXI amžiuje bus leidžiama (!) savitai 
jausti, mąstyti ir kurti ne tik atskiroms asmenybėms, betir tautoms, 
nes kiekviena pasaulio tauta turi teisę būti savimi, „gyventi savo 
pačių žodžiu, pačių tiesa, pačių dvasia“ (Vydūnas). Prievarta — 
ir dvasinė - tesukelia prievartą. Gal tada pamažėl imtų nykti ir 
antisemitizmo problema? Juk būtent jų, semitų, pasaulėžiūrą ir 
Dievo sampratą krikščionybės ideologai bruka visoms pasaulio 
tautoms, užuot gerbę, mylėję ir priėmę jas tokias, kokios yra, - 
savitas, nepakartojamas, savaip išpažįstančias, savaip garbinan- 
čias savitą Dievą. Deklaracijų apie tautos ir asmens laisvę, orumą 
ir individualumą apstu, bet praktiškai veikiama jų nepaisant... 


Oi, kad iš Amžinosios Romuvos 
Parnešt galėčiau amžiną ramybę 
Tiesiog į širdis Lietuvos vaikų! 


(Vydūnas. Amžina ugnis) 


Klaipėda, 2000 m. sausio 12 d. 

BALTŲ VIENYBĖ IR VYDŪNAS 


2002 metais Lietuvoje ir Latvijoje atmintinų dienų sąrašas 
buvo papildytas Baltų Vienybės diena. Rudens lygiadienis baltų 
istorijoje pažymėtas svarbiais įvykiais, sėkme: didysis prūsų su- 
kilimas prieš vokiečių ordiną, Saulės mūšis. 

Nors baltų valstybių politikai didele vienybe nepasižymi, 
baltų kultūros puoselėtojų gretose ji akivaizdi. Bet jie neretai susi- 
duria su tam tikra opozicija: kai kuriems tautiečiams baltiškoji 
(pagoniškoji) pasaulėžiūra, kultūra - tarsi mirusi praeitis... 


Baltų tauta ir jos religija senovėje 


Baltus (aisčius) Vydūnas teigia nuo žilos senovės esant šios 
žemės vaikus - jie buvę sėslūs ir taikingi. Baltai (vadinti prūsais, 
sembais, sūduviais, kuršiais, lietuviais, latviais ir kt.) viduramžiais 
ir anksčiau buvę vientisa tauta. Ji kalbėjusi ta pačia kalba, nors ir 
skirtingomis tarmėmis, kurios nuo viduramžių ėmė kisti, ypač 
genties pakraščiuose. 

Vėliau, pasak Vydūno, tautos branduolys suskilęs į tris 
dalis: vakaruose prūsai grūmęsi už savarankiškumą ir išnykę 
kaip tauta; šiaurėje, patyrusi germanų, suomių ir slavų įtaką, 
susiformavusi latvių tautybė. Kaip tikroji baltų tauta likusi ta jos 
dalis, kurios gyventojai vadinami lietuviais. Iš pastarųjų labiau- 
siai pirmykščius bruožus išsaugoję gyvenantieji kiek žemiau 
Nemuno vidurupio - čia įsižiebęs ir naujas kultūros židinys. 

Stipriausia tautą vienijanti jėga, stipresnė ir už kalbą, pa- 
sak Vydūno, nuo seno yra jos religija. Baltų religija, skirtingai 
nei juos nukariauti siekusių vadinamųjų krikščioniškųjų tautų 
religija, buvo prigimtinė. O ši, Vydūno tvirtinimu, žmogaus 
gyvenimui visada turi daugiau reikšmės. Tuo galima paaiškinti 
didžiulę prarają tarp senovės lietuvių ir krikščionių dvasios, jų 
žmoniškumo, pastariesiems klastingai ir žiauriai elgiantis su tai- 
kiais vietiniais prūsų gyventojais, neva jiems gera linkint... 


Religija, anot Vydūno, gimsta kartu su savimone. Pasau- 
lėjauta, pasaulėžiūra yra tiek asmenybės, tiek tautos savikūros, 
individualumo pagrindas. Kadangi žmonių savimonė - nuo labai 
šviesios iki visiškai tamsios - yra skirtinga, skiriasi ir jų Didžiojo 
Slėpinio (Dievo) supratimas. Todėl esą galima teigti, kokia 
žmogaus savimonė, toks ir jo Dievas. 

Baltams, Vydūno manymu, buvo būdingas gyvas religin- 
gumas, jie jautėsi priklausą Didžiajam Slėpiniui. Gyvenimo būdas 
sąlygojo darnią pasaulėjautą, artumą gamtai. Religines šventes jie 
švęsdavo ne šventnamiuose, o tam tikrose, tarsi pačios gamtos 
tam skirtose vietose. Jų pagrindinis šventas simbolis - ugnis - ir 
šiandien (ne tik baltams) yra tai, kas žadina mintis ir nujautimus 
apie žmogaus būties prasmę, apie Didįjį Slėpinį... 


Prigimtinių tikėjimų ir krikščionybės sandūra 


Krikščioniškosios filosofijos autorius A. Maceina tvirtina, 
jog evoliucionuojant krikščionybei, kiekvienoje tautoje turi ryš- 
kėti savitos spalvos, siekiant tautiškos religijos susiformavimo 
(prigimtinę religiją filosofas įvardina tautine). Krikščionių ver- 
tinamas psichologas V. Franklis tvirtina, jog kiekvienos tautos 
religija, kaip ir jos kalba, yra savita. Ir apgailestauja, jog įvairių 
konfesijų krikščionys dažnai užsiima tik tarpusavio lenktynėmis, 
siekiant kuo daugiau žmonių patraukti į savąją pusę... O tikroji 
Vienovė Dievuje, pasak krikščionių mąstytojo P. T. Šardeno, gali- 
ma tik integruojantis visiškai išsiskleidusioms individualybėms. 

Nors senojo tikėjimo šventės buvo sukrikščionintos, 
suteikiant joms ir kiek kitą prasmę, o senosios dievybės (sim- 
bolizuojančios slėpiningas gamtos, Visumos galias) buvo pakeis- 
tos šventaisiais, jie dažnai atlieka tokias pat ar panašias funkci- 
jas. Kai kuriose lietuvių katalikų šventėse, pvz., Kūčiose, senojo 
tikėjimo elementai netgi dominuoja. 

Kai kurie senojo lietuvių tikėjimo atstovai teigia, jog lai- 
kas krikščionybei, kaip dvasinei kolonizatorei, pasitraukti ir leisti 
natūraliai augti senajai, balttiškajai, religijai. Ir yra krikščionių, 

kurie į atgimstantį baltų (vadinamąjį pagonių) tikėjimą žvelgia 
kaip į konkurentą ar didžiausią savo priešą. 

Vydūnas žvelgia į tai kiek kitaip. Pirmiausia — nevalia 
menkinti, niekinti kitiems svarbių vertybių. Iškeldamas senosios 
baltų religijos vertingumą, jis kartu išryškina krikščioniškojo 
tikėjimo vertybes. Be to, kiekviena religija esanti tik priemonė 
žmonėms kilti žmoniškuman, Dievop. Tai kiek panašu į 
psichoterapijos krypčių gausą, tik jų atstovai (gerbėjai, sekėjai) 
tarpusavyje nesipeša, o mums niekas nebruka froidistų ar jungistų 
psichologijos kaip vienintelio teisingo, sielos gerovę bei darną 
laiduojančio mokymo. 

Argi esminiai baltų religijos išpažinėjų tikslai nėra tokie 
patys, kaip ir katalikų: meilė žmogui, Tėvynei, pagarba jos 
vertybėms, žmoniškumo puoselėjimas ir tikėjimas vienu Dievu? 
Ar ne tai turėtų vienyti visų religijų išpažinėjus, protėvių tikėjimo 
išpažinėjus ir katalikus - taip pat? Gal tai tūlam krikščioniui ar 
pagoniui atrodo nerealu - tarsi vandenį su ugnimi suvienyti — 
tačiau kovoje, vydūniškai žvelgiant, slypi tik lenktynės dėl pirmųjų 
ar išskirtinių vietų... 


Praeitis, autoritetai ir idėjos 


Tai, kad katalikui Vydūnu ir jo kūrybiniu palikimu domė- 
tis nedera, teko girdėti ne kartą, ir ne tik šių eilučių autorei. Ne 
vienas tarybiniais laikais buvęs aktyvus komjaunuolis po Lietu- 
vos Nepriklausomybės atgavimo atsivertė ir šiandien uoliai gina 
jau kitų - krikščioniškųjų - vertybių grynumą. Kartą stebėjau 
vieną jų per televiziją: netgi išvaizda bylojo, jog šioje asmenybėje 
ryškesnių saviškumo žymių nė su žiburiu neišvysi — tik storą, 
blizgančią kaukę... 

Vienas katalikų tikėjimo grynumo puoselėtojų - P. Su- 
bačius savo moksliniame (!) darbe apie lietuvių tautos tapatu- 
mo paieškas! išsamiai analizuoja vieną ar keletą publikacijų 


1 P Subačius. Tautos tapatybės kalvė. - 1999, Vilnius. 


paskelbusių kunigų idėjas, tačiau Vydūnas net neminimas, o 
Just. Marcinkevičius paminimas parodijuojant vieną jo eilė- 
raštį... 

Sergėdami lietuvius nuo gilesnių lietuviškumo šaknų ir 
apraiškų, šie krikščionių ideologai (turbūt nesąmoningai) siekia 
formuoti beveidę, kaip ir jie patys, tautą... Keletas krikščionių, 
pasiteiravus jų nuomonės apie tautiškumą, teigė išaugę iš tokių 
ribotumų. Jų tautybė - krikščionis... 

Kadaise krikščionių mokytojai niekino, draudė lietuvių 
liaudies dainas kaip nekrikščioniškas, taigi tikinčiajam nede- 
rančias, netgi nepadorias pagoniškas apraiškas. Kai jos liaudyje 
apmirė, pripažįstama tai buvus didžia klaida. Šiandien daugelis 
kunigų pripažįsta tai kaip itin vertingą tautos paveldą, bet, pa- 
sak jų, kas jau mirė - nebeprikelsi... 

Jaunimas, rodos, pradeda pamažu atgauti tautinę savigar- 
bą, vis gyviau domisi savo šaknimis, taigi ir senąja baltų religija. 
Galbūt juose teberusena senojo protėvių tikėjimo šviesa - jų bei 
visos tautos stiprybės, vieningumo versmė. Argi nereikia tuo 
džiaugtis ir to skatinti? 

Tapimas savimi (psichologai vartoja individuacijos sąvoką), 
Vydūno manymu, seniai vykstąs žmonijoje procesas, kai tauta 
vis daugiau išreiškia savo esmę, tampa labiau savita. Kiekvienas 
žmogus ir kiekviena tauta turi būti saviška ir vykdyti jai Kūrėjo 
skirtą misiją, priešingu atveju ji turi žūti — taip veikią Kūrėjo 
nustatyti dėsniai. 


Pastangos suprasti kitokį 


Kiekvienos, ypač krikščioniškos religijos, viena svarbiau- 
sių vertybių ir esminis Dievo bruožas - Meilė. O tikrai Meilei 
neaktualu, kaip tu žiūri į pasaulį, ji neklausia, tą ar kitą uniformą 
vilki ir tikrai nemėgina kito perrengti. Anot Vydūno, nevalia yra 
niekinti, griauti tai, kas kitiems šventa. O iki šiol vykę ir dar tebe- 
vykstantys paniekinimai ir griovimai terodo nenorą ar nepajė- 
gumą suvokti tai, ką kadaise mūsų kunigaikštis Gediminas yra 

išsakęs kryžeiviams, baisėdamasis jų nedorumu, veidmainyste: 
visi turime vieną Dievą, ir visi jį garbiname savo būdu, savo pa- 
pročiu. 

Senoji lietuvių (baltų) kultūra, kaip ir krikščioniškoji, ne- 
atsiejama nuo ją formuojančios pasaulėžiūros, religijos. O jos iš- 
pažinėjai, jų pažiūros ir religiniai jausmai lygiai taip pat gerbtini, 
kaip ir kitų - laisvatikių ar katalikų. Baltiško tikėjimo gaivinimo 
entuziastai apie judėjišką-krikščionišką Dievo sampratą turbūt 
mąsto bei jaučia panašiai, kaip Vydūno dramos Pasiilgimas 
veikėja: jos širdis svetimojo (krikščionių mokytojo) nepriima, ji 
ilgisi žynio, galinčio būti prosenių, tautos širdies balsu: 


Jo nepeikiu! Bet jis man svetimas! 
Kitos jis prigimties, kitokio būdo! 
Nepalankus, gižlus, net įžūlus, 
Nenuoširdus. Manęs toks niekados 
Pilnai atjausti negalės. Širdis 


Vis alksta To, kurs jai esmingas. 


Tostas už baltų vienybę 


Latvė Linda Lemhena seniai tarp lietuvių nesijaučia esanti 
užsienietė, ir ne tik todėl, kad moka lietuvių kalbą, yra Vydūno 
draugijos narė. Labiausiai mus sieja bendros šaknys, baltiškoji 
kultūra. 

Jeigu lietuvius ir latvius sietų tikra draugystė, anot Lindos, 
nebereikėtų ginčytis, kurį pajūrį daugiau teršia Būtingė, į kurią 
pusę dažniau pučia vėjai - nuo Akmenės ar Bruocėnų kombinatų 
ir pan. 

„Jeigu Baltų Vienybės dieną prie šventinio stalo sakyčiau 
tostą, jis būtų už tai, kad kiekvienas latvis turėtų bent vieną tikrą 
bičiulį lietuvį, o kiekvienas lietuvis — tokį pat bičiulį latvį',- tvir- 
tina Linda. Pabrėždama asmeninių ryšių svarbą, ji primena ir Eg- 
ziuperi Mažojo Princo žodžius, jog tai, kas svarbiausia, matoma 
tik širdimi... 


Klaipėda, 2005 m. rugsėjo 16 d. 

MYLĖTI ARTIMĄ KAIP SAVE PATĮ — 
PAGAL VYDŪNĄ 


1948 m. išeivijos laikraštyje Lietuvių žodis buvo išspaus- 
dintas Vydūno straipsnis Žmogus ir jo artimas. Šio straipsnio 
ieškant teko spėlioti, kas jame gvildenama, ką filosofas traktuoja 
žmogaus artimu. 

Galbūt Vydūnui žmogaus artimas yra tautietis? Mąsty- 
tojas yra rašęs, jog gyvenimo, paties Kūrėjo dėsniai yra nustatę, 
jog natūralu pirmiausiai ir labiausiai mylėti savosios tautos 
žmones. Tauta yra tarsi didelė šeima, kurioje vienas su kitu esa- 
me susiję akivaizdžiais ir neregimais sąryšiais, nulemiančiais 
visą tautos būtį ir kiekvieno atskiro žmogaus gyvenimą. Deja, kai 
kurie tautiečiai, tarsi juodosios kosmoso skylės, geidžia praryti 
gražiausius Lietuvos kampelius, kiti - purvais ir pelėsiais apklo- 
ti didžiuosius Lietuvos šviesuolius, pavyzdžiui, J. Basanavičių, 
Vydūną, A. Maceiną... 

Galbūt artimas yra žmogus, kuris gyvena šalia, su kuriuo 
daliniesi savo idėjomis ar gyvenimu? Betgi ir jis kartais palieka 
kryžkelėje vieną, gal net skęstantį: elkis, kapstykis, kaip išmanai... 

Tai gal geriausias žmogaus draugas - jis pats? Tik kas Vydū- 
nui yra žmogus ir ką reiškia mylėti? Tik į šiuos klausimus atsakius 
galima suprasti, kas ir kodėl mąstytojui yra „žmogaus artimas“. 


Meilė - aukšta šviesa 


„Spindulys esmi begalinės šviesos“, - šie filosofo žodžiai 
puošia Bitėnų (Pagėgių savivaldybėje) kapinaičių vartus. Jeigu 
tartume, jog čia palaidotas Vydūnas, būtų, vydūniškai žvelgiant, 
didelė klaida, nes pats žmogus neturi nei pradžios, nei pabaigos, 
kaip ir visos gyvybės Pagrindas. „Amžinas esmi keleivis, kurs 
per amžius keliauja“,- taip apie žmogaus esmę byloja mąstytojas. 
Tad tikrasis žmogaus Aš - amžinosios šviesos, amžinosios Meilės 
spindulys. 


Tikroji meilė „šventina ir laimina“ jos tikslas - šviesinti, 
skaidrinti, auginti. „Meilė paeina iš mūsų asmenybės branduo- 
lio“,- teigia Vydūnas veikale Gimdymo slėpiniai. Mąstytojas ap- 
gailestauja, kad žmonės savęs, šio branduolio ir meilės dažnai 
nepažįsta. O tik savo esmę pažinęs ir ašainės sąmonės dėka 
patyręs vienovę su Didžiuoju Slėpiniu (amžinąja meile), žmogus 
galįs išgyventi meilę ir su kitu žmogumi. 

Kalbėdami apie meilę, „žmonės turi omenyj įsigeidimą“, 
kai nori įsigeistą dalyką „sau turėti, nori iš jo sau naudos, 
smagumo, pasimėgimo. Pats jausdamas savyj trūkumą, žmogus 
tiki, kad kitsai tąjį papildys.“ Čia atsiskleidžia ne meilės, o 
ryškūs „svetnaudybės žymiai“, žmogaus silpnumo ir egoizmo 
apraiškos. „To ypačiai laukia gimti-dvi viena iš antros. Vyriškasis 
geidžia mergaitės, kad ji pasidarytų tarsi jo turtu, jam tektų, 
jam pasiduotų.“ Įsigeidimo, pasak Vydūno, visur matyti, tačiau 
meilė nėra kasdienio gyvenimo dalykas, o „retas svečias pasau- 


lyj“. 

Lyčių meilė galėtų ir turėtų būti „svarbiausioji žmogaus 
pažangos sąlyga“. Nors lytiškumas labai dažnai žmogų suklaidi- 
nantis, vis dėlto sukelia jame meilės galią ir taip iš „visų prigim- 
ties ūkų ir tamsybių“ užgimsta „patsai žmogus, Meilės gyvatos 
gyventojas.“ 

Meilė kaip šviesa, kaip šventa galia, žadinanti žmogaus 
branduolį, tarsi pumpurą, skleistis, daugeliui pažįstama ištiktos 
(paprastai pirmosios) meilės dėka. Atskirti tvinstančią tarsi švie- 
sos vandenynas meilę, savo paties esmę (branduolį) ir Dievą 
turbūt ir neįmanoma... „Meilė yra patsai Kūrėjas, - teigia Vydū- 
nas,- Dievas yra Meilė. O atskiriems žmonėms ji yra vienybės są- 
monė, kaip sako išmintingieji“. 


Artimiausias žmogaus artimas 
Straipsnyje Žmogus ir jo artimas Vydūnas primena ne tik 


visiems krikščionims žinomą įsakymą apie artimo meilę, bet ir 
Pranciškaus Asyžiečio požiūrį į savo kūną: jis jį vadino „broliu 

asilu“. Žinant, jog krikščionims kūną menkinti ir net jį kankinti 
buvo natūralu ir net pagirtina, ši Pranciškaus tezė itin pažangi. 
Vydūnas klausia, ar nebūtų prasmingiau savo kūną vadinti „savo 
artimu, kurį reikia globoti, mylėti? O daryti tai prasmingiau- 
siu būdu. Pamąsčius aiškėja, kad tai yra pirmiausias žmogaus 
uždavinys ar net jo pareiga“. 

Publikacijoje autorius aprašo gyvenimo scenas, kurios 
visiems labai gerai pažįstamos: puotos, šventinės vaišės, kai be 
saiko valgoma ir geriama, „vartojami nuodai“ - alkoholis, taba- 
kas. Tai rodo, jog „artimiausias artimas“ nemylimas. Kartais, 
pasak Vydūno, kūnas taip skriaudžiamas, „taip sužalojamas, kad 
tiesiog liūdna.“ O neturėtų jis būti nei nuodijamas, nei apsunki- 
namas gausiu ir netinkamu (menkaverčiu, beverčiu) maistu. „Jį 
reikia išmintingai mylėti.“ Jeigu žmogus šį savo artimą nei lepina, 
nei skriaudžia, jis, anot Vydūno, žmoniškiau, tauriau elgiasi ir su 
kitais žmonėmis. Ir tik tokį žmogų laiminanti Didžiojo Slėpinio 
malonė, o jo kūnas galįs ilgiau išlikti sveikas. 

Tad artimiausias žmogaus artimas, pasak Vydūno, yra jo 
paties kūnas — ištikimiausias žemiškosios kelionės palydovas ir 
savikūros, kūrybinės raiškos priemonė. Kaip ją puoselėti, kad 
ji žmogui tarnautų kuo geriau ir ilgiau, Vydūnas rašė veikaluo- 
se Sveikata, jaunumas, grožė, Gimdymo slėpiniai ir dešimtyse 
straipsnių. 


Mylėti save - tai būti savimi 


Įsakymas Mylėti artimą kaip save patį ir šiandien supran- 
tamas nevienareikšmiškai. Neretai atkreipiamas dėmesys į meilę 
sau: suvokta, kad savęs nemylintis žmogus nepajėgus iš viso ką 
nors mylėti. 

Deja, kai kas meilę sau tapatina su kūno lepinimu, įvairių 
įgeidžių tenkinimu ir pan., taip asmenybės galias bei sveikatą 
tiesiog silpnindamas, griaudamas. Mylėti save pagal Vydūną - 
tai puoselėti savąją dvasią-sielą, būti saviškam ir savingam, t. y. 
gyventi savo esme, būti savimi, o ne šėlstančių norų, geismų ar 


kieno nors brukamų idėjų žaislu. Vydūnas teigia, jog civilizuotų, 
vadinamųjų kultūringųjų šalių žmonės dažnai tampa savo pa- 
čių ūpų-geismų įkaitais, o toje vergovėje, tame „geismų gaisre“ 
dingsta paskutinieji jų žmoniškumo spinduliai. 

Tikrasis žmogus kiekviename žmoguje apsireiškiąs ge- 
nijumi, kuriame glūdi neįspėjamai didžios galios, gebėjimai, 
talentai. „Žmogaus uždavinys yra savo genijų susirasti, iškilti iš 
žemiško, iš prigimties žmogaus“, - teigiama veikale Slėpiningoji 
žmogaus didybė. Atskleisti savo esmę, tikrąjį žmoniškumą ar 
dieviškumą - tai vykdyti Dievo valią, gyventi paties Kūrėjo nu- 
statytais būties dėsniais. 

Savo esmę pamiršusiais, t. y. savęs nepažįstančiais ir ne- 
mylinčiais, pasinaudojama kaip įrankiais ir priemonėmis, sie- 
kiant savanaudiškų tikslų. Kur tokių žmonių daug, mąstytojo 
manymu, vyrauja visiška valdančiųjų (valstybės tarnautojų) 
savivalė - kiti žmonės pajungiami jų (ir jų klanų) interesų ten- 
kinimui. 

Rinkos ekonomikos apaštalai suinteresuoti, kad žmonės 
apie save, apie gyvenimą, būties prasmę nemąstytų, tad verčia į 
žmonių sielas kitų tautų kultūros sąšlavas ar tiesiog šiukšles, mai- 
tina ir augina primityviausius žmogaus instinktus. Žiniasklaido- 
je jau įprasti kaip duona ir vanduo tapo hipnotizavimo seansai, 
peršant modelio ar sėkmingo žmogaus standartus, kad, visiškai 
pamiršęs savo esmę, žmogus būtų tik visagalės rinkos sraigtelis ar 
tiesiog naudinga, pigi prekė. 

Pamirštame, vydūniškai žvelgiant, svarbiausią dalyką - at- 
skleisti save, surasti savo gyvenimo kelią, atlikti galbūt neįprastą, 
bet savo uždavinį, savąją misiją. 


Dvasinės prostitucijos suklestėjimas? 


Nusigręžimas nuo savo esmės, jos iškeitimas į kažkieno 
įpirštus gyvenimo blizgučius, materialinę gerovę ir pan. tolygus 
prostitucijai. Įprastoji prostitucija dar nėra tokia pragaištinga 
(nuodėminga), kaip dvasinė: tai jau ne kūno, o sielos, savo esmės 

iškeitimas į trupinį (šaukštą, samtį ar kubilą - nesvarbu) aukso, 
paauksuotą krėslą, trumpalaikį tarsi žaltvykslė garbės spindulėlį 
ir t.t. Sielos pardavimas tamsiosioms jėgoms ne tik Vydūno 
filosofijoje, bet ir krikščionybėje traktuojamas kaip didžiausia 
(rodos, mirtina) nuodėmė... Bėda, kad istorija mena daug pačių 
krikščionybės skelbėjų, kažkam savo dvasią-sielą pardavusių ir 
prievartavusių kitų sielas... 

Dažnai net šiandien tūli apaštalai, skleisdami kilnias religi-- 
nes idėjas, ragina žmones išsižadėti savęs. Jeigu ragintų išsižadėti 
egoizmo, žmogų žeminančių poelgių ar pan., - kas kita. Bet ra- 
ginimas išsižadėti savęs - arba visiškas nesupratimas, kas daro- 
ma, arba dvasinės prostitucijos skatinimas, tam tikra prasme - 
sąvadavimas. 

Deja, įvairiausios dvasinės prostitucijos ir sąvadavimo 
formos pamažu tampa gyvenimo norma. Konsultacijos, mo- 
kymai kaip save sėkmingiau parduoti ar kaip valdyti kitus jau 
beveik nieko nešokiruoja, nestebina - viskas pateisinama rin- 
kos ekonomikos logika. Ši logika peržengia ekonomikos ri- 
bas ir įžūliai skverbiasi į kultūrą, politiką ir į patį žmogų, jo 
sąmonę... 

O kaip jaučiasi save pardavinėjantis žmogus, kaip jaučiasi 
jo siela ir „artimiausias jo artimas“? Ypač, jeigu už tą neretai 
sekinantį savęs pardavinėjimą arba gėdingą kitų ar visos tautos 
žeminimo darbą atlyginama grašiais, kai tave perkantieji krauna- 
si milijonus ar kuria savąjį išskirtinumo pasaulyje mitą? Be abejo, 
milijonieriams, tuščiagarbiams ir įvairiausio plauko išgamoms 
nėra ko pavydėti. Pasak Vydūno, kai kurių turtingųjų ir, iš šalies 
žvelgiant, sėkmingų žmonių sielos jau šiandien gyvena tarsi pra- 
gare, o jie patys, jų esmė yra beveik mirusi. Ne apie kitus, o apie 
save ir elementarų teisingumą reikėtų mąstyti. Apie tai, kaip gy- 
venti išties žmonišką, žmogaus vertą gyvenimą. Ir kaip turėtų 
gyventi ori, save gerbianti tauta, kaip ne beždžioniauti, o būti 
savimi. 


Žmogus-sau, o tada - tautai, pasauliui 


Vydūno sąvoka sau-žmogus netgi mokslo baruose yra 
kartais sutapatinama su egoizmu. Egoistą mąstytojas dažnai 
įvardydavo svetnauda - tai svetimą naudą gaudantis, jos dėka 
klestintis (parazituojantis) žmogėnas. 

Vydūno sau-žmogus - tai individuali, stipri, brandi asme- 
nybė, kuri, populiariai kalbant, gyvena savo galva ir eina savo ko- 
jomis. Tokia asmenybė geba mylėti ne kokia surogatine, o tikra 
meile, būti išties pozityvi, kūrybinga, produktyvi, galinti pasišvęsti 
kitiems. Tačiau nesaviška, silpna asmenybė, priešingai, dažnai 
yra įvairiausių priklausomybių auka, pati laukianti visuomenės 
gailestingumo ir paramos. 

Kaip negalima peršokti pradinių klasių ir patekti į aukš- 
tesniąją, taip nepažinus, neišmokus mylėti savęs ir savo Tėvynės, 
neįmanoma žengti tolyn ir priartėti prie paties Dievo - Jį my- 
lėti. O meilė, anot Vydūno, yra šviesa. Jos apšviestas žmogus 
pasišvenčia tam tikrai veiklai, žmonėms ar, himno žodžiais ta- 
riant, gyvena vardan tos Lietuvos. 

„Kelias į Dievo širdį veda per tautos širdį“, - teigia mąs- 
tytojas. Atradęs savyje genijų (savo esmę, branduolį), žmogus 
suranda savyje ir tautą. Tada jo vidinis kosmosas tarsi plečiasi 
toliau ir jis priartėja prie žmonijos širdies ir pačios neaprėpiamy- 
bės, prie Dievo. O tada, anot mąstytojo, sąmonė netenka savo 
siaurumo, žmogus pasiekia visišką vienybę su amžinąja Išmin- 
timi, šviesiausiąja Meile. Tada „pati amžinoji Šviesybė jame švie- 
čia“. Nors tokių žmonių, Vydūno teigimu, yra labai mažai, tai 
pasiekti galįs kiekvienas žmogus, tik reikią pačiam tuo rūpintis. 

„Dabartyje pasisekė iš tam tikrų atomų sukelti labai ga- 
lingą sprogdinimo jėgą. Bet žmogaus esmė yra daug nuostabesnė 
ir galingesnė. Tik ji nesireiškia taip staigiai ir regimai,“ - jau ki- 
tame prieš 60 metų publikuotame straipsnyje rašė Vydūnas. 

Lieka viltis, jog savo išmintimi ir pavyzdžiu Vydūnas 
padrąsins mumyse pačiuose slypinčią galingą sprogdinimo jėgą 
naudoti ne savęs ir savo Tėvynės silpninimui bei naikinimui, o 
augimui, kūrybingam ir prasmingam gyvenimui. 


Vydija, 2008 

ŽMOGAUS IR DIEVO DRAUGYSTĖS PĖDSAKAIS 


Religinis gyvenimas - intymiausia žmogaus būties sritis. 
Kalbėti apie Dievo patirtį žmonės vengia - kur kas labiau nei apie 
seksualinę. Mėgstančių plepėti, postringauti apie tai monologai 
paprastai būna tokie trafaretiniai, kad jų klausais tarsi daugeliui 
žinomos, bet prastai perpasakojamos knygos. Tačiau nuoširdūs 
žmonės ir jų išsakyta patirtis man visada atrodė vertesnė už 
geriausius meilės romanus ar teologijos traktatus... 


Gyvojo tikėjimo liudijimai 


Savosios kelionės Dievop pradžioje ieškojau tikinčių asme- 
nybių, kurios siauresniame ar platesniame religingų žmonių rate 
buvo žinomos kaip dvasingos (pasižyminčios dvasine sveikata), 
kūrybingos, savitos, - taip skaitydama Vydūną ir kitus pasaulyje 
gerai žinomus mistikus suvokiau tikintįjį - ne tradicinį, trafaretinį, 
o autentiška patirtimi galintį pasidalinti religingą žmogų. 

Vienas tų žmonių buvo vienuolis. Bet jis, kaip ir daugelis 
kitų, - vydūniškai tariant, labai saviškai - išsisuko nuo konkrečių 
atsakymų apie savo asmeninę Dievo patirtį. Šiandien tas valandė- 
les prisimenu kaip geriausią atsakymą į mano iš anksto paruoš- 
tus naivokus klausimus (jie buvo parengti rašant diplominį darbą 
apie savęs bei Dievo pažinimą ir autentišką būtį). Toje kelionėje 
po Lietuvą, kai ne vienas tikintis žmogus (netgi kunigas, vienuo- 
lis!) apie savo tikėjimą kalbėti vengė, o paprasčiausiai pasidalino 
savo širdies šiluma, - patyriau pamoką, kuri neprilygsta jokiam, 
net pačiam geriausiam pamokslui. 

Niekada nepamiršiu ir garbaus amžiaus, bet nepaprastu 
gyvybingumu, nuoširdumu trykštančios moters iš Priekulės. 
Didesnių mokslų nesiekusi, nors labai sėkmingai keturis sky- 
rius baigusi moteris sutiko pasidalinti mintimis apie tai, ką jai 
reiškia Dievas, tikėjimas, bažnyčia. Tai buvo pirmas mano kelyje 
sutiktas tikintis žmogus, kuris kalbėjo ne apie tai, kas rašoma 


Biblijoje bei religinio turinio knygose ar ką jų dėka supratęs, 
bet tai, ką pats asmeniškai išgyveno, nepriklausomai nuo to, kas 
kada ką nors rašė ar sakė. Ji dažnai lankanti bažnyčią, bet ne- 
retai pro ausis praleidžianti kai kurias, jai nepriimtinas, tikėjimo 
tiesas, nematanti čia pat esančių, bet jai nepriimtinų, paveikslų 
ar stovyly ir patirianti tai, ko niekam nepasakojanti, net savo 
artimiausiems žmonėms. Tai esą tik jos pačios ir Dievo reika- 
las... Ir bažnyčioje, ir gamtoje turinti su kuo pasikalbėti, ir visai 
nesvarbu, ką apie tokį jos tikėjimą pasakytų religijos žinovai. 
Be abejo, tai neatitiktų gero standartinio kataliko modelio, bet 
Kristaus ir Evangelijos dvasią - tikrai. Juk dvasia kaip vėjas - ji 
pučia, kur nori, ir jokiais standartais, jokiomis taisyklėmis jos 
nesuvaržysi. Tiesa, galima ją - tarsi aukščiausių erdvių paukštį 
- uždaryti narve, bet vieną dieną iš tolių ilgesio jis mirs. Arba 
pavirs namine višta ir jau nė galvos į dangų nepakels - jai pa- 
kaks čia pat esančio skiedryno ar mėšlo krūvos... 


Vydūno atsakymai 


Kai atsakymų į daugelį klausimų bažnyčioje neradau ar- 
ba jie manęs netenkino (buvo sausi, painūs, daugiaprasmiai, 
prieštaringi ir t.t.), man padėjo Vydūnas. Skaitau jo tekstus ir vis 
stebiuosi, jog jis suvokė ir itin moderniškai gvildeno tokias prob- 
lemas, apie kurias visuomenė dar tik pradeda kalbėti... 

Vydūnui religija - žmogaus ryšys su Dievu - svarbiausia 
būties sfera, nes tik jos dėka žmogus gali pasiekti darną ir laimę. 
Tačiau religinę praktiką, kuri žmogui nepadeda tapti savišku, tai 
yra būti savimi, - mąstytojas vertina neigiamai. Tokia religija yra 
žalinga, nes supančioja paties žmogaus dvasines, protines galias, 
jo valią. Tai esanti paviršiaus, negyvoji arba „dirbtinoji gudrybių 
tikyba“, kuri ne tik nepadeda žmogui augti ir skleistis, bet netgi 
kliudo. 

Kitų idėjos apie Dievą ar Dangų konkrečiai asmenybei 
gali būti nepriimtinos, jo asmeninei patirčiai svetimos. Žmogus, 
pasak Vydūno, teisingai elgiasi, jeigu klauso ne kitų išmąstytų 

tiesų, bet savo paties sąžinės, per kurią jam kalba Dievas. 
Neįsiklausyti į sąžinės balsu bylojantį Dievą reikštų ne tik 
sąžinės, bet ir savęs, autentiškos patirties su Dievu nuvertinimą. 
Dar daugiau - tai savo esmės, dvasios savyje ignoravimas, 
paneigimas. O tai veda į dvasinę mirtį, į gyvenimą, kuriame 
nėra dvasios, nėra Dievo. Dievas - nesvarbu, kokiu vardu Jį 
vadintume, - į jį šlovinančią, bet apmirusios dvasios būtybę 
turėtų žvelgti panašiai kaip į nespėjusį pražysti, bet jau vystantį 
gėlės pumpurą... 


Negyvo tikėjimo apraiškos 


Fanatikai ir vadinamosios davatkos yra tikintieji, kurie 
labai gerai žino tikėjimo tiesas ir trokšta jomis įtikinti kitus, bet 
jų pačių dvasia tarsi apmirusi: nejauti nei jos savitų spalvų bei 
gyvybingumo, nei išminties, nei širdies šilumos, meilės. Į akis 
krenta tik neabejojantis savimi teisuoliškumas, troškimas savąja 
tiesa išgelbėti visą pasaulį, netgi pasipūtimas, kad ją ar jį Dievas 
išsirinkęs, pašaukęs ir pan. Jie netgi didžiuojasi save visiškai 
pamiršę - taigi paaukoję Dievui, tarsi šiai Didybei to reikėtų, tarsi 
ji norėtų, kad žmogus atsisakytų autentiškos būties ir vergiškai 
paklustų nežinia kada surašytoms taisyklėms, nežinia kieno 
sumanymams... 

Dėl dvasinio nebrandumo, sąmoningumo stokos kyla 
visos asmeninės bei socialinės problemos ir negandos. Daug 
šiandien bažnyčią aplenkiančių ir tik per artimųjų vestuves, 
krikštynas ar laidotuves aplankančių žmonių neneigia Kūrėjo 
ir turi akivaizdžių religinių poreikių. Jeigu bažnyčios tarnai 
nebruktų savo pirmtakų, tokių pat, kaip ir mes, - ieškančių, 
ribotų, klystančių būtybių - išmąstytų galutinių tiesų, bet su 
giliausia pagarba rūpintųsi žmonių dvasios poreikiais, niekas 
bažnyčių nevengtų ir šalia jų nereikėtų steigti dvasinės pagal- 
bos centrų. Jokie papildai taip efektingai negydo, nebrandina 
asmenybės, kaip gyvas tikėjimas ir pasitikėjimas savimi (savo 
esme) ir Tuo, kuris į kiekvieną iš mūsų prabyla savaip. Vydūno 


straipsnyje Žmonės šalinasi nuo bažnyčių! apmąstomos baž- 
nyčių tuštėjimo priežastys. 


Žmonės šalinasi bažnyčių 


Tai yra vienas labai pastebėtinas mūsų laikų žymis. Iš 
tikryjų jau seniai bažnyčios tėra pilnos čia, kur žmonės neturi 
jokių atmainų pilkame savo gyvenime. Kitur žmonėms nėra laiko 
eiti į bažnyčią. Per daug turi darbų. Ir tad reikia ilsėtis ir kuo 
noris gaivintis. Tam bažnyčia jiems rodosi nėra tinkama ir todėl 
nebūtinai reikalinga. O kad dabar ir viešai išreiškia, jog jokios 
nebeturi dalies su ja, tai tuo pasirodo drąsūs ir teisingi. Galima 
būtų tuos žmones net pagirti, jeigu savo išmanymu ir pasiryžimu 
atsisakytų bažnyčios, kurios nebeprivalo. Būtų jie saviškai pasielgę. 
Ir tas žingsnis jiems negalėtų kenkti. Bet kuomet kas nors kitų pri- 
kalbamas bus pasišalinęs iš bažnyčios, jis tebus iš vienos tariamos 
vergovės pakliuvęs į kitą. Ir, be abejonės, pajaus, jog jis dar per silp- 
nas sau vienas gyventi akivaizdoj paskutinių gyvenimo ir gyvybės 
klausimų. Žinoma nėra, mano išmanymu, mūsų laikų bažnyčių, 
kurios šių dienų žmogui galėtų taip į tuos klausimus atsakyti, kad 
visiškai būtų patenkintas. Bažnyčios tarnai patys labai mažai 
težino apie juos. O ką jie žino, tai dabarties žmogui turi išrodyti 
labai sukraipyta. Nėra čia kaltas įtariamasis mokslas, bet tos 
galės, kurios gyvenimui bėgant jojo įstatymais 
veikiamos pastoja. Prieš jas nei tvirčiausioji bažnyčia nieko 
nepadarys. Tos galės tiesiog verčia žmogų būti savišku ir pildyti 
senąjį krikščionybės įsakymą, kad turime patys būti sau kunigais.? 
Nuo šio saviškumo gali viena antra bažnyčia savo žmones valandėlę 
apsaugoti, bet neilgam. Laikas prieina, kad žmonės su nekanta ski- 


1! Jaunimas, 1914 m., vasario nr., p. 17-18. 


Nors į lietuvių kalbą išverstame Naujajame Testamente žodžių būti sau kunigas nėra, 
ši nuostata (būti tikėjime sąmoningam) yra akivaizdi; raginama „būti šventa kunigyste 
ir atnašauti dvasines aukas“ (1 Pt., 2, 5), laikytis įstatymų, kuriuos Dievas davęs žmonių 
protams ir įrašęs jų širdyse, kad visi pažintų ir niekas nebemokytų kitų pažinti Viešpatį 
(Žyd., 8, 10-11). 

riasi nuo bažnyčios. O tad neturime tiesos žmonių kaltinti. Kalti 
yra pirmiausia bažnyčių tarnai. Žmonėms reikia tarnauti 
ne tuo, kad jiems būtų brukama laukinė! tikyba, bet 
auginti juose žmogaus, žmonijos tikybą. Žinau, tai kaip 
tik tas dalykas, su kuriuo nė vienas bažnyčios tarnas nesutinka. 
Visi jie tiki tikybą esant dalyku, kurs gali būti įnešamas į žmogų 
kaip koks kvapas, kurį žmogus kvėpuodamas gali įtraukti, bet kurio 
gali ir saugotis. Bet ta mintis reiškia tobulą žmogaus nesupratimą, 
reiškia net tikrą materializmą tikybos išmanymo dalykuose. Todėl 
ir šaukiama, kad bedievybė didėjanti. O reikėtų atsiminti tai, ką 
Kristus sako: „Kas savo brolį vadina bedieviu, tas yra kaltas būti 
nubaustas pragaro ugnimi? Todėl turėtume būtinai saugotis vieną 
antrą tokiu pavadinti. Tarsi galima, kad kas egzistuotų, būtų be 
Dievo, tai yra be to Pamato, be tos Priežasties, iš kurios visa, ištisa 
visuma pareina. Ar būtume ją vienaip ar antraip susimąstę ir ją 
vadintume vienaip ir antraip, tai lyg daug. Jonas Auksaburnis, gar- 
sus krikščionybės mokintojų, sako: tikrasis Dievo apsireiškimas yra 
žmogus. Sakyčiau: aiškiausias. Taigi žmogus turi nuolatinį santykį 
su Dievu. Ir negali būti bedievis, nors taip ir vadintysi. Tiktai apie 
tą santykį gali turėti neaiškų ar net klaidingą supratimą. O tikrojo 
negalima į jį įnešti. Galima jį tik žmoguje žadinti. Taipo jau 
ir tikyba tėra žadinama žmoguje, ne į jį nešama. Kad žmonės 
eina iš bažnyčios, pirmiausia reiškia, kad jos tarnai neatlieka ar 
negali atlikti savo uždavinio. 


Klaipėda, 2004 m. rugpjūčio 13 d. 


! Turima galvoje paviršiaus (negyvoji) tikyba. 
Naujasis Testamentas: Mt., 5, 22; vietoj žodžio bedievis Naujojo Testamento vertimuose 

VYDŪNAS: GYVAS TIKĖJIMAS - 
GYVYBINGUMO VERSMĖ 


Liepsnas sukelkim! Pašvęskim širdį! 
Lai mūsų džiaugsmą kiekvienas girdi. 
Šventa šviesa mums duod gyvybę 

Ir tuo naikina mirties galybę. 


(Vydūnas. Mūsų laimėjimas) 


Velykos - Prisikėlimo šventė - neatsiejama nuo gyvybę 
menančių simbolių, gyvybingumo. Žadindama gamtą, vis aukš- 
čiau kylanti saulė džiugina ir mus. Žmogus - taip pat gamtos da- 
lis. Bet jo gyvybė - daugiau nei medžio, žolės... Žmogaus esmė, 
anot Vydūno, yra dvasinė. Bet ir dvasia kartais apmiršta, ir ją rei- 
kia žadinti, prikelti... 


Nemirtingumas įgyjamas 


Žmogus, praradęs sugebėjimą stebėtis ir šventai gerbti 
slėpiningąją realybę, Einšteino teigimu, yra miręs. Apaštalas 
Paulius ragina pabusti, keltis iš mirusiųjų ir būti apšviestam 
Kristaus (Ef. 5,14). Raginama iš dvasinės mirties prisikelti čia, 
dabar, o ne sukryžiavus rankas svajoti apie pomirtinę karalystę. 
Amžinybės kaip gyvenimo po mirties samprata seniai kritikuo- 
jama. Nėra laiko po laiko, yra Amžinybė aukščiau laiko. Ir tas, 
kuris ją išgyvena, tam nebėra mirties. Vydūno tvirtinimu, esant 
Dievuje (ir Dievui - mumyse) „pranyksta visi skausmai, vargsmai 
ir pati mirtis“. 

Mirtis, iš kurios, anot Vydūno, žmogus turi būti išvaduo- 
tas — tai pirmiausia jo visiškas pasinėrimas į daiktiškumą, kuris 
visai neturįs gyvybės. Pats žmogus tampa ekonominiu, socialiniu 
sraigteliu, beveik nemąstančiu apie savo esmę - dvasinę prigimtį, 
kuri yra aukščiau laiko ir erdvės apribojimų. Tai, apie ką nežinome, 
apie ką nemąstome, mums tarsi ir neegzistuoja. 


Pasak Vydūno, Kristus — tai dieviškas Žmogus žmoguje. 
Kitaip tariant, tai žmogaus Didybė. Ji kiekviename esanti (2 Kor. 
13, 5). Bet kai žmogus šios Didybės šviesoje negali gyventi, kai 
yra pavergiamas savo troškimų, įgeidžių, tada „jo Didybė lyg tarp 
dangaus ir žemės prie kryžiaus kalta" (Vydūnas). Ir žmogus tada 
kenčia, jaučiasi Dievo apleistas. O neretai žmoguje Kristus yra 
miręs - tada, kai jis gyvena žemu, nežmonišku, beveik gyvulišku 
būdu. Nors ne taip greitai slėpiningoji žmogaus didybė atsitrau- 
kianti; ir žemiausias žmogus jaučiąs savyje ilgesį to, kas aukšta, 
kas amžina, - tai liudijimas, jog žmoguje dar gyva, kas dieviška. 

Nemirtingumas, Vydūno tvirtinimu, įgyjamas paties žmo- 
gaus pastangomis, gyvosios religijos dėka. Jis primena Evangeli- 
jos pasakojimą apie tai, jog po kančių įvyko „dieviško sūnaus 
[...] prisikėlimas, mirties nugalėjimas. [...] Visa tai - kad žmonės 
gyventų nauja, aukštesne gyvybe! Jų sielose turi jos pavasaris 
aušti! Kristus turi žmoguje gyventi.“ 


Gyvas ir negyvas tikėjimas 


„Būtų ten ir religija, jei jau rykliai būtų žmonės, - juokau- 
ja B. Brechtas, - ji mokytų, kad žuvelės tikrą gyvenimą gyventi 
pradės tik ryklio pilve“. Vydūno manymu, viskas (mokyklos, 
bažnyčios, menas...) turi tarnauti žmogaus, tikrojo žmoniškumo 
augimui. Religijos uždavinys - padėti žmogui jo kelionėje Dievop. 
Bet dažnai ir šiandien svarbiausia Velykų šventės geroji žinia - jog 
„Kristus tikrai prisikėlė iš numirusiųjų, todėl ir mes, krikščionys, 
turime viltį, jog po mirties prisikelsime amžinajam gyvenimui, 
jog po žemiškų kančių mūsų laukia amžinoji laimė“ (citata iš 
Katalikų bažnyčios hierarcho pamokslo). 

Religiją, kurią Vydūnas vadino negyvąja, J. Ratzingeris, 
vienas žymiausių katalikų teologų, įvardija kaip nekrofilinę. Ne- 
gyvoji religija žmogaus dvasią tarsi įkalina, marina, o gyvoji — 
priešingai: gaivina, stiprina, veda į Dievo, Amžinybės patyrimą. 

Tikėjimas, Vydūno manymu, daugelio sąmonėje tėra kokio 
nors mokymo laikymas teisingu. Tačiau toks tikėjimas esąs tiesiog 

sąmonėjimo išsižadėjimas, jo vidinis poveikis panašus kaip alko- 
holio, narkotikų ar vergavimo aistroms, geismams, nes taip temdo- 
mas vidinis žinojimas, sąžinė. Gyvumo neturinčios tikybos besi- 
laikantys žmonės greitai slenką į menkumus, prietarus, fanatizmą. 
Tada Dievas tėra didi, net baugi Galia ar tam tikra pasaulėžiūra, 
moralinis kodeksas ir pan., bet ne realiai patiriama tikrovė. Ne- 
gyvas tikėjimas yra aklas, sustingęs, stingdąs ir tikinčiojo dvasią. 
„Raidė užmuša, o Dvasia teikia gyvybę“ (2 Kor. 3, 6). 

Kristus įspėjo labiau saugotis tų, kurie užmuša dvasią, nei 
tų, kurie gali sunaikinti kūną (Mt. 10, 28). Gyvos dvasios žmogus 
yra gyvybingas, kūrybingas. Tikėjimas jam yra gyvas ryšys su 
Didžiuoju Slėpiniu, o ne vertybių, kodeksų rinkinys. Vydūnas ir 
patį Dievą, Kūrėją įvardija Gyvybe, iš kurios visa kyla, joje tarps- 
ta, jos palaikoma. 

Šiuolaikiniame pasaulyje religija dažnai nustumiama į 
gyvenimo pakraščius. Gyvos tikybos, Vydūno manymu, niekas 
negalėtų pašiepti, paniekinti; ji turėtų lemiamą reikšmę dvasi- 
niam žmonijos augimui ir pasaulio evoliucijai. Tačiau „dirbtinoji 
gudrybių tikyba“ yra sumaterialėjusi, kaip ir daugelio europiečių 
pasaulis, jų gyvensena. Natūralu, kad tokį tikėjimą kai kurie 
žmonės pašiepia ir atmeta. 


Velykos 


„Nemanykime, - Velykų šventei skirtame straipsnyje rašė 
Vydūnas, - kad mūsų sentėviai gyvybės slėpinių taip aiškiai nesu- 
prato kaip mes! Priešingai, jie daug giliau visa nujėgė. Jiems gyve- 
nimas buvo gyvumo kupinas. Ir jie jį nujautė savo asmenybėje. [...] 
Velykos kreipia žmogaus mąstymą į jo sielos ir dvasios gyvumą. 
Jeigu tasai sukils, žmogus galės geriau nujėgti ir gamtos gyvumo 
nuostabumą. Juk yra taip, kad visas pasaulis mums atrodo tuščias 
ir negyvas, jeigu mūsų siela apmirusi. O kad ji gyvėja, mums ir 
visas pasaulis pradeda spindėti pilnesniu gyvumu.“ 

Velykų rytą šventovėse tikimės išgirsti žodžius, galinčius 
pažadinti sielą iš apsnūdimo ar apmirimo. Žodis išties turi 


magišką galią. Tačiau apmirusią dvasią-sielą gali prikelti tas, 
kuris pats pabudęs, prisikėlęs, pats sklidinas gyvosios dvasios. Jo 
žodžiai, išplaukę iš sielos gelmių, yra gyvi, todėl tarsi stebuklingi 
gyvojo vandens lašai atgaivina kitus, pažadina žmoguje Kristų. 

Velykos neatsitiktinai švenčiamos pavasarį, kai bunda, 
prisikėlimo giesmę gieda visa Žemė. Mūsų protėviai, pasak 
Vydūno, tokiu metu taip pat švęsdavo šventes, „kalbėdavo jose 
apie dieviškas galias, kurios kuria gyvybę ir jajai įvairiausius 
pavidalus“, kad ir pats žmogus esąs kilęs iš visumos Kūrėjo valios 
ir galios. Todėl, mąstytojo manymu, jie baimingai žvelgė, garbino 
šventąją išmintį ir galią, kuri „Žmogaus protui yra neprieinama“. 

Tikras Velykas išgyventi gali ir tas, kuris vieną pavasario 
dieną pasuka į gamtos šventovę pasiklausyti paties gražiausio, 
pasak poeto S. Gedos, klebono - vieversio - pamokslo. Visa gamta 
trykšta gyvybingumu, liudija prisikėlimo realybę. Užterštas (bet 
neužnuodytas) upelis sugeba pats apsivalyti ir vėl džiugina savo 
skaidrumu; sužeistas medis pagyja ir, nepaisydamas didžiausio 
savo rando, vėl tiesias aukštyn... 

Žmogaus dvasia taip pat gali prisikelti. Pažeistas netekčių, 
apmarintas racionaliausių mokslų ar negyvo tikėjimo, žmogus 
gali pajausti gyvybės, šviesos, tvirtybės versmę - Kristų savyje. 
Tarsi užtvenktas upelis, išlaisvinta žmogaus dvasia pradžioje 
nedrąsiai, vėliau vis ryžtingiau ima tekėti. Upelis teka ir gaivina 
šalia esančią augmeniją. Žmogaus dvasia liejasi į visą žmogų, 
gaivina jo asmenybę, jo psichines ir kūno galias. 

Laisva žmogaus dvasia atvira Dievui, kaip atvira Žemė 
Dangui, jo galioms. Žemė amžinai jauna. Vydūno tvirtinimu, ge- 
riant iš Amžino jaunumo Šaltinio, esant vienovėje su amžinąja Gy- 
vybe, pasiekiamas ne tik jaunatviškumas, bet ir nemirtingumas. 

„Jame gyvename, judame ir esame“ (Apd. 17, 28) - tai Vy- 
dūno mėgstamiausia Naujojo Testamento eilutė. Jis dažnai prime- 
na, jog Dievas yra mumyse, ir mes - Dievuje. Tik vien žinojimo 
nepakanka - būtinos paties žmogaus pastangos, kad taptume gy- 
vybingi, sąmoningi, palaimingi ir nemirtingi... 


Klaipėda, 2005 m. kovo 25 d. 

VYDŪNAS - APIE TIKRĄJĮ KRIKŠČIONIŠKUMĄ 


Ak tu, šventoji, švieski mano sieloj! 
Tave aš nešiu, kolei nesurasiu 

Tos vietos, iš kurios galės šviesa 
Vėl užtekėti mūsų Lietuvai. 


(Vydūnas. Amžina ugnis) 


Dar toli gražu neįspėjusi žmogaus fenomeno, žmonija 
siekia pažinti Dievą - gyvybės Priežastį ir Pagrindą. Jį Vydūnas 
(dėl labai ribotų žmogaus galimybių tai suvokti) dažnai vadina 
Didžiuoju Slėpiniu. 

Žmogaus proto atradimai ir paklydimai keičia Visatos, 
pasaulio ir paties Dievo sampratą. „Kurdamas mokslą, žmogus 
gyvenimą skaidrina, gyvina, padaro jį sąmoningesnį. Sakoma, jis 
ieškąs tiesos. Bet kas ji yra, žmonių vos vienas antras gali pasa- 
kyti“,- tvirtina Vydūnas. Krikščionybės esmę rimčiau apmąstyti 
skatina nesiliaujantys religiniai konfliktai, krikščionių vienybės 
nebuvimas ir pagrįstos abejonės dėl krikščioniškų vertybių gyvy- 
bingumo ir paveikumo. 


Krikščionių ir pagonių skirtybės 


Paviršutiniškai žvelgdami, vargu ar rasime skirtumą tarp 
krikščionio ir vadinamojo pagonio, - teigia Vydūnas. Ypatinga yra 
tai, kad vieni kitus kaltina panašiais dalykais: neteisingu (keistu) 
Dievo supratimu, prietarais, keistomis apeigomis, stabmeldyste 
(garbinant Dievo, dievybių ar šventųjų atvaizdus bei stovylas) 
ar net bedievyste. Didelių skirtumų matome žvelgdami ne į 
skirtingą tikėjimą išpažįstančius žmones, o į jų gyvenimo būdą, 
kuris paprastai parodo tik kito žemės krašto, tautos ypatybes. 

Matydami, kad tarp krikščionių daug susiskaldy- 
mo (kiekviena krikščionių konfesija teigia skelbianti tikrąjį 
tikėjimą), netgi neapykantos, pagonys teigia, esą krikščionys 


patys nežino, kas toji krikščioniška tikyba iš tikrųjų yra. Kiti 
labai abejoja krikščionių krikščioniškumu ir mano, jog tikro- 
sios krikščionystės jau seniai nebėra, nors tas vardas tariamas 
ir rašomas... 

Ne gyvenimo būdas, ne apeigos, ir netgi ne koks nors 
mokslas yra svarbiausias krikščionystės ar pagonystės žymis, - 
tvirtina Vydūnas. Jo manymu, žmogus, kurio veikimas kyla ne 
iš esybės branduolio, kuris gyvena tenkindamas vien kūno bei 
materialinius poreikius ar trokšdamas garbės, valdžios ir pan., - 
dar giliai tebeskendi pagonystėje, nors ir išpažintų krikščionišką 
mokymą apie Dievą. Ir priešingai. Tam, kuris tikrą savo dvasišką 
(dievišką) gyvybę apreiškia, nors ir nelaikytų teisybe tam tikrų 
krikščionių nuomonių apie Dievą, pritinka krikščionio vardas. Ir 
primena Evangelijos žodžius: „Iš to visi pažins, kad esate mano 


Geroji naujiena 


Lėčiausiai, kur kas lėčiau nei žmonių įpročiai, kinta mąs- 
tymas, pažiūros. Tai, kas buvo skelbta prieš kelis šimtus metų, 
gyva žmonėse iki šiol. Galima tik stebėtis, kad ir šiandien gimsta 
giesmės ir dainos apie Dievą, kuris yra toli, „aukštai danguje“. 
Argi Dievas mumyse ir pasaulyje nėra svarbiausia krikščionybės 
Geroji Naujiena? Šios labai svarbios krikščioniškos vertybės 
primiršimas, ko gera, daro didelę įtaką naujų religijų, įvairiausių 
astrologinių tikėjimų populiarumui. 

„Nuostabu gana, kad krikščionybės skelbėjai patys dėl 
viso to yra kalti. Jie kalbėjo apie tolimąjį Dievą. Ir rodės, jis tik 
jiems teesąs prieinamas. Jie gali tarpininkauti tarp žmonių ir 
jojo. Žmonės ir visas pasaulis pasiliko tokiu būdu tarsi Dievo 
apleistu. Taip žmonės iš lengvo įprato gyventi be dvasios 
aukštybių. Ir jie grimzdo į visokius paikumus ir nedorybes.“ 
(Vydūnas) 

Galima ginti savo tikėjimą, atskleidžiant kitų religijų ribo- 
tumus, netgi kenksmingumą, bet garbingesnis elgesys - pri- 

pažinti, įvardyti savuosius trūkumus, klaidas ir keistis patiems, 
pavyzdžiu teigti neprilygstamą savojo tikėjimo vertingumą. 


Tikroji krikščionystė 


Tikroji krikščionystė, tikrasis krikščioniškumas, Vydūno 
teigimu, pirmiausia yra „ypatingas gyvastis“. Tai aukščiau už 
prigimtį stovintis, iš asmens vidaus kylantis „dvasinis gyvastis“, 
pasireiškiantis išmintimi, skaisčia sąžine, broliška meile, tvirtu 
veikimu. Žmogus, kuriame toji dvasinė gyvybė (Kristus) yra 
užgimusi, turi savyje tvirtybę, kurios nebepajudina jokios 
prigimties (kūno, geismų, jausmų) vėtros. 

Tačiau daugelį mūsų, Vydūno manymu, valdo būtent toji 
žemiškoji prigimtis ir jos galios, tad, apie tai nė nesusimąstydami, 
„pagonybėje kyšom“. Krikščionio gyvenimo valdovės turėtų 
būti dvasinės galios, kurias ne pats žmogus sukuria, kurios „iš 
Aukštybių kiekvieno laukia“. Žmogaus darbas tėra pašalinti 
visa, kas trukdo dvasinei gyvybei užgimti, augti. Krikščionimi, 
Vydūno manymu, dar negali vadintis tas, kuris mintinai iškalęs 
krikščioniškos tikybos mokslus, juos teikia kitiems; jis, panašiai 
kaip automatas, monetą įmetus, duoda tik tai, kas į jį įdėta. 

Vydūnas primena Šventojo Rašto žodžius, teigiančius, jog 
Dievas savo Įsakymus į žmogaus širdį įrašęs, jam protą suteikęs, 
kad jis kiekvienu konkrečiu atveju, Šventosios Dvasios padeda- 
mas, priimtų tinkamiausią sprendimą. 


*X*x** 


Lietuvoje spausdinama daugybė užsienio autorių knygų, 
interpretuojančių, modernia kalba pateikiančių Dievo Įsakymus, 
kitas svarbias krikščionybės tiesas. Įdomūs ir Vydūno (beveik 
prieš šimtmetį rašyti) tekstai. Čia pateikiame ištrauką iš jo 
grožinio kūrinio.! 


1 


Jaunimas, 1913 m., lapkričio nr., p. 1-5. 


Dievo Įstatymai 


Viso pasaulio Dievas ir Kūrėjas rašė žmonėms į 
širdį dar ir šita: 

Būkite, kam Aš jus būti leidęs esmi. 

Pasilikite nuolatos su Manimi. 

Aš jus be paliovos laikau prie Savęs. 

Tik savo manymais ir savo protu jūs tolstate nuo Manęs. 

Gyvenkite taip, kaip Aš esmi nustatęs jums gyventi. 

Mano Įstatymais gyvena žmogaus kūnas, gyvena širdis, gy- 
vena manymas - dvasia ir žmogaus siela. 

Smagumą dėjau į kūną, į širdį, į dvasią ir sielą. 

Jis juos nušvies, kai jūs visur Mano įstatymus su noru sek- 
site. 

Žinokite, jog nesekdami jų nusidedate ne tiek prieš Mane, 
kiek prieš save. 

Netenkate smagumo: dingsta sveikata, nyksta širdies ramybė, 
apsiniaukia dvasios giedra ir miršta sielos prakilnybė. 

Žmogaus žodžiai negali ištarti Mano Valios, negali apsakyti 
Mano Įstatymų. 

Žmonės dažnai vadina nuodėme, ko Aš nepaskelbiau 
nusidėjimu. 

Per labai žmonės nori Mane užvaduoti ant žemės. Ir nuolatai 
taria Mane esant danguose. Arba sako Manęs visiškai nesant. 

Bet Aš Esmi, Valdau ir nuolatai Statau. 

Žmonių puikybei labai ir tinka atleisti tas nuodėmes, kurias 
jie sako žmones padarius prieš Mane. 

Tik nedovanoja žmonės tų nuodėmių, kuriomis jie 
nusižengia viens prieš kitą. 

O pirmyjų nė vienas dovanoti negali. Gyvybė turi savo 
sąlygas. Be jų vykdymo negalima žmonėms gyventi. Taip Aš esu 
nustatęs. Taip Aš gyvenimą valdau. 

Žūva ir žmonės, ir tautos, kurios teatsižvelgia į tas žmonių 
jiems sumąstytas nuodėmes ir nesisaugoja tų, kuriomis nusižengia 
prieš kūno, prieš širdies, prieš dvasios ir sielos gyvybę. 

Kreipkitės todėl Mangspi! Tuomet ir Mano Įstatymus aiškiai 
išmanysite. 

Tiejie, kurie juos žino ir jais gyvena, nekalba apie juos. Jie 
juos apreiškia. 

Tų žmonių žymiai yra sielos prakilnybė, dvasios giedra, 
širdies tvirtumas ir kūno sveikata. 

Lenktyniaukite viens su kitu sielos malonume, dvasios 
šviesoj, širdies ramybėj ir kūno švarume. 

Neškite kiek tiktai įstengiate Mano Įstatymų šviesą į žemės 
gyvenimą. 

Mano Įstatymai nėra žodžiai. Ir nėra jie sakiniai. Jie yra 
gyvenimo tvirtybė. 

Taip Aš valdau ir nuolatai statau. Kitaip statyta turi žūti, turi 
griūti. 


Klaipėda, 2005 m. rugpjūčio 19 d. 

KALĖDOS... KĄ PASAKYTŲ VYDŪNAS? 


Šiandien, kaip ir prieš 100 metų, žvelgdamas į mūsų 
trumparegiškumą, Vydūnas turbūt vėl paklaustų: „Ar visados 
norit tamsybėje liktis?“ 


Saulė - neregimos šviesos atspindys 


Kalėdinį straipsnį tada jis pradėjo donelaitiškai — apie 
grįžtančią saulę, kuri yra šviesos versmė, mąstydamas. Su jos 
grįžimu ateinąs pasikeitimo metas, jai pradėjus „budinti svietą“, 
švenčiame Kalėdas. Gaivinančio saulės poveikio negalima 
nepastebėti, juo nesidžiaugti. Sakoma, net sunkus ligonis, jeigu 
jau sulaukė pavasario, pasveiks... 

Kai Kalėdos pavadinamos Šviesos švente, neretai teo- 
logiškai išprusę ponai pykteli, įžvelgdami kažkokias pavojingas, 
neva pagoniškas ar pernelyg lietuviškas apraiškas. Ir primena 
tai, ką jau mūsų močiučių močiutės girdėjo: Kristus, pasaulio 
Išganytojas, Atpirkėjas, Pasaulio Šviesa... Tačiau pasaulyje tamsos 
iki valiai, o Dangaus Karalystės lopinėlių - tik vienas kitas... 

Vydūnas pabrėžia, jog regimoji gamta ir jos reiškiniai, 
taigi ir saulė, teatspindi aukštesnės gamtos, aukštesnio pasaulio 
buvimą, kuris akims nematomas, rankomis nepaliečiamas, bet gali 
būti pajaučiamas, suvokiamas. Kartais žmogų tarsi kokia itin šilta 
ir švelni srovė apsiaučia - jauti supratimą ir gailestį vargingajam, 
meilę visiems žmonėms bei gyvenimui. Tą švystelėjusią išmintį, 
tą šviesią bei gaivinančią srovę suvoki atėjus ne iš šio pasaulio, 
nors šie pasauliai nėra atskirti, o tarsi vienas su kitu supinti. 
Regimosios gamtos dėsniai, pasak Vydūno, atspindi aukštesnįjį 
pasaulį. Štai saulė šildo ir gaivina kiekvieną - ar geras, pamaldus 
būtum, ar piktas, nežinia kam sielą pardavęs. Todėl senieji lietuviai 
saulę kaip Dievo simbolį garbino. 

Tamsų ir šaltą gruodį, kai vos prašvitus ima temti, žmonės 
saulės labai pasiilgsta. Tačiau mes, švenčiantieji Kalėdas, skaitantys 


Šventajame Rašte apie tą, kuris yra pasaulio Šviesa, turėtume ilgėtis 
dvasinės šviesos, išminties, meilės, kuri visus žmones be skirtumo 
apglobia ir žadina mumyse dar tik vos brėkštančią Šviesą... 


Didžiojo Slėpinio atsivėrimas 


Kalėdos - tai Šviesos, išminties gimimas mumyse. 
Vydūnas išgyveno, kad dažnai labai daiktiškai interpretuojami 
Šv. Rašto įvykiai, labai materialistiškai aiškinama Evangelija. 
Kalbama apie Kristaus gimimą beveik vien kaip apie istorinį 
įvykį. Apie Kristaus gimimą mumyse teištariamas vienas 
kitas gražus sakinys - tarsi tarp kitko, šalia gražių kalėdinių 
paraginimų pasigailėti, atleisti, atjausti, padėti, mylėti... Nors 
prieš šimtą ir daugiau metų mistikai ir ne vienas teologas yra 
išsakęs kalbėjimo apie Kristaus gimimo mumyse būtinybę: 
šimtus kartų pasaulyje gali gimti Kristus, bet jeigu jis negims 
mano paties viduje — liksiu tamsoje, ir nei aš pats, nei mano 
gyvenimas nebus perkeistas, nebus išganytas... 

Kaip visa širdimi, visa siela kitus žmones ir Dievą mylėti 
tam, kuriame dar negimė Meilė, kuris galbūt nė nežino Kristų - 
Šviesą savyje nešiojąs? Kaip mylėti kitus tam, kuris dar nesugeba 
mylėti, net gerbti paties savęs? Nors Kristus ir mokė kitus mylėti 
taip, kaip save patį. Kaip išvysti Dievą kitame žmoguje, kai neregi 
Jo savyje? Ar dažnai tenka girdėti krikščionis primenant tai vieni 
kitiems? O gal, Evangelijos žodžiais tariant, net nenutuokiame, 
kad mumyse yra Kristus? (2 Kor., 13, 5) O jeigu taip - kaip toji 
Šviesybė mumyse gims, kaip užtekės? 

„Tankiai durnumo tarp lietuvių randasi, - sako Vydūnas, - 
kurie visai užmiršę dvasinės šviesos geidauti.“ Ir kūnas, ir siela, ir 
dvasia, Vydūno manymu, gyvena savais dėsniais ir minta savitu 
maistu. Deja, būtent mūsų dvasia dažnai alksta, badauja ir dėl 
to ilgainiui apmiršta. Nemokėjimą misti Šviesa viena žymiausių 
XX a. mistikių Simona Weil laikė svarbiausia krikščionių bėda ir 
gėda. Tai turėtų būti pagrindinis jų, kaip krikščionių, asmenybės 
bruožas. 

Vydūnas, analizuodamas religinius klausimus, cituoja pa- 
maldžios sielos, pasivadinusios Angelu Sileziečiu, patarimą: „Tu 
turi būti Marija ir pagimdyti Dievą“. Tai įmanoma tada, kai pasie- 
kiama vidinė darna, ramybė, vidinis skaistumas. Atsigręžimas į 
Dievą (Didįjį Slėpinį) ir pasišventimas jam - būtina sąlyga, kad 
žmoguje gimtų Šviesa. 

Tačiau jeigu mes Dievo ir nepagimdysime (retas teištaria 
žodžius „Tebūnie ne mano, bet Tavo, Viešpatie, valia“), jeigu ir 
netapsime šviesa pasauliui, tai bent jau artimiausioje aplinkoje 
kiekvienas galime būti šviesos kibirkštis, mylintis bei gaivinantis 
šviesos srautas, o galbūt ir malonė, palaiminimas... 

Žmogaus paskirtis, pasak Vydūno, siekti tobulo žmo- 
niškumo. Mumyse gimęs Išganytojas turi mums padėti įveikti 
dvasinę tamsą, dvasinį luošumą ir, suvokus savo dieviškąją 
prigimtį, iškilti į didesnį žmoniškumą. Dievui žmoguje apsi- 
reiškus, jo sąmonė ir siela nušvinta, tad keičiasi, skaidrėja 
asmenybė ir visa jos būtis. Išvydęs Dievą savyje, Jį mato ir kituose 
žmonėse, geba mylėti save, gyvenimą ir visa, kas jį supa. O ten, 
kur bent vienas žmogus sušvinta kaip dieviškas spindulys, keičiasi 
aplinka - ji tampa šiltesnė, gaivesnė, tobulesnė. Gyvoji religija - 
vidinis atsivėrimas Didžiajam Slėpiniui, pasišventimas dieviškam 
kūrybos laukimui - pagimdo mumyse Kristų. Taigi, užuot buvę 
tik žmogaus vaikai, tampame Dievo vaikais. 


Šventoji Žemė yra mumyse 


Retai Evangelijose pavaizduoti įvykiai aiškinami kaip 
vyksmai, turintys įvykti žmogaus viduje. Lygiai taip retai žmonės 
skatinami patirti Dievą ir jo veikimą savyje. 

Daug paviršutiniškų žinių įgijęs, bet nesiremiantis savo 
patirtimi žmogus prilygsta aklajam, apie šviesą šį tą girdėjusiam. 
Metai po metų žaidžiame žinojimu, kalėdiniais blizgučiais, 
prakartėlėmis... Po Trijų Karalių nuimame tuos šventinius 
blizgučius - nuo eglučių, langų ir savęs pačių - iki kito Kalėdų 
žaidimo... 


Vydūno manymu, krikščionio vardas pritinka tik tam, ku- 
riame Kristus užgimė. Tam, kuris yra tarsi plūstanti išminties, 
meilės, teisingumo ir tvirto noro srovė, kuris pilnas žmoniškos, 
galop - dieviškos gyvybės. 

Šventoji žemė yra mumyse. Ir šioje šventojoje žemėje, 
mums tikintis ir laukiant, gimsta dvasinė saulė, gimsta Šviesa. 
Ji padeda prie tamsos laikančius pančius atrišti, pažinti Tiesą ir 
tapti laisvais, palaimingais žmonėmis. Vydūnas giesmėje Kūrėjai 
ir kūrėjaičiai godojo: 


Užtekėk mums, saule išminties! 
Tave mes garbinam per amžius! 
Tu viską apšvieti ir gaivini! 

Tu visa ko pradžia ir pabaiga! 
Šviesybe tavo, būk mums vadovu, 


Tavęspi grįžtantiems šviesos keliu. 


Klaipėda, 1998 m. gruodžio 24 d. 

VYDŪNAS: KRISTUS TURI UŽGIMTI MUMYSE 


Tu vienas neapsakomas! Tikt gyvybe 
Gyvenam tavo, kad ji mumyse yra. 
Jai būt auka, to nuolatai mes norime. 
Tik tavyje gyvybė mūsų amžina! 
(Vydūnas. Amžina ugnis) 


Gerumas, meilė, atlaidumas... - dzingsi Kalėdų var- 
peliai. Tūlas iš mūsų ne kartą norėjo akimoju tapti kokybiškesne 
asmenybe, bet nepavyko... Tarsi šventinį palinkėjimą dažnai 
išgirstame raginimą atsiversti į Dievą - po tokio virsmo turėtume 
būti ne tik pamaldūs, geri, bet ir šventi. Tačiau net pati ryškiausia 
krikščionybės istorijoje asmenybė - šv. Paulius - sakosi norįs 
daryti gera, bet neįstengiantis... 


Svajonės ir tikrovė 


Iškilesni krikščionių mąstytojai gal jau prieš tūkstantmetį 
kalbėjo, jog istorinis Kristaus gimimas bei to gimimo šventimas 
bus tik tuščia retorika, jeigu kiekviename iš tų švenčiančiųjų 
negims Kristus. Atgimti iš šventosios dvasios ar iš aukšto, atsiversti 
ir pan. - tai virsmą nusakantys žodžiai. 

Bet greiti stebuklai neretai greit ir praeina. O gražios, bet 
pinklios teologinės vingrybės praktiškam asmens dvasiniam 
augimui mažai tegelbsti. Žvelgiant į realų gyvenimą - gal net 
supainioja. Užgožia, sukraipo natūralų, kiekvienam žmogui duotą 
Dievo ilgesį, Dievo išmintį, Jo paties įdėtą į kiekvieno mūsų širdį. 
Norisi pasvarstyti, ką reiškia atsiverti Dievui ir - atsiversti į Dievą. 
Pirmiausia —- ne skraidant teosofiniais (teologiniais) padebesiais, 
bet remiantis pačia žmogaus prigimtimi, kaip ją suprato Vydūnas. 
Ne tik Vydūnas, ir moderniausi teologai šiandien tvirtina, jog 
savęs pažinimas - pirmoji ir būtina pakopa, einant Dievop. Beje, 
tai buvo žinoma jau prieš 2000 metų ir dar anksčiau... 


Nepadėti žmonėms kelionėje į savęs atradimą ar net pan- 
čioti jų saviškumą ir podraug reikalauti iš jų darnos, stiprybės, 
doros, socialinio sąmoningumo ir t.t. - tai tolygu supančioti solis- 
tui liežuvį ir reikalauti, kad jis gražiai dainuotų sudėtingiausias 
arijas... 

Šv. Pranciškus kartu su Vydūnu žvelgia į pasaulį ir regi 
jame Slėpiningąją Išmintį, Meilę, Galią. Atsivėrę Dievui, jie jaučia 
kiekvienos Visumos dalies - saulės, žemės, vandens ir kitų galių 
palaikymą, sielai-dvasiai skaidrėjant, kylant Dievop. Atsivėręs 
Kūrėjui, tikintis Vydūno žmogus atsiveria visa savo būties 
gelme, kurioje slypi didžios galios, jo paties Slėpiningoji Didybė, 
jame esantis Kristus. Tuomet šios dvasinės galios liejasi į visą 
asmenybę ir ją gaivina, stiprina, harmonizuoja. Gyvas tikėjimas, 
o tiksliau - savo dvasinių galių ir vienovės su Visuma (Dievu ir 
jo kūrinija) pajauta stiprina dvasios-sielos drąsą būti ir skleis- 
tis kaip tūlam gėlės žiedui. Taip natūraliai sveikstama iš įvairių 
dvasinių negalių: silpnumo, baimės ar nesugebėjimo būti savimi 
(įvairialypio beždžioniavimo), egoizmo ir kt. Išgyvenus savo pa- 
ties esmę, gelmę - dvasinę realybę savyje - dingsta ir mirties 
baimė. Sesė mirtis, kažkada pakviesianti į Slėpiningąją Būtį, su- 
stiprina tik atsakomybę už savo gyvenimo tikrumą, skaidrumą ir 
prasmingumą. 


Suluošintos sielos 


Dvasinis luošumas, dvasinės negalės — visų kitų negalių 
ir gyvenimo sunkumų priežastis. Deklaruoti ir kitiems priminti 
dorybes lengva, visai kas kita - jomis gyventi. Šiandien ne 
viduramžiai. Žmonijos evoliucijos ratas neišvengiamai sukasi 
pirmyn, ir jau nei bizūnu, nei įsakymais, prisakymais dorovingos 
visuomenės nesukursi. Žmonės - ne avelės, kurias kur panorėjęs 
vestum. Nurodymais, gąsdinimais galima laikinai sutramdyti jau 
užaugusį žmoguje žvėrį ar gyvulį. Geriausiu atveju — užauginti 
nevisavertę, paklusnią, blogesniu — sadistišką ar mazochistišką 
asmenybę... 

Su tikinčiais, bet sąžinės neturinčiais asmenimis teko susi- 
durti ne kartą. Buvęs mokinys papasakojo tokią savo vaikystės 
istoriją, kuria jų kaimynai galbūt ir nepatikėtų. Vaiko tėvai - be- 
veik kasdien bažnyčią ir itin aktyviai šventas vietas lankę kata- 
likai, rodos, neturėjo ne tik sąžinės, bet ir paprasčiausio blaivaus 
proto, gailesčio... Už menkiausią prasižengimą savo vaiką mušė 
rykšte, reikalaudami, jog šis pats pasiruoštų vyksiančiai egzekuci- 
jai. Vėliau ne vienerius metus pamaldūs tėveliai ašarojo ir baimi- 
nosi, kad jų atžala (beje, labai dorovingas ir protingas jaunuolis) 
netaptų nuolatiniu psichiatrijos ligoninės pacientu. Jis išgyveno 
ne kokios nors prigimtinės nuodėmės ar velnio žabangųy nulemtas 
kančias, bet valdingų, sadistiškų tėvų suluošintos sielos pasekmes. 
Tėvai norėję tik gera — pastaruosius auklėję panašiai, ir jie esą 
padorūs ir netgi tikintys (!) žmonės... 

Kitas, tąkart dar mažas žmogutis, atkakliai spyrėsi, nesu- 
tikdamas su švelniausia bausme - pabučiuoti girtam tėvui ranką. 
"Tuomet buvo parinkta griežtesnė bausmė, bet jis ir po kelių de- 
šimtmečių kaip labai svarbų savo laimėjimą prisimena tai, kad 
nenusižemino prieš tėvą, kuris doros mokė žodžiais ir pamoks- 
lais, o ne pavyzdžiu. 


Atsiversti ar atsiverti? 


Ar žodis kartu nesineša ir tos gelmės, kurią jis išreiškia? 
Atsiversti ir atsiverti, verčiasi ir veriasi - kokie nepanašūs tuodu 
žodžiai! Bet jie neretai vartojami greta, kalbant apie žmogaus 
atsigręžimą į Dievą. Ne žodis svarbiausia? Taip, bet jis svarbus. 
„Pradžioje buvo Žodis“ (Jn., 1, 1). „Jame buvo gyvybė, ir ta 
gyvybė buvo žmonių šviesa“ (Jn., 1, 4). Gali būti, jog tas pats 
žodis kiekvienam skamba vis kitaip ir nušviečia skirtingas 
erdves... 

Kai atsiverti — tarsi balčiausias sniegas akimoju užkloja 
visus tavo negražumus, nešvarumus; eini to baltumo pakerėtas, 
lyg apgirtęs. Bet niekada nežinai, kada tas sniegas ims tirpti ir 
visos tavo sielos šiukšlės (kaip pavasarį patvoriuose) pasirodys... 


Kai atsiveri, nejauti jokio dvasinio apgirtimo, veikiau 
priešingai - visa regi ryškiai, su aiškiausiais kontūrais ir šešėliais. 
Tūnančios tavyje šiukšlės ir visokios žaizdos, juoduliai dar labiau 
išryškėja, sustiprėja. Būtent tai padės greičiau juos atpažinti ir 
padėti į jiems skirtas vietas. Be abejo, tai lėtas, sunkus procesas. 
Tai ne stebuklingas virsmas, bet ilga kelionė į savęs atradimą, 
kasdienis augimas, skaidrėjimas, vis tvirčiau einant savuoju keliu 
ir vis rečiau virstant. 


Atsivertimas 


Atsivertimas - pirmiausia savo pažiūrų, įsitikinimų, nuos- 
tatų pakeitimas. Atsivertimas gyvenime gali būti ne vienas. Ir ne 
tik religinis. Be abejo, tai stiprus asmenybės pokytis, bet daugiau 
susijęs su Žmogaus mąstymu, jo ideologija, gyvensena. Neretai 
atsivertęs Žmogus po trumpo entuziazmu nuspalvintos veiklos 
laikotarpio net nusigręžia nuo religinės bendruomenės (sektos). 
Sakoma, atšalo žmogus nuo tikėjimo - tarsi tikėjimas turėtų būti 
susijęs su karštumu. 

Atsivertęs žmogus labai dažnai nori ir kitus atversti - būtent 
į tokią religiją, tokį tikėjimą, kuriuo jis pats įtiki kaip vieninteliu 
teisingu religiniu mokymu. Stengiasi į savo bendruomenę pa- 
traukti kuo daugiau kitų žmonių - tad ir gatvėse verbuoja, ir į 
namus religines knygeles nešioja. Toks žmogus sunkiai sutars, gerbs 
asmenį, kuris apie Dievą ir Anapusybę mano kitaip, ypač - jeigu 
mąsto savaip - savo paties galva. Atsivertęs karštuolis paprastai žino 
viską, ir tik jo žinojimas esąs teisingas. Galbūt vieną po kito jis žers 
rimtus ir abejotinus argumentus - dažniausiai perpasakodamas ir 
cituodamas savo bendruomenės (sektos) autoritetų mintis. 


Atsivėrimas 


Kai atsiveri, atsiveria tavo vidinės akys, ausys ir kiti sun- 
kiai įvardijami vidiniai pojūčiai. Kai tu atsiveri — ir tau visa at- 

siveria. Ir Dievas - pagal tavo atsivėrimo ir vidinio skaidrumo 
laipsnį. Tuomet neišvengiamai aplanko laimės, pilnatvės būsena. 
Ir gūdžiausioj girioj nesijauti vienas, nes su tavim Visuma, ku- 
riai tu atsivėrei ir kuri tau byloja savo išmintį, nors tik mažus jos 
spindulėlius tesugautum. 

Kai atsiveri Dievui (apie kurį žmonės menkus trupinėlius 
teišmąsto), tavyje atsiveria visa, ką savyje turi geriausia, - tai tavoji 
savastis, dvasios stiprybė, tikrojo žmoniškumo arba dieviškumo 
spinduliai. Kuo daugiau atsiveri, tuo jie šviesesni, stipresni. 
Dvasinė saulė šviečia ir šildo labai natūraliai - kaip ir saulė gam- 
toje. Tada tiesiog neįmanoma kažką bloga galvoti, jausti, juolab — 
daryti. Tokioje bendruomenėje, pasak Vydūno, žmonės vienas su 
kitu lenktyniautų atsidavimu savajam pašaukimui, darbui, artim- 
iausiems Žmonėms, tautai. 

Atsivėręs asmuo, skirtingai nei atsivertęs, nieko nenori 
atversti. Tačiau atsivėrusios jo vidinės galios neišvengiamai, nors 
ir pamažu, veikia kitus. Jo tvirtumas, skaidrumas, drąsa, sąžinė ir 
kt. augina šias vertybes ir kituose žmonėse, o tiksliau - brandina 
jų pačių Didybę, žadina jos atsivėrimą. Psichologijos mokslas dar 
jaunas, bet jis kaip neabejotiną tiesą tvirtina tai, kad žmogaus 
esmėje slypi visos didžiosios vertybės ir galios. Žmogaus esmės 
atsivėrimas ir atsivėrimas Dievui - jei ir ne tapatūs, tai lygia- 
gretūs vyksmai. 

Atsivėręs žmogus trokšta, kad ir kitas būtų savimi, stovėtų 
ant savo kojų, mąstytų savo galva ir atvertų vidines galias, tal- 
entus ar net genialumą. Kad taptų savo gyvenimo kūrėju, savojo 
likimo valdytoju ir praturtintų idėjomis, veikla bendruomenę, 
tautą, žmoniją. 

Krikščionio (tikrojo Žmogaus) būsena, pašaukimas, anot 
Vydūno, - tai būti palaiminimu, malone kitiems žmonėms, savo 
aplinkai. Paprasčiau tariant ir šiek tiek nuleidžiant kartelę, - būti 
žmogumi, kurio gyvenimo vadovai - ne asmeninės užgaidos ar 
ambicijos, ne petras ar povilas, o Dievo Dvasia jame pačiame; 
vienintelis patarėjas ir vadovas - „Dievas, kuris per tavo sąžinę 
taria“ (Vydūnas). Kaip elgiesi su savimi, taip elgsies ir su kitais. 
Gerbdamas savo dvasios individualybę, gerbsi ją ir kitame - ne- 


svarbu, kas tai būtų. Pagarba savo ir kitų dvasinei prigimčiai bei 
jos raiškai - tai bendražmogiškosios kultūros pamatas. Ir ne tik. 
Tai žmonijos darnos, taikos, išlikimo bei klestėjimo sąlyga. 


Klaipėda, 2004 m. gruodžio 10 d. 

Oi, kad saulėp lėkt man būt sparnelis! 
Ir man aušte auštų rytmetėlis! 
Laukiu pasiilgęs tik šviesybės. 
Alkste alkstu jau dienos linksmybės! 
(Vydūnas. Mūsų laimėjimas) 


Ilgos, tamsios naktys ir šaltis... Tai ne tik gamtos realijos. 
Vydūnas žmogaus dvasios-sielos pokyčius neretai lygina su gam- 
toje vykstančiais procesais. Į mūsų sielas įslinkusi tamsa taip pat 
sustingdo asmenybę, palieka joje savo šešėlį: vienus apninka neri- 
mas, baimė, neviltis, kitus - abejingumas, egoizmas, cinizmas... 
Ši tamsa nepalyginamai baisesnė ir pragaištingesnė, nei apniukęs 
dangus, sukeliantis vadinamąją rudens depresiją... 

Vydūnas žmogų lygino su bedugniu šuliniu, kurio vanduo 
neišsemiamas, susietas su didžiuoju Slėpiniu, su Kūrėju. Tačiau 
iš to šulinio semti gyvybės vandenį ir jį dalinti kitiems pavyksta 
nedaugeliui. Gal bijome to šulinio pakraščiuose tvyrančios tam- 
sos, o gal baugina ir giliau glūdinti Šviesa? Būti apšviestam - tai 
ne tik Malonė, bet ir didi laisvė, rizika, atsakomybė. Pasak vieno 
anekdoto, du aklieji suskubo pasitraukti iš kelio, kuriuo ėjo Kris- 
tus: bijojo, kad Jis nepadarytų jų reginčiais, nes tada jie nebegalėtų 
rinkti išmaldos ir taip - nieko neveikdami - sočiai maitintis 
ar bent jau nekęsti bado... Anekdotas kalba apie mūsų dvasinį 
aklumą, skurdą. Juk kur kas paprasčiau besąlygiškai priimti ar 
atmesti kieno nors idėjas, religiją, nei diskutuoti ar jas pačiam 
apmąstyti, pasverti... Tačiau to vengiant, mūsų dvasinės galios 
sustingsta, apmiršta, o kartu su jomis - ir mūsų asmenybė. 

Vydūnas teigia, jog tikro žmoniškumo pasireiškimas be 
gyvojo tikėjimo neįmanomas. Šią problemą mąstytojas gvil- 
deno dramose, filosofiniuose, publicistiniuose darbuose. Jis iš- 
skyrė negyva raide paremtą tikėjimą; tai tam tikrų žinių apie 
žmogų, pasaulį, Dievą laikymas tiesa, kuris neretai tik dar labiau 
užtamsina žmogaus dvasią-sielą bei natūralų pasitikėjimą savimi 


ir Kūrėju. Tikra dora ir tikras, gyvas tikėjimas, Vydūno teigimu, 
kyla iš žmogaus sielos gelmių. 


Pati to nežinau. Vien tejaučiu, 
Kad amžina liepsna deg manyje 
Tyliai, šventai, lyg būt pati romybė. 
Dargi rodosi, kad ji duota 

Ir kiekvienam, kaip amžina dalis, 
Jeib ji iškeltų pat į amžinybę, 

Ir ji mokintų vien apreikšti meilę. 


(Vydūnas. Amžina ugnis) 


Žvelgdamas į tautos praeitį, Vydūnas prisimena mūsų 
protėvių garbintą Amžinąją Ugnį, jų religinio sąmoningumo 
augimą, vis mažiau teikiant reikšmės regimajai, o daugiau - 
neregimajai Ugniai, kurią jie nujautę kaip visur esančią Dievybę. 
Vydūnas pabrėžia Ugnies (kuri yra tarsi Sąžinė, Dievo balsas, 
Jo Valia) buvimą mūsų pačių būties gelmėje. Ši Ugnis Vydūno 
dramose, filosofijoje - tai mumyse esantis Kristus, kurį galima 
pajausti, o tada - sąmoningai šiam Slėpiniui pasišvęsti. Šis 
pasišventimas yra Kristaus laukimas, o Kalėdos - tai Jo gimimas 
sieloje. 

Žmogus, kuriame užgimsta Kristus, anot Vydūno, visai 
pakinta: jame atsiveria gyvasis šaltinis - Meilės, Išminties, Gal- 
ios versmė. Būtent tada žmogus tampa tikru krikščionimi, tampa 
Meile. Tada jis eina per žmones kaip Angelas, kuris visus apšviečia, 
stiprina, laimina. Tai patyrę, žmonės praregi, pajaučia savyje Kristų 
ir pradeda kelionę Dievop. Tai būtų vydūniškosios evangelizacijos 
esmė. Ji nenaikina nei kultūrinių, nei pasaulėžiūrinių skirtumų, 
o padeda pakilti į sąmoningesnį lygmenį, kalbant tos kultūros, 
tų žmonių kalba. Taip nepažeidžiama tautos, jos individų esmė, 
todėl nesutrikdomas jų gyvybingumas, kūrybingumas, evoliuci- 
ja. 

Tamsos gausa aplink (egoizmas, prievarta, veidmainystė, 
silpnumas ir t.t.) Vydūną tik dar labiau įkvėpė liepsnoti, t. y. būti 
tamsoje šviesos spinduliu. Evangelijoje minimo ir mums taip 

dažnai būdingo drungnumo jame nebuvo. Visą gyvenimą jis 
buvo tarsi gyva liepsna. O ir šiandien savo asmenybe, gyvenimo 
pavyzdžiu ir idėjomis ragina kilti iš tamsos į šviesą, į skaidresnę 
būtį. Vydūnas - išties ne kasdien sutinkama asmenybė, kurios 
tikėjimas, idėjos ir gyvenimas - neatsiejama. 


Tamsybės nakties, kaip kviečiate jūs mus liepsnoti! 
Kaip virpin be galo rėksmai mus ir jūsų skausmai! 
Kad lyg mūsų atgarsis dreba aplinkui šešėliai! 

Bet lai ir gyvenimas kaukia! Negalim to boti! 

Ir vien tik troškimas mums lieka didybės ieškoti. 


(Vydūnas. Amžina ugnis) 


Šviesa ir tamsa lydi gamtos ir vidinio žmogaus gyveni- 
mo kaitos procesus. Ir nors, Vydūno tvirtinimu, kiekvieno 
valia, prie kokių - teigiamų, šviesių ar prie tamsių - minčių 
parimti, dažnai pasirenkamos neigiamos mintys, taigi — tam- 
sa... Kai juoduma apninka žmogaus ar draugijos sielą, pasigir- 
sta pesimistinių gaidų. Ir kuo labiau jos tirštėja, tuo nykiau ir 
tamsiau darosi. Tikintis žmogus, Vydūno tvirtinimu, būdamas 
gyvenimui daug atviresnis ir budresnis nei kiti, greičiau palie- 
čiamas ne tik šviesiųjų, bet ir tamsiųjų, neigiančiųjų galių, todėl 
turi itin tvirtai savo sąmonės žvilgį laikyti nukreiptą į Amžinąją 
Meilę, Malonę, Šviesą - tik tada jis nuolat tvirtėja. 

Vydūnas pataria niekuomet nesustoti prie to, kas bloga, 
pikta, nedora, negražu, kas gali kitiems kenkti ir skaudinti. Be to, 
ragina neklausyti tų, kurie peikia optimistus, sutapatindami juos 
su vėjavaikiais ir pan. Optimistas, Vydūno tvirtinimu, yra šviesus 
žmogus, kuris į gyvenimą žvelgia atviromis akimis ir pastebi 
jo sunkumus. Tačiau jis nestovi vietoje, nuolat aimanuodamas, 
kokios didelės jo bėdos, nes taip tik bergždžiai eikvotų jėgas; di- 
džiausiomis pastangomis šviesuolis siekia tikslo, gerindamas ir 
savo paties būtį, ir savo šeimos, Tėvynės gyvenimą. 


Liepsnas sukelkim! Pašvęskim širdį! 


Lai mūsų džiaugsmą kiekvienas girdi. 


Šventa šviesa mums duod gyvybę 
Ir tuo naikina mirties galybę. 


(Vydūnas. Mūsy laimėjimas) 


Nors mus vis dar veikia tamsa, Vydūnas ragina kilti aukš- 
tyn (tobulybėn, pilnybėn, bekraštybėn, didybėn), atverti akis 
dieviškam šviesumui, Amžinos Šviesos spinduliavimui. Anot 
Vydūno, būtina ne tik žinoti, bet ir patirti dievišką Didingumą 
ir Slėpiningumą. Jį numanydamas, žmogus Jame gyvėja ir atsi- 
bunda, sąmoningėja. Tada abejonės išnyksta, žmogus tvirtėja ir 
tampa atviras gyvenimui ir tiesai. 


Ir nyksta naktis! Jos tamsa sau gilybėje snaudžia. 
Skaidrios amžinybės visur žiburiai jau pilni. 

Taip aušta diena! Irgi visos šviesa virsta liepsnos! 
Pats Amžinas Žodis sau amžiną Tylą tuo audžia. 


(Vydūnas. Amžina ugnis) 


Lietuvos aidas, 2001, nr. 272 

MARIJA SKATINA KILTI Į VIDINĮ DANGŲ 


Visur, kur tik aš nukreipiu akis, 
Čia ją regiu. Visur šviesa jos spindi. 
Visur šventa galia jos laimina. 


(Vydūnas. Amžina ugnis) 


Žolynų ir žmogaus gyvenimo pilnatvė ir laimė - gebėjimas 
išsiskleisti, pražysti ir subrandinti savąjį vaisių. Senas brandus žmo- 
gus gražus išmintimi, kažkuo panašus į išplaukiančius rugius... 

Prisimenu savo kaimo senolį, fizinėms galioms senkant, 
dažnai rymojusį ant kalno. Jau negalėdamas kalbėti, į mano 
pasisveikinimą atsakydavo šypsniu ir rankų mostais — į tolumą, 
į patekėjusią ar besileidžiančią saulę... Nors kankino liga, iš akių 
sklido ramybė ir dar kažkas, dėl ko būdavo gera valandžiukę pa- 
sėdėti greta. Man, vaikui, senolis atrodė toks lengvas ir dvasiškas, 
kad Dievuliui pasiimti jį nuo kalno į Dangų - vieni niekai... 


Dangus 


Šiandien jau retas Dangų tiki, įsivaizduoja kaip kažku- 
rioje Visatos vietoje plytinčią Dievo buveinę - tarsi dvarą su gra- 
žiausiais gėlynais ant ežero kranto. Vydūnas pastebi, kad Dievo 
Karalystė - kuri, anot Evangelijos, „jau yra tarp mūsų“ (Lk., 17, 
21) - dvasinė būtis. Ją, kaip dvasinę žmogaus pilnatvę, šiandien 
aiškina ir moderni krikščionių teologija. 

Dangaus Karalystė mumyse - sunkiai nusakoma būsena. 
Kur kas lengviau apibūdinti fizinės, psichologinės gerovės 
požymius. Šiandien psichologija siūlo matuoti jau ne tik loginio, 
bet ir ne mažiau žmogaus gyvenimo kokybei reikšmingo emoci- 
nio intelekto koeficientą. Tikėtina, jog neilgai trukus bus sukurti 
testai, padėsiantys įvertinti dvasinį intelektą. Religine kalba kal- 
bant, - Dangaus Karalystės mumyse, o vydūniškai tariant, - mūsų 
ašainės sąmonės šviesumą. 


Kaip žinome, ne tas Dievui artimiausias, kuris dažniausiai 
kartoja vienokį ar kitokį Jo vardą. Atkakliai įsikibę į savo žemę, 
savąjį pašaukimą, žmonės, kaip tie žolynai, - auga, žydi, subran- 
dina vaisius ir visa atiduoda - laimingi, jog prisidėjo prie mažo 
žemės lopinėlio, tėviškės, Tėvynės vešėjimo, augimo... 


Marija 


Skaidri būtis, tyrumas — tiesos numanymo, Dangaus savyje 
patyrimo sąlyga. Komentuodamas Marijos apsireiškimą 1858 m. 
Lurde, Vydūnas tai aiškina kaip itin stiprų vidinio tyrumo išgy- 
venimą, vidinį nekaltybės patyrimą, pasireiškusį Marijos vaizdiniu. 
Marija, jo manymu, „nėra vien kūniškas žmogiškas pavidalas, ale 
Dievo priemonė savo apsireiškimams“, tad vidinį skaistumą reikia 
išmanyti kaip Dievo apsireiškimo gimdytoją. Marija, pasak Vydū- 
no, - tai giedra skaistybė, žadinanti žmonėse šviesėjimą ir sveiką 
gyvumą, nes tai įgalina kilti į vidinį Dangų, į Dievo Malonę. 

Slėpiningoji gyvenimo galia - „Dievo kvapas“, vidinė slėpi- 
ningoji skaistybė yra ne tik žmogaus viduje, bet ir gamtoje. Todėl 
ne tik šventovėse, užplūdus maldingumo jausmams, bet ir tam 
tikrose vietose (gamtoje) žmones aplanko ypatinga nuotaika, jie 
jaučiasi tarsi laiminami šventumo, Dievo Malonės. Kai kurie net- 
gi patiria nežemišką reginį (viziją). 

Naujajame Testamente kalbama apie dvasinį kūną. Kad jis 
gimtų, reikia Motinos. Ši dvasinės prigimties Motina, be abejo- 
nės, yra neatskiriama Dievo Karalystės dalis. Todėl Marijos kilimą 
į Dangų, Vydūno teigimu, reikėtų vertinti kaip žmonijos gyvu- 
mo pakitimą, gilesnio žvilgio į gyvenimą atsivėrimą, skaistybės 
dvasinėje Aukštybėje numanymą. 


Žengimas dangun 


Į Dangaus Karalystę, kuri yra mumyse, neateinama išori- 
niais veiksmais, - teigia Vydūnas. „Žengimą Dangun galima su- 

vokti tik kaip pakilimą į dvasinę būtį, kuriai nepriklauso žemiš- 
kasis pradas. |[...] Žinoma, toks supratimas negalimas tiems, 
kurių mąstymas apsiriboja daiktiškumu.“ 

Vargu ar įmanoma įžengti į Dangų, neturint savyje tyrumo, 
darnos. Psichologai žmogaus žengimo Dangun patirtis įvardija kaip 
aukščiausius potyrius, neįprastus, mistinius, viršūnių išgyvenimus 
ir pan. Juos lydi ypatinga vidinės šviesos, harmonijos, meilės 
ir ypač - vienovės pajauta. Retas gyvena tarsi rojuje kasdien. 
Tačiau kiekvienas, tegul ir trumpam, kartą įžengęs į savąjį Dangų, 
vėliau sąmoningai rengiasi tokiems susitikimams: tobulina save, 
keičia gyvenimo būdą, įpročius. Bent kartą įžengusiojo į Dangų 
jau nereikia įtikinėti, kad žmogus ne vien duona gyvas, kad yra 
kažkas daugiau, nei galima penkiais pojūčiais užčiuopti. Galbūt 
pamąsto, kad ir jis pats — ne tiek kūnas, kiek dvasia, turinti 
puikius įrankius: sielą ir kūną, kurių skaidrumu ir sveikumu 
reikia rūpintis, puoselėti, norint jau ne atsitiktinai, ne trumpą 
akimirką užklysti į Dangaus Karalystę... 


Žolinė 


Graži ši šventė - visomis seniausiomis ir giliausiomis 
prasmėmis. Tikėti vien šventintų žolynų (tarsi stebuklingų 
amuletų) galia, vien garbinti šventą Kristaus Gimdytojos (tarsi 
protėvių) vardą - tai, vydūniškai žvelgiant, būtų pagoniška. O 
krikščioniška - jeigu žadiname stebuklingas gyvybines (dvasios) 
galias, slypinčias pačiame žmoguje. 

Tad Mariją galima regėti ne tik aukštai danguje, bet ir labai 
giliai mumyse. Taip giliai, kad dažnai atrodo ir labai toli - kažkur 
danguje. Jeigu tas Dangus - mumyse, o jame - Marija, vadinasi, ši 
skaisčiausioji Dangaus Karalystės Lelija tikrai padės įžengti į Dan- 
gaus Karalystę ir mums. Čia - stovint ant šilto Lietuvos žemės 
grumsto... 

Žolinė - tyrumo, slėpiningų žmogaus ir visos gamtos 
gyvybinių galių brandos šventė. Ji turėtų priminti, jog žmogui, 
kaip ir žolynams, ateina metas augti, metas žydėti ir metas 


brandinti, nokinti savąjį vaisių. Na tai kas, kad dėl sausrų, liūčių 
ar kitų priežasčių neretai vėluojama, kad derlius ne toks gausus, 
kokio laukta, tikėtasi. Svarbiausia - sulaukta brandos meto... 


Klaipėda, 2005 m. rugpjūčio 12 d. 


V ieliai 
| ZEN | A m 

KĄ PASAKYTŲ VYDŪNAS ŠV. VALENTINO DIENĄ? 


Beveik visose Vydūno dramose šalia meilės Tėvynei ir 
Dievui regima ir žmogiškoji meilė. Jos dėka žmogaus siela auga, 
šviesėja, stiprėja ir neretai iškyla „lig Amžinybės kraštų“, suskamba 
tarsi Amžinybės varpai. 


Žmogaus jūs nepažįstate... 


O ką Vydūnas pasakytų mums, vakarietiškai švenčiantiems 
vakarietišką meilės dieną, neretai alkoholio ir sekso reikmenų 
reklamos tvaike? Pirmiausiai - skaudžiai atsidustų: 


Lūkėjau, kad klestės pats žmoniškumas, 
Dabar girdžiu - čia staugia gyvuliai! 


(Vydūnas. Nakvišos gėralas) 


Tada atsigręžtų į moralės sergėtojus ir tėvus. Didžioji vaikų 
bei jaunimo dalis nuoširdaus pokalbio apie meilę nė nesitiki. 
Suaugusieji apie tai kalbėti drovisi. O vaikai ir paaugliai meilę 
dėl to suvokia kaip gėdingą, draudžiamą, bet saldų vaisių. Beveik 
kaip Vydūno dramos personažai latrai (girtuokliai): 


Mergelė ir gėralas vieno smagumo! 
Gyvybės eliksyras. 
(Vydūnas. Jūrų varpai) 


Šiuolaikinė pramonė ir pramogų verslas daro viską, kad 
padėtų ugdyti būsimuosius prekių bei paslaugų vartotojus. 
Todėl siekiama aukštyn kojom apversti visas vertybes ir - kaip 
kokteilį — suplakti. Ne veltui cigarečių, alkoholio ir žmogaus 
orumą žeminančių pramogų reklama dažnai skatina įvairialypį 
svaiginimąsi, pateikdama tai kaip gero gyvenimo etaloną. 
Nematantys doros pavyzdžio ir neturintys dvasinės atsparos 
paaugliai šią brutalią apgaulę priima kaip gryną pinigą... Ar 


reklamų kūrėjai, užsakovai ir platintojai jaučia kokią nors 
atsakomybę? Gal jų vaikams ar anūkams suklupus prie vienos ar 
kitos priklausomybės - alkoholio, narkotikų ar azartinių žaidimų 
- pripažins, kad tai jų pačių darbo vaisius? 


Beširdis, kuris geismams tarnauja! 
Žmogaus jūs nepažįstate, nei jo vertybės! 


(Vydūnas. Jūrų varpai) 


Kad tėvai vengia su lytiškumu susijusių vaikų klausimų, 
tai, Vydūno manymu, rodo dideles pačių tėvų problemas, žemą 
lyčių kultūrą. O perdėtą vaikų dėmesį ir smalsumą šiais klausi- 
mais, pernelyg ankstyvą subrendimą mąstytojas sieja su neigiama 
suaugusiųjų (tėvų, auklių, auklėtojų) įtaka - jų gašlumas vaiką 
užkrečia „psichiniu keliu“. 

Su šešiamečių sūnėnu, jo pageidavimu, esame kalbėjęsi 
apie labai rimtus dalykus - apie meilę ir mirtį. Kartą atkreipiau jo 
dėmesį į per ankštą, išaugtą rūbelį. Sekė mane pritrenkęs atsaky- 
mas: „Tada padėsiu - bus mano vaikeliui.“ Mano žvilgsnis išdavė 
nuostabą ir klausimą, tad mažasis paaiškino: „Nagi tada, kai 
užaugsiu ir susirasiu gerą mergaitę!“ Prisiminiau, apie ką mudu 
prieš pusmetį kalbėjom. Tada jam paaiškinau, kodėl kai kurie jo 
pažįstami, nesukūrę šeimos, vieniši dėdės ir tetos neturi vaikučių. 
Po mūsų pokalbio sūnėnas tvirtino užaugęs būtinai susirasiąs 
gerą mergaitę... 


Netyram visa netyra 


A. Mickevičius ir Vydūnas kalba apie aukštą lietuvių pro- 
tėvių lyčių kultūrą. Tai liudijanti ne tik tautosaka, papročiai, bet 
ir pati kalba; ji, Vydūno manymu, tiesiog netinkama žemiems, 
bjauriems dalykams apreikšti. Kultūrologas A. Žarskus mūsų 
etnokultūrą įvardija kaip skaistos kultūrą. Tiesa, tūlas tautietis nė 
nesigilinęs gali pavadinti tai gražiomis pasakomis ar kliedesiais. 
Pirmiausiai todėl, kad, pasak Vydūno, „negali skaistumu tikėti 
tas, kuris pats nėra skaistus.“ 

Lyčių kultūra įvairiuose pasaulio kraštuose ir praeityje, ir 
šiandien labai skiriasi. Vydūnas primena, kad Biblijoje apie lyčių 
santykius kalbama kaip apie nuodėmę: 


Iš tikro, kaltėj esu gimęs, 
Nuodėmėj pradėjo mane mano motina. 
(Ps., 51, 7) 


Tokiu ar panašiu mąstymu ir turbūt atitinkama savąja 
patirtimi remdamiesi, įvairūs moralistai prirašė vienas už kitą 
įmantresnių traktatų. Nekaltas (visi kiti - kalti) prasidėjimas, pri- 
gimtinė žmogaus nuodėmė bei kaltė, puolusi žmonija, sugedusi 
žmogaus prigimtis, kai kurių kūno vietų gėdingumas ir t.t., ir 
pan. Štai ankstyvosios krikščionybės teologas Origenas tvirtino, 
kad „moterystė - kas tai nešvaraus, nevalyva gašlumo priemonė“. 
Viskas, kas susiję su lyčių klausimu, net gimdymas, buvo apsukta 
gėdos, kaltės, nuodėmingumo skraiste. 

Tie, kurie galėjo ir privalėjo ją, Meilę, išaukštinti, bene 
labiausiai ją pažemino, supriešino žmogų su jo paties prigim- 
timi, sujaukė jo sąmonę. Gėdinant prigimtį ir skatinant su ja 
(aistromis, geismais) kovoti, geismingoji žmogaus prigimtis, 
deja, tik dar labiau sustiprinama... Tai neabejotinai prisidėjo 
prie seksualinio vyrų agresyvumo augimo, pačių įvairiausių 
seksualinių iškrypimų ir lyčių kultūros smukimo apskritai. 
Iš čia ir dvigubos moralės problemos - sugyventinių ir meilužių 
statusas galbūt pirmiausiai buvo įtvirtintas viduramžių kunigų 
pavyzdžiu. Bažnyčios istorija pasakoja apie tai kaip apie masinį 
reiškinį — viduramžių krizę... Šiandien ši krizė turi daugiau — 
pedofilijos, kunigų homoseksualų draugijų - veidų. 

Net pačiu XXI a. priešaušriu ką tik seminariją baigęs ku- 
nigas katechetams tvirtino, jog moters ir vyro santykiai, vaikų 
pradėjimas vis dėlto esąs „žemas dalykas“... Dar labiau nuste- 
bino pacitavęs iš Katalikų bažnyčios teisės kodekso, galiojusio 
dar ir antrąją XX a. pusę, kuriame nustatytos santuokinės vyro ir 
žmonos pareigos. Ten esą rašoma, jog moteris privalanti tenkinti 
savo vyro geidulius (!). Šis jaunas kunigas turbūt sakė tiesą. Mano 


prosenelė besirengiančiai tekėti dukrai (mano senelei) lygiai taip 
patapie šią žmonos pareigą vyrui kalbėjo. Prieš vėją nepapūsi - taip 
paties Dievo prisakyta. Jokių mokslų nebaigusi ir tik maldaknygę 
skaičiusi prosenelė tikėjo tuo, ką girdėjo bažnyčioje. Jai nė į galvą 
nešovė, kad tai tik bažnyčios valdančiųjų išmonė, kad Dievas - ne 
koks ištvirkėlis ar sąvadautojas, to jis prisakyti negalėjo. Bet pa- 
prasti žmonės prieš šimtmetį tikėjo tuo, ką Dievo vardu kalbėjo 
bažnyčių tarnai... 

Moralės sergėtojų galvose lyčių kultūra nuo bažnyčios 
autoriteto Origeno laikų nelabai tepakito, bet gali pakisti. Labai 
vangiai, bet jau vis rimčiau atsižvelgiama į neginčijamas psi- 
chologijos mokslo tiesas. Be to, vis daugiau gaivesnio vėjo pa- 
dvelkia iš Vakarų. Kartą, patekę į vienos Vakarų Europos šalies 
vienuolių seminarą, mūsų tautiečiai dvasininkai stebėjosi, jog 
mokoma ne kovoti su aistromis bei lytiškumo impulsais, bet leisti 
jiems natūraliai tarsi jūros bangoms nuslūgti ir pan. Pamaniau, 
kiek daug Lietuvos dvasininkai prarado, galėję jau nuo 1909 me- 
tų studijuoti ir praktikuoti skaistos ir lyčių kultūros pagrindus. 
Būtent tada pasirodė pirmasis Vydūno knygos Gimdymo slėpi- 
niai leidimas. Svarbiausias kasdienės vydūniškosios psicholo- 
gijos principas yra tas, jog visuomet auga tai, su kuo kovoji ar 
prie ko parimsti savo mintimis, vaizdiniais. Taigi didžiosios prob- 
lemos, bėdos ir gėda yra ne mūsų kūnas, ne mūsų lytiškumas, bet 
mūsų mąstymas ir sujaukti jausmai... 

Tačiau tenka susidurti ir su Origeno mąstymui atvirkščiai 
proporcingomis pažiūromis. Krikščioniškoje spaudoje 
yra pasirodę straipsnių netgi apie sekso šventumą 
(!). Knygoje Žmogaus meilės kunigas A. Paškus, analizuodamas 
„bėgimo nuo sekso“ priežastis, mini ne tik dualistinio mąstymo 
filosofiją (sakralumo ir demoniškumo atskyrimą), seksualinę 
revoliuciją (kuri Venerai „nuplėšė nuo veido sakralumo šydą“), 
bet ir feministes, kurių mąstymas atspindįs baimę ir neapykantą 
seksui, hedonizmą, nesugebėjimą prisiimti savo moteriškojo vaid- 
mens. Keista girdėti tai iš kunigo, žinančio bažnyčios istoriją ir jos 
origenišką požiūrį į moterį, meilę bei seksą. Dėl to susiformavusią 
lyčių disharmoniją ir tikrąsias sekso baimės priežastis kunigas 

A. Paškus, nors netiesiogiai, puikiai atskleidžia cituodamas vieno 
vyro žodžius: tik pamilęs moterį jis suprato, kad anksčiau „mas- 
turbuodavo į bet kokią seną kojinę“... 

Akivaizdu, jog senovės lietuviai turėjo sveikesnį protą ir 
kur kas aukštesnę lyčių kultūrą bei moralę nei tie, kurie mūsų 
sąmonę jaukė ir dar tebejaukia visokiomis pramanytomis kaltėmis 
ir polinkiu į kraštutinumus. Neatsitiktinai būtent krikščioniškos 
šalys pasižymi seksualinėmis revoliucijomis, sekso pramone ir 
t. t, ir pan. Ieškant išminties šiais ar kitais sudėtingais klausimais, 
ir šiandien vertėtų atsigręžti į savąją išmintį, savąją kultūrą, o ne 
dairytis į kitus. 


Kitų neatsiklausiu, kas šventa. 
Garbinu, kas šventa man. 
Ir vien tik noriu meilės teikt visiems. 


(Vydūnas. Amžina ugnis) 


Meilė ir įsigeidimas 


Vydūnas, jaunuolio paklaustas apie sudužusią meilę, atsa- 
ko, jog tikra meilė nesibaigia. Žmonės labai dažnai meile vadina 
paprasčiausią įsigeidimą. Beveik visi apie meilę kalba, o išties 
mažai kas tepažįsta - ji esanti retas svečias pasaulyje. 


Turėjau kitados bernelį. 

Buvau jį taip labai pamilusi! 

Ir jis mane taipjau - gana mylėjo, 
Kaip sakė ir patsai tikėjo. 

Vienok dar meilės nepažino, 

Tik vis geidavo ir norėjo, 

Kad visados tokia jam būčiau, 
Kaip jis širdy vaizdelį susitvėręs - 
Ir jis mylėjo tan vaizdelį, 
Manydamas mylįs mane. 


(Vydūnas. Probočių šešėliai) 


Vydūnas kiek ilgiau stabtelėtų prie geismų, įsigeidimo, 
kuris nieko bendra su meile neturi. Jo tvirtinimu, labai dažnai 
geismai numarina vos prasiskleidusią meilę. O vadinamo- 
siose aukštos kultūros (turtingose, civilizuotose) šalyse, pasak 
filosofo, „maišo žmonės savo gimties galias kaip kokias sru- 
tas“. Jose mirkstant, ne tik žmogaus esmė, bet ir protavimas bei 
kūno sveikata silpsta. Nepaisant žmoniškumo, gyvybės (Dievo) 
dėsnių - kančios, skausmai, ligos yra neišvengiami palydovai. 
Jo manymu, lyčių kultūros svarbą rodo ir tai, kad būtent lytiniu 
keliu plintančios pačios bjauriausios ligos, pavyzdžiui, sifilis 
(tuo laiku — neišgydomas). Šiandien mirtį nešanti liga vaikšto 
AIDS vardu... 

Mąstytojas jaunimui skirtame laikraštyje rašo, kaip 
geidulių valdymo išvengti, kaip iš jo išsivaduoti, ką daryti ir 
ko vengti, kaip savo prigimtį pataisyti. Be abejo, vydūniškos 
etikos laikytis nelengva, bet lengvų kelių į didelę sėkmę nebūna. 
Neturėdami reikiamų žinių, pasitikėjimo ar padrąsinimo, jau- 
nimas eina vadinamuoju lengviausiu (pasekmės neretai bū- 
na pačios skaudžiausios), įprastu keliu, kuriuo keliauja visi 
normalūs žmonės. Kiti, kitaip nei normalūs žmonės, dideliu 
lanku apeina tą kitą, kitokį, kad, neduokdie, neįpultų į mirtiną 
nuodėmę... 

Apie tokius ir panašius dalykus mąstant, Klaipėdos 
miesto autobuso stotelėje prie manęs netikėtai priėjo senyvo 
amžiaus moteris ir neprašoma ėmė pasakoti savo gyvenimo 
istoriją. Ji visą gyvenimą buvusi bažnyčios pročkelė. Nors 
tekę įveikti daug pagundų bei stipriosios lyties atstovų atakų, 
ji vis dėlto išvengusi didžiosios nuodėmės - taip tarsi įgijusi 
ypatingą bilietą į Dangų... Deja, išvengusi žmogiškosios meilės 
(tegu ir netobulos), ši moteris, matyt, nesusitiko nei su savimi, 
nei su Dievu, o vaikišku juoku pertraukiamas kalbėjimas ir 
keistokos manieros kėlė labai rimtų abejonių dėl jos vidinės 
skaistos... „Skaistumas mums nėra vien nepaliestumas. Nieko 
tai nereiškia! Skaistumas mums yra vidaus, būtent širdies ir 
sielos taurumas“, - teigia Vydūno dramos Pasaulio gaisras 
herojė Magė. 

Ak, tik neik taip greit šalin, berneli! 
Kad kartą susitink du keleiviu, 
Gražu, kad viens nusitiki antru! 
Kodėl savyj tu augini mirimą? 


(Vydūnas. Probočių šešėliai) 


Meilė, pasak Vydūno, yra Kūrybos galių įausta į giliau- 
sius slėpinius, todėl kita lytis žmogui tiek daug palaimos žada, o 
kita vertus, ir didžiausius skausmus, kančias atneša. Jo manymu, 
lietuvių tauta tik tada atsigaus, jeigu dabartinė ir būsimoji karta 
apie lytiškumo klausimus kitaip mąstys, kitaip gamins ir gimdys. 
„Gimę iš pačios skaistybės“ vaikai būsią visai kitos sveikatos, do- 
ros, išminties. 

„Gimties gyvenimas yra tikrai nuostabus, aukštas daly- 
kas, kurs pasiekia pačias Kūrybos gilybes“, - tvirtina Vydūnas. 
Apysakoje Pirmieji jaunavedžių metai rašytojas tarsi iliustruoja 
savo filosofiją, išdėstytą veikale Gimdymo slėpiniai. Kartu tai ir 
įsigalėjusių stereotipų apie vyro teisių ir moters pareigų santuo- 
koje kritika. Keletą mėnesių vedusiam, bet gyvenančiam kaip 
nevedusiam, vyrui reikalaujant „savo teisių“, jo žmona taria: „Aš 
ne gašlavimui sutverta ir nesu vyriško padaro įrankis“. Apysakoje 
aprašomi sunkūs jaunuolių išbandymai, mokantis įsiklausyti 
į vienas kito jausmus, kylant „iš geismų valdžiavos“; vaizduoja- 
mas jų sielų skaidrėjimas ir švenčiausios sielų bei kūnų artumo 
akimirkos, kuriomis buvo pradėtas kūdikis. Kalėdų rytą be jokių 
gimdymo skausmų gimęs vaikas buvęs labai panašus į Kristų... Šia 
apysaka Vydūnas tarsi paaiškina nekaltojo prasidėjimo prasmę: va- 
dinamasis kaltumas glūdi ne natūraliame gamtos dėsnių sąlygo- 
tame vaiko pradėjime, bet išaugintuose gyvuliškuose geismuose. 


Kurs myli, nieko sau negeidžia. 
Tikroji meilė viskan myli taip, 
Kaip kas jai apsireiškia ir yra. 
Taip mylint, žmogui užteka 
Skaidrioji meilės saulė. 


(Vydūnas. Probočių šešėliai) 


Meilė - tikriausias gyvenimo eliksyras 


Lyčių meilė, pasak Vydūno, buvo ir yra svarbiausioji žmo- 
gaus augimo sąlyga, „jo esmės atsilukštinimo ir taurinimo daly- 
kas“. Daug didžiųjų žmonijos veikalų gimė būtent didžios meilės, 
kuri juose pažadino kuriančiąją galią, dėka. Tik brandžioms, 
itin aukštą žmoniškumą pasiekusioms asmenybėms ji tampa jau 
nereikšminga. 


Mane ves ilgesys! 

Ir meilės pakilsiu sparnais. 
Žvaigždele mano, 
Apšviesk man takus, 
Pakol neužtekės saulelė! 


(Vydūnas. Žvaigždžių takai) 


Meilė slypi pačiame mūsų asmenybės branduolyje, tad 
meilės ilgesys jį pažadina, atveria. O šis branduolys - žmogaus 
esmė - susieta su visumos esme, todėl išties mylintis žmogus 
jaučia vienovę ne tik su savo mylimuoju (mylimąja), bet ir su 
visuma, su Kūrėju. Tik tokios meilės dėka dingsta mūsų vienatvės 
skausmas, gimsta vienybė ir bendrumas su kito žmogaus gyvybe 
(jo esme) ir „Amžinybės kvapas apgobia mylinčiuosius“. 

Vydūnas kalbėjo ir rašė tik tai, ką pats gerai suvokė, 
išgyveno, patyrė. Būdamas asketas visomis prasmėmis, jis rašė ir 
apie skaistumo teikiamą naudą asmenybės dvasinei brandai bei 
sveikatai. Vydūno autobiografiniuose straipsniuose yra užsimin- 
ta apie jaunystės metais patirtus aistrų verpetus ir sutrikimą, 
nežinant kaip elgtis. Tačiau įgimta ir vaikystėje bei jaunystėje 
išsiugdyta subtili moralinė pajauta padėjo atskirti tikras vertybes 
nuo tariamų, tikrąją šviesią meilę nuo geismų aptemdytų jausmų. 
Suprasdamas jaunimą ir norėdamas jam padėti, o ne tuščiai 
moralizuoti, itin didelį dėmesį mąstytojas skyrė meilės ir lyčių 
kultūros klausimų aiškinimui. Rimtai ir atsakingai apie meilę ir 
lyčių kultūrą tuomet, XX a. pradžios Lietuvoje beveik nebuvo 
kalbama, o jeigu ir kalbama, tai itin nemokšiškai. Todėl Vydūno 

Gimdymo slėpinius itin vertino ne tik jaunimas, bet ir Katalikų 
bažnyčios autoritetai. 

Šimtmečiui prabėgus nuo lietuviškojo meilės ir lyčių kul- 
tūros vadovėlio pasirodymo, nuo akių nusivalę nuodėmingus 
voratinklius, šiandien tuo pačiu tonu pradeda kalbėti ir užjūrio 
mąstytojų išmintimi labiau pasitikintys Lietuvos moralistai... 


Kan myli, tai gražu. 
O meilė nor mylėti 
Kaip saulė nor spindėti, 
Tuomet žydėte žydi viskas! 
(Vydūnas. Probočių šešėliai) 


Daug yra mąstančių apie grožybę, - sako Vydūnas, - bet 
tik mylintieji žino, kas ji yra, kadangi mylinčiųjų pasaulis esąs 
tarsi į pačią grožę ir malonę pamerktas. Meilė - tai patsai Kūrėjas, 
visa kurianti ir atnaujinanti kūrybos galia, tad ji esanti tikriausias 
gyvybės eliksyras. Meilė teikianti sveikatos, keičianti žmogaus 
prigimtį, galinti net visiškai jį išgydyti. Tik, anot Vydūno, dauge- 
lis neįstengia pasilikti toje kilnybėje, kurioje meilė savo dovanas 
teikia. 


Su savo mylimuoju skrisčiau 
Per visą plačią mūsų šalį 
Žmonių sužadint širdims irgi sieloms. 


(Vydūnas. Likimo bangos) 


Meilė Vydūnui yra neatsiejama nuo šviesos ir išminties. 
Mylintys vienas kitą jo apysakų ar dramų herojai myli ir savo 
kraštą, gamtą, Tėvynę. Galima postringauti, skirstyti meilę 
rūšimis pagal jos pobūdį ir objektą, bet argi meilė, kaip ir Dievas, 
nėra viena? Arba ji žmoguje yra ir natūraliai reiškiasi įvairiomis 
spalvomis bei atspalviais, arba jos nėra (ji dar neužgimusi) - tėra 
tik daug jėgų reikalaujančios, kartais sekinančios pastangos būti 
geram, mylėti... Po šios meilės skraiste, anot psichologų, sle- 
piasi savigarbos bei pasitikėjimo savimi stygius, nesaugumas, 


nevisavertiškumas ir t.t. Sunku, net neįmanoma patikėti žmo- 
gaus nuoširdumu ir dvasine sveikata, jeigu jis nevertina savęs, sa- 
vo gyvenimo, savo aplinkos, bet neva kažką myli. Meilė - žmogaus 
esmės, jos raiškos požymis, todėl siekiant išgyventi tikrąją Meilę, 
būtų idealu pirmiausiai ją surasti savo paties esmėje... 


O meilė, ką yra 
Pati aukšta šviesa; 
Lai šventina 
Ir laimina 
Visus ir Lietuvą, 
Tėvynę Lietuvą. 
(Vydūnas. Lietuvių giesmė) 


Klaipėda, 2000 m. vasario 14 d. (straipsnis papildytas) 

KOVO 8-0OJI - MOTERS GYNIMO DIENA? 


Artėjant kovo 8-ajai, ne vienas gūžčioja pečiais: ar tinka 
šią dieną minėti, ir kaip? Tūlas tądien šyptels, išvydęs gėlėmis 
nešiną kaimyną, kuris šiaip jau ne tik šiurkščių žodžių bei 
keiksmų nepašykšti savo moteriai, bet neretai leidžia įsitikinti 
jo, kaip stipriosios lyties atstovo, jėga, valdžia ir galia... 


Moters išlaisvinimo problema 


Tarptautinę Moters dieną norisi gretinti su Žemės diena, 
su Vaikų gynimo diena. Malda „Žeme, atleisk mums“ šiandien 
kur kas prasmingesnė nei įprastinės trafaretinės maldos. Žemė 
teršiama, niokojama, prievartaujama. Panašiai ir vaikai. Filoso- 
fo Ė. Munjė teigimu, mūsų auklėjimas esąs nekaltųjų gadinimas 
plačiu mastu, nes mes vaikams neleidžiame tapti tuo, kuo jie 
pašaukti būti. Moters esybėje slypinčios galios, pasak šio filosofo, 
taip pat nežinomos, nes, įsigalėjus patriarchatui ir jėgos kultui, 
jai primenama jos vieta būti „vien moteriškų funkcijų atlikėja ir 
šeimos verge“. Anot psichoanalitiko Ė. Fromo, viena žmonijos 
pusė (vyriškoji) yra pavergusi kitą (moteriškąją) ir dėl to kenčia 
abi, vyrui įgaunant agresyvaus nugalėtojo, moterims - aukos 
savybių. [...] Lyčių karas, filosofo manymu, yra atviras ir brutalus, 
tačiau dar dažniau jis - slaptas. 

Moters išlaisvinimą humanistai antropologai laiko pagrin- 
dine visuomenės humanizavimo sąlyga. Kun. A. Grauslys teigia, 
jog „moteris, kovodama už savo garbę, kovoja drauge už religiją 
ir dorą, nes vyras, kuris negerbia moters, negali būti nei doras, 
nei religingas!“ Jo manymu, moteris negali leisti, kad per ją būtų 
„dechristianizuojamas“ pasaulis. Su moters išlaisvinimu vyriškojo 
pasaulio kultūra ir pasaulio dvasia pasipildys moteriškuoju pradu, 
ko labiausiai ir trūksta šaltam, utilitariniam, proto valdomam pa- 
sauliui. Tačiau moters išlaisvinimas, Ė. Eromo manymu, „kelia grės- 
mę valdžios principui“, jėgos kultui, vyriškajam pasaulio modeliui, 
nes „pasaulis yra sukurtas vyro ir vyrui.“ (Ė.Munjė) [...] 


Moters diskriminacija ir žeminimas 


Prakalbus apie moters ir vyro dialogą, biblinis žmogus gali 
atsiversti savo raidinį gyvenimo vadovą ir pirštu parodyti, kas 
parašyta: paties Dievo (!) norėta, kad žmogus užvaldytų ir savo 
norų tenkinimui pajungtų gamtą, kad vyras valdytų moterį, nes 
ji esanti sutverta vyrui, o ne atvirkščiai. Apie lygiaverčius lyčių 
santykius, solidarumą šis autoritarinis biblinis dievas turbūt 
neturėjo jokio supratimo. Filosofas, Nobelio premijos laureatas 
B. Raselas, remdamasis stebėjimais ir istorija, teigė, esą vyrams 
tarsi norisi, tiesiog malonu matyti moters kančią. Čia vėl į pagalbą 
gali ateiti biblinis žmogus ir paaiškinti, jog taip paties Dievo (!) 
lemta, t. y. moterys kenčia teisėtai ir pelnytai. Reta moteris ir 
šiais laikais per visą savo gyvenimą išvengia vienokių ar kitokių 
vyriškosios lyties atstovų patyčių, žeminimo, prievartos... 

Ne taip jau lengva išgydyti žmonių sąmonę ir ypač pa- 
sąmonę nuo viruso, kurį įnešė šis biblinis dievas, sukūręs moters 
antrarūšiškumo mitą. Tai lėmė ne tik moters, bet ir paties mo- 
teriškojo prado diskriminaciją. Šiuos virusus sėkmingai daugino 
ir platino krikščioniškoji bažnyčia. Kai skaitai bažnyčios tėvų ir 
net šventųjų (!) žodžius apie moterį, darosi nejauku arba labai 
juokinga. Jie požiūrį į moterį perėmė ne iš Kristaus, bet iš Senojo 
Testamento (pasirinktinai) ir iš aristoteliškos filosofijos - pats 
Aristotelis mergaitę vadino nenusisekusiu berniuku. Pasak garsaus 
kultūros veikėjo J. Ereto, bažnyčios atstovų nuomonė apie moterį 
persmelkė pasauliečių galvoseną ir iš to kilo dar daugiau moters 
niekinimo. Tiesa, dabar moteris teoriškai pripažįstama lygiaverte 
vyrui būtybe, bet minėtas virusas dar tebėra gyvas ir aktyviai 
reiškiasi gyvenime, - žodis tapo kūnu ir gyvena tarp mūsų. 

Vydūno teigimu, tos tautos ir valdžios, kurios 
visiškai sumoteriškėjo ar suvyriškėjo, visuomet 
ištvirko ir išsigimė. Tai liudijusi istorija. Atrodo, 
tebeliudija ir šiandien. Pasaulietinė valdžia dar vis labai 
vyriška, o bažnytinės hierarchijos struktūrose suvyriškėjimas 
beveik absoliutus. Pažvelkime į dangiškąją valdžią. Randame 
Dievą Tėvą Sutvėrėją, neretai su ilga barzda ir lazda, Jo Sūnų, 

vyriškais vardais paženklintus angelus bei arkangelus ir galop 
nuolankiąją vyriškosios hierarchijos tarnaitę - Panelę Mariją... 
Tada jau ir nesistebi, kodėl toks vyriškas (kartu - agresyvus) tas 
krikščioniškuoju besivadinąs pasaulis. Kitaip ir būti negali: kaip 
danguje - taip ir žemėje. 

Teologų plejada nuo šv. Augustino laikų stato Dievo-Lo- 
goso rūmus, kuriuose nelogiškasis Dievas-Meilė nepageidau- 
jamas. Autoritarinei asmenybei galima tik Meilės deklaracija. 
Dažniausiai apsiribojama moralų, įstatymų, nuorodų ritiniais 
bei pamokslavimu.... 


Ar sugrįš Deivės amžiai? 


Paleolito menas ir simboliai, pasak M. Gimbutienės, 
rodo, kad tuomet Dievas kūrėjas buvo ne vyriškas, o moteriškas 
pradas. Panašiai ir induizmo tradicijoje: moteriškasis pradas — 
deivė Šakti - laikomas aktyviuoju, vyriškasis - pasyviuoju pradu. 
Deivės religija Europoje, M. Gimbutienės teigimu, vyravo gana 
ilgai - „šimtus tūkstančių, gal net porą milijonų metų žmonės 
gyveno visuotinės lygybės sistemoje“, kai apeiginį bei dvasinį 
gyvenimą tvarkė senelė ir motina. Anot profesorės, vyriškieji 
dievai Europoje ėmė atsirasti ir dominuoti palyginti neseniai. 
Įsigalėjus vyriškiesiems, kovingiesiems dievams, 
prarandama pagarba Gyvybei - tai buvo moteriškųjų 
dievybių rūpestis - ir prasideda jėgos kultas. 

Baltų gentyse patriarchatas įsigalėjo po karingosios 
krikščionybės atėjimo. Istorijos tyrinėtojų yra pastebėtas „mo- 
terų turėto statuso sunaikinimas, parodijuojant jų atlikinėtus 
ritualinius veiksmus“ (R. Pociūtė). V. Daujotytės manymu, su krikš- 
čioniškuoju katekizmu buvo įduotas ir vyriškojo pasaulio prado 
pirmumo, svarbumo pajautimas. Vėliau patristinėje literatūroje 
buvo formuojamas požiūris į moterį kaip į žemesnę būtybę, ir tai 
lėmė nepagarbos, neapykantos moteriai augimą visuomenėje. 

Tačiau argi vyras, vyriškoji prigimtis tikrai yra arčiau gero- 
jo, gailestingojo, mylinčiojo Dievo, arčiau slėpiningų Viešpaties 


gelmių? Ar vyriškoji lytis yra tikslesnis Dievo atspindys? 

Turėjęs karališko spindesio mūsų Justinas Mikutis manė, 
kad „moteris yra ryškiausias ir tobuliausias Dievo kūrinys“, kad 
joje labiausiai matyti, nors ir deformuotas, dieviškumo atspindys, 
pavyzdžiui, moters proto paradoksalumas. Kun. G. Gaidamavičius 
teigia, jog „pasauliui reikia moterų, kad išmoktų gyventi“, nes jose 
slypi daugiau gyvenimo meilės ir išminties. Pasak kun. A. Graus- 
lio, viena moteris galinti su pasisekimu pavaduoti dvylika apaštalų. 
Jos pagrindinė misija esanti saugoti dorą bei nešti kilnias idėjas. 
A. Grauslys prisimena poetą J. Getę, kuris norinčiam sužinoti, kas 
padoru ir kas nepadoru, pataria teirautis kilnių moterų. Filosofo 
A. Maceinos manymu, jeigu nebūtų pasaulyje moterų, vyrai būtų 
tokie asocialūs, tokie egoistiški, kokius tik galima įsivaizduoti. 
Viena ryškiausių moters sielos žinovių M. Pečkauskaitė teigė, 
jog mylėti - svarbiausias moters uždavinys, jos pašaukimas, kad 
„moteriškumas - tai meilė“. P. Orintaitė rašė, jog moteris ir meilė 
neatskiriama. 

Nuo meilės įvertinimo priklauso moters vertinimas. Ir 
atvirkščiai — „kuo aukštesnes vertybes įžiūrime moteryje, juo 
aukštesnis supratimas yra ir apie jos meilę“ (P. Kluckhohnas). 
Kun. A. Grauslys pastebi, jog tie, kurie negerbia moterų, ciniškai 
kalba ir apie meilę. Moters žeminimas lemia meilės paniekinimą, 
o tai pastūmėja į ištvirkavimą, į moralinį nuosmukį. Mėgin- 
damas suvokti moters ir meilės sąvokos pažeminimo priežastis, 
kun. A. Grauslys padaro išvadą, jog, „puolant aukštesnei ant- 
gamtinei pasaulėžvalgai, puola ir visas gamtos ir josios slaptingų 
galių kilnus supratimas.“ Taigi krikščioniškoji pasaulėžiūra yra 
svarbiausia gamtos, meilės ir moters žeminimo, nuvertinimo 
priežastis. 

Mūsų išminčius Vydūnas manė, jog vyrai iš prigimties 
nėra tokio tvirto būdo kaip moterys, jie daug greičiau svyruoja 
doroje. Vyriškąją prigimtį Vydūnas teigia esant daiktiškesnę; vyro 
mąstymas esąs materialistiškesnis, jis gyvenąs minčių dvasia. 
"Tokį, koks šiandien yra - „pakraščių gyvenimą“ - sukūrę vyrai, 
nes juos pati prigimtis laiko gyvenimo paviršiuje. Moters pasaulio 
supratimas esąs daug pilnesnis negu vyro. Ji lengviau pagaunanti 


KOVO 8-OJI - MOTERS GYNIMO DIENA? 


179 


RIMA PALIJANSKAITĖ » AMŽINŲJŲ JŪRŲ VARPAI * vyDŪNIŠKOSIOS MISTIKOS LINK 


180 


įspūdžius ir jėgas iš dvasinių aukštybių. Todėl, pasak Vydūno, 
senovėje aukščiausio gyvenimo slėpinių pranešėjomis buvo 
parenkamos moterys. Moteris „pasilieka arčiau dvasinių sričių“, ji 
daug plačiau ir giliau į gyvenimą visu savo gyvumu panerianti ir 
tose gelmėse pasiliekanti. Ji esanti „nuolatiniame sąmoningumo 
santykyje su gyvenimo vidaus plasta.“ Moters logika, dažnai vyrų 
pašiepiama, nors ir turi nenuoseklumo, bet „toli pralenkia vyrų 
spręsmą“. „Tikrai mylėti tegali moters žmoniškumas“, tik Vydūnas 
pataria nepainioti meilės su geiduliais, kaip dažnai tamsuoliai 
darą... 

Moters prigimties stiprybė - ne instrumentinis protas, bet 
meilė ir išmintis. Ji, kaip ir Motina Žemė, pasiruošusi atiduoti 
save visą — tai išties neprotinga!.. Jos prigimties credo - priimti, 
mylėti, teikti, bet ne valdyti, įrėminti, nugalėti. Meilė neturi 
tokios kurčios jėgos, kokią turi logika. Bet prieš didžią Meilę, jos 
išmintį kartais nusilenkia ir logika, nes tai kur kas daugiau, nei ji 
pajėgia suvirškinti. Argi motina Teresė neprivertė nusilenkti pulko 
teologų, dažnai šiltai sėdinčių ir besigėrinčių labai protingais 
logiškais savosios teologijos burbulais? Argi šalia mūsų nėra 
tūkstančių motinų teresių, kurios, užuot postringavusios, čia ir 
dabar gyvena Išmintimi ir Meile? 


Pagiriamasis žodis Ievai ir jos mito vaisiai 


Filosofas ir psichoanalitikas Ė. Fromas teigia, jog biblinis 
pasakojimas apie pirmąją žmonių nuodėmę laikytinas „nuopuo- 
liu aukštyn“, žmonijos sąmonės evoliucijos pradžią. Pagiriamąjį 
žodį filosofas taria Ievai. Būtent ji, moteris (o ne Adomas), 
pasirodo pajėgi pasakyti ne, t. y. nepaklusti. „Su pirmuoju nepa- 
klusnumo aktu prasidėjo žmonijos istorija ir šis aktas tapo 
pirmuoju laisvės aktu.“ Tačiau jeigu Žmonija žūtų, tai atsitiktų 
paklusnumo, vergiškos žmonių sąmonės, konformizmo dėka. [...] 
Pasak Ė. Fromo, Senojo Testamento pradžia parašyta autoritari- 
nės religijos dvasia. Bet kokios autoritarinės religijos (kaip ir 
politikos) pagrindinė dorybė yra paklusnumas, o didžiausia 
nedorybė - nepaklusnumas. Todėl nubausdamas biblinis dievas 


paskelbęs „nesantaiką tarp žmogaus ir gamtos, [...], tarp vyro 
ir moters“. Bet koks skaldymas, bet kokia nesantaika žmogų ir 
pasaulį silpnina, o silpnesnius lengviau ir kur kas paprasčiau 
valdyti, jais manipuliuoti. Tačiau taip gimsta neapykantos 
pasaulis. Meilės pasauliui reikia harmoningo, laisvo, išmintingo, 
gėrį ir blogį pažįstančio tvirto žmogaus. 

Ačiū Ievai, ačiū tūkstančiams raganų, supleškėjusių 
laužuose už ištikimybę Gyvybės Viešpačiui ir nepaklusnumą 
stabams, jėgai, norinčiai pavergti žmogų ir pasaulį. 

Šis mitas savo darbą tebedirba. Nemažai moterų tėra 
moteriškumo karikatūros. Lygiai taip ir vyrai „tapo pasibjau- 
rėjimo ir pasigailėjimo vertu geidulių vergu, vyro karikatūra“ 
(kun. A. Grauslys). Psichologas L. Bopas teigia, jog ta vyro ypaty- 
bė, noras, kad moteris lyg ir pranyktų jame, toli gražu nėra iš 
mažųjų jo ydų. Ir ne psichologui aišku, kad nuolat menkinama, 
žeminama asmenybė augti ir išsiskleisti negali. Savimi nepa- 
sitikinti, neturinti tinkamo išsilavinimo ir galimybės gyventi 
autentišką gyvenimą moteris tapti iškilia, stipria, genialia as- 
menybe nepajėgi - tai paprasčiausiai neįmanoma. Žavios, bet 
nemąstančios būtybės mitas lemia ir dalies moterų pastangas 
patenkinti vyrų primestą moters paveikslą. Spauda, televizija, 
reklama šį vyrams patogų moters įvaizdį stengiasi įtvirtinti. 

Kita vertus, vyriškų vertybių pasaulyje moterys neišven- 
giamai vyriškėja pačios. Pasak A. Maceinos, nesant moters me- 
tafizikos, vyraujant vyriškajai kultūrai ir pedagogikai, vyriškoji 
dvasios struktūra skverbiasi į mergaičių pasaulį ir naikina jų 
dvasinį moteriškumą. Todėl maža moterų (giliausia prasme!) ir 
daug esą heterų bei amazonių. Visa, ką apreiškia vyras, - moks- 
lu, menu, - moteris turinti apreikšti savitu būdu, tačiau dažnai 
vyriškieji standartai jai to neleidžia ir verčia mąstyti vyriškai. [...] 

Tam, kad į pasaulį sugrįžtų harmonija ir meilė, pasak 
A. Grauslio, reikia auklėti kilnias pažiūras į kūną, kuris yra „Dievo 
bažnyčia“, skiepyti kilnų meilės, moterystės ir moters supratimą. 
Tai šiandien jau daro ir bažnyčia. 

Tačiau kur kas sunkiau bus sugrįžti į Dangų deivei, nors to 
ir labai reikia. [...] Teologas H. Rahneris Dievą vadina žaidžian- 

čiu Dievu (Deus vere ludens), todėl tobulas žmogus turįs būti 
žaidžiantis žmogus (homo ludens). Tad žaidžiantiems žmonėms, 
žaidžiančiai bažnyčiai lieka tik palinkėti sužaisti kokį nors 
įdomesnį žaidimą, nepamirštant svarbiausios žaidimo taisyklės — 
kaip danguje, taip ir žemėje... 


Klaipėda, 1998 m. kovo 6 d. 

VYDŪNAS IR MOTERYS 


Į lyčių metafiziką ir meilę iki Vydūno (ko gera, ir iki šiol) 
tiek nesigilino ir tokių gražių žodžių apie moterį nepasakė joks 
kitas Lietuvos mąstytojas. Pirmosios pažinimo pamokos vyksta 
šeimoje. Čia užgimė ir būsimojo mąstytojo nuojauta, jog meilė 
- tai šviesa, kuri žadina, gaivina ir laimina; toji šviesa spindulia- 
vusi iš tėvelio ir motinėlės, iš brolių, seselių, kitų žmonių ir viso 
slėpiningo pasaulio. 

Vydūno motina buvo jautri, dėmesinga vaikams, ypač 
dažnai sirgusiam, bet vietoje nenustygusiam Viliui. Ką nors dirb- 
dama ar kur eidama, dažnai dainavo arba giedojo, meldėsi prie 
mažų vaikų lovelių ir kartu su jais. Ji gerbė ir krikščioniškąsias, 
ir senąsias lietuvių tradicijas - „laikėsi senais įpročiais ir pa- 
davimais“, pvz., ugnį laikydama šventa. Skaitė paprastai tik 
„tikybinius raštus - Evangeliją ar ką kita ir E Kuršaičio Keleivį“. 
Mąstytojo atmintin mama iškyla „su kokiu nors rankdarbiu ar 
verpianti“ - buvo labai darbšti. Kadangi tėvas Anskis Storostas 
visą gyvenimą buvo silpnos sveikatos, daugelį darbų mažame 
ūkelyje nudirbdavo pati, į pagalbą pasitelkusi vaikus. Ketverių 
metų Vilius mažu jam dovanotu kirveliu malkas kapojęs, o 
septynerių metų jau bandęs arti ir akėti. 

Tai, ką Vydūnas rašė apie moterį ir motiną, pirmiausiai nu- 
spalvinta vaikystės prisiminimų: „Mano motinėlė net jau aukštesnį 
amžių pasiekusi lyg nuolatai grožėjo. Ar gal todėl, kad ji ir tėvelis jo- 
kių nuodų, nei alkoholio nemėgo? Ar kad ji prie visų darbų nuolatai 
giedodavo šventas giesmes? Nesuvokiau atsakymo. Buvau manęs, 
kad žmonos iki gyvenimo pabaigos grožyn einančios.“ Vėliau 
Vydūnas suvokęs, jog „tik esmiškas atsivėrimas gali ją grožinti 
iki amžiaus pabaigos.“ Nors kūnas tada nebėra taip gaivinamas 
savo gyvybės kaip anksčiau, „taurios žmonos esmiškoji gyvybė 
nemenkėja, bet nuolat stiprėja. Ir tada tokia žmona tiesiog spin- 
duliuoja dvasiniu grožiu.“ Moteris-motina, būdama tyros sielos, 
„visą savo aplinką, visus savo namus savimi nušviečia. [...] Motinos 
stovi laiptuose, kurie veda žmones aukštyn, kūrybos aukštumon.“ 


Vydūnas augo penkių brolių ir dviejų seserų būryje. Seserys 
Marija (1871-1950) ir Magdelena (1873-1950) pasižymėjo gerais 
balsais, buvo puikios giedotojos bei dainininkės ir dalyvavo 
geriausiame Berlyno chore. Pasak Vydūno, „buvo kalbama, kad 
jiedvi Pilkalnyje esančios gražiausios mergaitės.“ Jomis domėjosi 
daug jaunikaičių, ypač kunigų ir gydytojų, bet „kai jau atrodė, kad 
jiedvi pasižadėsiančios, staiga atsitraukdavo, tarsi kas nors jiedviem 
atrodė negera ar negarbinga. Ir liko neištekėjusios.“ Brolio ir seserų 
ryšiai niekada nenutrūko. Seserys, gyvenusios Berlyne, sielojosi dėl 
išpuolių prieš brolį Tilžėje, lankė jį, siekdamos paguosti po žmonos 
Klaros mirties. Gavusi žinią apie jo įkalinimą, greitai atvyko 
jaunesnioji sesuo ir labai dėl to išgyveno. Prisiminęs tai - „kaip visą 
laiką skausmuose dėl manęs alpdavusi“, - Vydūnas apgailestavo: 
„kiek čia liūdesio ir sielvarto“ - jam pačiam kalėjime buvę lengviau. 
Seseris mąstytojas aplankydavo ir gyvendamas Tilžėje, ir po karo, 
apsigyvenęs Detmolde. Nors pats gyveno tada kukliai, dalinosi 
su seserimis tuo, ką turėjo. Kartą Vydūną labai nustebino jam 
adresuotas cigarečių siuntinys. Sužinojęs, jog seserys jų dėka gali 
praturtinti savo skurdžią mitybą, į siuntinukus su maisto produktais 
kaskart įdėdavo ir cigarečių, taip persiųsdamas joms į Berlyną visą 
iš nežinomo geradario gautąjį siuntinį... 

Vydūnas nebuvo vienišius atsiskyrėlis - greičiau priešingai. 
Trokšdamas pažinti žmones ir gyvenimą, jis mėgo bendrauti. 
Nuoširdi bičiulystė jį siejo ir su bendraamžiais, ir su jaunuo- 
liais, ir su panašių pažiūrų moterimis. Paminėtina ilgametė 
bičiulystė su M. Lapinskaite-Bitlieriuviene, A. Rimdžiuviene, 
S. Čiurlioniene. Laiškuose dailininkei M. Lapinskaitei rašė apie 
meną ir žmoniškumą, moters ypatumus ir jos uždavinius bei 
siektiną vyro ir moters bendravimą. 


Žmona Klara Fiulhazė 
1888-1890 metais, sustiprėjus plaučių kraujavimui, moky- 


tojui V. Storostui Kintuose ne kartą buvo reikalinga pagalba, 
slauga. Vydūno žodžiais tariant, su tikru maloniu pasišventimu 

juo rūpinosi Kintų mokyklos precentoriaus (vedėjo) A. Fiulhazės 
artima giminaitė Klara Fiulhazė. Kapstydamasis iš ligos, per ke- 
lerius metus jaunasis mokytojas Klarai padarė gerą įspūdį, tad 
žinodama, jog ketinančiam iš Kintų išvykti mokytojui bus reika- 
linga pagalbininkė buityje ir Tilžėje, pasisiūlė vykti kartu, gal nė 
nemanydama apie vedybas. Vydūnui tai būtų buvę nepriimtina, ir 
jis nutarė ją vesti. Nenorėdamas, kad dėl paveldėtos silpnos sveika- 
tos jo vaikams tektų vargti, Klarai pasakė nenorįs turėti vaikų ir, 
sulaukęs jos sutikimo, 1891 m. susituokė Kintų bažnyčioje. 

Pasak V. Falkenhano, dažnai aplankydavusio Vydūną, 
Klara buvusi labai maloni, kalbėjusi lietuviškai ir labai skaniai 
virdavusi vegetariškus valgius. Bendravusi su Klara J. Nainienė 
atsiminimuose rašo, jog ji buvo „tokia pat liesa, liekna kaip ir 
pats Vydūnas. Lengvai, vikriai užbėgdavo į trečią aukštą, leng- 
viau, nei mes esame pratę matyti. Tada 1930 m. ji buvo apyžilė 
moteris, kurios nesu girdėjusi skundžiantis sveikata“. Ji sakiusi, 
jog jai „patiko Vydūno gyvenimo būdas“, ji prie jo prisitaikiusi 
ir jaučiasi gerai. Atsiminimuose daugelis pabrėžia, jog Klara 
Vydūną labai vertino, gerbė, kai kuriems aplinkiniams atrodė - 
netgi per daug (lyg dievaitį), o šis svečiuose ją pristatydavęs kaip 
žmoną ir panelę Klarą. Jų bendrystėje buvo aiškiai pastebimas ne 
tik darnus sutarimas, bet ir abipusė pagarba privatumui. Pasak 
J. Nainienės, atvykus į krikštynas Švėkšnoje pas Jatulius, vakare 
Vydūnui ir Klarai buvo paruošta nakvynė viename kambaryje, 
tačiau šiaip jau kuklus Vydūnas paprašė atskiro kampelio, nes 
įpratęs miegoti vienas. Apie tai yra pasakoję ir klaipėdiškiai — 
čia mąstytojas viešėdavo dažniausiai. 

S. K. Kenstavičius 1971 m. užrašytuose atsiminimuose 
teigė, kad Vydūno žmona buvusi protestantų seselė vienuolė. 
Vydūną bei jo žmoną pažinojusieji tilžiškiai, po karo gyvenę 
Vokietijoje, vyriškoje kompanijoje kalbėjo, jog Klara vyriškajai 
giminei buvusi visiškai abejinga, tad gerai išauklėtam Vydūnui 
nieko kita nelikę, kaip tik tapti skaistuoliu... Sugretinus šiuos ir 
kitus vienas kitą papildančius žinių bei nuomonių trupinėlius 
ir Gimdymo slėpiniuose bei dešimtyse straipsnių išdėstytas 
rašytojo pažiūras apie lyčių kultūrą, galima tvirtinti, kad 


Vydūno ir jo žmonos darnus asketiškas gyvenimas rėmėsi labai 
panašiomis pažiūromis. 

Klara su motinišku rūpesčiu mąstytoją lydėjo visą gyve- 
nimą. Jo kelionėms pritarė, ragino vykti ir tada, kai jos pačios 
sveikata ėmė blogėti -— ji džiaugėsi, kad iš Lietuvos Vydūnas 
grįžtąs dvasiškai sustiprėjęs. Jos pasiligojimą ir mirtį 1937 m. 
mąstytojas siejo su tuo, kad ji labai išgyvenusi dėl jam reiškiamos 
vokiečių nacionalistų neapykantos ir išpuolių. Likęs po Klaros 
mirties vienas, Vydūnas yra užsiminęs apie didį liūdesį, skausmą, 
vienišumą ir tai, kiek daug laiko tenka sugaišti buičiai, valgio 
ruošai — tarsi tik dabar iki galo įvertindamas savo gyvenimo 
draugę, kurios dėka galėjo visiškai pasišvęsti kūrybai ir kultūrinei 
veiklai. Klara Fiulhazė, kuri su Vydūnu buvo vienmetė (tiksli jos 
gimimo data nežinoma), mirė nesulaukusi savo artėjančio 70 
metų jubiliejaus... 


Legendos apie meilės trikampį ir Marta Raišukytė 


Ne vieną skaitytoją yra suklaidinusi S. Šemerio parašyta 
Vydūno biografija. Šalia tikrų biografijos faktų, čia pateikta išgalvota 
istorija apie nesėkmingą Vydūno pasipiršimą Martai Raišukytei. 
S.Šemerys buvo savito charakterio žmogus. Vydūno albumo au- 
torius B. Aleknavičius pasakojo, kad jo paklaustas, ar Vydūnas 
lankęsis Nidoje, nė nesvarstydamas atsakė: jeigu reikia — galiu pa- 
sakyti, kad lankėsi, nes daugiau jau nebėra kam paliudyti... 

P. Mikalauskas- Antalkis, rašydamas Nepažįstamą Vydūną, 
rėmėsi ne tik S. Šemeriu, bet ir vaizduote. Atsiminimuose apie 
Vydūną (viešnagę pas jį), P. Mikalauskas akivaizdžiai konstruoja 
neįtikėtiną sentimentalumą demonstruojančio (nepažįstamam 
atvykėliui!) Vydūno portretą; pvz., su teatrališku įkvėpimu fanta- 
zuoja, kaip jis prieinąs prie pakabintų Martos austų juostų ir jas 
liečiąs, užuominomis kalbąs apie savo didį skausmą, jos netekus, 
ir pan. Beje, šių fantazijų autorius pas mąstytoją lankėsi ketinda- 
mas ne straipsnį apie jį rašyti, o savo sveikatą, jo patariamas, tai- 


syti... 

Tęsdamas ir savaip interpretuodamas minėtųjų autorių 
sukurtas istorijas, tikrų faktų, mitų ir savo fantazijos mišinį, 
kaip ir Nepažįstamo Vydūno autorius, biografine apybraiža yra 
pavadinęs J. Pastarnokas, 1993 m. savo ilgą rašinį publikavęs 
Prienų rajono laikraščio Nemunėlis literatūriniame puslapyje. 
Taigi iki šiol sklando savaip interpretuojamos legendos, mažai ką 
bendra turinčios su tikrove. 

Apie pirmąjį susitikimą su Marta Raišukyte Vydūnas rašo 
jos atminimui skirtoje knygoje Rožės ir lelijos. Ji buvusi kartu 
su draugėmis Marta Selenaityte ir Ane Blokyte, bet Marta, anot 
Vydūno, „visų aiškiausiai spindėjo - mirgėjo. [...] Ją pasitikęs 
pirmą kartą, numaniau savyje ypatingai gražų suoskambį“, o 
Marta vėliau papasakojo tąsyk supratusi, kad jiedviem „likimo 
užduotas svarbus uždavinys, kurį teks draugiškai spręsti“. Til- 
žėje Vydūną ir Martą pažinojusieji yra pavadinę širdžių rite- 
riais, nes jų sielų giminystė ir bičiuliškumas buvo akivaizdus. 
Tai, kad juos siejo meilė, - abejoti netenka. Ir kalbėjusieji 
apie vadinamąjį meilės trikampį iš dalies yra teisūs. Bet tai, 
B. Baltrušaitytės teigimu, ne tas „ganėtinai nuvalkiotas meilės 
trikampis, o kažkas aukštesnio, šviesesnio — tai, kas nebanalu, 
netradiciška, ką kasdienė sąmonė gali išjuokti, mestelėjusi taip 
nebūna. Ir atspindės tik jos žemesnio lygmens patirtį.“ 

M. Raišukytė (1874-1933) gimė ir augo Pakalnės ap- 
skrityje. Mokėsi namuose, kaimo mokykloje, Tilžės vidurinėje 
mergaičių mokykloje. Pablogėjus tėvo sveikatai, pardavus ūkį, 
1892 m. persikėlė su tėvais gyventi į Tilžę. Į kultūrinę veiklą 
Marta įsijungė 1895 m. - šie metai buvo ir pažinties su Vydūnu 
pradžia. 1916 m. mirus motinai, M. Raišukytė visomis jėgomis 
pasinėrė į kultūrinį lietuvių gyvenimą, daug prisidėjo rengiant 
spaudai Vydūno raštus. Marta susirašinėjo su J. Basanavičiumi, 
kuris jai siuntė lietuviškus raštus, o jo paprašyta, iš periodikos 
surinko J. Zuerveino eiles. M. Raišukytė rašė straipsnius apie 
lietuvių liaudies papročius, liaudies meną, iš vokiečių kalbos 
išvertė J. H. Pestalocio romaną Lynardas ir Gertrūda, įkūrė ir 
daugelį metų vadovavo Prūsų lietuvių moterų draugijai. 

Martos, „keisto moteriško gražumo“ asmenybės, prielan- 


kumo, pasak Vydūno, pageidavo nemažai jaunikaičių, bet ji at- 
sakydavusi nesanti skirta šeimos gyvenimui ir norinti pasišvęsti 
dvasiniam gyvenimui. Pasak J. Basanavičiaus, Marta buvo susi- 
žavėjęs J. Zuerveinas ir su ja susirašinėjo. Ji apibūdinama kaip 
turėjusi išlavintą, subtilią grožio pajautą, visuomet spindėjusi 
linksmumu, o dalyvaudama Prūsų lietuvių draugijos veikloje la- 
bai gerai mokėjusi visus vienyti. „Tai buvo nepaprasta moteris, 
švelni, taktiška ir visuomet maloni. [...] Daugelis mūsų mergaičių 
svajodavome turėti tokią motiną“, - rašė klaipėdiškė, ilgametė 
Aido choro dalyvė. Vydūnas tvirtino, jog daugelis idealių moterų 
personažų dramose atspindėjo Martos vidinę šviesą, reiškė jos 
nuomonę apie moterį; netgi teigė, kad jos minčių apie moterį 
nuo savųjų jau nebeatskiriantis. „Dažnai ji sakydavo, kad mo- 
teriškosios vien turinčios mylėti tatai ir tam pasišvęsti, kas 
yra išmintinga, gražu ir šventa. Tik tada tauta galinti taurėti ir 
gyvėti;- rašė Vydūnas apie M. Raišukytę netrukus po jos mirties 
Jaunoje kartoje publikuotame straipsnyje Žmoniškojo amžiaus 
turinys, reikšmė ir vertingumas. 


Vydūnas - pirmasis feministas Lietuvoje? 


Pasak V. Kavolio, „ryžtingiausiai moters kaip moralinio 
vadovo vėliavą - net patrimituodamas - kelia Vydūnas“. Apmąs- 
tydamas Europos žmonių gyvenimą bei jų lyčių kultūrą ir 
ieškodamas žmoniškumo namų, jis atsigręžia į moterį... 

Vydūnas tvirtina, kad lietuvių kalba kadaise turėjusi 
atskirus žodžius vyro ir moters esybei (asmenybei) įvardyti 
- sąvokas žmogus ir žmona. „Mes Prūsoje vartojame žodį 
žmona tokia pat aukšta prasme, kaip žodį žmogus. Kad žmonių 
vyriškasis yra žmogus, tada moteriškoji yra žmona, vis tiek ar 
ji ištekėjusi ar ne“, - taip žurnale Moteris ir pasaulis 1937 m. 
rašė mąstytojas. Prūsijoje jie didžiavosi, kad lietuvių kalba gali 
pareikšti abiejų žmonių lyčių žmoniškumą. Vydūną labai sukrėtė 
išgirsta žinia, jog Lietuvoje, kalbant apie gyvūnus, vietoj žodžio 
patelė kartais parašoma žmona, taip ypač paniekinant moterį. 

Moterys, anot Vydūno, pastaraisiais tūkstantmečiais vyriškėjant 
pasauliui, pradėtos laikyti „antros eilės asmenybėmis“, ir tik 
vyrui pažymėti vartojamas žmogaus vardas. Tačiau žodžio 
žmogus daugiskaita ir esmiškumą pažymintis žodis padarytas iš 
žodžio žmona (žmonės, žmonija, žmoniškumas), bet ne iš žodžio 
žmogus. Tiesa, žodis žmogiškumas ir tada buvo vartojamas, 
o Vydūnas šį žodį vartojo siekdamas pažymėti žmogiškąją 
prigimtį apskritai, bet ne jos esmiškumą. Jis teigė, kad vyrai, 
nepasilikdami „vien vyriškame žmogiškume“, turėtų „kilti į 
aiškų žmoniškumą“. Žodžio žmoniškumas, žmonija kilimą iš 
žodžio žmona Vydūnas siejo su iš prigimties didesniu moterų 
esmiškumu - žmoniškumu. Todėl tautos ir viso pasaulio ateitį 
mąstytojas siejo su moterų indėliu - tikrasis žmoniškumas kyląs 
iš moterų, todėl moterys galinčios sužadinti vyruose skaistų 
žmoniškumą ir taip keisti pasaulio veidą. 

Įsibėgėjant vedybinio statuso nerodančių moterų pavar- 
džių populiarumui Lietuvoje ir dar tebevykstant diskusijoms dėl 
jų rašymo, - tikėtina, šiuo klausimu įdomi ir Vydūno nuostata. 
Atsiminimuose su juo bendravusi A. Rimdžiuvienė pasakoja, kad 
išsiskyrus su savo pirmuoju vyru, Vydūnas jai pataręs pakeisti 
pavardę - siūlė vadintis Žioge (Žiogas - jos tėvo pavardė). 

„Keistos yra dažnai nuomonės apie moteras. O dar keis- 
čiau, kaip tos nuomonės vertinamos. Kurs moterose mato daug 
gerų savumų, tas įtariamas. Sako, jį esant moterų gerbėju, 
kurio pareiškimai dėl to negalį būti rimti. Kitaip priimamos 
nuomonės tų, kurie moteris žemiau stato už vyrus. O kas apie 
jas daugiausiai bloga moka pasakyti, tasai skelbiamas patyrusių 
žmogum.“ Pasak Vydūno, moteris labiausiai peikia tie, kuriems 
„pasisekė daugiau jų nuplėšti į savo purvą“. Dėl moterų, ypač 
jaunų merginų savižudybių Vydūnas kaltina jas parbloškusius 
vyrus - jie turėtų būti nubausti kaip tie, kurie žudė jas savo 
rankomis... 

1937 m. įvykus pirmajai Lietuvos moterų dailininkių pa- 
rodai, kai dailininkai vyrai nenorėjo savo konkurenčių įsileisti 
į savąjį ratą, Vydūnas atvyko, kad šiuo reiškiniu pasidžiaugtų, 
o Naujojoje Vaidilutėje publikavo straipsnį apie šios parodos 


reikšmę. Ją mąstytojas vertino kaip moteriškojo žmoniškumo, 
tautos savingumo apsireiškimą: „Žmonos-moterys yra aiškesnio 
tautiškumo asmenybės negu žmonės-vyrai. O kada jos atskleidžia 
sveiką, skaistų, žydintį savo žmoniškumą, tauta yra tikrai atsiga- 
vusi ir gali nuolat gyvėti, stiprėti ir tvirtėti“. 

Dar būdamas berniukas, Vydūnas su nepasitenkinimu ma- 
nydavęs, jog jie, vyrai, kur kas paprastesni už moteris. Jos (mer- 
gaitės, moterys) „viskuo, kokios jos yra ir ką jos daro, vyksta 
kaži kas neregimo, slėpiningo. O visai nematomai jos tai teikia 
visiems, kuriems jos geros“. Jo pastebėjimu, mergaitės kažkaip 
savaimingai bėgiojusios ar žaidusios, vėl grįždavusios į save; jos 
visada atrodžiusios artimesnės Kūrėjo Valiai ir Galiai, ir tai jis 
numanęs tarsi kokį šventumą, kurį mergaitės turinčios savyje. 
Vėliau jis suvokęs, kad tai sparčiau nei kūnas augantis mergaičių 
esmiškumas - todėl jos tarsi mirga, spinduliuoja, kaskart labiau 
gyvėja ir grožėja, tarsi pavasarį žydintis medis. 

„Moterys yra kitos žmoniškumo apraiškos negu vyrai. Jų 
spalva yra kitokia ir negali niekuomet visiškai nublukti. Neturėtų 
ir niekuomet būti blukinama. Priešingai - reikėtų rūpintis 
jos ryškėjimu',- pabrėžia Vydūnas. 

Straipsniuose apie moterį mąstytojas įvardija daug mote- 
riškojo ir vyriškojo žmoniškumo skirtybių, vyrą vadindamas 
paviršiaus, o moterį - gelmės būtybe, nes ji daug plačiau ir gil- 
iau į gyvenimą paneria ir geriau suvokia jos tūrį bei turinį, 
įvairių dalykų santykius ir jų reikšmę bei prasmę. Moteris būties 
slėpinius suvokia ne protavimo, o tiesioginio patyrimo būdu. 
Toji kultūra, kurioje gyvename, pasak Vydūno, yra sukurta vyrų, 
todėl čia aukšta materialinė ir intelekto kultūra, bet labai žema 
žmoniškumo - moralinė, dvasinė kultūra. 

Krikščioniškame pasaulyje, kur dominuoja vyriška dvasia, 
forma ir intelektas, dvasiniam (religiniam) moterų gyvenimui, 
vėlgi vadovauja vyrai... A. Maceina išgyveno, kad vyriškomis 
vertybėmis ugdomos mergaitės neišvengiamai tolsta nuo savo 
esmės ir silpsta bei išsigimsta. Dvasiškai apdorotos ir palaužtos 
moterys tampa labai geromis kankinėmis, bet ne oriomis, išties 
dvasingomis asmenybėmis. Natūralus savo esmės nepraradusios 

(ar ją atradusios) moters kelias Dievop yra ne logika ir dogmos, 
bet pats Slėpinio patyrimas - gyvasis (mistinis) tikėjimas. 

Vydūniškoji filosofija yra moteriška. Beje, ne tik Vydūno, 
bet ir kitų pasaulio mistikų asmenybės yra moteriškos - kaip ir 
pačios mistikos prigimtis. Tad gal išties teisus Vydūnas, teigiantis, 
jog moteriškasis žmoniškumas yra esmingesnis, o pati moteris 
savąja prigimtimi yra nepalyginamai arčiau Esmingojo - arčiau 
paties Viešpaties, arčiau Amžinybės gelmių?.. 

SPINDULYS ESMI BEGALINĖS ŠVIESOS 


„Spindulys esmi begalinės šviesos“, - šiais Vydūno žodžiais 
pasveikinamas kiekvienas stabtelėjęs prie Bitėnų kapinaičių, ku- 
riose ilsisi šio didžiojo mūsų tautos išminčiaus žemiškasis kūnas, 
vartų. Ne vienam panaši mintis atklys Vėlinių vakarą, žvelgiant 
į gėlėmis ir liepsnelėmis pražydusias kapines. Panirę į ką tik 
Anapilin išėjusio artimo žmogaus dovanotą Šviesą, - trumpą 
akimirką tarsi pajuntame jo buvimą čia, o patys tarsi atsiduriame 
ten, Amžinybėje... 

Tarpas, kuris skiria šiapus ir anapus, pasak Vydūno, nėra 
erdvinis, bet sąmoninis. Amžinybę kaip tikinčiųjų viltį pratęsti 
gyvenimą po mirties itin kritikavo katalikų teologas P. Tillichas. 
Šį dominuojantį požiūrį jis laiko saviapgaule, itin primityviu 
požiūriu į ateitį ir tvirtina, jog nėra laiko po laiko, yra tik Amžinybė 
aukščiau laiko. Ir tam, kuris ją išgyveno, nebėra mirties. 

Nemirtingumas, Vydūno teigimu, yra įgyjamas. Kai tik 
žmogus savo pastangomis suvokia savo paties ir gyvenimo esmę, 
jis tampa pajėgus bent šiek tiek prisidėti prie to, kad subręstų ne- 
mirtingumui, amžinajam gyvenimui. Prie esmės, Vydūno tvirti- 
nimu, priartėjama gyvosios tikybos, Meilės dėka. 

Vėlinės, artimųjų palydėjimas Anapilin yra metas, kai 
esame itin arti mirties paslapties, kada galime aiškiai pajusti 
Amžinybės dvelksmą, gyvybės ir mirties slėpinį. Bet šiandien 
žmogus dažnai vengia laikinybės ir Amžinybės akistatos, bijo 
mirties, bijo savo žmogiškosios būties slėpinio... 

Mirtis neatsiejama nuo gyvenimo. Filosofų bei psichologų 
tvirtinimu, tie, kurie bijo mirties, bijo ir paties gyvenimo. Jie 
paprastai bijo būti patys savimi, bijo atsiskleisti, realizuoti savo 
prigimtines potencines galias, savąjį pašaukimą, talentus. Be 
abejo, baimė turi daug kaukių. Ji, atimdama galimybę patirti 
gyvenimo pilnatvę (Evangelijos žodžiais tariant — apsčiai turėti 
gyvenimo), pastūmėja mus į dvasinę mirtį. Neturėdami apsčiai 
gyvenimo, siekiame apsčiai turėti daiktų, pramogų, pinigų, 
garbės, valdžios, galios ir pan. Yra ir kitų būdų pabėgti nuo laisvės 


būti savimi, pvz., užsisklendus nuo šio netobulo pasaulio, galima 
mėgautis tobulybės abstrakcijomis. Autentiškas gyvenimas, „kaip 
žaizda — tikras, neišgalvotas“ (J. Marcinkevičius), - ne taip jau 
dažnai sutinkamas reiškinys. Negyvumas yra apėmęs daugelį 
mūsų gyvenimo sričių. 

Negyvu galima vadinti kiekvieną, vydūniškai tariant, me- 
savišką Žmogaus gyvenimą, nenuoširdžius jo poelgius, žodžius 
bei veiksmus, kurie kyla ne iš jo paties esmės, bet yra primesti 
kokio nors autoriteto, socialinių institucjų ar jo paties baimių, 
geismų... 

M.K. Čiurlionio Laidotuvių simfonijoje mirtis yra tarsi 
vartai į Slėpiningąją Būtį. Bet kuo žmonės yra toliau nuo šio 
gyvenimo ir mirties Slėpinio, kuo labiau paklydę gyvenimo 
brūzgynuose, kuo giliau panirę į savo kūniškumą, į materialiąją 
realybę, tuo mirtis yra baisesnė. Tada ji žmogaus tyko tarsi ta 
šermenų giesmių giltinė, kuri be gailesčio visus kerta. Atrodo, 
mūsų probočiai mąstė kur kas sveikiau, mirtį priimdami kaip 
natūralią žmogaus būties dalį. Ir šiandien neretai tenka sutik- 
ti jokių filosofijos ar teologijos mokyklų nesugadintų senolių, 
išmintingai kalbančių apie savo gyvenimo saulėlydį, apie besi- 
sukantį amžiną gamtos ir žmonijos atsinaujinimo ratą. 

Kiekviena visuomenė yra veikiama vyraujančios pa- 
saulėžiūros, kultūros. Mūsų laikmetis neretai pavadinamas mir- 
ties kultūra. O kadangi jokia kultūra neišaugo be religijos, tai 
mirties kultūros ir mirties baimės šaknys pirmiausiai glūdi tos 
visuomenės pasaulėžiūroje, religijoje. Kaip visur, taip ir čia, šalia 
auksinių javų pridygsta ir raugių. Kai pastarųjų prisiveisia per- 
nelyg daug, Viešpats siunčia ypatinga Malone paženklintus savo 
vaikus, kad jie išmokytų jas atskirti ir susivokti. Mūsų tautoje 
ryškiausiai Jo Malone apdovanotas Vydūnas skaudžiai išgyveno 
tikybos mokymo netobulumus, kurie žmogų veda ne į laisvę, ne į 
saviškumą, ne į gyvybingumą, bet priešingai... 

Vydūno manymu, žmonijos sudaiktėjimui įtakos turi 
ir materialistiškai aiškinamos tikėjimo tiesos, negyvoji tikyba. 
Bažnyčia žmogų vertina visų pirma kaip kūnišką būtybę. Tai at- 
sispindi ir tikėjimo išpažinime. Kristus Išganytojas suvokiamas 

kaip gelbėtojas iš kūniškos mirties. Krikščionių mokytojai patį 
žmogų vadina žemės dulke, bet ne Dievo atvaizdu, Amžinybės spin- 
duliu ar pan., tarsi žmogus pirmiausiai būtų materialus sutvėrimas. 
Sakoma, „žmogus turi sielą“ lyg toji kūniškoji substancija būtų 
svarbesnė, esmingesnė. Todėl nenuostabu, kad tikintiesiems, 
Vydūno pastebėjimu, ir Danguje labai norisi būti su kūnu... 

Kai kalbama apie pagarbą žmogaus gyvybei, - vėlgi kūniš- 
kajai. Apie dvasinį žmogaus naikinimą, jo savasties žudymą - 
beveik nieko. Mūsų supratimu, tik tas yra žmogžudys, kuris su- 
naikina kito žmogaus kūną. Nesunku įžvelgti, kad toji tragedija 
tėra pasekmė to, jog kažkas, dažnai ilgai ir nebaudžiamai, žudė 
jo dvasią-sielą... Užuot jautę gailestį, krikščionys nelaimėlį norėtų 
amžinai pragare besikankinantį regėti... 

Pragaras... Argi ne mes patys - čia ir dabar - kuriame 
pragarą, gal netgi apytiksliai pagal viduramžių bažnyčios tėvų 
sukurtus scenarijus, o kai kada - Dangų? Pragaras Anapilyje - 
jeigu jis toks būtų, anot vieno teologo, - tuščias. Priešingu atveju 
Dievas būtų pralaimėjęs. Kita vertus, kai kurie krikščionys yra 
taip sužmoginę Dievą, kad jis pasirodo nepalyginamai žiauresnis 
ir primityvesnis nei tūlas kalėjimo prižiūrėtojas, juolab socialinis 
darbuotojas ar nelaimėlio kaimynas, žinąs jo gyvenimo istoriją 
nuo kūdikystės... 

Kai į kūną žvelgiama kaip į tikrąjį žmogų, mirties baimė, 
natūralu, itin didelė. Nesvarbu, kaip vadinsis įmantriausios 
teorijos ir ideologijos; jeigu sėja baimę - jos nukreiptos ne į 
žmogaus išganymą, o priešingai. Mirties baimė - labiau nei 
bet kokia kita - paralyžiuoja natūralų žmogaus gebėjimą tikėti 
ir pasitikėti, būti laisvam, atviram savo esme, mylinčiam, t. y. 
apmarina pačią asmenybės šerdį, užblokuoja jo gyvybingumo, 
autentiško gyvenimo versmę. 

Išeivijos dailininkas Jurgis Mačiūnas tikėjo, kad prie dan- 
gaus vartų jį pasitiks Čiurlionis, Maironis... Pasitiko turbūt ir 
Vydūnas - su savo pamėgta Susivokimo malda: 

Spindulys esmi begalinės šviesos, kurioje gyvenu, kurioje yra 
mano esmė. 

Amžinas esmi keleivis, kurs per amžius keliauja ir statosi 


ant laiko kalvų šventnamį, pasišvęsti Aukščiausiajam. 

Amžiai nesustabdys galingojo mano žengimo į bekraštines 
buvimo sritis, nes aš taipo jau be pradžios, kaip amžiai patys, ir 
tokia valanda, kuri galėtų man galą apsakyti, niekada neišaus. 

Tiktai mano kūną kaskart man paplėšia mirtis, bet aš, 
nepasiekiamas nykstančių laikų srovės, geriu iš amžino jaunumo 
šaltinio. 

Neišgandinamas yra mano pasiryžimas, ir savo drąsos ir 
tvirtumo galia aš amžių prieinu Slėpinį. 

Ir susivokiu slėpiningojoj Aukščiausiojo Gyvybėje, iš kurios 
amžinai spindi Galia - Išmintis - Meilė. 


Klaipėda, 1999 m. lapkričio 2 d. 

ANTGAMTINIS ŽMOGAUS PASAULIS 


Žmonija, rodos, kur kas geriau pažįsta Visatą, net patį 
Dievą, antgamtiškumą (!), nei save bei savo gyvenimą po šia 
saule. Mums įdomu, kokios antgamtinės jėgos (būtybės) veikia 
mus iš kosmoso, bet retai žvelgiame į pačiame žmoguje slypinčias 
antgamtines jėgas - tai, kas nėra tik elementarūs pojūčiai. Rodos, 
teologams Dievo vertėtų ieškoti čia pat - žmoguje ir šalia jo. Visi 
kiti adabra kadabra, ko gera, ne žmogaus ir ne žmoniškumo 
naudai... 


Sapnai - Dievo laiškai 


Rytuose žinomas posakis: „Neišsiaiškintas sapnas - neper- 
skaitytas Dievo laiškas“. Vadinamosiose primityviose gentyse 
neretai būdavo tradicija pusryčiaujant pasakoti sapnus. Juos pap- 
rastai aiškindavo vyriausieji ar atitinkamą statusą turintys genties 
žmonės. Savo sapnus pasakoti skatindavo vaikus. Tada tai buvo 
gal vienintelis būdas pažinti ir valdyti savo slėpiningąją vidinę 
gamtą, o šiandien - vienas savęs pažinimo būdų, naudojamų 
psichoterapijoje. Šiuo požiūriu senųjų kultūrų žmonės buvo kur 
kas pranašesni už mus, skaitančius ir besiklausančius tūlo astro- 
logo pranašysčių bei rekomendacijų, skiriamų visiems: ir Jonui, ir 
Petrui, ir Onutei... 

Pranašingais sapnais ir vizijomis paremti mitai, religijos; 
krikščionybėje jų taip pat apstu. Pirmykštėse kultūrose į sapną 
žiūrėta kaip į kitų būtybių (dievų pasaulio) kalbėjimą Žmogui. 
Šiuolaikiniai civilizuoti piliečiai, dažnai praradę ryšį su savąja 
dvasios gelme (ar ja nepasitikėdami), renka menkus trupinėlius 
nuo pateptųjų ar žinovų - astrologų, parapsichologų, teologų — 
stalo... Tik vienas kitas, kuriam žinios tėra orientyras ar žemė- 
lapis, - leidžiasi į šią slėpiningą kelionę pats. 

Kiekvienas ryškesnis sapnas - pirmiausiai labai asmeniška 
informacija sapnuojančiajam. Sapne atsiskleidžia asmenybės vi- 


daus pasaulis, problemos ir net padrąsinimai jas spręsti. Neretai 
prisimename sapnavę kelias skirtingas, tarpusavyje tarsi nesusi- 
jusias istorijas. Bet pagvildenus matyti, jog tie sapnai atspindi tą 
pačią žmogaus būseną ar problemas; neretai keli sapno simboliai 
kartojasi visose sapne patirtose istorijose. Ir tai labai iškalbingi 
faktai, kaip ir pasikartojantys sapnai. 

Kur kas retesni yra vadinamieji pranašingi sapnai. Įvykiai 
tikrame gyvenime ir sapne kartais taip persipynę, kad žmogus 
sutrinka: tai sapnavau, ar taip buvo iš tiesų? Būna, jog po svar- 
baus įvykio prisimenama jį prieš kelias dienas (mėnesius, metus) 
regėjus sapne. 

Dangoraižio griūtis. Iki teroristų išpuolio Amerikoje - 
lėktuvų įsirėžimo į dangoraižius - buvo likę kiek mažiau nei 
dešimtmetis. Sapne žinojau, jog esu JAV, Niujorke, ir staiga - krau- 
pus reginys: ant dangoraižio krenta lėktuvas, į visas šalis skrieja 
nuolaužos - tarsi sulėtintuose filmo kadruose. Mąsčiau: tikrovėje 
taip atsitikti negali. Sapną netrukus išsiaiškinau kaip signalą apie 
artimo žmogaus dvasinę griūtį - skambučio sulaukiau tą pačią 
dieną. 

Senolės pasakojimas apie žinią - artimojo žūtį. Tai buvo 
pokario metai (žiema). Mane pažadino beldimas į langą, šaukimas 
vardu; išgirdau arklio prunkštelėjimą. „Grįžo vyras“, - pamaniau 
ir išėjau priemenėn. Uždegiau kieme šviesą, bet jis buvo tuščias. 
Visiška tyla, tik kažkur toli kiauksėjo šunys. Prikėliau savo dvi 
dukras ir pasakiau: „Vaikai, tėvo nebeturit“. Tądien jos į mokyklą 
nėjo. Kaimynės ramino ir barės - kam aš be reikalo dukras virk- 
danti - ar pirmas kartas, kai ilgiau mano žmogus užtrunkąs?.. Bet 
aš žinojau - nebesulauksiu. Po pusmečio nuvažiavau į apskritį 
atpažinti savo vyro drabužių, kuriais vilkėjo pažįstamas miškinis 
(jų tame krašte kitaip nevadino). Šis dievagojosi, jog žudęs ne jis, 
o kiti būrio vyrai - kad neišplepėtų, ką matęs. Papasakojęs tikras 
ar tariamas žuvimo aplinkybes, miškinis paklausė, ar neturiu 
ko valgyti, ir atidaviau įsidėtą ilgokai kelionei (arkliu kinkomu 
vežimu) savo ryšulėlį... 

Nemažai su sapnų pasauliu susijusių (dažnai skaudžių) 
istorijų yra papasakoję garbingo amžiaus žmonės. Vieni jų taip 

sužinoję apie artimo žmogaus netektį, kitiems prisisapnuodavo, 
kur jo žuvusio (paskendusio) artimo žmogaus kūno reikią ieškoti 
ir pan. Senųjų papročių tyrinėtojas etnologas A. Žarskus yra 
surinkęs nemažą pluoštą moterų vizijų ir sapnų, kuriuose jos 
matė savo būsimą vaiką, dar nė nenumanydamos, kad jį savo 
įsčiose nešioja ar nešios, kad ištekės... 

Nelengvo likimo priekuliškė savo sapnus (beveik kasdien — 
naujus) pasakodavo savo vaikams vietoj pasakų... O yra žmonių, 
teigiančių, jog jie nesapnuojantys. Medikų atlikti tyrimai tai 
paneigia — jie sapnuoja, bet neprisimena. Kiekvienas, pradėjęs 
kreipti dėmesį į savo sapnus (pvz., užsirašinėti), juos prisimins 
vis geriau. 


Ar velnias - antgamtiška būtybė? 


Kodėl tai, kas neapčiuopiama, neregima, bet gyva ir tikra, 
vadinama antgamtiniu pasauliu? Tarsi tai būtų ne ta pati būtis 
tikrovė čia ir dabar. Tradiciškai antgamtiškumą religiniai mokymai 
aiškina kaip dvasinio pasaulio sferą, bažnyčia - kaip paslaptis ir 
stebuklus, esančius už gamtos dėsnių bei galinčio juos paaiškinti 
proto ribų. 

Mokslo pasaulyje atsiranda kaskart vis daugiau naujų 
hipotezių, tyrimo metodų, net atskirų mokslo sričių (netiesinė 
fizika, sinergetika ir pan.), paaiškinančių kai kuriuos antgamtinius 
fenomenus, mistinių patirčių dėsningumus, bet Didysis Slėpinys 
nei moderniajai fizikai, nei teologijai nėra pažinus... 

Bet kodėl visa tai - antgamtiška? Tarsi pasaulyje dvasinė 
realybė niekaip nebūtų susijusi su gamta. Ar mes tokiu supra- 
timu neskaldome pasaulio būties - tai, kas joje apčiuopiama ir 
akivaizdžiai jaučiama, nuo to, kas grynai dvasiška? Ar taip neskal- 
dome ir savosios prigimties - psichofizinės ir dvasinės? 

Dar ne taip seniai apie rojų ir pragarą teologai kalbėjo kaip 
apie dvi labai skirtingas erdves: viena jų - kažkur aukštai dan- 
guje, kita - giliai žemėje. Šiandien apie rojų ir pragarą kalbama 
kaip apie sielos būsenas po mirties, bet argi žmonės nepatiria 


trumpų ar ilgalaikių rojaus ir pragaro būsenų šiame gyvenime? 

Kai kas tiki gavęs iš paties Viešpaties (!) licenciją papras- 
tiems mirtingiesiems apie tai, kas šiapus, o kas - anapus, pranešti. 
Ir taip juos moko jau 2000 metų, tad tapo įprasta pačiam apie 
tai negalvoti ir nesuvokti, nors mąstymas ir laisvė yra esminiai 
žmogaus ir gyvūno skiriamieji bruožai. Siekiant nieko nepapiktin- 
ti ir ramiai gyventi, visada būdavo naudinga užsidėti nuolankios 
ir paklusnios avelės kaukę, t. y. apsimesti, jog tiki būtent taip, kaip 
pateptieji nurodo tikėti, tarsi tai būtų marškiniai, kuriuos kažkas 
užvelka, o tau telieka juos nešioti. Su daugelio tikėjimu, ko gera, ir 
yra taip, kaip su tais marškiniais. Vieni išties tiki savaip, kiti - taip 
ir tik taip, kaip parašyta ir įsakyta... 

Kartą girdėjau karštą dviejų uolių krikščionių, kurie dali- 
nosi savo patirtimi apie velnią, diskusiją. Nelabasis, bijąs kryžiaus 
ir švęsto vandens, diena po dienos sekiojąs ir nesiliaująs. Vi- 
enas net alsavimą išgirdęs — taip jis arti buvęs... Velnias - lyg ir 
antgamtiškos sferos gyventojas, bet tikinčiųjų patirtis tai paneigia: 
jis, kaip ir jo gundomasis, - čia ir dabar... 

Tačiau kai su šiais ir kitais uoliais krikščionimis mėgin- 
davau diskutuoti apie Dievo balsą, kurį psichologai bei filosofai 
vadina išmintimi, intuicija, vidiniu balsu ar sąžine žmoguje, jie 
kaip susitarę mane perspėdavo, jog aš greičiau išgirsianti ne 
Dievo, bet velnio balsą. O jeigu girdėsianti kelis, neatskirsianti 
ir pakliūsianti į nelabojo žabangas... Kai kurie tikintieji kasdien 
nešiojasi šventą knygą, kurioje iešką atsakymų į visus gyvenimo 
klausimus, ar krikščioniškus atributus, saugančius nuo blogojo 
antgamtinio pasaulio... 

Žmogaus vaizduotė - laki, o jo prigimties gelmė - 
neišmatuojamai gili. Ir, anot vieno kunigo, bus taip, kaip 
patikėsi... Psichologijos mokslas teigia, jog, norint pakeisti 
gyvenimą, reikia pasikeisti pačiam, o kad pakeistum save, rei- 
kia keisti mąstymą, vertybes. Filosofai, psichologai vis drąsiau 
kalba apie tai, kad tik holistinė pasaulėžiūra gali sukurti 
pačiame žmoguje ir visuomenėje darną, vienovę, o kiekviena 
ideologija, kuri žmogaus prigimtį ir pasaulį (Visumą) skaldo 
bei supriešina, žmogui kenksminga. Kad ištartas ar užrašytas 


AMTINIS ŽMOGAUS PASAULIS 


J. 


ANTC 


201 


RIMA PALIJANSKAITĖ » AMŽINŲJŲ JŪRŲ VARPAI * vYDŪNIŠKOSIOS MISTIKOS LINK 


202 


žodis žmogų veikia - tuo neabejoja niekas. Įsitvirtinus holisti- 
nei pasaulėžiūrai, kur Dievo ir velnio peštynėms vietos neliktų, 
įvairios dievų krėsluose sėdinčiųjų iki šiol nepajudinamos dog- 
mos, idėjos nueitų užmarštin, kaip užmarštin nuėjo jų tiesos 
apie nesisukančią Žemę, žmogaus kūno (ypač kai kurių jo vietų) 
nešvarumą, nuo velnių pastojusias raganas ir t.t. 

Nėra tokios mokslo ar filosofijos srities, ypač tyrinėjančios 
žmogų ir Visatą, kuriai neturėtų įtakos pačių to mokslo kūrėjų 
gyvenimo patirtis, psichologijos ypatumai. Ne kartą, skaitydama 
religinę literatūrą ar giesmes, esu pagalvojusi, jog su jų autorių 
dvasinė sveikata kažkas negerai. Buvęs kunigas Jules Claraz (vika- 
ras Paryžiuje) yra parašęs studiją apie kunigų psichologiją. Šioje 
knygoje ir panašias problemas aptariančiuose straipsniuose ku- 
nigas piešiamas kaip būtybė, visais atvejais esanti „anapus gam- 
tos“, tiksliau - priešgamtinė būtybė. Tai, anot autoriaus, savotiška 
baidyklė, primenanti senovinį sfinksą; skirtumas tik tas, kad, 
negalėdamas atsisakiusiųjų patikėti jo tiesomis praryti, siunčiąs 
juos į pragarą. Straipsnio autorius nuomone, „ir Dievas, ir velnias 
tarnauja kunigui“. Pasak jo, gyventi iš altoriaus yra neleistinas da- 
lykas, bet jeigu kunigystė nebūtų apmokama, į kunigus kandidatų 
tikriausiai nebūtų... 


Kaip danguje, taip ir žemėje 


Šis posakis daugeliui girdėtas. Viena jo reikšmių yra ta, 
jog žemiškasis gyvenimas statomas pagal modelį gyvenimo, 
kuris vyksta vadinamojoje anapusybėje. Jeigu ten vyksta 
nuožmi kova - nieko gera nelauk ir čia. Na, o jeigu danguje 
dievai ir pusdieviai nesipeša, puikiai sutaria - ramiai tekės 
gyvenimas ir čia... 

Psichologai, sociologai yra tyrinėję gerai sugyvenančias, 
darnias žmonių grupes (tauteles) ir tas, kuriose klesti susve- 
timėjimas, nusikalstamumas, savižudybės. Kas nulemia darnią 
ar nedarnią (nehumanišką) visuomenę? Ogi vyraujantis toje 
žmonių bendrijoje pasaulio, Visatos, žmogaus supratimas, kurį 


paprastai formuoja religija. Tad postringauti apie vienokias ar 
kitokias vertybes galima, bet išties veiksmingos tik tos idėjos, 
kuriomis įtikima, kurios tampa kūnu. O veikia jos, be abejo, 
labai skirtingai - tiesiogiai ir pasąmoningai. Tad pasaulėvoka, 
tikėjimas - tarsi žmogaus bei visuomenės charakterio ir gyven- 
senos užprogramavimas ar tiesiog gyvenimo scenarijus. 

Dar labai neseniai pavyzdingi krikščionys savo gyvenimą 
projektavo į anapusybę. Ši ašarų pakalnė - laikina, o čia pati- 
riamos kančios prilygo bilietui į amžinąjį gyvenimą rojuje! Jei 
kas taip kalbėtų šiandien - jį išjuoktų. Apie pozityvų mąstymą, 
kaip susitarę, šiandien kalba ir parapsichologai, ir kunigai. Nes 
tai dvasinės sveikatos pagrindas. Nors per kelerius metus ar 
dešimtmečius neišgydysi to, kas nuodyta šimtmečius, - ilgai ir 
daug apie nuodėmingą, nešvarų, kaltą pasaulį bei žmogų kal- 
bant, švenčiausiais autoritetais (ir Biblija) pasiremiant. 

Esminiai gyvenimo pokyčiai įvyksta, pakeitus mąstymą. 
Kai vieno garsaus tikinčio žmogaus paklausė, ką jis darytų, 
jeigu jo tikėjimas ir jį maitinančios idėjos pasirodytų esančios 
klaidingos, šis nedvejodamas atsakė, jog pakeistų tikėjimą. Taigi 
- ir mąstymą. Deja, istorija žino kur kas daugiau faktų, jog vien 
šventų tiesų gynimas, jų net neapmąstant, ne vienam buvo tiesus 
kelias į šventųjų luomą. O kentėjo, laužuose svilo ne tie, kurie 
buvo abejingi tikėjimui ir aukščiausioms vertybėms, bet tie, 
kurie drįso kitaip apie antgamtiškumą mąstyti ir dargi - sakyti... 
Tad jeigu dievai ir jų tarnai už lojalumą, netgi savųjų įdavimą 
inkvizicijai ordinus dalina, o už asmeninę iniciatyvą, laisvą 
mintį baudžia, kokios pilietinės visuomenės galima tikėtis? 
Kodėl stebimės korupcija aukštuose ir aukščiausiuose politinės 
valdžios sluoksniuose, jeigu ir Dievuliui galima įsiteikti, 
numaldyti jo pyktį, laimėti palankumą, išsipirkti nuodėmes? 
„Taip jau surėdyta, - atsidustų kaimo močiutė, - kieno valdžia, 
to ir galia - nepašokinėsi, prieš vėją nepapūsi.“ Ir papasakotų, 
kaip prieškario Lietuvoje iš nelabai turtingos šeimos kilusio 
kunigo brolių ir seserų namai, žemė greit išsiplėsdavo, klėtys 
papilnėdavo... Kur kitur tais laikais buvo galima padaryti didesnį 
biznį? 


AMTINIS ŽMOGAUS PASAULIS 


J. 


ANTC 


203 


AMŽINŲJŲ JŪRŲ VARPAI * vynūNIškosIOs MISTIKOS LINK 


RIMA PALIJANSKAITĖ » 


204 


Rojus ir pragaras - kartu? 


Neprašiau jokių angelų - tai man neatrodė svarbu, - bet sapne 
buvau pakviesta ten, kur išėjo mūsų artimieji. Kartu su lydinčia į 
Anapilį būtybe atsidūrėme neišpasakytai šviesioje, nors saulės ne- 
buvo matyti, gėlių pievoje. Joje visur kaip pripilta - bitės ir širšės. 
Stebėjausi, kad jos šalia - toje pačioje pievoje, nors širšės susibūru- 
sios atskiromis grupelėmis ir jų mažiau. Staiga tapo aišku, jog 
bitės - tai mokėjusių mylėti ir džiaugtis, gyvenant Žemėje, žmonių 
sielos. Gal tie žmonės tokie išmintingi užgimė, gal tokie tapo po 
ilgų gyvenimo kančių, o gal praregėjo paskutinėmis savo gyvenimo 
dienomis... Širšės buvo kitokios: pasipūtusios, įtarios, su tam tik- 
rais, žmogiškai kalbant, nebrandumo požymiais. Toje neapsakomos 
šviesos ir meilės prisodrintoje būtyje labai skyrėsi tų sielų (bičių 
ir širšių) amžinoji laimė. Bitės, mąslios ir džiaugsmingos, tarsi 
kažką svarbaus sprendė, o širšės - kažkuo nepatenkintos, įtarios, 
kenčiančios - tarsi joms kažko labai svarbaus stigtų... Suvokiau, jog 
siela, neišmokusi Žemėje misti Šviesa, to negali daryti ir čia; kaip 
Žemėje, taip ir čia, jų sielos minta tik varganais trupinėliais... 

Po šio sapno-vizijos niekas manęs nebejtikintų dieviškąja 
Malone, kuri rojų dovanoja už lojalumą ar formalų priklausymą 
bažnyčiai... Niekas neįtikintų ir pragaru, jo bausmėmis ir kančio- 
mis... Jeigu kažkas tokiu krikščionišku Dievu dar tiki, tai jis ne tik 
neteisingas, bet ir baisus - panašus į Kosminį Sadomazochistą, kuris 
kenčia pats ir kankina savo sukurtas ribotas būtybes, nesugebėju- 
sias žmoniškai gyventi jo paties sutvertame pasaulyje... 

Teko girdėti dvasininko frazę, esą kunigas Dievui aukoja 
tai, kas vyrui brangiausia... Taip mąstant išeitų, jog didžiausią 
pasitenkinimą tas Dievas išgyvena, kai žmogus aukoja savo 
gyvenimą ir gyvena tarsi miręs. Kas gresia tikinčiam tokiu Dievu 
- tapti asmenybe su sadistiniais ar mazochistiniais polinkiais? 
Esminio skirtumo nėra, nes šie bruožai toje pačioje asmenybėje 
moka gražiai persipinti. Mūsų tautoje tokie asmenys nėra retas 
reiškinys; kone kiekvienas pažįstame žmogų, kuris kenčia ir 
pats, ir visi jo aplinkos žmonės... 

Tad klausimas, koks mano Dievas - labai svarbus, nes 
žmogus yra savojo Dievo atvaizdas... 

